
GIJOMAS APOLINERAS 
APIE MARKIZĄ DE SADĄ* 


nimo aprašymo. Apie de Sadą autoritetingų darbų yra 

parašę ponas Polis Žinisti, daktaras Kabanė, daktaras 
Žakobiusas, ponas d'Almera ir kiti. Išsami markizo de Sado bio- 
grafija dar neparašyta. Manau, nebetoli tas laikas, kai, surinkus 
visą medžiagą, bus nuplėštas šydas, gaubiantis paslaptingą šio 
žmogaus gyvenimą, apie kurį sklandė ir tebesklando daugybė 
legendų. Paskutiniųjų metų publikacijos, paskelbtos Prancūzijoje 
ir Vokietijoje, išsklaidė daugelį abejonių, tačiau nemažai klaidų 
dar teks atitaisyti. 

Markizas (vėliau — grafas) Donatjenas Alfonsas Fransua de 
Sadas gimė 1740 m. birželio 2 d. Paryžiuje. Jo aristokratiška gi- 
minė buvo viena iš seniausių Provanse; vienas iš jo protėvių, Hu- 
gas de Sadas III, buvo vedęs Laurą de Nov, kurią savo kūryboje 
įamžino Petrarka. | 

Markizas de Sadas (šiuo istorijoje išlikusiu vardu vadinsi- 
me jį ir toliau) Petrarka labai žavėjosi, nors šių laikų biogra- 
fai apie tai neužsimena. Markizas buvo jautrus poezijai, 0 tai, 
kad jis mėgo Petrarkos lyriką, galima justi ir “Meilės nusikal- 
timuose". Dešimties metų markizas de Sadas buvo atiduotas į 
Liudviko Didžiojo koležą, būdamas keturiolikos, įstojo į dragūnų 


N eketinu čia pateikti smulkaus markizo de Sado gyve- 


* Versta iš “L'oeuvre du marguis de Sade". Pages choisies. Introduction par 
Guillaume Apollinaire, Paris, bibliothėšgue des curieux [b. m.]. 

mokyklą. Įgijęs jaunesniojo leitenanto laipsnį, tarnavo karališ- 
kajame pulke. Paskui, kaip karabinierių pulko leitenantas, daly- 
vavo Septynerių metų kare, Vokietijoje mūšio lauke pelnė kapi- 
tono laipsnį. Anot Diuloro, tuo metu markizas de Sadas yra net 
pabuvojęs Konstantinopolyje. Palikęs karinę tarnybą, sugrįžo į 
Paryžių, 1763 m. gegužės 17 d. vedė. Po metų gimė sūnus Luji 
Marija de Sadas, kuris 1783 m. tarnavo Subizo (Prancūzijos mar- 
šalo — vert. past.) pulke leitenantu, 1791 m. emigravo. Sugrįžęs 
į Prancūziją, tapo graveriu ir 1805 m. išleido “Prancūzų tautos 
istoriją" — gana išsamią ir naujovišką keltų epochos studiją; 
paskui ir vėl tarnavo kariuomenėje, o 1809 m. birželio 9 d. Ispa- 
nijoje buvo gerilerų nužudytas. 

Markizą de Sadą apvesdino su panele de Montrej, nors jį 
patį labiau traukė jaunesnioji Žmonos sesuo. Kai mylimoji buvo 
išsiųsta į vienuolyną, iš sielvarto ir nevilties jis ėmė lėbauti. [...] 
Praėjus keturiems mėnesiams po jungtuvių, markizas buvo uŽ- 
darytas į Venseno kalėjimą. 1768 m. kilo skandalas dėl našlės 
Rozos Keler. Panašu, kad šioje istorijoje markizo de Sado kaltė 
buvo mažesnė nei manyta. Ši istorija tebėra neaiški iki šiolei. 
Štai ką rašo Šarlis Demaras: “Šatlė teisme tarp kitų dokumentų 
yra policijos komisaro protokolas, surašytas pagal gautą kalti- 
namąją medžiagą apie de Sadą. Jame pranešama, kad Arkej (Pa- 
ryžiaus priemiestis — vert. past.) markizas de Sadas peiliuku 
subadęs moterį, pririšęs ją nuogą prie medžio ir ant kraujuo- 
jančių žaizdų pylęs karštą smalką". 

Daktaras Kabanė, 1902 m. išspausdinęs šią Šarlio Demaro 
knygos pastraipą “Medicinos kronikoje", pridūrė: “Kad ši nesi- 
baigianti byla pagaliau būtų išspręsta, reikėtų tą dosjė atrasti ir 
išspausdinti". | 

Ir vis dėlto dar 1764 m. policijos komisaras Marė viename 
iš savo raportų parašė: “Daug nesiaiškindamas, primygtinai pra- 
šiau pono la Briso nesiūlyti Sadui mergaičių, su kuriomis jis 
paskui leidžia laiką pasimatymų namuose“. 

1767 m. spalio 16 d. raporte komisaras Marė rašo taip: 

“Netruksime išgirsti kalbant ir apie grafo de Sado žiauru- 

mus. Jis atkakliai įkalbinėja panelę Rivjer iš Operos su juo gy- 
venti, siūlo jai dvidešimt penkis luidorus per mėnesį su sąlyga, 
kad tas dienas, kai jai nereikėsią dalyvauti spektakliuose, jinai 
praleisianti drauge su juo Arkej dvare. Panelė nesutinka". 

Sklandė gandai, kad tame Arkej dvare rengiamos baisios 
orgijos; jų scenarijus, ko gero, buvo šlykštus, bet, mano manymu, 
be Žžiaurumų. | 

Pasibaigus procesui dėl Rozos Keler, markizas de Sadas nu- 
teisiamas antrą sykį. Iš pradžių jis kalėjo Somiūro pilyje, vėliau 
Lione, Ansizo kalėjime. Po šešių savaičių buvo paleistas į laisvę. 
1772 m. biržely markizui de Sadui iškeliama dar viena, vadina- 
moji Marselio byla; joje kaltinimų buvo kur kas mažiau nei Ke- 
ler byloje. Tačiau Ekso parlamentas nuteisė už akių markizą my- 
riop. Šis nuosprendis buvo panaikintas 1778 m. Prieš antro nuo- 
sprendžio paskelbimą de Sadas drauge su Žmonos seseria pabėgo 
į Italiją. Tenai keliavo iš vieno miesto į kitą, bet širdis traukė 
apsistoti arčiau Prancūzijos. 

Šamberi jį areštavo policija, ir 1772 m. gruodžio 8 d. mar- 
kizas buvo uždarytas Miolano pilies karceryje. 1773 m. naktį iš 
gegužės pirmosios į antrąją, jaunos žmonos padedamas, pabėgo. 
Sugrįžęs iš Italijos į Prancūziją, apsigyveno La Kostos pilyje, vėl 
ėmė lėbauti. Gana dažnai markizas de Sadas atvykdavo į Paryžių, 
kur 1777 m. sausio 14 d. buvo areštuotas. Iš pradžių jis buvo 
įkalintas Venseno kalėjime, iš ten perkeltas į Eksą. Čia 1778 m. 
birželio 30 d. 1772 metų teismo nuosprendis panaikinamas. Šį- 
kart de Sadas suimamas už ištvirkavimą. Markizui de Sadui už- 
draudžiama trejus metus įvažiuoti į Marselį, priteisiama sumo- 
kėti 50 livrų baudą kalinių šalpos draugijai. Ir vėl kalėjimas. 

Pakeliui iš Ekso į Venseną, kalinys, žmonos padedamas, dar 
sykį pabėga. | 

Po kelių mėnesių jis areštuojamas La Kostos pilyje ir 1779 m. 
balandyje vėl įkalinamas Vensene; čia išgyvena platonišką meilę 
— įsimyli savo žmonos draugę panelę de Rusė. Išbuvęs Vensene 
penkerius metus, 1784 m. markizas de Sadas įkalinamas Bastili- 
joje. Būtent čia jis parašė didumą savo kūrinių, čia 1789 m. jį 

pasiekė žinia apie bręstančią revoliuciją. Markizas ėmė maištauti, 
susipyko su Bastiiijos administratoriumi ponu de Lonė. 

Pro kameros langą tiesiai į Sent Antuano gatvės griovį buvo 
nuleistas ilgas skardinis paplavų vamzdis. Liepos 2 d. markizui 
de Sadui kilo mintis pasinaudoti juo kaip garsintuvu, — šaukė, 
kad čia žudomi kaliniai ir kad juos reikia išvaduoti. Tuo metu 
kalinių Bastilijoje buvo labai mažai, todėl sunku pasakyti, kas 
sukėlė liaudies įtūžį ir kodėl minia puolė būtent šį, apytuštį, ka- 
lėjimą. Visai galimas dalykas, kad prie to prisidėjo ir markizo 
de Sado pro langą mėtomi lapeliai, kuriuose jis smulkiai aprašė 
kalinių kankinimus. 

Piktai miniai pakurstyti pakako kibirkšties, ir galiausiai se- 
noji tvirtovė buvo paimta. 

Markizo de Sado dienos Bastilijoje baigėsi. Ponas de Lonė, 
pagautas baimės (tai tik patvirtina hipotezę, kad de Sadas galėjęs 
išprovokuoti liepos 14-0sios įvykius), pareiškė norįs šio kalinio 
atsikratyti. Ir štai liepos 4 d. pirmą valandą nakties karaliaus lie- 
pos 3 d. įsakymu markizas de Sadas perkeliamas į Šarantono be- 
protnamį. Steigiamajam susirinkimui panaikinus karaliaus įsaky- 
mą, de Sadas vėlei atgauna laisvę ir 1790 metų kovo 23 dieną 
palieka Šarantono prieglaudą. | | 

Žmona, pasitraukusi į Sent Oro vienuolyną, nebenorėjo jo 
daugiau matyti. Tų pačių metų birželio 9 d. ji gavo Šatlė teismo 
raštą, kuriame buvo pranešama apie jų išskyrimą. Likusią savo 
gyvenimo dalį nelaimingoji moteriškė paaukojo maldai. Ji mirė 
1810 m. liepos 7 d. jai priklausiusioje d'Ešofūro pilyje. 

Išėjęs į laisvę, markizas de Sadas gyveno dorai, duoną pelnėsi 
plunksna. Rašė knygas, jopjesės buvo statomos Paryžiuje, Ver- 
salyje, galbūt net Šartre. 

Slegiamas finansinių sunkumų, bergždžiai maldavo bet kokio 
darbo: “Tinkamas būti derybininku, kaip ir jo tėvas, kuris dirbo 
šį darbą dvidešimt metų, neblogai pažįstantis Europą, galintis 
sudaryti arba suredaguoti bet kokio pobūdžio veikalą, prižiūrėti 
ir sutvarkyti kabineto ar muziejaus biblioteką, vienu žodžiu, 
turintis gabumų Sadas, šaukiasi teisingumo ir maldauja jūsų 

malonės; jis prašo darbo". (Laiškas Konvento nariui Bernarui, 
1795 m. vasario 27 d.) 

Markizas de Sadas reguliariai dalyvaudavo Tautinės sąjungos 
ietinininkų sekcijos susirinkimuose, dažnai rėždavo ten kalbas. 
Jis buvo tikras respublikonas, Marato gerbėjas, bet drauge ir 
mirties bausmės priešininkas, turėjo originalių politinių idėjų. 
Savo pažiūras išdėstė kūriniuose. Pavyzdžiui, veikale “Kaip pa- 
tvirtinti įstatymus" markizas teigia, kad deputatų pasiūlytą įsta- 
tymą turėtų balsavimu priimti liaudis; anot Sado, įstatymus pri- 
valo patvirtinti “labiausiai likimo nuskriausta visuomenės dalis, 
nes įstatymai dažniausiai prislegia ją; dėl to likimo nuskriaustieji 
ir turėtų pasirinkti tokį įstatymą, kuriam sutiktų paklusti". 

Teroro laikotarpiu markizas de Sadas elgiasi labai dorai, 
tačiau, kaip nepatikimas asmuo, tikriausiai už pasisakymus prieš 
mirties bausmę, 1793 m. gruodžio 6 d. suimamas, o 1794 m. spa- 
ly su deputato Rovero padėjimu paleidžiamas. 

Valdant Direktorijai, markizas nuo politikos nusišalino. Per- 
sikėlęs gyventi į Po de Fer Sen Siulpiso gatvę, plačiai atvėrė savo 
namų duris gausiems svečiams. Tenai juos pasitikdavo išblyškusi, 
liūdna ir labai išvaizdi šeimininkė, kurią markizas kartais pava- 
dindavo Žiustina. Buvo šnėkama, kad ji esanti kažkokio emig- 
ranto dukra. Pono d'Almera manymu, tai buvusi Konstancija, 
kuriai markizas de Sadas dedikavo “Žiustiną". Deja, apie šią 
jo draugę daugiau jokių Žinių nėra. 

1800 m. liepą markizas de Sadas išleido skandalingą romaną 
“Zolojė ir du jos bendrai". Tarp knygos prototipų buvo galima 
atpažinti Pirmąjį konsulą (d'Orsekas, Korsikos anagrama), Žoze- 
finą (Zolojė), ponią Taljė (Loreda), poną Viskontį (Volsanžas) 
ir pan. Tačiau šį romaną markizas buvo priverstas išsileisti pats. 

Buvo numatyta jo arešto data: 1801 m. kovo 5-oji. Tą dieną 
de Sadas turėjo įteikti pataisytą “Žiuljetos" rankraštį savo leidė- 
jui ponui Bertrandė. Leidėjo namuose markizas de Sadas vėl bu- 
vo suimtas, nors rankraštis — tik pretekstas jį areštuoti. Iš pra- 
džių markizas uždaromas Sen Pelaži, paskui perkeliamas į Biseto 
psichiatrinę ligoninę, kol galiausiai 1803 m. balandžio 27 d. at- 

siduria Šarantono prieglaudoje. Markizas de Sadas mirė 1814 m. 
gruodžio 2 d., sulaukęs septyniasdešimt penkerių metų. Dvide- 
šimt septynerius metus (keturiolika iš jų jau būdamas brandaus 
amžiaus) jis praleido vienuolikoje įvairių kalėjimų. 


Iki šiol nėra autentiško markizo de Sado portreto. [...] Anot 
pasakojimų, jo būta labai Žavaus jaunuolio. Moterys, pamačiu- 
sios jį, net stabtelėdavo pasigrožėti. Vaikinas buvęs apvalaus 
veido, mėlynų akių, šviesių garbanotų plaukų. Jo judesiai buvę 
nepaprastai grakštūs, moterų širdis jaudindavo malonaus tembro 
balsas. Kai kurių autorių teigimu, de Sado išvaizda buvusi labai 
moteriška, nuo jaunumės, anot jų, jisai buvęs pasyvus homosek- 
sualistas. Nemanau, kad šiam teiginiui pagrįsti turėta kokių nors 
svarių įrodymų. 

Pasak Šarlio Nodjė (1780-1844; pranc. rašytojas — vert. past.) 
jis matęs markizą de Sadą 1803 metais (iš tikrųjų, kaip vėliau 
patikslino d'Almera, — 1802 m.). Jam tekę praleisti naktį ketur- 
vietėje kameroje, kurioje, be jo ir markizo, buvo dar pora kali- 
nių. Savo prisiminimuose Šarlis Nodjė rašo: “Vienas iš šių ponų, 
įspėtas, kad bus perkeltas kitur, prabudo labai anksti. Man iškart 
krito į akis jo apkūnumas ir vangumas, todėl apie kadaise buvusį 
lieknumą ar eleganciją tegalėjau spręsti iš gražių manierų. Jo 
pavargusios akys žvelgė švelniai, karštligiškai, kartkartėmis jose 
it baigiančiose blėsuoti anglyse įsižiebdavo kibirkštėlės. Jis ne- 
buvo sąmokslininkas, ir niekas negalėjo jo apkaltinti dalyvavimu 
politinėse intrigose. Jo atakos visados buvo nukreiptos tiktai į 
religiją ir moralę — tuos du svarbius visuomenės ramsčius, kurių 
tvirtumui palaikyti slaptosiose policijos instrukcijose buvo ski- 
riama mažiausiai vietos. Todėl valdžia maloniai pranešė apie 
bausmės sušvelninimą. De Sadas buvo išsiųstas į Šarantoną prie 
gražių upių santakos, nutremtas į gamtos prieglobstį, iš kurio 
galėjo bet kada ištrūkti. Žinia apie jo pabėgimą mus pasiekė 
kalėjime, po kelių mėnesių". [...] 

“Kaip minėjau, tą kalinį mačiau labai trumpai. Atsimenu tik- 
tai, kad jis buvo kone nuolankiai mandagus, saldžiai malonus 
ir kad apie visa tai, kas gerbtina, šnekėjo su didžiule pagarba". 
[-..] 

Nuo pat jaunumės markizas de Sadas labai mėgo skaityti 
filosofinius, istorinius veikalus, bet labiausiai jam patikdavo 
kelionių aprašymai, nes iš jų pasisemdavo žinių apie tolimų 
kraštų gyventojų papročius. 

Markizas de Sadas buvo neblogas muzikantas, puikiai šoko, 
jodinėjo, mokėjo fechtuotis, kartais išbandydavo jėgas kaip 
skulptorius. Jis labai mėgo dailę, valandų valandas praleisdavo 
paveikslų galerijose. Ypač dažnai jį galėdavai sutikti Luvre. Mar- 
kizas buvo labai didelės erudicijos žmogus. Mokėjo italų, vokie- 
čių ir provansalų kalbas (save laikė Provanso trubadūru, pro- 
vansalų kalba yra parašęs eilėraščių). Daugel sykių yra parodęs 
savo drąsą. Bet labiausiai už viską jisai brangino laisvę. Viskas 
— tiek markizo de Sado elgesys, tiek filosofinės pažiūros — liu- 
dija apie laisvės geismą, laisvės, kurios jisai, gyvendamas, anot 
tarno Karterono, šunišką savo gyvenimą, beveik neturėjo. Iš 
Karterono laiškų savo mokytojui sužinome, kad markizas de Sa- 
das traukė pypkę “kaip korsaras" ir valgė “už keturis". Jis mė- 
go skanius valgius, patogumus, ir tai buvo matyti vien į jį pasi- 
žiūrėjus. [...] Teroro laikotarpiu de Sadas ne sykį įrodė, kad jis 
nėra Žiaurus žmogus, kaip būtų galima spręsti iš jo elgesio pro- 
trūkių ar kaip galėtų pasirodyti skaitant jo kūrinius. Žinoma, 
kad jis niekados nebuvo psichinis ligonis ar koks maniakas. 
Žiulio Žaneno apsakymuose ir Viktorjeno Sardu atpasakotame 
anekdote teigiama, kad markizas de Sadas, būdamas Bisetro li- 
goninėje, jo paties prašymu atneštas rožes įmurdęs į dvokian- 
tį upelio dumblą. Galbūt čia yra šiek tiek tiesos, bet ji pateikta 
liguistos vaizduotės tų, kurie, perskaitę “Žiustiną", nesuvokė 
esminių dalykų, o romano autorių įsivaizdavo kaip netekusį pro- 
to iškrypėlį. Prie paskalų apie tariamą markizo beprotystę didele 
dalimi prisidėjo ir Konsulato bei Ampiro laikų policija: viena 
uždarė markizą į Bisetro ligoninę, kita — į Šarantono beprot- 

namį. Jei markizas de Sadas būtų buvęs silpnesnių nervų, nuo 
negandų, kurias jam teko išgyventi, tikrai būtų išėjęs iš proto. 

Buvęs Įstatymų leidimo asamblėjos deputatas Markas An- 
tuanas Bodo apie markizą de Sadą rašė: “Jisai yra baisiai nepa- 
dorių, šėtoniškai amoralių knygų autorius. Iš tikrųjų teoriškai 
jis buvo ištvirkėlis, bet ne beprotis, todėl jį reikėjo teisti už 
kūrybą. 

Jo kūriniuose aprašomi ištvirkėliai, bet ne pamišėliai, ne- 
sveikos psichikos Žmogus tokios knygos nebūtų galėjęs parašyti; 
panašiai knygai parašyti reikėjo gerokai pastudijuoti tiek senąją, 
tiek šių laikų literatūrą; de Sadas norėjo parodyti, kad baisiausi 
ištvirkėliai buvo senovės graikai ir romėnai. Be abejo, panašios 
studijos nusižengia moralei, tačiau suteikti joms romano pavi- 
dalą, apibendrinti ir susisteminti faktus galėjo tik šviesaus proto 
žmogus". 

Apie markizo de Sado išdidumą, orumą ir sveiką nuovoką 
byloja ir jo paties surašyto testamento paskutinė pastraipa: 


“Jokiu būdu neskrosti mano kūno, nesvarbu, kokiu pretekstu 
tai būtų sumanyta. Primygtinai reikalauju paguldyti mane į medinį 
karstą ir palaikyti keturiasdešimt aštuonias valandas tame kamba- 
ryje, kuriame būsiu numiręs; praėjus aukščiau paminetam valandų 
skaičiui, karstą užkalti; tuo tarpu nusiųsti pasiuntinį į Versalį pas 
malkų prekiją Lenormaną, gyvenantį Egalitė (Lygybės) alėjoje 101; 
tegu paprašo, kad atvyktų su vežimu išvežti ir nulydėti mane į 
Malmezoną, kuris yra Mansė komunoje, netoli d'Epernono; lai 
nuveža karstą į mano žemėse augantį mišką ir be jokių ceremonijų 
pastato jį artimiausiuose krūmuose, — einant nuo senosios pilies 
didžiąja alėja, miško dešinėje. Duobę iškas Malmezono valstietis, 
prižiūrimas pono Lenormano; pastarasis paliks mano kūną tiktai 
tada, kai šis bus nuleistas tojon duobėn; ponui Lenormanui malo- 
niai sutikus, šitoje ceremonijoje galėtų dalyvauti mano giminės 
arba draugai, panorėję mane kukliai paskutinį sykį pagerbti; užver- 
tus duobę, į žemę iškart prismaigstyti gilių, idant toj vietoj, kur 
kadaise buvo iškasta duobė, neliktų jokios žymės, ir kad tenai vėlei 

suželtų krūmai, o patsai kapas susilygintų su žeme; mat esu tvirtai 
įsitikinęs, kad mano paveikslas neišliks žmonių atmintyje. Surašiau 
1806 m. sausio 30 d., būdamas sveiko kūno ir pilno proto. 


D. A. F. Sadas" 


Anot pono Anri d'Almera, parašyti tokį kupiną kartėlio laiš- 
ką, iš kurio matyti noras susilieti su amžinybe, troškimas kūnu 
ir dvasia išeiti į nebūtį ir nugrimzti užmarštin, galėjęs tik toks 
nepaprastas žmogus, kaip markizas de Sadas. [...] 

Ištisą šimtmetį de Sado kūryba buvo aršiai puolama, kriti- 
kams ne tiek rūpėjo jo idėjų analizė, kiek įvairiausių nebūtų 
dalykų kūrimas. Daktaras Diuerenas apie markizą de Sadą yra 
pasakęs: “De Sado asmenybę reikėtų analizuoti kaip istorijos 
reiškinį". [...] 

Vokietijoje net toks lyriškas filosofas, kaip Nyčė, neišdrįso 
pritarti drąsioms markizo idėjoms, tačiau daktaras Eženas Diue- 
renas nutarė pristatyti ir patį autorių, ir jo kūrybą: “1740 m. 
birželio 2 d. gimė iškiliausias ne tik XVIII a., bet, ko gero, ir 
šių laikų žmogus. Markizo de Sado kūryba gali būti tiek istorikų, 
tiek medikų, besidominčių civilizacijos raida, tyrinėjimo objektas. 
Šis keistuolis iškart patraukė mūsų dėmesį. Kad galėtume jį 
vertinti, pirmiausia stengėmės jį suprasti. Greit suvokėme, kad 
medikai irgi ne viską gali paaiškinti, nes į daugelį klausimų ga- 
lėtų atsakyti tik civilizacijos istorija". [...] 

Daugelis rašytojų, filosofų, ekonomistų, gamtininkų, socio- 
logų — nuo Lamarko iki Spenserio — pritarė de Sado mintims, 
be to, nemaža idėjų, kuriomis jo amžininkai piktinosi ar bjau- 
rėjosi, tebestebina savo naujumu ir dabar. Markizas de Sadas 
rašė: “Galbūt mūsų idėjos per drąsios. Na ir kas? Argi mes 
neišsikovojome teisės sakyti viską?" 

Panašu, kad visą praėjusį šimtmetį niūriuose bibliotekų už- 
kaboriuose saugomas mintis pats laikas išleisti į laisvę; Žmogus, 
nevertintas devynioliktame amžiuje, bus deramai pakylėtas dvi- 
dešimtajame. 

Pasakojimą apie vieną įstabiausių asmenybių, apie markizą de 
Sadą, norėčiau baigti jo paties kreipimusi į juo pasipiktinusius 
žmones: “Kreipiuosi į tuos, kurie geba mane išklausyti. Jiems 
mano raštai nepavojingi". 


G. A. 
Iš prancūzų kalbos vertė 
DANGIRA BARATINSKIENĖ 


FAKSELANZ, 


arba 

dešimt penkis svarus rentos, paprastai gyvendavo Pary- 

žiuje. Vienintelis jų santuokos vaisius buvo duktė, graži 
kaip pati Jaunystės deivė. Ponas de Fakselanžas tarnavo, bet 
jaunas paliko tarnybą ir nuo to laiko rūpinosi tik namų reikalais 
ir savo dukters auklėjimu. Tai buvo labai romus, menkokų gabu- 
mų, bet puikaus būdo žmogus; jo žmona, bemaž to paties am- 
Žiaus, tai yra tarp keturiasdešimt penkerių ir penkiasdešimties, 
turėjo kiek miklesnį protą, nors apskritai šią sutuoktinių porą 
tvirtai siejo nuoširdumas ir pasitikėjimas, bet ne gudravimas ir 
įtarumas. 

Panelė de Fakselanž neseniai sulaukė šešiolikos metų; jos 
veidas buvo iš tų romantiškų veidų, kurių kiekvienas bruožas 
byloja apie dorybę; baltutėlė oda, skaisčios mėlynos akys, didoka, 
bet nuostabaus dailumo burna, liaunas, laibas liemuo ir gražiausi 
pasaulyje plaukai. Jos siela buvo romi kaip ir jos būdas; neva- 
liodama padaryti nieko bloga, ji dar nė neįsivaizdavo, kad kas 
galėtų tai daryti, vienu žodžiu, tai buvo pati nekaltybė ir nuošir- 
dumas, išdabinti Gracijų ranka. Panelė de Fakselanž buvo išsila- 
vinusi, jos auklėjimui tėvai nieko nepagailėjo; ji puikiai kalbėjo 
angliškai ir itališkai, grojo keliais instrumentais ir su skoniu tapė 
miniatiūras. Vičvienaitė duktė, kuriai, vadinasi, buvo skirta vieną 
dieną suimti savo šeimos turtą, kad ir ne per didžiausią, turėjo 
tikėtis pelningų vedybų, ir tai jau pusantrų metų buvo vienintelis 
jos tėvų rūpestis. Tačiau panelės de Fakselanž širdis, nelaukusi 
gimdytojų sutikimo, drįso pati susirasti sau valdovą — jau dau- 
giau kaip treji metai ji nebeklausė savo šeimininkės. 


P onas ir ponia de Fakselanžai, turėdami trisdešimt-tris- 

Ponas de Gojė, kuris su ja truputį giminiavosi ir ta dingstimi 
dažnai ją lankydavo, buvo šitos švelnios mergaitės branginamasis; 
jinai mylėjo jį su tokiu širdingumu ir pagarbumu, kurie priminė 
neįkainojamus praėjusio amžiaus jausmus, taip iškreiptus mūsų 
sugedimo. 

Ponas de Gojė, be abejonės, buvo vertas tokios laimės; jis 
turėjo dvidešimt trejus metus, dailų stotą, žavų veidą ir nuoširdų 
būdą, visiškai atliepiantį savo gražiosios pusseserės būdui; jis 
buvo dragūnų karininkas, bet nelabai turtingas; jam reikėjo mer- 
ginos su dideliu kraičiu, kaip ir pinigingo vyro jo pusseserei, ku- 
ri, nors vienintelė įpėdinė, vis dėlto neturėjo milžiniško turto, 
kaip ką tik minėjome, ir todėl juodu aiškiai matė, kad jų troš- 
kimai niekad neišsipildys ir kad ugnis, kuria abudu dega, bus blė- 
sinama atodūsių. 

Ponas de Gojė niekad neišpažino panelės de Fakselanž tė- 
vams jausmų, kuriuos jautė jų dukteriai; jis numanė gausiąs nei- 
giamą atsakymą, ir jo išdidumas neleido jam pakliūti į tokią pa- 
dėtį, kad tektų jį išklausyti. Panelė de Fakselanž, dar šimtąsyk 
drovesnė, lygiai taip pat saugojosi neprasitarti apie tai nė Žo- 
deliu; taigi šitas taikus ir dorybingas romanas, sumegztas švel- 
niausios meilės saitais, ramiai tarpo tylos šešėlyje, bet, kad ir 
kas būtų atsitikę, abu buvo pasižadėję nenusileisti jokiam įkal- 
binėjimui ir amžinai priklausyti tik vienas kitam. 

Taip gyveno mūsų jaunieji įsimylėjėliai, kai vienas pono de 
Fakselanžo draugas paprašė leisti pristatyti vyriškį iš provincijos, 
kuris neseniai buvo jam netiesiogiai rekomenduotas. 

— Aš jums tai siūlau ne šiaip sau, — pasakė ponas de Bel- 
valis. — Vyriškis, apie kurį kalbu, turi pasakiškų turtų Prancū- 
zijoje ir prašmatnių rūmų Amerikoje. Vienintelis jo kelionės 
tikslas — susiieškoti Paryžiuje Žmoną; jis galbūt išsiveš ją į Nau- 
jąjį Pasaulį, tik to ir bijau; tačiau išskyrus šią aplinkybę, jei ji 
jūsų per daug negąsdina, esu tikras, kad tai Žmogus, kuris visais 
atžvilgiais tiktų jūsų dukteriai. Jam trisdešimt dveji metai, jo 
veidas nėra labai malonus... kažkas niūraus šmėkščioja akyse, bet 
jis didžiai kilnių manierų ir nepaprastai išsilavinęs. 

— Atveskite jį pas mus, — tarė ponas de Fakselanžas ir krei- 
pėsi į žmoną: — O ką jūs pasakysite, ponia? 

— Bus matyti, — atsakė toji. — Jeigu tai iš tikrųjų tinkama 
partija, pritariu visa širdimi, kad ir kaip skaudu būtų pakelti iš- 
siskyrimą su dukteria... Aš ją dievinu, be jos nepaguodžiamai 
liūdėsiu, bet nestosiu skersai kelio jos laimei. 

Ponas de Belvalis, sužavėtas sėkmingos pradžios, su abiem 
sutuoktiniais paskiria dieną ir sutaria, kad ateinantį ketvirtadienį 
baronas dc Franlo bus pristatytas poniai de Fakselanž. 

Baronas de Franlo viešėjo Paryžiuje jau mėnesį, įsikūręs 
gražiausiuose Šartro viešbučio kambariuose; jis buvo išsinuomo- 
jęs prašmatnią karietą, turėjo du liokajus, kamerdinerį, aimę 
brangenybių, portfelį, prikimštą vekselių, ir gražiausius pasaulyje 
apdarus. Jis visai nepažinojo pono de Belvalio, tačiau sakėsi 
pažįstąs artimą pono de Belvalio bičiulį, kuris, metams su puse 
išvykęs toli iš Paryžiaus, suprantama, negalėjo baronui būti nie- 
kuo naudingas; jis atėjo prie šio Žmogaus namų; jam buvo pasa- 
kyta, kad šeimininkas išvažiavęs, bet jam vertėtų susirasti poną 
de Belvalį, artimiausią jo draugą; taigi baronas savo rekomen- 
dacinius laiškus įteikė ponui de Belvaliui, ir tasai, trokšdamas 
pasitarnauti garbingam Žmogui, su mielu noru juos atplėšė ir 
pasiūlė jam visas paslaugas, kurių svetys būtų sulaukęs iš Bel- 
valio bičiulio, jei būtų radęs jį Paryžiuje. 

Belvalis visai nepažinojo tų Žmonių iš provincijos, kurie re- 
komendavo baroną, jis netgi niekad nebuvo girdėjęs iš savo bi- 
čiulio jų vardų, bet juk jis, aišku, galėjo ir nepažinoti kiekvieno, 
kurį pažinojo jo draugas; taigi nėra jokios kliūties dėmesiui, nuo 
to laiko jo rodomam Franlo. Tai mano draugo draugas; argi tai 
ne daugiau, negu.reikia pateisinti garbingo žmogaus širdyje aks- 
tinui, kuris skatina jį pasitarnauti? 

Taigi ponas de Belvalis, įsipareigojęs rūpintis baronu Franlo, 
visur jį lydėjo, per pasivaikščiojimus, teatre, pas pirklius, — 
visuomet juodu matydavai tik drauge. Šias smulkmenas būtinai 
reikėjo išdėstyti, kad pateisintume dėmesį, kurį Belvalis rodė 
Franlo, ir priežastis, dėl kurių, manydamas esant jį, puikią par- 
tiją, jis pristatė jį Fakselanžams. 

Laukiamo vizito dieną ponia de Fakselanž, iš anksto neįspėjusi 
dukters, liepė jai pasipuošti gražiausiais pašvitais; ji patarė jai 
būti kaip įmanoma mandagesnei ir lipšnesnei su svečiu, kurį tuoj 
pamatys, ir maloniai parodyti savo talentus, jeigu bus paprašyta, 
nes tas svetys — Žmogus, asmeniškai jiems rekomenduotas, ir ji 
su ponu Fakselanžu turi priežasčių gerai jį priimti. 

Išmuša penkias valandas; tai sutartas laikas, ir ponas de 
Franlo pasirodo, lydimas pono de Belvalio, sunku įsivaizduoti 
geresnį apsirengimą, mandagesnį toną, kilnesnį elgesį, bet, kaip 
jau minėjome, šio vyro veide buvo kažkas tokio, kas iškart at- 
stumdavo, ir tik išradingomis manieromis, išradinga veido bruo- 
žų Žaisme jam pavykdavo paslėpti šį trūkumą. 

Užsimezga pokalbis, aptariamos įvairios temos, ir ponas de 
Franlo visais klausimais samprotauja kaip aukštuomenės žmo- 
gus, puikiai išsilavinęs, be galo apsišvietęs. Kalbama apie moks- 
lus, — ponas de Franlo visus juos gvildena, ateina eilė menams, 
— Franlo įrodo, kad jis apie juos nusimano ir kad nėra nė 
vienos meno rūšies, kuri tarpais nebūtų teikusi jam didžiausios 
palaimos... Politikoje toks pat minčių gilumas; šis vyras tvarko 
visą pasaulį ir daro tai be įmantravimo, nesipuikuodamas, viską, 
ką dėsto, sutaikydamas su kuklumu, tartum maldautų atleidimo 
ir įspėtų, kad gali apsirikti, kad toli gražu nėra tikras tuo, ką 
drįsta teigti. Šnekama apie muziką. Ponas de Belvalis paprašo 
panelės de Fakselanž padainuoti; ji dainuoja rausdama, o Franlo 
prieš antrąją ariją paprašo jos leidimo akompanuoti jai gitara, 
kurią mato gulint ant krėslo; jis virpina gitaros stygas neapsa- 
komai grakščiai ir be jokios klaidelės, nejučiomis leisdamas re- 
gėti ant jo pirštų pasakiškai brangius žiedus. Panelė de Fak- 
selanž pradeda trečią ariją, be abejonės, šiuolaikinę; ponas de 
Franlo akompanuoja jai pianinu kaip didžiausias virtuozas. Pa- 
nelė de Fakselanž paprašoma paskaityti keletą Popo eilučių ang- 
liškai; Franlo bemat užmezga pašnekesį šia kalba ir įrodo, kad 
moka ją kuo geriausiai. 

Tačiau vizitas baigėsi, nieko baronui nepraleidus pro akis 
ir parodžius, ką jis galvoja apie panelę de Fakselanž, ir šios 

jaunos būtybės tėvas, pakerėtas naujosios pažinties, nė už ką 
nesutiko išleisti svečių, kol neišgavo iš paties pono de Franlo 
pažado ateiti pas jį pietų sekmadienį. 

Ponia de Fakselanž, ne tiek susižavėjusi, kalbėdama vaka- 
re apie šį asmenį, visiškai nesutiko su vyro nuomone, pasak jos, 
šis Žmogus jai iš pirmo žvilgsnio pasirodęs kažkuo toks atstu- 
miantis, kad, regėjos, jeigu jis panorėtų jos dukters, jinai ati- 
duotų ją tik baisiausiai skaudama širdimi. Vyras mėgino įveikti 
jos pasibjaurėjimą; Franlo, sakė jis, esąs žavus vyriškis; sunku 
įsivaizduoti labiau apsišvietusį, gražesnių manierų Žmogų; argi 
veidas ką reiškia? Argi, vertinant vyrą, reikia kreipti dėmesį į 
tokius niekus? Beje, tegu ponia de Fakselanž nesibaimina, jai 
neteks tiek laimės, kad Franlo panorėtų su ja susigiminiuoti, bet 
jeigu jis kartais to pageidautų, būtų tikra beprotybė atsisakyti 
tokios partijos. Ar jų duktė galėjo kada tikėtis rasti tokį solidų 
jaunikį? Bet visa tai neįtikino apdairios motinos; ji teigė, kad 
vėidas esąs sielos veidrodis, ir jeigu Franlo siela atitinkanti jo 
veidą, tai jis tikrai nesąs tas vyras, kuris turėtų padaryti jos bran- 
giąją dukterį laimingą. 

Atėjo pietų diena; Franlo, dar labiau išsipustęs kaip aną 
kartą, dar išmintingesnis ir lipšnesnis, buvo jos pažiba ir didžiau- 
sias džiaugsmas; jam pasiūlė sulošti, ir jis pakilo nuo stalo su 
panele de Fakselanž, Belvaliu ir dar vienu vyru iš jų draugijos. 
Franlo labai nesisekė, bet jis laikėsi nuostabiai kilniai; jis pralošė 
viską, ką galima pralošti, tai taip pat dažnas būdas patraukti 
"Žmones, ir mūsų herojui tai nebuvo paslaptis. Paskui buvo tru- 
putį muzikuojama, ir ponas de Franlo sugrojo trim keturiais 
instrumentais. Diena baigėsi prancūziška scena, kai baronas visų 
akyse padavė ranką panelei de Fakselanž, ir svečiai atsisveikino. 

Praėjo mėnuo nuo išsiskyrimo, o apie jokį pasiūlymą nebuvo 
girdėti kalbant; abi pusės lūkuriavo, Fakselanžai nenorėjo pulti 
ant kaklo, o Franlo, kuris irgi karštai troško, kad jam pasisektų, 
bijojo viską sugadinti per didelę skubą. 

Pagaliau pasirodė ponas de Belvalis, ir šį kartą, įpareigotas 
vesti derybas pagal visas taisykles, tvirtai pareiškė ponui ir poniai 

de Fakselanžams, jog baronas de Franlo, kilęs iš Vivarė, turįs 
milžiniškus turtus Amerikoje ir norįs vesti, atkreipė žvilgsnį į 
panelę de Fakselanž ir pavedė jam paklausti šios žavingos būty- 
bės tėvų, ar jam būtų leista puoselėti bent mažiausią viltį. 

Pirmasis atsakymas dėl akių buvo, kad panelė de Fakselanž 
esanti dar labai jauna ir jie nemaną jos leisti už vyro, 0 po dvie- 
jų savaičių baronas buvo pakviestas pietų; per juos ponas de 
Franlo buvo paprašytas pasiaiškinti. Jis pasakė, kad turi tris 
dvarus Vivarė, kurių kiekvienas duoda nuo dvylikos iki penkio- 
likos tūkstančių svarų rentos; kad jo tėvas, persikėlęs į Ameriką, 
ten vedė kreolę, iš kurios gavo bemaž milijono vertės turtą; kad 
jis paveldėjo šią nuosavybę iš tėvų, kurie mirė, ir kadangi niekad 
jos nėra apžiūrėjęs, nusprendė keliauti ten su savo Žmona iškart 
po vestuvių. 

Ši sąlyga nepatiko poniai de Fakselanž, ji atvirai išdėstė savo 
nuogąstavimus; į tai Franlo atsakė, kad šiais laikais nukakti į 
Ameriką tas pats kaip į Angliją, kad šios kelionės jis negalįs 
atsisakyti, bet ji truksianti tik dvejus metus, o tam laikui pasi- 
baigus, jis įsipareigojąs parvežti savo žmoną į Paryžių; taigi lie- 
kąs tik vienas klausimas — motinos išsiskyrimas su brangia duk- 
teria, bet tas išsiskyrimas Šiaip ar taip neišvengiamas, nes jisai 
neketinąs nuolat gyventi Paryžiuje, kur, niekuo neišsiskirdamas 
iš kitų, nesijaučiąs taip gerai kaip tuose kraštuose, kur jo turtas 
leidžiąs jam vaidinti svarbų vaidmenį. Paskui buvo aptartos kai 
kurios kitos smulkmenos, ir pirmasis susitikimas baigėsi tuo, kad 
Franlo buvo paprašytas malonėti pats nurodyti pavardę kokio 
nors pažįstamo iš savo provincijos, į kurį būtų galima kreiptis 
su užklausimu, kaip paprastai priimta tokiu atveju. Franlo, nė 
kiek .nenustebintas tokio apsidraudimo, ne tik pritarė jų keti- 
nimui, bet ir patarė taip padaryti ir pasakė, kad paprasčiausia 
ir greičiausia, jo manymu, kreiptis į ministro kabinetą. Šis pasiū- 
lymas buvo priimtas; ponas de Fakselanžas jau rytojaus dieną 
pakalbėjo su pačiu ministru, ir tas paliudijo, kad ponas de Fran- 
lo, dabar viešintis Paryžiuje, tikrų tikriausiai yra vienas iš Vivarė 
gyventojų, be to, labiausiai gerbiamas ir turtingiausias. Ponas de 

Fakselanžas, dar labiau užsidegęs dėl šio reikalo, pranešė puikias 
naujienas savo Žmonai, ir juodu, nenorėdami ilgai atidėlioti, tą 
patį vakarą pasikvietė panelę de Fakselanž ir pasiūlė jai tekėti 
už pono de Franlo. 

Jau prieš dvi savaites jų žavioji duktė pastebėjo, kad esama 
ketinimų ją ištekinti, ir dėl nepastovumo, gana įprasto moterims, 
puikybė nutildė jos meilę; užburta Franlo prabangos ir turtin- 
gumo, ji nejučiomis suteikė jam pirmenybę prieš poną de Gojė 
ir todėl davė teigiamą atsakymą — ji pasiruošusi priimti tėvų pa- 
siūlymą ir paklusianti jų valiai. 

Gojė tuo tarpu nebuvo tiek abejingas, kad nesužinotų bent 
dalies to, kas darėsi. Jis atbėgo pas savo viešpatę ir buvo sukrės- 
tas dvelkiančio nuo jos šalčio; jis išlieja širdį su visu įkarščiu, 
kurį įkvepia jį deginanti ugnis, švelniausią meilę perpina su kar- 
čiausiais priekaištais, jis sakosi tai, kurią myli, aiškiai matąs, iš 
kur randasi jį Žžudantis pasikeitimas; ar jis kada būtų galėjęs 
įtarti ją tokia Žiauria neištikimybe! Ašaros prideda naudos ir ga- 
lios mirtinoms jaunuolio dejonėms; panelė de Fakselanž susijau- 
dina, ji pripažįsta savo silpnumą, ir abu sutaria, kad nėra kito 
būdo atitaisyti padarytą blogį, kaip įkalbėti imtis to reikalo pono 
de Gojė tėvus; kas sumanyta, tas padaryta; jaunuolis puola į ko- 
jas savo tėvui, maldauja išprašyti jam pusseserės ranką, Žada su- 
visam palikti Prancūziją, jeigu jam bus atsakyta ši malonė, ir 
laimi tiek, kad ponas de Gojė, suminkštėjęs, jau rytojaus dieną 
nueina pas Fakselanžą ir paprašo jo dukters rankos. Jam padė- 
kojama už suteiktą garbę, tačiau pareiškiama, kad jau nebe lai- 
kas: žodis duotas kitam. Ponas de Gojė, kuris ėmėsi reikalo tik 
iš paslaugumo, o širdies gilumoje džiaugiasi, kad šioms vedy- 
boms, kurios ne per daug jam tinka, iškyla kliūtys, grįžta namo 
ir šaltai praneša naujieną sūnui, kartu įkalbinėdamas jį apsigal- 
voti ir nestoti skersai kelio savo pusseserės laimei. | 

Jaunasis Gojė, įdūkęs, nieko neprižada, jis atbėga pas panelę 
de Fakselanž, kuri, be paliovos blaškydamasi tarp meilės ir tuš- 
tybės, šį kartą jau nebe tokia švelni kaip anąsyk ir mėgina pa- 
akinti savo mylimąjį guostis sprendimu, kurį ji tuoj turėsianti 

priimti; ponas de Gojė stengiasi atrodyti ramus, tvardosi, pabu- 
čiuoja pusseserei ranką ir išeina už Žemę juodesnis, juo labiau 
kad negali išlieti savo jausmų, tik vis dėlto prisiekia savo viešpa- 
tei, kad amžinai garbins ją vieną, bet nenori drumsti jos laimės. 

Tuo tarpu Franlo, Belvalio įspėtas, jog pats laikas rimtai ata- 
kuoti panelės de Fakselanž širdį, turint galvoje pavojingus var- 
žovus, neriasi iš kailio, kad taptų jai dar mielesnis; jis siunčia 
nuostabias dovanas būsimajai žmonai, 0 ji su tėvų pritarimu ne- 
sivaržydama priima mandagumo gestus iš žmogaus, kurį turi lai- 
kyti savo vyru; jis išnuomoja žavingą namą už dviejų mylių nuo 
Paryžiaus ir aštuonias dienas iš eilės rengia ten savo viešpatei 
pasakiškas puotas; taip be paliovos jungdamas gudriausias vi- 
liones su rimtais žygiais, kurie turėjo viską apvainikuoti, jis 
bemat apsuko galvą brangiajai mūsų mergaitei, bemat užgožė 
savo varžovą. 

Tačiau panelei de Fakselanž liko prisiminimų valandėlės, kai 
ašaros pačios liejosi jai iš akių; jinai juto baisius sąžinės prie- 
kaištus, kad šitaip išdavė savo pirmąją švelnią meilę, tą, kurį tiek 
mylėjo nuo vaikystės... “Kuo gi jis prasikalto, kad aš jį pame- 
čiau? — klausinėjo ji savęs su skausmu. — Ar jis paliovė mane 
garbinęs?.. Deja, ne, o aš jį išdaviau. Ir dėl ko, Aukščiausiasis 
Dieve!.. Dėl ko gi?.. Dėl Žmogaus, kurio nepažįstu... kuris gundo 
mane savo prašmatnumu... ir galbūt privers mane brangiai sumo- 
kėti už šitą šlovę, kuriai aukoju savo meilę... Ak, mane vilioja 
tuščias čiulbėjimas... ar prilygsta jis nuostabiems de Gojė žo- 
džiams... toms šventoms priesaikoms amžinai mane garbinti... 
toms nuoširdžioms ašaroms, kurios jas lydi?.. O Dieve, kaip 
pasigailėsiu, jei būsiu apvilta!" Tačiau per visus šiuos apmąs- 
tymus dievaitę išpuošdavo puotai, išdabindavo Franlo dovano- 
mis, ir ji užmiršdavo sąžinės priekaištus. 

Vieną naktį jinai susapnavo, kad jos jaunikis, pavirtęs plėšriu 
žvėrimi, nustumia ją prarajon, plūstančion krauju, kur plūdu- 
riuoja aimė lavonų, ji veltui šaukiasi pagalbos savo vyro, jis jos 
negirdi... Pasirodo Gojė, ištraukia ją ir palieka... jinai apalpsta... 
Susapnavusi šį kraupų sapną, ji dvi dienas negalavo; nauja puota 

išblaškė Žiaurius regėjimus, ir panelė de Fakselanž, sužavėta, 
bemaž pyko ant savęs dėl įspūdžio, kurį galėjo palikti šis ap- 
gaulingas sapnas*. 

Pagaliau imta ruoštis vestuvėms, ir Franlo, skubėdamas viską 
užbaigti, jau ketino paskirti dieną, kai vieną rytą mūsų herojė 
gavo iš jo tokį laiškelį: 


Kažkoks nepažįstamas įtūžęs vyras atėmė iš manęs laimę šįva- 
kar, kaip tikėjausi, duoti vakarienę ponams de Fakselanžams ir 
Jų žavingajai dukteriai; tas žmogus, pasakęs, kad aš pagrobiu jo 
gyvenimo laimę, panūdo kautis su manim ir smogė man kardu — 
tą kirtį, viliuosi, grąžinsiu jam po keturių dienų; tačiau dabar parą 
turiu laikytis režimo. Kaip gaila, kad nebegaliu, kaip šįvakar vy- 
liausi, pakartoti meilės priesaikų panelei de Fakselanž. 

Baronas de Franlo 


Šis laiškas nebuvo mįslė panelei de Fakselanž; ji nuskubėjo 
pranešti apie jį savo šeimai, manydama, kad turi tai padaryti | 
tiesiog dėl savo buvusio mylimojo saugumo; ji sielojosi jaus- 
dama, kad jis šitaip kompromituojasi dėl jos... dėl jos, kuri jam 


* Sapnai — tai paslaptingi reiškiniai, kuriems paprastai neskiriama deramos 
vietos; viena pusė Žmonijos iš jų juokiasi, kita — jais tiki; Visai nepakenktų 
į juos įsiklausyti ir atsižvelgti netgi tuo atveju, kurį tuoj apsakysiu. Kai lau- 
kiame, kaip baigsis įvykiai, ir mums kiaurą dieną iš galvos neišeina, kaip 
jie toliau klostysis, — mes tai, be jokios abejonės, susapnuojame; taigi per 
sapną mūsų sąmonė, užimta tik vienu dalyku, bemaž visuomet atveria mums 
tą įvykio pusę, apie kurią dažnai nepagalvojame dieną, ir šiuo atveju koks 
gi prietaringumas, kokia žala, koks pagaliau nusižengimas filosofijai būtų 
priskirti prie laukiamo įvykio pasekmių tai, ką matėme sapne, ir atitinkamai 
elgtis. Man regis, tai tebūtų ypatinga išmintis; mat galų gale šis sapnas byloja 
apie svarstomo įvykio baigtį, jis yra viena iš proto pastangų, kuri mums 
atskleidžia ir nurodo naują įvykio pusę; koks skirtumas, ar šitas darbas vyksta 
miegant ar nemiegant: bet kokiu atveju rasta viena iš galimų kombinacijų, 
ir viskas, ką jūs, atsižvelgdami į tai, darysite, niekad negali būti laikoma 
beprotybe ir niekad neturi būti apkaltinta prietaringumu. Mūsų tėvų tamsu- 
mas, be abejonės, privesdavo juos prie visiškai absurdiškų dalykų; bet kas 
patikės, jog filosofija neturi savo povandeninių uolų? Tyrinėdami gamtą, 
mes panašūs į chemiką, kuris nusigyvena norėdamas pasidaryti truputį aukso. 
Genėkime šakas, bet nenaikinkime visko, nes gamtoje esama labai keistų 
slėpinių ir mes jų niekad neįminsime. 

taip žiauriai uždavė širdį, tas narsus ir veržlus Žygis Žmogaus, 
kurį jinai dar mylėjo, pašėlusiai išklibino Franlo teises; tačiau 
vienas puolė, o kitas praliejo kraują, ir panelė de Fakselanž atsi- 
dūrė apverktinoje padėtyje — dabar jai teko viską aiškinti Franlo 
naudai; taigi Gojė liko kaltas, o Franlo buvo apgailėtas. 

Kol ponas de Fakselanžas lekia įspėti Gojė tėvo, kas darosi, 
Belvalis su ponia ir panele de Fakselanž eina guosti Franlo; tasai 
priima juos išsitiesęs gulimojoje kėdėje, su puošniausiais kamba- 
riniais drabužiais, 0 jo veidas dvelkia tokiu nusiminimu, kad 
jame, Franlo laimei, nebelieka nieko, kas kartais atbaidydavo. 

Ponas de Belvalis ir jo globotinis, pasinaudodami šia aplin- 
kybe, ragina ponią de Fakselanž paskubėti: šis įvykis galįs turėti 
pasekmių... sakykim, prispirti Franlo išvažiuoti iš Paryžiaus, 
nepabaigus ko norėtų... ir šimtus kitų priežasčių, kurias drau- 
giškasis de. Belvalis ir buklusis de Franlo mikliai atranda ir karš- 
tai išdėsto. 

Ponia de Fakselanž buvo visiškai nugalėta, susižavėjusi, kaip 
ir visa šeima, Belvalio bičiulio išore, iškamuota savo vyro ir 
matydama tik tiek, kad jos duktė visa širdim linkusi į šią san- 
tuoką, ji jau ruošėsi jai be menkiausio pasidygėjimo; taigi, vi- 
zitui baigiantis, ji patikino Franlo, kad pirmoji diena, kai svei- 
kata leisianti jam išeiti iš namų, būsianti vestuvių diena. Mū- 
sų taktiškasis įsimylėjėlis išsako keletą švelnių nuogąstavimų 
panelei de Fakselanž dėl savo varžovo, kurį jis per šią istoriją 
neseniai gavo pažinti; toji gryniausia sąžinė jį nuramina, vis dėlto 
reikalaudama duoti žodį, kad jis niekad jokiais būdais neperse- 
kiosiąs Gojė: Franlo pasižada, ir jie atsisveikina. 

Viskas gerai klojosi ir pas Gojė tėvą: sūnus prisipažino, ką 
meilės audra privertė jį padaryti; tačiau po to, kai šis jausmas 
ėmė nebepatikti panelei de Fakselanž, po to, kai jis buvo taip 
žiauriai pamestas, jis nebemėginsiąs daugiau jos spirti; taigi 
ponas de Fakselanžas nusiraminęs galvojo tik viena — kaip viską 
pabaigti. 

Reikėjo pinigų, ponas de Franlo, iškart ruošdamasis keliauti 
į Ameriką, džiaugėsi galėsiąs ten arba atkurti, arba padidinti 

savo nuosavybę ir būtent čionai ketino įdėti žmonos kraitį. Susi- 
tarta dėl keturių šimtų tūkstančių frankų, tai ponui de Fakse- 
lanžui buvo baisus nuostolis, tačiau jis turėjo vičvienaitę duk- 
terį, viskas vieną dieną ir taip būtų jai atitekę, tokios progos ga- 
lėjo daugiau nepasitaikyti, taigi reikėjo aukotis. Kai kas buvo 
parduota, kai kas įkeista, trumpai tariant, suma buvo surinkta 
šeštą dieną po Franlo nuotykio ir maždaug trims mėnesiams pra- 
ėjus nuo to laiko, kai jis išvydo panelę de Fakselanž pirmąjį 
kartą. Jis pagaliau pasirodė kaip jos vyras. Susirinko visi: drau- 
gai, giminės; buvo pasirašyta sutartis, sukalbėta, kad rytojaus 
dieną jie kukliai atšvęs vestuves ir po dviejų dienų Franlo iške- 
liaus su savo pinigais ir žmona. 

Šios lemtingos dienos vakarą ponas de Gojė paprašė savo 
pusseserės ateiti į pasimatymą slaptoje vietoje, kurią nurodė ir 
kur, kaip gerai Žinojo, panelė de Fakselanž turėjo galimybę atei- 
ti; jai atsisakius, jis pasiuntė antrą laiškelį, tikindamas pusse- 
serę, jog tai, ką turįs jai pasakyti, esą per daug svarbu, kad jinai 
galėtų atsisakyti jį išklausyti; mūsų herojė, neištikima, suviliota, 
apakinta, bet nevaliojanti nekęsti savo buvusio mylimojo, galų 
gale nusileidžia ir nueina į sutartą vietą. 

— Aš atėjau čia, — sako ponas de Gojė, išvydęs savo pus- 
seserę, — atėjau čia, panele, ne griauti to, ką jūsų šeima ir jūs 
vadinate savo gyvenimo laime, tačiau mano sąžiningumas įpa- 
reigoja perspėti jus, kad esate apgaudinėjama; žmogus, už kurio 
tekate, yra sukčius, — jis jus apvogs, o paskui galbūt padarys 
nelaimingiausią iš moterų; tai apgavikas, kuris jus suvedžiojo. 

Į šią prakalbą panelė de Fakselanž atsako savo pusbroliui, 
kad prieš leidžiant sau ką nors taip žiauriai šmeižti, reikia įro- 
dymų, aiškesnių kaip dieną. 

— Aš jų dar neturiu, — sako ponas de Gojė, — prisipažįstu, 
bet žinios renkamos, ir man gali kai kas paaiškėti. Vardan visko, 
kas jums brangiausia, pasistenkite, kad tėvai atidėtų jūsų ves- 
tuves. 

— Brangus pusbroli, — šypsosi panelė de Fakselanž, — jūsų 
gudrybė atskleista: jūsų įspėjimas — tik dingstis, o atidėjimas, 

kurio reikalaujate, — tik būdas pamėginti mane atkalbėti nuo 
sutarties, kurios nebegalima nutraukti, pripažinkite savo klastą, 
aš jums ją dovanosiu, bet nesistenkite be pamato drumsti man 
ramybės, kai jau nebeįmanoma nieko suardyti. 

Ponas de Gojė, kuris iš tikrųjų turėjo tik įtarimų, nežino- 
damas nieko tikra, ir išties stengėsi tik laimėti laiko, puola į 
kelius savo viešpatei ir sušunka: 

— O tujen, kurią aš garbinu, kurią dievinsiu iki kapo duobės, 
tu esi mano gyvenimo šviesa ir tuoj mane visam laikui paliksi... 
Prisipažįstu, tai, ką sakiau, tėra įtarimas, bet negaliu išmesti jo 
iš galvos, jis kamuoja mane dar labiau kaip neviltis, kad man 
reikia su tavim išsiskirti... Ar dar malonėsi savo šlovės viršūnėje 
prisiminti tokius mielus mūsų vaikystės metus... tas palaimingas 
valandėles, kai prisiekinėjai amžinai būti tik mano... Ak, kaip 
greit prabėgo tos malonios akimirkos ir kokios ilgos bus skaus- 
mo valandos! Kuo gi aš prasikaltau, kad mane pametei? Pasa- 
kyk, žiaurioji, kuo gi aš prasikaltau? Kodėl atsižadi to, kuris tave 
garbina? Argi jis myli tave tiek kiek aš, tas siaubūnas, kuris 
išplėšia tave iš mano švelnaus glėbio? Ir argi jis myli tave taip 
seniai?.. 

Ašaros upeliais sruvo iš nelaimingojo Gojė akių, jis karštai 
spaudė ranką tos, kurią garbino, čia priglausdamas ją prie lūpų, 
čia prie širdies. 

Sunku buvo tikėtis, kad jautriosios Fakselanž nė trupučio 
nesugraudins tokie audringi jausmai. Jai nuriedėjo kelios ašaros. 

— Mano mielas Gojė, — tarė ji pusbroliui, — patikėk, tu 
man visada būsi brangus, aš esu priversta paklusti, tu pats pui- 
kiai supranti, kad mudviem nebuvo lemta amžinai priklausyti 
vienas kitam. 

— Mes būtume laukę. 

— O Dieve, grįsti laimę savo tėvų nelaime! 

— To nebūtume troškę, bet buvome tokio amžiaus, kad palė- 
jome laukti. 

— O kas būtų laidavęs tavo ištikimybę? 

— Tavo būdas... tavo žavesys, viskas, kuo tu apdovanota... 


FAKSELANŽ, ARBA TUŠČIAGARBYSTĖS KLAIDOS 27 


Niekad nepaliaus mylėjęs tas, kurio dievinamoji — tujen... Jei 
dar norėtum būti mano... bėkime į pasaulio kraštą, išdrįsk mane 
tiek mylėti, kad galėtum sekti paskui mane. 

— Niekas pasaulyje nepalenks manęs tokiam žygiui, eik, nu- 
siramink, mano drauge, užmiršk mane, taip būtų protingiausia; 
šimtai gražuolių tau atlygins. 

— Bent neužgauliok manęs, jei esi neištikima, aš niekad 
tavęs neužmiršiu, žiaurioji, niekad nenusiraminsiu tave prara- 
dęs! Ne, tu tuo netiki, tu niekad nejtarei mane esant tokį niekšą, 
kad drįstum bent akimirką tuo patikėti. 

— Nelaimingasai drauge, mudviem reikia išsiskirti; visa tai 
tik beviltiškai mane skaudina, niekaip kitaip negaliu palengvinti 
kančių, kuriomis skundiesi... išsiskirkime, tai protingiausia. 

— Na ką gi! Aš tau paklusiu, matau, kad kalbuosi su tavimi 
paskutinį kartą gyvenime; ką padarysi, aš tau paklusiu, išdavike; 
tačiau reikalauju iš tavęs dviejų dalykų, negi tau užteks žiaurumo 
man atsakyti? 

— Na ir ko gi? 

— Vienos tavo garbanos ir pasižadėjimo parašyti man kartą 
per mėnesį, kad bent žinočiau, ar esi laiminga... nusiraminsiu, 
jei būsi... bet jei kada šitas siaubūnas... patikėk, mieloji drauge, 
taip, patikėk manim... aš nusileisiu dėl tavęs į patį pragarą ir 
išplėšiu tave iš jo nagų. 

— Tegu tokia baimė niekad tavęs nekamuoja, mielas pus- 
broli, Franlo yra garbingiausias iš Žmonių, aš matau tik jo nuo- 
širdumą... tik jo švelnumą... aš matau tik tai, kad jis žada man 
laimę. 

— Ak, teisingasai Dangau! Kur tas laikas, kai kalbėjai visada 
galėsianti būti laiminga tik su manim... Na ką gi! Ar sutinki su 
tuo, ko prašau? 

— Taip, — atsakė panelė de Fakselanž, — imk, štai plaukai, 
kurių nori, ir būk tikras, kad aš tau parašysiu; išsiskirkime, taip 
reikia. | 

Tardama šiuos žodžius, ji ištiesia ranką savo mylimajam, bet 
nelaimingoji mano esanti labiau pasveikusi, nei yra iš tikrųjų. 

Kai ji pajuto, kad jos ranką aplaistė ašaros to, kurį taip bran- 
gino, rauda ėmė gniaužti gerklę ir ji krito į krėslą, netekusi 
sąmonės. Ši scena vyko pas vieną moterį, atsidavusią panelei de 
Fakselanž, toji puolė jai padėti, ir kai jos akys vėl atsimerkė, 
išvydo savo mylimąjį laistant jos kelius nevilties ašaromis; jinai 
susiima, sukaupia visas jėgas, pakelia jį. 

— Sudiev, — sako ji jam, — sudiev, mylėk visada tą, kuriai 
tu būsi brangus iki paskutinės jos gyvenimo dienos; neprikai- 
šiok daugiau man kaltės: jau nebe laikas, aš buvau sugundyta... 
paviliota... mano širdis dabar gali klausyti tik pareigos; bet visi 
jausmai, kurių ji nereikalaus, amžinai bus tavo. Nelydėk manęs. 
Sudiev! 

Gojė išėjo už žemę juodesnis, ir panelė de Fakselanž vel- 
tui šaukėsi miego, tikėdamasi rasti bent kokį nusiraminimą nuo 
sąžinės priekaištų, draskančių ją ir žadinančių miglotą nuojautą, 
kurios ji niekaip nevaliojo atsikratyti. Tačiau vestuvių iškilmės, 
linksmybės, kurios turėjo tą dieną padaryti gražią, — viskas nura- 
mino šią silpnutę mergaitę; ji ištarė lemtingą žodį, kuris suvisam 
ją surišo, viskas ją svaigino, viskas viliojo likusią dienos dalį, ir 
tą pačią naktį ji padarė baisią auką, amžių amžiams atskyrusią 
ją nuo vienintelio Žmogaus, kuris buvo jos vertas. 

Rytojaus dieną ji ėmė ruoštis kelionei; kitą dieną, ištrūkusi 
iš tėvų glėbio, ponia de Franlo įsėdo į savo vyro pašto karietą 
su keturiais šimtais tūkstančių frankų kraičio, ir pora iškeliavo 
į Vivarė. Franlo važiavo ten, pasak jo, šešioms savaitėms, prieš 
išvykdamas į Ameriką, kur ketino plaukti laivu iš La Rošelio ir 
iš anksto tuo pasirūpino. 

Mūsų jaunavedžių ekipažą sudarė du raiti tarnai, priklausą 
ponui de Franlo, ir ponios kambarinė, ištikimai tarnaujanti jai 
nuo vaikystės, — šeima buvo paprašiusi, kad jinai būtų palikta 
jai visam laikui. Nauji tarnai turėjo būti pasamdyti atvykus į 
vietą. 

Keliauninkai be sustojimų pasiekė Lioną, lydimi malonumų, 
džiaugsmų ir švelnumo; Lione viskas persimaino. Užuot apsi- 
stojęs gerame viešbutyje, kaip paprastai daro padorūs Žmonės, 

Franlo prisiglaudė neaiškioje užeigoje už Gijotjero tilto. Jis ten 
pavakarieniavo, o po dviejų valandų, atleidęs vieną iš tarnų, sėdo 
į tiakrą su antruoju tarnu, savo žmona ir kambarine, liepė karie- 
tai, kur buvo visa manta, važiuoti iš paskos ir apsinakvojo dau- 
giau kaip mylia nuo miesto, visiškai atkampioje smuklėje ant 
Ronos kranto. 

Toks elgesys sukėlė poniai Franlo nerimą. 

— Kurgi jūs mane vežate, pone? — paklausė ji vyro. 

— Po šimts pypkių, ponia! — atsakė tas šiurkščiai. — Negi 
bijote, kad aš jus pražudysiu? Jūsų klausant atrodytų, kad pate- 
kote į apgaviko rankas. Mes turime išplaukti rytoj rytą, kad būtų 
arčiau, man paranku iš vakaro apsistoti upės pakrantėje; čia 
manęs laukia valtininkai, ir taip sugaišime daug mažiau laiko. 

Ponia de Franlo nutilo. Jie atvažiavo į landynę, kurios vaiz- 
das kėlė šiurpulį; tačiau kokia buvo nelaimingosios Fakselanž 
nuostaba, kai ji išgirdo šios baisios smuklės šeimininkę, dar 
kraupesnę negu jos irštva, kai ji išgirdo ją sakant tariamajam ba- 
ronui: 

— O! Štai ir tu, Kalnaverty, tavęs teko velnioniškai ilgai 
laukti; negi tiek laiko reikėjo susirasti šitai mergiotei? Žinai, 
nuo tavo išvykimo yra daug naujienų, Uola vakar buvo pasodin- 
tas Tero... Pramuštgalvis dar tupi kalėjime; šiandien jam galbūt 
nušnios galvą; bet nesijaudink, niekas tavęs nepaminėjo, ir čia 
kol kas viskas ramu; jie šiom dienom suruošė velnioniškas gau- 
dynes, šeši Žmonės paguldė galvas, o tu nė vieno vyro nepra- 
radai. 

Šiurpas perėjo visu kūnu nelaimingajai Fakselanž... Valan- 
dėlę įsivaizduokime save jos vietoje ir pagalvokime, kaip baisiai 
turėjo sukrėsti jos gležną ir švelnią sielą toks netikėtas ją magi- 
nusių vilčių žlugimas. Vyras, pastebėjęs jos susijaudinimą, priėjo 
artyn. 

— Ponia, — tarė jis ryžtingai, — jau nebe laikas apsimeti- 
„ nėti, aš jus apgavau, jūs tai matote, o kadangi nenoriu, kad ši 
netikša, — kalbėjo žiūrėdamas į kambarinę, — galėtų duoti apie 
tai žinią, nelaikykite už pikta, — tarė jis traukdamas iš kišenės 

pistoletą ir paleisdamas tai vargšei kulką į kaktą, — nelaikykite 
už pikta, ponia, kad aš va šitaip sutrukdysiu jai dar kada praverti 
burną... 

Paskui, pagriebęs į glėbį savo bemaž nualpusią žmoną, pa- 
sakė: 

— O dėl savęs, ponia, būkite visiškai rami; aš pasirūpinsiu, 
kad su jumis būtų elgiamasi kuo geriausiai; nuolatos turėdama 
mano žmonos teises, jūs visur naudositės šiuo išskirtinumu, ir 
mano draugai, būkite tikra, visuomet gerbs jus kaip savo vado 
žmoną. 

Kadangi žaviosios būtybės, kurios istoriją čia aprašome, būk- 
lė buvo daugiau nei apgailėtina, jos vyras pasirūpino ja kaip 
įmanydamas, ir ji kiek atsigavo, bet, nebematydama brangiosios 
bičiulės, kurios lavoną Franlo ką tik buvo liepęs įmesti upėn, 
vėl pradėjo lieti ašaras. 

— Nesigraužkite, netekusi šios moters, — pasakė Franlo, — 
aš negalėjau jums jos palikti; bet padarysiu viską, kad jums nie- 
ko netrūktų, nors jos ir nebeturėsite šalia. 

Ir matydamas, kad jo nelaimingoji Žmona jau ne tiek susi- 
jaudinusi, toliau dėstė savo: 

— Ponia, aš negimiau tam darbui, kurį dirbu; tai lošimas 
įstūmė mane į šitą nelaimių ir nusikaltimų kelią, aš neapgavau 
jūsų dėdamasis baronu Franlo: šis vardas ir titulas man priklau- 
sė; aš praleidau jaunystę tarnyboje, ten, būdamas dvidešimt aš- 
tuonerių metų, iššvaisčiau palikimą, kurį paveldėjau trejų metų, 
— man užteko šio trumpo laiko viskam prašvilpti; tasai, į kurio 
rankas perėjo mano turtas ir mano vardas, dabar gyvena Ame- 
rikoje, ir aš maniau galėsiąs keletą mėnesių Paryžiuje mulkinti 
žmones ir susigrąžinti tai, ką esu praradęs; klasta pavyko, kaip 
net nesitikėjau: jūsų kraitis man kainavo šimtą tūkstančių frankų 
išlaidų, taigi laimėjau, kaip matote, šimtą tūkstančių ekiu ir 
žavingą moterį, moterį, kurią myliu ir kuria visą gyvenimą pri- 
siekiu rūpintis kaip išgalėdamas. Tegu tad ji malonėja kuo ra- 
miausiai išklausyti mano istorijos tęsinį; iškentęs nelaimes, pri- 
sijungiau prie plėšikų gaujos, kuri siaubė centrines Prancūzijos 

provincijas (liūdna pamoka jaunuoliams, kurie leisis uždegami 
beprotiškos lošimo aistros), būdamas šioje gaujoje, padariau 
keletą narsių antpuolių ir, praėjus dvejiems metams po to, kai 
su gauja susidėjau, buvau pripažintas jos vadu; aš pakeičiau jos 
buveinę, įsikūriau negyvenamame, siaurame slėnyje Vivarė kal- 
nuose, kurio bemaž neįmanoma atrasti ir kur teisingumas dar 
niekada nėra įkėlęs kojos. Tokia yra mano gyvenamoji vieta, po- 
nia, tokie yra žmonės, kuriuos jums netrukus duosiu valdyti; čia 
mano gaujos štabo būstinė, iš čia išvyksta mano būriai; aš siun- 
čiu juos šiaurėn iki Burgundijos, pietuosna ligi pajūrio; jie trau- 
kia į rytus ligi Pjemonto sienų, į saulėlydį už Overnės kalnų; 
vadovauju keturiems šimtams vyrų, kurie visi ryžtingi kaip aš ir 
visi pasiryžę tūkstantsyk rizikuoti savo galva, norėdami gyventi 
ir norėdami praturtėti. Mes mažai žudome per antpuolius, bijo- 
dami, kad lavonai mūsų neišduotų; paliekame gyvybę tiems, ku- 
rių nebijome, kitus priverčiame mus lydėti grįžtant atgal ir nuga- 
labijame juos tik čia, po to, kai išspaudžiame iš jų viską, ką tik 
jie turi, ir visas mums naudingas žinias. Mūsų kovos būdas Žiau- 
rokas, bet nuo to priklauso mūsų saugumas. Argi teisingai val- 
džiai derėtų pakęsti, kad už klaidą, kurią jaunuolis padaro pa- 
čioje jaunystėje iššvaistydamas savo turtą, jis būtų nubaustas 
baisia kančia keturiasdešimt ar penkiasdešimt metų vargti skur- 
de? Argi neapdairumas nusmukdo jį, nuplėšia jam garbę? Argi 
už tai, kad jaunuoliui nepasisekė, reikia atimti iš jo kitas gali- 
mybes, palikti tiktai pažeminimą arba grandines? Tokie nuosta- 
tai gimdo piktadarius, — jums prieš akis, ponia, gyvas to įrody- 
mas. Jeigu įstatymai bejėgiai prieš lošimą, jeigu jie anaiptol jo 
nedraudžia, tenebūnie leidžiama bent jau tai, kad Žmogus 10š- 
damas turėtų teisę apiplėšti kitą, arba jei toji būklė, į kurią pir- 
masis įstumia antrąjį žalio kilimo kampe, jei šis nusikaltimas, 
kartoju, neuždraustas jokiu įstatymu, tenebūnie taip Žiauriai bau- 
džiama už panašų nusikaltimą, kurį padarome mes, apiplėšdami 
keliauninką miške; argi gali turėti reikšmės būdas, kai pasekmės 
vienodos? Negi jūs manote, kad esama didelio skirtumo tarp 
banko laikytojo lošime, apvagiančio jus Karališkuosiuose rūmuo- 

se, ir Kalnaverčio, reikalaujančio jūsų piniginės Bulonės miške? 
Tai lygiai tas pats, ponia, ir vienintelis tikras dalykas, kuris gal- 
būt skiria vieną nuo kito, yra tas, kad banko laikytojas vagia iš 
jūsų kaip bailys, o antrasis — kaip narsuolis. 

— Grįžkime prie jūsų, ponia; jums skirta gyventi pas mane 
visiškoje ramybėje; jūs rasite kelias kitas moteris, mano draugų 
žmonas, kurios sudarys jums kuklią draugiją... be abejonės, tru- 
putį juokingą: šios moterys toli gražu nėra jūsų luomo ir neturi 
jūsų dorybių, bet jos bus jums paklusnios; jos rūpinsis jūsų ma- 
lonumais, ir jūs, šiaip ar taip, galėsite prasiblaškyti. O jūsų pa- 
reigas mano mažose valdose paaiškinsiu, kai atvyksime į vietą; 
šįvakar terūpi mums jūsų poilsis — būtų gerai, kad truputį nu- 
migtumėte ir jūsų būklė leistų rytoj iškeliauti iš pat ankstaus 
ryto. 

Franlo, įsakęs namų šeimininkei kaip įmanoma geriau pasi- 
rūpinti jo žmona, paliko ją su sene; toji, pamačiusi, su kuo turi 
reikalą, prakalbo su ponia de Franlo visai kitu tonu, privertė ją 
išgerti sultinio, atskiesto šio užkampio vynu, kurio nelaimingoji 
būtybė nurijo keletą gurkšnių, nenorėdama supykinti šeiminin- 
kės, o paskui, paprašiusi iki ryto palikti ją vieną, vargšė moteris, 
vos jai buvo duota ramybė, išliejo visą savo skausmo kartėlį. 

— O mano brangusis Gojė, — šaukė ji, draskoma raudos, — 
kaip Dievo ranka baudžia mane už tai, kad išdaviau tave! Esu 
amžinai pražuvusi, neprieinama užuoglauda palaidos mane pa- 
saulio akyse, aš net nebegalėsiu pranešti tau apie užgriūsiančias 
mane nelaimes, o jei tam ir nebūtų kliūčių, kaip drįsčiau tai 
daryti po to, kai taip tau prasikaltau? Ar dar būčiau verta tavo 
pagailos?.. ir jūs, mano tėve... ir jūs, mano garbioji motina, jūs, 
kurių ašaros aplaistė man krūtinę, kai aš, apsvaigusi iš puikybės, 
buvau bemaž abejinga jūsų raudoms, kaip jūs išklausysite Žinią 
apie baisią mano dalią?.. Tokia jauna, Aukščiausiasis Dieve, esu 
gyva palaidota tarp tokių siaubūnų! Kiek dar metų kentėsiu šią 
baisingą bausmę? O piktadary, kaip tu mane suvedžiojai, kaip 
tu mane apgavai! 

Panelė de Fakselanž (mat jos santuokinė pavardė dabar 

mums grasi) skendėjo tokioje juodų minčių, sąžinės priekaištų 
ir siaubingų nuogąstavimų maišatyje, kad nė saldus miegas ne- 
buvo grąžinęs jai ramybės, kai Franlo atėjo jos Žžadinti, norė- 
damas išplaukti prieš aušrą; ji paklūsta ir puola laivan užsi- 
maukšlinusi ant galvos gobtuvą, kuris pridengia sielvarto žymes 
ir paslepia ašaras nuo jas išspaudusio žiauriaširdžio. Valtyje jai 
buvo parengta nedidukė lapinė iš medžio. šakų, kur ji galėjo 
ramiai pasilsėti; o Franlo — jo pateisinimui turime tai pasakyti, 
— Franlo, matydamas, kad liūdinčiai žmonai reikia trupučio ra- 
mybės, leido jai pabūti vienai. Ir piktadarių sielose esama šiokių 
tokių garbingumo pėdsakų, o dorybė yra taip vertinama Žmonių 
akyse, kad net didžiausi pagedėliai būna priversti parodyti jai 
pagarbą šimtais gyvenimo atvejų. 

Matydama, kaip ja rūpinamasi, jaunoji moteris vis dėlto ma- 
žumėlę aprimo; ji pajuto, kad atsidūrus tokioje padėtyje, jai nie- 
ko kito nelieka, kaip sargiai elgtis su savo vyru, ir parodė jam 
dėkingumą. 

Valtį irklavo Franlo gaujos vyrai, ir Dievas žino, ko tik jie 
netauškė! Mūsų herojė, nugrimzdusi į savo skausmą, nieko ne- 
girdėjo, ir tą patį vakarą jie atplaukė prie Turnono miesto, išsi- 
dėsčiusio vakariniame Ronos krante, Vivarė kalnų papėdėje. 
Mūsų vadas ir jo bendrai tą naktį, kaip ir praėjusią, praleido 
įtartinoje smuklėje, jiems vieniems težinomoje šiose apylinkėse. 
Rytojaus dieną Franlo buvo atvestas arklys, jis užsėdo ant jo su 
savo Žmona, du mulai nešė mantą, keturi ginkluoti vyrai juos 
lydėjo; perjoję kalnus, neprieinamais takeliais jie įsimušė krašto 
gilumon. 

Antrąją dieną, jau labai vėlai, keliauninkai prijojo mažą, 
maždaug pusės mylios ilgio lygumą, iš visų pusių suspaustą ne- 
pereinamų kalnų, — ją tegalėjai pasiekti vieninteliu takeliu, ku- 
riuo čionai patekdavo Franlo; siaurukalnėje prie šio takelio 
stovėjo postas iš dešimties plėšikų, kurie keisdavosi tris kartus 
per savaitę ir nepasitraukdami budėjo dieną naktį. Atsidūrus ly- 
gumoje, prieš akis atsiverdavo piktadarių kaimelis, — koks šim- 
tas namiūkščių, panašių į laukinių trobeles; iš jų išsiskyrė gana 

padorus, dviejų aukštų vado namas, kurį iš visų pusių supo aukš- 
tos sienos. Tai buvo jo būstas, o kartu ir kaimelio tvirtovė, vieta, 
skirta sandėliams; dviejuose giliuose skliautuotuose požemiuose 
buvo laikomi ginklai ir belaisviai: virš jų buvo trys pirmojo aukš- 
to kambarėliai, virtuvė, miegamasis, nedidelė menė, 0 viršuje 
gana patogūs kambariai vado žmonai ir pagaliau lobių saugykla. 
Šiuose namuose patarnavo tik vienas netašytas bernas ir jauna 
virėja; kiti neturėjo nė tiek tarnų. 

Panelė de Fakselanž, nusikamavusi ir prislėgta sielvartų, 
pirmąjį vakarą viso to nematė; ji vargais negalais pasiekė paro- 
dytą lovą, kur jai, nuovargio užmigdytai, niekas nedrumstė ra- 
mybės bent iki ryto. O tada į kambarį įėjo vadas. 

— Štai jūs ir namie, ponia. Tai ne visai panašu į tris gražius 
dvarus, kuriuos pažadėjau, ir į prašmatnius rūmus Amerikoje, 
į kuriuos dėjote vilčių; bet nesigraužkite, brangioji, mes neam- 
Žinai versimės šiuo amatu, — nors plėšikauju neilgai, šiame kam- 
baryje jau paslėpta, įskaitant jūsų kraitį, bemaž du milijonai mo- 
netų; kai turėsiu jų keturis milijonus, persikelsiu į Airiją, ir 
mudu puikiai įsikursime. 

> Ak pone! — tarė panelė de Fakselanž, ir ašarų upeliai 
pasipylė jai iš akių. — Negi jūs tikitės, kad Dangus leis jums iki 
tol ramiai gyventi? 

— O! Tokiais dalykais, ponia, mes niekad nekvaršiname sau 
galvos, mūsų priežodis: “Bijai vilko — neik į girią"; visur gali 
gauti galą; jei čia man gresia ešafotas, aukštuomenėje galiu su- 
laukti kardo dūrio; kiekviena padėtis savaip pavojinga, todėl iš- 
mintingas Žmogus turi apsispręsti, palyginęs jų naudą. Mažiausiai 
mums rūpi patiems gresianti mirtis; garbė, paprieštarausite man; 
bet Žmonių prietarai iš anksto man ją atėmė; aš sužlugau, man 
nebereikėjo paisyti garbės. Mane būtų pasodinę, būčiau laikomas 
piktadariu, tad gal verčiau iš tikrųjų juo būti, naudotis visomis 
Žmogaus teisėmis ir džiaugtis laisve, negu apkaltintam piktada- 
ryste sėdėti belangėje? Nesistebėkite, kad Žmogus tampa nusi- 
kaltėliu, kai jį pažemina, nors ir nekaltą; nesistebėkite, kad jis 
mieliau renkasi nusikaltimą negu grandines, kai vienomis ar ki- 

tomis aplinkybėmis jo laukia negarbė. Įstatymų leidėjai, nedėkite 
taip dažnai savo įdagų, jei norite sumažinti aimę nusikaltimų, 
tauta, kuri mokėjo susikurti garbės dievą, gali nuversti savo 
ešafotus, nes Žmonėms vesti jai lieka šventi tokios gražios chi- 
meros brizgalai... 

— Bet, pone, — pertraukė jį panelė de Fakselanž, — jūs gi 
Paryžiuje atrodėte visai garbingas žmogus? 

— To reikėjo, kad gaučiau jus; man pasisekė, kaukė nukrito. 

Tokios šnekos ir panašūs poelgiai kėlė siaubą nelaimingajai 
moteriai, bet pasiryžusi laikytis tvirtai, kaip buvo nusprendusi, 
ji neprieštaravo savo vyrui, netgi dėjosi jam pritarianti, 0 tas, 
matydamas ją ramesnę, pasiūlė apžiūrėti gyvenvietę; ji sutiko, 
apėjo kaimelį; tuo metu jame tebuvo kokios keturios dešimtys 
žmonių, kiti buvo Žygyje, o tie likusieji budėjo poste, saugodami 
perėją. 

Ponia de Franlo visur buvo sutikta su didžiausia pagarba ir 
išškirtiniu dėmesiu, ji matė septynias ar aštuonias gana jaunas 
ir gražias moteris, ir nors jų išvaizda bei laikysena aiškiai bylojo, 
kokia bedugnė skiria šias būtybes nuo jos, buvo joms tokia pat 
maloni kaip ir jos jai; apžiūrai pasibaigus, buvo patiekti pietūs; 
vadas atsisėdo prie stalo su savo Žmona, bet ji vis dėlto negalėjo 
prisiversti dalyvauti šiuose pietuose; ji atsiprašė, prasimetusi 
kelionės nuovargiu, ir niekas jos nespyrė. Po pietų Franlo pasa- 
kė žmonai, kad pagaliau atėjęs laikas viską jai paaiškinti, nes, 
galimas daiktas, rytoj jis būsiąs priverstas išvykti Žžygin. 

— Man nėra reikalo jūsų įspėti, ponia, — prakalbo jis, — kad 
iš čia nebegalite niekam rašyti, kad ir kas tai būtų. Pirmiausia 
jums bus griežtai uždrausta turėti rašymo priemones, jūs niekad 
nematysite nei plunksnos, nei popieriaus; netgi jei jums pavyktų 
apgauti mano budrumą, nė vienas iš mano žmonių, esu tikras, 
neužsikrautų ant savo galvos jūsų laiškų, o toks mėginimas ga- 
lėtų jums brangiai kainuoti. Aš, be abejonės, labai jus myliu, 
ponia, bet mūsų amato Žmonių jausmai visuomet pajungti pa- 
reigai, galbūt kaip tik tuo mūsų darbas ir yra pranašesnis už 
kitus; pasaulyje nėra darbo, kurio meilė nepriverstų užmiršti; 

mūsų atveju viskas atvirkščiai — nėra tokios moters žemėje, dėl 
kurios galėtume nepaisyti savo padėties, nes mūsų gyvybė pri- 
klauso nuo to, kaip saugiai darbuojamės. Jūs esate mano antroji 
Žmona, ponia. 

— Ką jūs sakote! 

— Taip, ponia, jūs esate mano antroji žmona; toji, kuri buvo 
prieš jus, užsigeidė parašyti, ir raidės, kurias ji vedžiojo, buvo 
nuplautos jos krauju, ji iškvėpė dvasią ant savo laiško... 

Įsivaizduokime, kaip jautėsi nelaimingoji moteris, klausy- 
damasi šių baisių pasakojimų, šių siaubingų grasinimų; tačiau 
ji vėl susitvardė ir užtikrino vyrą, kad ji neturinti ketinimo ne- 
klausyti jo įsakymų. 

— Tai dar ne viskas, ponia, — toliau dėstė siaubūnas, — kai 
išvyksiu, jūs viena vadovausite man nesant; nors ir kaip mes: 
pasitikėtume vieni kitais, puikiai įsivaizduojate, kad kai bus pa- 
liesti mūsų interesai, aš vis dėlto greičiau pasikliausiu jumis negu 
savo draugais. Taigi, kai atsiųsiu belaisvių, jums pačiai reikės 
pasirūpinti, kad jie būtų apšvarinti ir papjauti jūsų akyse. 

— Man, pone, — sušuko panelė de Fakselanž, atšlydama iš 
siaubo, — man susitepti rankas nekaltu krauju! Ak, verčiau šim- 
tą kartų praliekite manąjį, užuot reikalavęs tokios baisybės! 

— Dovanoju jums pirmąjį silpnumo protrūkį, ponia, — atsa- 
kė Franlo, — tačiau negalėsiu išvaduoti jūsų nuo šito rūpesčio; 
argi jūs verčiau norite visus mus pražudyti negu imtis šio rei- 
kalo? 

— Jūsų draugai gali tai padaryti. 

— Jie irgi tai darys, ponia, bet jūs viena gausite mano laiškus 
su nurodymais, todėl belaisviai turi būti įkalinami arba nužu- 
domi jums įsakius; mano žmonės, be abejonės, įvykdys mirties 
bausmę, bet jūs turėsite perduoti mano įsakymus. 

— O pone! Ar negalėtumėte manęs nuo to atleisti?.. 

— Tai neįmanoma, ponia. 

— Bet gal man bent nereikės dalyvauti tose gėdingose egze- 
kucijose? 

— Ne... Tačiau jūs būtinai turėsite pasirūpinti grobiu... pa- 

slėpti jį mūsų sandėliuose, padarysiu jums malonę šį kartą, jei 
to būtinai reikalaujate, pirmą sykį pasirūpinsiu pasiųsti su savo 
belaisviais patikimą Žmogų; bet toks paslaugus daugiau nebūsiu, 
paskui šio darbo teks imtis jums. Tai tik papratimo reikalas, 
ponia, žmogus prie visko gali priprasti; argi romėnų damos ne- 
mėgdavo žiūrėti, kaip gladiatoriai krinta joms po kojų, argi joms 
neužteko žvėriškumo pageidauti, kad jie mirtų gražiomis pozo- 
mis? Kad priprastumėte prie savo pareigos, ponia, — toliau dės- 
tė Franlo, — čia turiu šešis Žmones, telaukiančius savo mirties 
valandos, ir tuoj pasirūpinsiu juos nužudyti; šis reginys įpratins 
jus prie baisybių, tad nepračis nė pora savaičių, kai šita prievolė, 
kurią jums šalia kitų užkraunu, nebeatrodys sunki. 

Ko tik panelė de Fakselanž nedarė, norėdama išvengti krau- 
paus reginio! Ji meldė vyrą ją nuo jo apsaugoti. Tačiau Franlo 
manė tai esant trūks plyš reikalinga, suvokdamas, kaip svarbu 
įpratinti žmonos akis prie to, kas bus viena iš jos pareigų, jisai 
tuojau pat ėmėsi darbo. Šeši nelaimingieji buvo atvesti, ir paties 
Franlo ranka negailestingai perskrodė jiems gerkles nelaimingos 
žmonos akyse; ši per egzekuciją nualpo. Nunešta į lovą ir vėl 
šaukdamasi drąsos, kuri viena tegalėjo ją išgelbėti, jinai galų gale 
suvokė, kad tiktai perduodama savo vyro įsakymus, neužsikraus 
ant savo sąžinės nusikaltimo naštos ir, turėdama galimybę ben- 
drauti su daugybe nepažįstamų, nors ir sukaustytų grandinėmis 
žmonių, galbūt ras būdą juos išgelbėti ir pati drauge su jais pa- 
bėgti; taigi rytojaus dieną ji pažadėjo savo Žiauriaširdžiam vy- 
rui, kad jis turėsiąs pamato būti patenkintas jos elgesiu; tas, pa- 
galiau praleidęs naktį su Žmona, ko išvažiavęs iš Paryžiaus ne- 
darė dėl jos būklės, kitą dieną, palikęs ją, išvyko žygin patikinęs, 
kad jeigu ji gerai elgsis, jis pamesiąs savo darbą anksčiau, nei 
buvo žadėjęs, ir bent paskutinius trisdešimt savo gyvenimo metų 
praleisiąs laimėje ir ramybėje. 

Panelė de Fakselanž dar nespėjo pasijusti viena tarp plėšikų, 
kai ją vėl apėmė nerimas. 

— O varge! — sakė ji sau. — Jei aš, savo nelaimei, įkvėp- 
čiau kokių jausmų šiems piktadariams, kas jiems sutrukdytų 

patenkinti savo norus? Jei jie užsigeistų apiplėšti savo vado 
namus, nužudyti mane, argi ne jų valia?.. Ak! Jei Dangus bū- 
tų maloningas, — kalbėjo ji, liedama ašaras, — ar nebūtų man 
didžiausia laimė kuo greičiau atsisveikinti su gyvenimu, kuris 
dabar, matyt, bus apjuodintas vienų bjaurasčių? 

Tačiau pamažėle jaunoje sieloje, užgrūdintoje begalinės ne- 
laimės, vėl atgimė viltis — ponia de Franlo pasiryžo būti labai 
tvirta; jai atrodė, kad šitoks sprendimas turėtų būti neginčijamai 
geriausias, ir jam pakluso. Taigi ji aplankė postus, viena dar 
kartą perėjo visas trobeles, pamėgino duoti kai kurių nurodymų 
ir visur buvo sutikta pagarbiai ir nuolankiai. Ji nuoširdžiai pri- 
ėmė atėjusias jos aplankyti moteris, susidomėjusi išklausė kelių 
istorijų: kaip ir ji, suvedžiotos ir pagrobtos, iš pradžių jos, be 
abejonės, buvo padorios, paskui vienatvė ir piktadarystė suga- 
dino jas, ir jos tapo išgamomis kaip ir vyrai, už kurių ištekėjo. 

— O Dangau! — kalbėjo sau kur buvus, kur nebuvus mū- 
sų vargšė herojė. — Kaip galima šitaip sugyvulėti? Ar įmano- 
mas dalykas, kad ir aš vieną dieną tapsiu tokia kaip šitos nelai- 
mingosios?! 

Paskui ji užsidariusi verkdavo, apmąstydama savo liūdną 
dalią ir negalėdama sau dovanoti, kad pati įpuolė bedugnėn iš 
per didelio pasitikėjimo ir aklumo, visa tai primindavo jos bran- 
gųjį Gojė, ir kruvinos ašaros liejosi jai iš akių. 

Po aštuonių dienų, sugrįžus dvylikos žmonių būriui, kuris 
atsivedė keturis belaisvius, ji gavo laišką iš savo vyro; numany- 
dama, kas laiške rašoma, jinai sudrebėjo jį plėšdama ir akimirką 
net sudvejojo, ar ne geriau būtų pačiai nusižudyti, užuot pasmer- 
kus mirčiai šiuos nelaiminguosius. 

Tai buvo keturi jaunuoliai, kuriems ant kaktos buvo para- 
šyta jų išsilavinimas ir aukšta kilmė. 


Vyriausiąjį iš keturių liepkite įmesti į belangę, — nurodinėjo 
jos vyras, — tas niekšas gynėsi ir užmušė du mano žmones; bet 
Jį reikia palikti gyvą, aš turiu ištraukti iš jo paaiškinimus. Kitus 
tris liepkite nedelsiant nužudyti. 

— Štai mano vyro įsakymai, — tarė ji būrio vadui, kuris, kaip 
minėjo Franlo, buvo patikimas žmogus, — tad padarykite, kas 
liepta... 

Tyliai ištarusi tuos žodžius, ji nubėgo į kambarį paslėpti ir 
savo nevilties, ir ašarų; bet, nelaimei, išgirdo, kaip šaukia šalia 
namo žudomos aukos; jautri širdis neatlaikė, ji nualpo, paskui 
atgavo sąmonę; tai, ką jinai buvo nusprendusi, padėjo sukaupti 
jėgas, suvokusi, kad jai padėti gali tiktai tvirtumas, ji vėl išėjo 
iš namų, liepė pagrobtus daiktus sukrauti į sandėlius, nuėjo į 
kaimą, aplankė postus, vienu žodžiu, šitaip stengėsi, kad Franlo 
pavaduotojas, rytojaus dieną vėl iškeliavęs pas savo vadą, davė 
jam apie žmoną kuo palankiausią ataskaitą... Nesmerkime jos: 
ką jai dar liko rinktis, jei ne mirtį arba tokį elgesį?.. O žmogus 
nesižudo tol, kol turi vilties. 

Franlo užtruko žygyje ilgiau, nci manė, jis grįžo tik mėne- 
siui baigiantis ir per tą laiką du kartus atsiuntė belaisvių žmonai, 
o toji kaskart pasielgdavo taip pat. Pagaliau vadas vėl pasirodė; 
jis parsivežė iš šito Žygio didžiules sumas ir teisinosi šimtais 
vingrių išvedžiojimų, kurių jo garbingoji žmona nė už ką ne- 
pripažino. 

— Ponia, — galų gale pasakė jis, — mano argumentai tie 
patys kaip Aleksandro Didžiojo, Čingischano ir visų kitų garsiųjų 
pasaulio užkariautojų; jų logika buvo kaip manoji; tačiau jie 
turėjo savo Žinioje po tris šimtus tūkstančių Žmonių, 0 aš jų 
teturiu keturis šimtus, štai visa mano kaltė. 

— Visa tai gerai, pone, — tarė ponia de Franlo, manydama, 
kad šiuo atveju turi vadovautis jausmu, o ne protu, — bet jeigu 
jūs iš tikrųjų mylite mane, kaip teikėtės ne kartą sakyti, ar jums 
nebūtų skaudu matyti mane mirštant ant ešafoto šalia jūsų? 

— Nebijokite tokios nelaimės, — pasakė Franlo, — mūsų 
užuoglaudos neįmanoma aptikti ir per savo Žygius aš nieko nesi- 
baiminu... bet jei kada mus čia susektų, nepamirškite, kad man 
pakaktų laiko ištaškyti jums smegenis, niekam nespėjus jūsų nė 
pirštu paliesti. 

Vadas viską apžiūrėjo ir, radęs tik priežasčių didžiuotis savo 

žmona, negailėjo jai pagyrimų ir lipšnumo, prisakęs savo Žmo- 
nėms dar labiau jos klausyti, jis vėl iškeliavo; tokie pat bedalės 
žmonos rūpesčiai, toks pat elgesys, tokie pat tragiški įvykiai 
lydėjo antrąją Franlo kelionę, trukusią daugiau kaip du mėne- 
sius, kuriems baigiantis jisai grįžo į savo būstinę, dar labiau 
susižavėjęs Žmona. 

Jau apie penketą mėnesių ši vargšė būtybė gyveno nelaisvėje 
ir nuolatiniame siaube, girdoma ašarų ir sotinama nevilties, kai 
Dangus, kuris niekad neapleidžia nekalto, pagaliau malonėjo 
išvaduoti ją iš nelaimių pačiu netikėčiausiu įvykiu. 

Buvo spalio mėnuo, Franlo ir jo žmona kartu pietavo vynuo- 
gienojų pavėnėje prie savo namų durų, kai staiga poste nuaidėjo 
dešimt-dvylika šūvių. 

— Mes išduoti, — pašokęs nuo stalo ir skubiai ginkluoda- 
masis, pasakė vadas. — Štai pistoletas, ponia, likite čia, jei nega- 
lėsite nušauti to, kuris jus užpuls, paleiskite sau kulką į kaktą, 
kad nepakliūtumėte jam į rankas. 

Taip taręs ir paskubomis surinkęs visus kaime likusius žmo- 
nes, jis lekia ginti perėjos. Bet jau per vėlu: du šimtai raitų dra- 
gūnų, ką tik prasiveržusių pro postą, leidžiasi lygumon su kardais 
rankose; Franlo su savo būriu atidengia ugnį, bet nevaliojęs to 
būrio tvarkingai surikiuoti, per minutę atremiamas, ir didžioji 
dalis jo žmonių užkapojama ir sutrypiama arklių; jis pats sugau- 
namas ir apsupamas,; dvidešimt dragūnų lieka jo saugoti, o likusi 
būrio dalis su vadu priešakyje lekia pas ponią de Franlo. Kokioje 
žiaurioje būklėje jie randa nelaimingąją! Sutaršytais plaukais, 
nevilties ir baimės perkreiptu veidu, ji buvo atsirėmusi į medį, 
prispaudusi pistoleto vamzdį prie širdies, pasiryžusi verčiau atim- 
ti sau gyvybę, negu pasiduoti į rankas tiems, kuriuos laikė tei- 
singumo sargais... 

— Sustokite, ponia, sustokite, — šaukia vadovaujantis bū- 
riui karininkas, šokdamas nuo arklio ir krisdamas jai po kojų, 
kad šiuo veiksmu ją nuginkluotų, — sustokite, sakau jums, aipa- 
žinkite savo nelaimingą mylimąjį, tai jis puola jums į kelius, tai 
jam Dangus buvo tiek maloningas, kad pavedė jus išvaduoti, svies- 
kite šalin ginklą ir leiskite Gojė mestis jums į glėbį. 

Panelė de Fakselanž tariasi sapnuojanti, pamažėle ji atpažįsta 
tą, kuris kalba su ja, ir krinta be gyvybės ženklo į jai išskėstas 
rankas. Šis reginys visiems išspaudžia ašaras. 

— Negaiškime laiko, ponia, — sako Gojė, atgaivindamas savo 
gražiąją pusseserę, — skubėkime palikti vietą, kuri turėtų būti 
baisi jūsų akims; bet pirmiausia atsiimkime tai, kas jums pri- 
klauso. 

Jis įsilaužia į Franlo turtų saugyklą, paima keturis šimtus 
tūkstančių frankų — savo pusseserės kraitį, ir dešimt tūkstan- 
čių ekiu, kuriuos liepia išdalinti savo dragūnams, visa kita užant- 
spauduoja, paleidžia belaisvius, pasiliktus piktadario, palieka 
kaimelyje aštuoniasdešimt vyrų įgulą, grįžta pas pusseserę su 
kitais ir paragina ją nedelsiant leistis į kelią. 

Pasickusi perėją, ji pamato Franlo, sukaustytą grandinėmis: 

— Pone, — sako ji Gojė, — aš atsiklaupusi meldžiu jūsų ma- 
lonės šiam vargšui... aš esu jo Žmona... dar daugiau — esu tiek 
nelaiminga, kad nešioju savo įsčiose jo meilės įrodymus, o jo 
elgesys su manim visuomet buvo tik garbingas. 

— Ponia, — atsakė ponas de Gojė, — aš niekam neturiu va- 
lios šiame žygyje; gavau tik vesti būrius, bet pats privalau klau- 
syti įsakymų, šitas Žmogus man daugiau nepriklauso, jį gelbė- 
damas viskuo rizikuočiau, perėjos gale manęs laukia aukštas 
žandarmerijos pareigūnas iš provincijos; jis pateks jo žinion; 
viskas, ką galiu, — tai nestumti jo ant ešafoto. 

— Ak, pone! Leiskite jam išsigelbėti, — sušuko žavioji mo- 
teris, — to su ašaromis maldauja jūsų nelaiminga pusseserė. 

— Neteisinga pagaila daro jus aklą, ponia, — atsakė Gojė, 
— tas nelaimingasis nepasitaisys, o jo išgelbėjimas kainuos dau- 
giau kaip penkiasdešimt gyvybių. | 

— Jis sako teisybę, — sušuko Franlo, — jis sako teisybę, 
ponia; jis pažįsta mane taip pat gerai kaip aš save; piktadarystė 
yra mano stichija, negalėčiau gyventi jon nepasinėręs, man ne 
gyvybė brangi, aš tik nenorėčiau gėdingai mirti; tegu jautri siela, 
kuri manim rūpinasi, teikiasi išmelsti man vienintelę malonę — 
kad dragūnams būtų duota valia paleisti man kulką į kaktą. 

— Kas iš jūsų apsiima tai padaryti, vaikinai? — paklausė 
Gojė. 

Bet nė vienas nesujudėjo; Gojė vadovavo prancūzams, tarp 
jų neturėjo būti budelių. 

— Tada duokite man pistoletą, - — paprašė piktadarys. 

Gojė, didžiai sujaudintas pussėserės maldavimų, prieina prie 
Franlo ir pats paduoda jam ginklą. O klastybių klastybe! Panelės 
de Fakselanž vyras, vos gavęs ko norėjo, šauna į Gojė... tačiau, 
laimei, jo nekliudo; šis poclgis įsiutina dragūnus, šaukiasi keršto, 
vyrus dabar stumia viena tik pagieža, jie supuola ant Franlo ir 
akimirksniu jį nugalabija. Gojė pasitraukia su savo pussesere, 
vos tik jos akims atsiveria šis kraupus reginys. Jie perlekia perėją 
šuoliais. Ramus arklys laukia panelės de Fakselanž už siauru- 
kalnės. Ponas de Gojė greitai duoda ataskaitą žandarmerijos pa- 
reigūnui apie operaciją; žandarmerija užima postą; dragūnai 
išjoja, ir panelė de Fakselanž, globojama savo išvaduotojo, po 
šešių dienų atsiduria tėvų glėbyje. 

— Štai jūsų duktė, — sako narsusis vyras ponui ir poniai de 
Fakselanžams, — ir štai pinigai, kurie iš jūsų buvo paimti. Iš- 
klausykite manęs, panele, ir suprasite, kodėl šią valandėlę ėmiau- 
si paaiškinti viską, kas liečia jus. Dar nespėjote išvažiuoti, kai 
įtarimai, kuriuos iš pradžių išsakiau tik norėdamas jus sulaikyti, 
pradėjo baisingai mane kankinti; viską būčiau padaręs, kad tik 
aptikčiau jūsų pagrobėjo pėdsakus ir išsiaiškinčiau, kas jis per 
vienas; laimė šypsojosi man — viskas sekėsi, dėl nieko neapsi- 
gavau. Jūsų tėvus įspėjau tik tada, kai tariausi esąs tikras, kad 
jus sugrąžinsiu; man buvo leista vadovauti būriams, kurių papra- 
šiau, norėdamas sutraukyti jūsų grandines ir kartu išvaduoti 
Prancūziją nuo jus apgaudinėjusio siaubūno. Aš savo tikslą pa- 
siekiau; padariau tai be jokio išskaičiavimo, panele: jūsų kaltės 
ir nelaimės atskyrė mus amžina siena... ką pi, jūs bent gailes- 
tausite manęs... jūs manęs liūdėsite; jūsų širdį slėgs jausmas, į 
kurį neatsakėte, ir už mane bus atkeršyta... sudiev, panele, aš 
atlikau tai, ko reikalauja kraujo ryšiai, ko reikalauja meilės ry- 
šiai; dabar man nieko kito nelieka, tik išsiskirti su jumis amžių 

amžiams. Taigi, panele, aš iškeliauju, — karas, kuris vyksta Vo- 
kietijoje, žada man arba šlovę, arba mirtį; būčiau troškęs tik 
laurų, jei man būtų buvę leista jums juos dovanoti, o dabar 
ieškosiu tik mirties. 

Su šiais žodžiais Gojė išeina; nors ir kaip prašomas, jis pa- 
bėga, kad jau niekad nepasirodytų. Po dešimties mėnesių gau- 
nama žinia, kad jis, kaip patrakęs puldamas vieną postą, Žuvo 
Vengrijoje, turkų tarnyboje. 

O panelė de Fakselanž netrukus po to, kai grįžo į Paryžių, 
susilaukė nelaimingo savo santuokos vaisiaus, kurį jcs tėvai, 
paskyrę didelę sumą išlaikymui, įtaisė prieglaudon; po gimdymo 
ji primygtinai prašė tėvo ir motinos leisti jai įstoti į karmeličių 
vienuolyną; tėvai maldavo jų pasigailėti ir neatimti jiems senat- 
vėje paguodos matyti ją šalia; ji nusileido, bet sveikata diena iš 
dienos silpo; iškamuota sielvartų, suvytinta ašarų ir skausmo, 
užgraužta sąžinės priekaištų, po ketverių metų ji mirė nuo išse- 
Kimo: liūdnas ir apverktinas tėvų godumo ir dukterų tuščiagar- 
bystės pavyzdys. 

Jeigu mūsų papasakota istorija padės pirmiesiems tapti tei- 
singesniems, o antrosioms protingesnėms, tada nebus gailu triū- 
so, kurį būsime įdėję, perduodami šį nutikimą ateinančioms kar- 
toms, nes jis, kad ir koks baisus, galėtų tuo atveju pasitarnauti 
dėl Žmonių labo. 


FLORVIL IR KURVALIS, 
arba 


LEMTIES NEIŠVENGIAMUMAS 


žvalus, geros sveikatos, jis dar galėjo tikėtis išgyventi 

dvidešimt metų. Pirmoji jo Žmona, iš kurios patyrė vien 
kartėlį, kadai kada jį paliko — pasinėrė į ištvirkavimo liūną. Iš 
patikimų šaltinių sužinojęs apie tariamą jos mirtį, Kurvalis nu- 
sprendė vesti antrą kartą — išsirinkti protingą moterį, kuri, bū- 
dama švelnaus būdo ir gero elgesio, padėtų jam užmiršti pirmą 
nesėkmę. 

Ponui de Kurvaliui su vaikais, kurių turėjo du, nepasisekė 
lygiai kaip ir su žmona. Dukters jis neteko vos tik gimusios, o 
penkiolikametis sūnus išėjo iš namų, pasekęs motinos pėdomis. 
Kiek man žinoma, ponas de Kurvalis, nusprendęs, kad niekas 
jo nebesieja su šiuo pabaisa, ketino atimti iš jo paveldėjimo 
teisę, O visą savo turtą palikti vaikams, gimsiantiems iš būsimos 
santuokos, kurios taip troško. Jis buvo penkiolikos tūkstančių 
livrų rentos savininkas; kadaise neblogai vertęsis, dabar Kurvalis, 
supamas keleto jį mylinčių draugų, skynė savo darbo vaisius, — 
leido pinigus kaip ir dera garbingam žmogui. Jis turėjo puikų 
butą Paryžiuje, Sen Marko gatvėje, bet dažniau laiką leisdavo 
nedideliame nuostabiame dvare netoli Nemūro, kur. išbūdavo 
apie devynis mėnesius. 

Šis garbingas žmogus pasipasakojo apie savo ketinimus bi- 
čiuliams ir, gavęs jų pritarimą, primygtinai spyrė, kad tie tarp 
savo pažįstamų paieškotų trisdešimt-trisdešimt penkerių metų 
moters — našlės ar merginos, — atitinkančios jo skonį. 

Vos dienai tepraėjus, pas jį atvyko senas bičiulis ir pranešė 
suradęs tąją, kuri galbūt tiksianti jam į žmonas. 


P onui de Kurvaliui ką tik sukako penkiasdešimt šešeri; 

— Mergina, kurią jums suradau, — pareiškė jis, — turi porą 
trūkumų, tad prieš pradėdamas vardinti gerąsias jos savybes, 
privalau pasakyti apie juos. Tikra teisybė, ji neturi nei tėvo, nei 
motinos, ir niekas nežino, nei kas jie buvo, nei kaip ji jų neteko. 
Žinoma tik tiek, — kalbėjo bičiulis, — kad ji — pono de Sen 
Pra, garsaus Žmogaus, giminaitė. Jis yra jos užtarėjas ir geriausiai 
pats galėtų papasakoti apie savo globotinės ydas ir privalumus. 
Iš tėvų ji negavo nieko, užtat keturis tūkstančius frankų merginai 
yra paskyręs ponas de Sen Pra, kurio namuose ji buvo auklėjama 
ir kur prabėgo jos jaunystė: tai pirmas trūkumas. O dabar apie 
antrąjį: būdama šešiolikos metų, ji tapo meilės intrigos auka; 
gimė vaikas, apie kurio likimą nėra jokių žinių, o sūnaus tėvo 
nuo to meto mergina akyse nėra regėjusi. Šit ir visi jos trūkumai. 
Dabar trumpai papasakosiu apie gerąsias jos savybes. 

Panelei de Florvil — trisdešimt šešeri metai, nors jai galė- 
tum duoti dvidešimt aštuonerius; sunku ir įsivaizduoti mielesnį 
bei patrauklesnį veiduką: malonūs ir subtilūs jos veido bruožai, 
skaisti ir švelni oda, ilgi, iki pat žemės krentantys kaštoniniai 
plaukai; gaivi, nuostabaus dailumo burna primena ką tik prasi- 
skleidusią rožę. Ji aukšto ūgio, bet sudėta taip puikiai, jos jude- 
siuose tiek grakštumo, kad stotas nė nekrinta į akis. Tiesa, jei 
nebūtų anksčiau išvardytų privalumų, merginos išvaizda gal ir 
galėtų atrodyti kiek gruboka. Jos rankos, kaklas, kojos — it nu- 
lieti; ji iš tų, kurių grožis ilgai nevysta. Jūsų skoniui galėtų ne- 
įtikti nebent itin santūrus merginos elgesys: nemėgsta viešuo- 
menės, atsiskyrusi nuo Žmonių, itin pamaldi, stropiai vykdo vie- 
nuolyno, kuriame gyvena, priedermes. Tuos, kurie pažįsta mer- 
giną, pritrenkia jos dievotumas, o tuos, kurie ją pamato pirmą 
kartą, išsyk užburia protas ir malonus būdas... Trumpai tariant, 
tai žemėn nusileidęs angelas, kurį pats Dangus paskyrė praskaid- 
rinti jūsų senatvę. 

Būsimo susitikimo pakerėtam ponui de Kurvaliui nelieka 
nieko kito, kaip tik prašyti draugo kuo greičiau suvesti su tąja, 
apie kurią ką tik buvo kalbėta. 

— Jos kilmė manęs nė truputėlio nejaudina, — sako jis, — 

jos gyvenimas nepriekaištingas ir man nerūpi, kas davė jai gyvy- 
bę; nuotykis, kurį patyrė būdama šešiolikos metų, manęs irgi nė 
kiek negąsdina: šią kaltę ji išpirko ilgu kukliu savo gyvenimu; 
aš paimsiu ją į Žmonas būdamas našlys: kai esi nusprendęs vesti 
trisdešimt-trisdešimt penkerių metų moterį, neprotinga tikėtis 
gauti nekaltą mergaitę. Taigi aš priimu jūsų pasiūlymą ir man 
belieka paprašyti, kad kuo greičiau pristatytumėte merginą. 

Pono de Kurvalio bičiulis netruko ištesėti pažadą; po trijų 
dienų pasikvietė jį pietų, kur dalyvavo ir toji panelė. Iš pat sykio 
sunku atsispirti šios žavingos merginos kerams: prie jos Miner- 
vos išorės savo ranką dar buvo pridėjęs Amūras. Ji žinojo, apie 
ką suksis kalba, todėl elgėsi dar santūriau nei buvo įpratusi, o 
dora jos elgsena, kuklumas, kilni laikysena, kas be ko, patraukli 
išorė, švelnus būdas ir šviesus guvus protas visai apsuko galvą 
vargšui Kurvaliui ir jis ėmė maldauti draugą kaip galima greičiau 
paskubinti reikalą. 

Jie buvo susitikę dar du tris kartus čia pas bičiulį, čia pas 
poną de Kurvalį ar poną de Sen Pra, ir galiausiai panelė de 
Florvil, primygtinai raginama, pareiškė ponui de Kurvaliui bran- 
ginanti tą garbę, kurią jis rengiasi jai suteikti, tačiau taktas ne- 
leidžiąs priimti pasiūlymo iki tolei, kol ji pati neišsipasakosianti 
apie savo gyvenimo nutikimus. 

— Jums susakė ne viską, pone, — tarė žavioji mergina, — 
todėl prieš duodama sutikimą tekėti už jūsų, norėčiau, kad suži- 
notumėte visą teisybę. Aš labai branginu jūsų man rodomą prie- 
lankumą ir nenorėčiau jo prarasti: o juk gali atsitikti, kad, pa- 
sinaudojusi jūsų patiklumu, tapsiu jūsų Žmona, kai tuo tarpu, 
žinodamas visą teisybę, gal nuspręstumėte, kad nesu verta ja 
būti. 

Ponas de Kurvalis tvirtino žinąs viską ir teigė, esą vien jam 
pridera sergėti ją nuo rūpesčių ir jeigu jis turįs laimę patikti, 
ji dėl nieko neprivalanti jaudintis. Panelė de Florvil buvo nepa- 
lenkiama,; ji ryžtingai pareiškė sutiksianti tekėti tik po to, kai 
ponui de Kurvaliui bus pasakyta visa teisybė. Taigi šią sąlygą 
reikėjo įvykdyti. Viskas, ką ponui de Kurvaliui pavyko išgauti 

iš panelės de Florvil, buvo jos pažadas atvykti į Nemūro dvarą, 
kur jau būtų pasirengta taip geidžiamų sutuoktuvių iškilmėms 
ir rytojaus dieną išklausius panelės de Florvil išpažinties, ji taptų 
Kurvalio žmona... 

— Bet, pone, — meiliai paprieštaravo mergina, — visi pasi- 
rengimai gali nueiti perniek, kam tie rūpesčiai?.. O jeigu įti- 
kinsiu, kad ne man skirta būti jūsų žmona?.. 

— Tikrai neįtikinsite, panele, — nuoširdžiai atsakė Kurva- 
lis. — Padarysiu viską, kad šitai jums nepavyktų; važiuokime į 
dvarą, maldauju jūsų, ir nebūkite tokia priešgyna. 

Kurvalio apsisprendimas buvo tvirtas. Kai viskam buvo pasi- 
rengta, juodu vieni — to reikalavo panelė de Florvil, — išvyko 
į dvarą. Niekas nebuvo pasikviestas draugėn, mat visa, ką ketino 
pasakyti Florvil, buvo skirta vien tajam, kuris panoro susieti su 
ja savo gyvenimą. Rytojaus dieną ši daili ir patraukli mergina, 
paprašiusi, kad ponas de Kurvalis jos išklausytų, papasakojo savo 
gyvenimo istoriją. 


Panelės de Florvil gyvenimo istorija 


— Ketinimai, kuriuos siejate su manimi, pone, įpareigoja jus 
išklausyti manęs. Jūs matėte poną de Sen Pra, kurio giminaite 
esu laikoma. Jis pats spyrėsi, kad būtų taip pristatytas. Ir vis 
dėlto tie, kurie pasakojo apie mano kilmę, suklaidino jus. Niekas 
nieko nežino apie mano gimimą, man nepavyko išsiaiškinti, kam 
turėčiau būti dėkinga už tai, kad išvydau šį pasaulį. Mane rado 
vos tik gimusią žalios taftos lopšyje prie pono de Sen Pra namų 
durų. Prie lopšio marškos buvo prisegtas nežinomo asmens laiš- 
kas, kuriame buvo parašyta: 


Jau dešimt metų, kaip jūs vedęs, ir vis dar neturite vaikų. Įsi- 
dukrinkite šį kūdikį, jo gyslomis teka kilmingas kraujas. Tai san- 
tuokoje, o ne paleistuvystėje užsimezgęs vaisius: kūdikis gimė tei- 
setai. Jei mergaitė jums nepatiks, atiduokite ją į prieglaudą. Ne- 

bandykite ieškoti jos tėvų, vis tiek nepasiseks. Daugiau nieko nega- 
liu jums pranešti. 


Garbingi žmonės, prie kurių durų buvau slapčiomis pamesta, 
tuojau pat mane priglaudė, auklėjo, kiek įstengdami manimi 
rūpinosi ir, turiu pasakyti, esu jiems be galo dėkinga. Kadangi 
laiške apie vardą nebuvo užsiminta, ponia de Sen Pra pavadino 
mane Florvil. 

Vos tik sulaukusią penkiolikos metų, mane ištiko skaudi 
nelaimė — mirė globėja. Neįmanoma apsakyti sielvarto, kurį 
patyriau jos netekusi. Ji taip mylėjo mane, kad gesdama kreipėsi 
į vyrą prašydama skirti man keturių tūkstančių livrų pensiją ir 
niekada neapleisti bėdoje. Abu prašymai buvo sąžiningai įvyk- 
dyti, o ponas de Sen Pra padarė dar vieną gerą darbą — pri- 
pažino mane savo Žmonos giminaite ir būtent taip aš buvau jums 
pristatyta. Vis dėlto ponas de Sen Pra davė man suprasti, kad 
ilgiau pasilikti jo namuose nebegaliu. 

— Dabar aš našlys, tebesu jaunas, — pasakė man šis doras 
žmogus. — Gyvendami po vienu stogu, galime susilaukti ap- 
kalbų, kurių nesame nusipelnę. Aš jus branginu ir nenoriu pa- 
kenkti nei jūsų laimei, nei geram vardui. Mums reikia skirtis, 
Florvil. Bet aš niekada jūsų neišsižadėsiu, nenorėčiau, kad ir jūs 
paliktumėte mano šeimą. Nansi gyvena mano sesuo našlė, aš jus 
pasiųsiu pas ją. Esu tikras, ji bus palanki jums, be to, viską 
žinosiu apie jus ir galėsiu rūpintis tolesniu jūsų auklėjimu ir 
išlaikymu. | | 

Išklausiau šią žinią plūsdama ašaromis. Naujiena dar labiau 
sustiprino skausmą, kuris degino mane po globėjos mirties. Įsiti- 
kinusi, kad ponas de Sen Pra yra teisus, nusprendžiau paklausyti 
jo patarimo ir išvykau į Lotaringiją lydima vienos damos, vie- 
tinės gyventojos; ji pristatė mane pono de Sen Pra seseriai po- 
niai de Verken, su kuria nuo šiolei turėjau gyventi po vienu 
stogu. 

Ponios de Verken gyvenimo būdas buvo visai kitoks nei po- 
no de Sen Pra. Mano globėjo namuose labiausiai buvo vertina- 

mas padorumas, dievotumas ir dorovingumas, o ponios de Ver- 
ken draugijoje viešpatavo lengvabūdiškumas, polinkis į malonu- 
mus ir laisvamanybė. 

Jau pirmomis dienomis ponia de Verken pareiškė, kad jai 
nepatinkanti pernelyg drovi mano laikysena. Negirdėtas dalykas, 
kad žmonėse taip nerangiai elgtųsi paryžietė... juokingai kukliai, 
ir jeigu aš norinti geruoju su ja sugyventi, privalau išmokti gerų 
manierų. Tokia pradžia sukėlė man nerimą. 

Pone, nenoriu jūsų akyse pasirodyti geresnė nei esu, tačiau 
visą savo gyvenimą aš ypač smerkiau tai, kas nepriimtina dorovės 
normoms ir religijai; aš priešindavausi viskam, kas įžeidžia dory- 
bingumą, o nedoros užmačios, kurios buvo rezgamos prieš mano 
valią, sukėlė tokią sąžinės graužatį, kad, prisipažinsiu, sugrįžimas 
į viešuomenę manęs nė truputėlio nedžiugina. Aš nesutverta šur- 
muliui, draugijoje jaučiuosi vieniša ir svetima. Ir siela, ir protu 
esu daugiau atsiskyrėlė. 

Tokios mintys, tuo metu dar nepakankamai brandžios, neap- 
saugojo manęs nei nuo netikusių ponios de Verken patarimų, 
nei nuo pagedimo, kurio vilionėms atsispirti neįstengiau. Drau- 
gijos, triukšmingi pasilinksminimai, kurie supo mane, žmonės, 
kuriuos regėjau, kalbos padarė įspūdį. Buvau įtikinėjama, kad 
esu graži, nelaimei, drįsau tuo patikėti. 

Tuo metu Lotaringijos sostinėje, Nansi, įsikūrė Normandijos 
pulkas. Ponios de Verken namų durys visuomet būdavo atviros 
karininkams. Pas ją rinkdavosi ir visos jaunos miesto moterys. 
Ten užsimegzdavo, nutrūkdavo ir vėl iš naujo būdavo rezgamos 
įvairiausios intrigos. 

Greičiausiai ponas de Sen Pra nežinojo nė pusės to, ką veikė 
ši moteris. Antraip kaipgi jis, būdamas tokių griežtų pažiūrų, 
būtų galėjęs ryžtis pasiųsti mane pas ją? Šios mintys neleido jam 
pasiskųsti. Ką dar turėčiau pasakyti? Tvaikas, kuriuo kvėpavau, 
pagadino mano širdį ir man nelyginant Telemachui Kalipsės 
saloje buvo lemta pražūti neišklausius Mentoro pamokymų. 

Begėdė Verken, jau seniai ieškojusi būdų, kaip pastūmėti 
mane į nuodėmę, vieną dieną paklausė, ar aš iš tiesų atvažiavau 

į Lotaringiją būdama tyra ir ar aš nesisielojanti dėl Paryžiuje 
paliktų savo meilužių. 

— Ką jūs, ponia, — atsakiau aš, — man nė mintis nebuvo 
atėjusi į galvą apie tas nedorybes, kuriomis mane įtariate, ponas 
jūsų brolis gali laiduoti, kad elgiausi padoriai... 

— Nedorybės! — nutraukė mano žodžius ponia de Verken. 
— Vienintelė jūsų nedorybė yra ta, kad iki šiolei tebesatc nekal- 
ta, bet aš tikiuosi, kad greitai nekaltybės atsikratysite. 

— O, ponia, ar gali būti, kad tokius Žodžius tartų jūsų, gar- 
bingos moters, lūpos? 

— Garbingos?.. Ak, daugiau nė žodžio, žinokite, brangioji, 
pagarba yra vienas iš tų jausmų, kuriuos mažiausiai noriu pa- 
žadinti. Aš trokštu įkvėpti meilę... o ne pagarbą, šis jausmas 
netinka mano metų moteriai... Beje, ar tu atkreipei dėmesį į 
Senvalį? — pridūrė toji sirena, primindama jauną septyniolikos 
metų karininką, dažnai leisdavusį laiką jos namuose. 

— Ne daugiau nei į kitus, ponia, — atsakiau aš, — ir galiu 
pasakyti jums, kad jam, kaip ir kitiems vyriškiams, esu visiškai 
abejinga. 

— Štai čia tu ir darai klaidą, kvailiuke, — aš noriu, kad nuo 
šiolei mes dalintumėmės savo pergalėmis... Tu turi suvilioti Sen- 
valį, jis — mano kūrinys, aš apsiėmiau auklėti šį jaunuolį. Jis 
myli tave, reikia, kad jis būtų tavo... 

— Ponia, jei galite, nereikalaukite iš manęs šito, man iš tiesų 
nerūpi jokie vyrai. 

— Taip reikia, dėl visko aš jau susitariau su jo pulko vadu, 
dieniniu savo meilužiu, kaip tau žinoma. 

— Maldauju, neverskite manęs šito daryti, aš neturiu nė ma- 
žiausio polinkio į tuos malonumus, kuriuos jūs taip branginate. 

— Niekai, visa tai praeis, kada nors tu pamėgsi juos kaip ir 
aš, labai paprasta nebranginti to, ko nežinai, ir jau visai neleis- 
tina nepatirti to, kas suteikia mums malonumą. Taigi nuspręsta: 
šį vakarą, panele, Senvalis prisipažins jus mylįs, tik prašyčiau 
neversti jo pernelyg ilgai kankintis, antraip supyksiu... labai 
smarkiai. 

Penktą valandą susirinko draugija. Kadangi buvo labai karšta, 
svečiai, pasiskirstę grupelėmis, pasklido giraitėje. Viskas buvo 
sutvarkyta taip, kad aš ir Senvalis, nespėję prisijungti prie kitų, 
likome dviese. 

Nėra reikalo, pone, nuo jūsų slėpti, kad šis malonus ir sąmo- 
jingas jaunuolis prisipažino jaučiąs man beprotišką aistrą, O aš 
jam irgi pajutau nesuvaldomą potraukį. Kada vėliau bandžiau 
išsiaiškinti priežastis, kodėl kilo toji simpatija, visai susipainio- 
jau. Man atrodė, kad tas potraukis nėra įprastas jausmas: tary- 
tum kokia migla būtų paslėpusi nuo mano akių tikrąjį jo cha- 
rakterį. Antra vertus, kada prie jo ėmė linkti mano širdis, atrodė, 
kažin kokia nenumaldoma jėga laiko mane. Ir toje sumaištyje... 
mane užplūdusių prieštaringų jausmų painiavoje aš negalėjau 
rasti atsakymo, ar man atsiduoti Senvaliui, ar išsiskirti su juo 
amžiams. 

"Jis turėjo daug laiko, kad galėtų įrodyti savo meilę man... 
Deja, pernelyg daug! Aš irgi dariau viską, kad jo akyse nepa- 
sirodyčiau bejausmė. Pasinaudojęs mano sutrikimu, jis parei- 
kalavo, kad įrodyčiau savo jausmus, iškilo aikštėn mano neryž- 
tingumas, ir aš pasakiau, kad nesu abejinga jo prielankumui. Po 
trijų dienų, silpnadvasiškumo akimirką, leidau jam gardžiuotis 
nuskintu vaisiumi. 

Iš tiesų neįmanoma apsakyti piktdžiugiško dorybę pervei- 
kusios nuodėmės skonio. 

Ponios de Verken džiūgavimui nebuvo galo, kai tik ji suži- 
nojo, kad aš įkliuvau į jos paspęstus spąstus. 

Ji šaipėsi, linksminosi ir galiausiai pareiškė, kad aš, žengusi 
tokį paprastą ir protingą žingsnį, galiu be baimės susitikinėti su 
savo meilužiu naktimis jos namuose... Ji į viską užmerksianti 
akis. Ji pernelyg užsiėmusi savo rūpesčiais, kad kreiptų dėmesį 
į tokius niekus; ji ir mano dorovingumu nesimėgausianti, mat 
buvo visiškai aišku, kad aš pasirinksiu vieną vienintelį meilužį. 
Ji pati, turėjusi pareigų išsyk trims, Žinia, ne itin vertino mano 
santūrumą ir drovumą. Kai aš, sukaupusi drąsą, pasakiau, kad 
jos paleistuvystė yra pasibjaurėtina, 0 jausmuose nesama nė 

trupinėlio subtilumo, ir kad toks ištvirkavimas prilygsta Žemiau- 
siam gyvuliškam elgesiui, ponia de Verken prapliupo juoktis. 

— O, tikra gūlų herojė! — pasakė ji man... — Žaviuosi tavimi 
ir nė kiek nesmerkiu. Aš puikiai žinau, kad tavo metuose subti- 
lumas ir jausmingumas — du dievai, kuriems aukojami malonu- 
mai. Tačiau man tai jau praeitis. Suklaidintos efemeriškų iliu- 
zijų apie kilnius jausmus, mes pamažu iš jų išsivaduojame ir 
atsiduodame kur kas realesnėms ir malonesnėms paikystėms. 
Ir kodėl turime būti ištikimos tiems, xurie niekada nebūna 
mums ištikimi? Negana, kad pasiduodame savo silpnumui, dar 
reikia, kad būtume patiklios? Moteris, siekianti tokiems santy- 
kiams suteikti subtilumo, elgiasi be galo kvailai... Paklausyk 
manęs, brangioji, keisk meilužius, kol šitai leidžia daryti tavo 
jaunystė ir grožis, pamiršk chimerišką pastovumą, dorybę — 
apgailėtinai absurdišką, nenaudingą, ir viso šito neprimesk ki- 
tiems. 

Virpėdama klausiausi tų žodžių, bet supratau, kad nebeturiu 
teisės jų paneigti. Nebegalėjau išsiversti be šios begėdės globos, 
turėjau prie jos taikytis. Fatališka nedorybės kliauda: paslydusius 
mus ima saistyti ryšiai, iki tolei kėlę vien panieką. Taigi ėmiau 
nuolankauti poniai de Verken. Kasnakt Senvalis atrasdavo būdų 
vis kitaip įrodinėti man savo meilę, ir šešis svaigulyje praleistus 
mėnesius aš neturėjau laiko apmąstymams. 

Tačiau greitai nelinksmi padariniai atvėrė man akis; aš pa- 
stojau ir nevilties prislėgta ėmiau galvoti apie mirtį, o tai labai 
pralinksmino ponią de Verken. 

— Privalu laikytis gero tono, — pasakė ji, — ir tik todėl tu 
negali gimdyti mano namuose. Mudu su Senvalio pulkininku 
viskuo pasirūpinsime. Jis suteiks jaunuoliui atostogas, o tu kiek 
ankstėliau nuvyksi į Mecą... Senvalis atvažiuos iš paskos, ir ten, 
jo globojama, tu pagimdysi neteisėtą jūsų glamonių kūdikį, pas- 
kui sugrįšite atgalios vienas paskui kitą, kaip ir buvote išvykę. 

Man neliko nieko kito, kaip tik paklusti. Aš jau sakiau jums, 
pone, kad, sykį suklupęs, pasiduodi bet kieno valiai ir imi daryti 
klaidą po klaidos. Užsimiršus ir paklusus aistroms, kas tik pano- 

rėjęs gali tau įsakinėti, prisirišti prie savęs kaip kokį vergą. 

Viskas vyko pagal ponios de Verken planą, trečią dieną aš 
susitikau su Senvaliu Mece, pas akušerę, kurios adresą buvau 
gavusi Nansi, ten pagimdžiau berniuką; Senvalis ir toliau buvo 
man švelnus bei meilus, atrodė, pamilo mane dar labiau, kai tik 
aš, anot jo, padvigubinau jo esybę. Jis buvo be galo dėmesingas, 
maldavo atiduoti jam sūnų, prisiekė rūpintis juo visą savo gy- 
venimą, o į Nansi sakė grįšiąs tik po to, kai atliksiąs visas savo 
priedermes. 

Dar jam neišvykus, sukaupusi drąsą, prisipažinau, kokia jau- 
čiuosi nelaiminga, įpuolusi į nuodėmę, kurion jis mane pastū- 
mėjo, ir pasiūliau ištaisyti klaidą — sujungti mūsų gyvenimus 
prieš altorių. Senvalis, nesitikėjęs tokio pasiūlymo, sutriko... 

— Deja! —- pasakė jis. — Aš nesu savo likimo šeimininkas! 
Ar būdamas toks jaunas galiu vesti be tėvo sutikimo? Kokia 
būtų mūsų santuoka neatlikus šio formalumo? Be to, vargu ar 
tinku jums į vyrus. Būdama ponios de Verken dukterėčia (taip 
visi manė Nansi), jūs galite viltis geresnės partijos. Patikėkite, 
Florvil, bus geriau, jei pamiršime savo paklydimą; galite būti 
rami, aš išsaugosiu paslaptį. 

Nesitikėjau išgirsti tokio atsakymo, todėl dabar itin skaudžiai 
išgyvenau savo paklydimo siaubą. Išdidumas neleido man atsa- 
kyti, užtat sielos sopulius kenčiau dar stipresnius. Jeigu ir ga- 
lėdavau nors kiek pateisinti nuopuolį savo pačios akyse, tai, 
prisipažinsiu jums, buvo viltis, kad meilužis vieną gražią dieną 
taps mano vyru. 

Koks patiklumas! Aš net nesuvokiau, — nors ir būdama iš- 
tvirkusi, ponia de Verken privalėjo man šitai išaiškinti, — aš net 
neįsivaizdavau, kad pramogai galima suvedžioti nelaimingą mer- 
gaitę ir po viskam ją pamesti, ir kad garbė, taip branginama 
vyrų, mums neturės jokios galios. Nežinojau, kad mūsų silpnu- 
mas gali būti įteisintas tokiu Žiauriu įžeidimu, kurį patys vyrai 
galėtų nuplauti tik krauju. Taigi mane apgavo ir paaukojo tas, 
už kurį būčiau atidavusi savo gyvybę. Nors Senvalis nepaliko 
manęs, kaip ir anksčiau, buvau jo globojama, apie mano pasiū- 

lymą jis nė Žodeliu nebeužsiminė, o aš buvau pernelyg išdidi, kad 
dar kartą priminčiau apie beviltišką savo padėtį. Jis išvažiavo, 
kai tik aš atsistojau ant kojų. 

Nusprendžiau niekada daugiau nebegrįžti į Nansi, buvau 
tikra, kad savo meilužį matau paskutinį kartą; atėjus jo išvykimo 
dienai, širdis skausmu plyšo. Ir vis dėlto man pakako jėgų atlai- 
kyti šį paskutinį smūgį... Žiaurusis! Jis išvažiavo sužeidęs mano 
sielą ir paskandinęs ašarose, 0 jo skruostų nesuvilgė nė viena 
ašarėlė! 

Štai kaip baigiasi meilės priesaikos, kuriomis iš paikumo 
patikime! Kuo jausmingesnės būname, tuo atsainiau su mumis 
elgiasi suvedžiotojai... Klastingieji!.. Kuo daugiau pastangų de- 
dam bandydamos juos sulaikyti, tuo greičiau jie skuba atitolti 
nuo mūsų. 

Senvalis pasiėmė sūnų ir išvežė jį į kaimą man nežinoma 
kryptimi... Jis atėmė iš manęs džiaugsmą pačiai auginti ir puo- 
selėti tą gležną mūsų meilės daigelį. Atrodė, jis geidavo, kad aš 
pamirščiau visa, kas bent kiek galėtų mus sieti. Ir aš pamiršau, 
tikriau, maniau, kad pamiršau. 

Nusprendžiau tuojau pat išvykti iš Meco ir daugiau niekuo- 
met nebegrįžti į Nansi. Ir vis dėlto nenorėjau susipykti su ponia 
de Verken. Ji buvo mano geradario giminaitė ir to pakako, kad 
visam laikui išsaugočiau pagarbą jai. Parašiau mandagų laišką, 
kuriame paaiškinau, kad negaliu sugrįžti į miestą, nes mane 
kamuoja gėda dėl to, ką esu padariusi, ir paprašiau leidimo vykti 
į Paryžių pas jos brolį. Ji tučtuojau atrašė, kad aš galinti daryti 
viską, ką tik panorėsianti, ir kad ji išsaugosianti draugiškus savo 
jausmus man. Ji pridūrė, kad Senvalis dar negrįžo ir niekas ne- 
žino, kur jis yra, ir kad man nevertėtų dėl tokių niekų nusiminti. 

Gavusi laišką, išvažiavau į Paryžių ir nedelsdama nuskubėjau 
pas poną de Sen Pra, kad galėčiau pulti jam po kojų. Iš mano 
skruostais tyliai riedančių ašarų jis greitai suprato, kokia bėda 
mane ištiko. Bet aš buvau atsargi, kaltinau vien save ir neišda- 
viau, kokį vaidmenį mano nuopuolio istorijoje suvaidino jo se- 
suo. Ponas de Sen Pra, kaip visi doruoliai, nė neįtardamas apie 

palaidą savo giminaitės gyvenimą, laikė ją garbinga moterimi. 
Aš neišsklaidžiau jo iliuzijų, ir toks mano elgesys padėjo išsau- 
goti ponios de Verken draugystę. Ponas de Sen Pra gailėjosi 
manęs... jis davė pajusti, kaip sunkiai esu nusikaltusi ir galiausiai 
atleido man. 

-— Ak, mano vaike! — švelniai tarė tas kilniaširdis Žmogus, 
pats būdamas taip toli nuo nepakeliamos nusikaltimo naštos. 
klydimas... Mes turime eiti tik doros keliu, nes dorybė — mūsų 
savastis, ir nėra didesnės nelaimės, kaip išklysti iš doros kelio. 
Prisimink, kokia rami, būdama nekalta mergaitė, palikai mane 
ir kokia — sopulių. varstoma — sugrįžai. Argi trumpalaikiai ma- 
lonumai, kuriais mėgavaisi nupuolusi į nuodėmę, dabar atlygina 
už tavo sielą draskančias kančias? Laimė slypi vien dorybėje, 
mano vaike; kad ir kokių vingrybių griebtųsi jos niekintojai, kaip 
gyvi jie nepatirs nė vienutėlio iš jos teikiamų džiaugsmų. Ak, 
Florvil, tie, kurie nepripažįsta ir kratosi malonių smagumų, el- 
giasi šitaip vien iš pavydo, jie jaučia nenuramdomą malonumą 
darydami viską, kad ir kiti taptų tokiais pat prasikaltėliais ir 
nelaimėliais. Jie klysta ir nori, kad klystų visi, jie nusivilia ir 
trokšta, kad visi nusiviltų. Bet jeigu mes galėtume pažvelgti į jų 
sielą, regėtume vien skausmą ir atgailą. Visi piktadarybės apaš- 
talai tėra apgailėtini paklydėliai, tarp jų nėra nė vieno atvira- 
širdžio, nė vičvienaičio, drįstančio prisipažinti, kad tik jo paties 
aistros skatina bjaurias kalbas ir piktavalę rašliavą. Ir kas galėtų 
ranką prie širdies pridėjęs pasakyti, kad supuvusi moralė liks 
nenubausta? Kas išdrįs teigti, kad geradarystė, troškimas daryti 
gera, nėra tikroji Žmogaus paskirtis? Ir kaip tas, kuris sėja vien 
blogį, gali tikėtis rasti laimę visuomenėje, kurios paskirtis — be 
paliovos daryti gerus darbus? Ir argi jis, nusikaltimo apologetas, 
nekrūpčios kas akimirką, kai tik jam pavyks išrauti iš širdies tai, 
ką buvo privalu išsaugoti? Kas žmonai sukliudys užtraukti su- 
tuoktiniui negarbę, jeigu jis pats įtikinėjo ją, kad dorybė esanti 
nieko neverta? Kas sulaikys vaikus už rankos, jei jis pats iš jų 
sielų išrovė gėrio daigelius? Kas tausos jo laisvę ir nuosavybę, 

jeigu jis pats teigė grandams: duokite sau valią, dorybė tėra chi- 
mera. Kaip turi jaustis nelaimingasis, nesvarbu, kas jis būtų — 
sutuoktinis ar tėvas, turtuolis ar vargšas, šeimininkas ar vergas, 
— kada iš visų pusių gresia pavojai, kai jam į krūtinę įremti 
durklai; jeigu jis pats išdrįso žmoguje sunaikinti tas vienintelės 
priedermes, gebančias pergalėti ištvirkimą, neabejokite, anksčiau 
ar vėliau nelaimingasis taps siaubingų savo paties įsitikinimų 
auka“. 

Jei norite, palikime trumpam tikėjimą, pakalbėkime apie 
žmogų: kas bus toks kvailas ir patikės, kad įžeista visuomenė 
neims persekioti to, kuris pamynė jai įprastas nuostatas? Argi 
ne remdamiesi įstatymais, kuriuos patys sukūrėme, gindami savo 
saugumą, siekiame pašalinti tai, kas mums kliudo ar net kenkia? 
Galbūt žmonių patiklumas ar turtai suteiks piktadariui tariamos 
gerovės regimybę. Bet kaip trumpai jis gyvens tame iliuzijų pa- 
saulyje! Atpažintas, demaskuotas, visų nekenčiamas ir nieki- 
namas, ar pajėgs susirasti gynėjų ir šalininkų, kurie jį paguostų? 
Ne, jis bus atstumtas. Neturėdamas nieko, ką galėtų pasiūlyti, 
jis bus numestas nelyg našta nuo pečių. Kamuojamas gėdos ir 
prislėgtas jį ištikusios negandos, negalėdamas rasti atsparos savo 
sieloje, jis netruks nugrimzti į neviltį. Tad kokie yra vargani 
mūsų priešininkų argumentai! Ir kodėl jų pastangos suniekinti 
dorybę yra bejėgės? Jie drįsta sakyti, kad dorybė — tik chimera 
vien todėl, kad ji ne visiems pasiekiama ir tuo remdamiesi teigia, 
kad apskritai nesama dorybingumo. Pasak jų, dorybė neegzistuo- 
ja todėl, kad skirtingos klimato sąlygos ir temperamentai paska- 
tino sukurti daugybę aistras tramdančių užtvarų, trumpai tariant, 
anot jų, dorybė neegzistuoja todėl, kad ji reiškiasi įvairių įvai- 
riausiais pavidalais. Lygiai taip galima abejoti upės buvimu, mat 
ji turinti daugybę įvairiausių atšakų. Kas geriau gali patvirtinti 


* “O, mano drauge, niekada nebandyk pastūmėti į nuopuolį to, kurį myli, 
antraip pasekmės bus nenusakomos", — kartą pasakė viena jausminga mo- 
teris siekiančiam ją suvedžioti bičiuliui. Žavioji moterie, leisk man pakartoti 
tuos Žodžius, jie puikiai atskleidžia tavo sielą — tu išgelbėjai Žmogui gyvybę. 
Tai, ką pasakei, norėčiau užrašyti atminties šventovėje — ten tavo dorybės 
nusipelnė turėti savo kertelę. 

dorybės buvimą ir būtinumą, jeigu ne žmogaus reikmė padaryti 
ją savo įpročių pagrindu? Nėra tokios tautos, kuri būtų pamy- 
nusi dorybingumą, nėra tautos, kuriai geradarystė ir Žmogišku- 
mas nebūtų svarbiausias jos žmones jungiantis ryšys. Einu dar 
toliau: jeigu man parodytų niekšų gaują, kurios nevienija jokie 
doros principai, aš atsisakyčiau ginti savo nuomonę. Ir atvirkš- 
čiai: jeigu paaiškėtų, kad dorybės esama visur, kad nėra tokios 
tautos, nėra valstybės, visuomenės, nėra tokio individo, kuris 
galėtų be jos apsieiti, jeigu pasirodytų, kad be jos žmogus negali 
būti nei laimingas, nei saugus, argi tuomet būčiau neteisus, ma- 
no vaike, ragindamas tave neišklysti iš doros kelio? Matai, Flor- 
vil, — kalbėjo geradarys, glausdamas mane prie krūtinės, — kuo 
virto pirmi tavo paklydimai. Ir jei toks gyvenimas tebetraukia 
tave, jeigu pagundos ir silpna tavo valia spendžia naujus spąstus, 
prisimink kančias, kurias išgyvenai po pirmų paklydimų, prisi- 
mink tą, kuris myli tave kaip tikrą savo dukrą... tą, kuriam tavo 
nesėkmės drasko širdį, ir rasi jėgų eiti doros keliu, į kurį noriu 
tave sugrąžinti. 

Savo principams ištikimas ponas de Sen Pra nepasiūlė man 
pasilikti jo namuose. Jis patarė vykti pas vieną iš savo gimi- 
naičių, pas moterį, garsėjančią pamaldumu, kaip kad ponia de 
Verken garsėjo savo ydomis. Šis pasiūlymas buvo man prie šir- 
dies. Ponia de Lerens priėmė mane labai maloniai, ir jau pirmą 
savo atvykimo į Paryžių savaitę aš apsigyvenau jos namuose. 

O, pone, kaip skyrėsi toji garbi ponia nuo tosios, kurią pa- 
likau! Jei vienos namuose viešpatavo ydos ir ištvirkimas, tai kitos 
širdyje buvo radusios prieglobstį visos dorybės. Pirmosios nedo- 
rybingumas varė siaubą, o tvirti antrosios principai mane ramino. 
Klausydamasi ponios de Verken, jaučiau vien apmaudą ir sąžinės 
graužatį, švelnumas ir paguoda liejosi iš ponios de Lerens lūpų... 

Ak, pone, leiskite nupiešti portretą šios nuostabios moters, 
kurią mylėsiu visą savo gyvenimą. Tai bus tik nedidelis pagarbos 
ženklas tajai, kuriai esu dėkinga už jos dorybes. 

Ponia de Lerens, maždaug keturiasdešimties metų moteris, 
tebebuvo gerai išsilaikiusi. Nuoširdumas ir kuklumas ją puošė 

labiau nei puikus kūno sudėjimas, kokiu gamta retai ką apdo- 
vanoja. Galbūt išdidi laikysena, kaip daug kas sakydavo, ir su- 
teikdavo jos povyzai impozantiškumo, bet užtekdavo jai tarti 
keletą žodžių, ir šis įspūdis bemat išsisklaidydavo. Jos siela buvo 
tokia dangiška ir skaisti, elgesys nepriekaištingas, o nuoširdumas 
toks nesumeluotas, kad pagarba, kurią ji įkvėpdavo pirmomis 
pažinties akimirkomis, netrukus peraugdavo į švelnų prisirišimą. 
Nieko perdėto, nieko apsimestinio nebuvo ponios de Lerens 
dievotume. Tikėjimo principus jai inspiravo itin jausminga jos 
siela. Mylinčią jos širdį buvo užvaldžiusios mintys apie Dievą, 
apie tarnavimą Aukščiausiajam. Ji atvirai prisipažindavo, kad 
taptų nelaimingiausia, jeigu jos protas, paveiktas klastingo pra- 
regėjimo, išguitų iš širdies pagarbą ir meilę kultui, kuriam ji 
tarnaujanti. Religijos moralinės vertybės ją traukė labiau nei 
apeigos ar ceremonijos, todėl svarbiausia ponios de Lerens elge- 
sio paskata buvo dorybingumas. Šmeižtas niekada nesuteršė jos 
lūpų, ji niekuomet neleisdavo sau nė menkiausių juokelių, kurie 
galėtų įskaudinti artimą. Švelni ir atidi aplinkiniams, užjaučianti 
netgi didžiausius paklydėlius, kiek pajėgdama stengėsi jiems 
padėti ar net atvesti į doros kelią. Susidūrus su nelaimės ištiktu 
žmogumi, jai nebuvo nieko brangiau, kaip galimybė palengvinti 
jo kentėjimus. Ji nelaukdavo, kol kenčiantieji patys ateis mal- 
dauti pagalbos, ji jų ieškodavo... ir rasdavo; reikėjo matyti 
džiaugsmą, kuris nušviesdavo ponios de Lerens veidą, kai jai 
pasisekdavo paguosti našlę ar našlaičiu likusį vaiką, kai jai pa- 
vykdavo pagelbėti vargstančiai šeimai ar išvaduoti iš grandinių 
kalinį. Ir jokio atšiaurumo, jokio griežtumo. Ji mielai dalyvau- 
davo nekaltose pramogose ir nerimaudavo tik dėl to, kad nenuo- 
bodžiautų šalia jos esantys bičiuliai. Išmintingoji... šviesuolė tarp 
moralistų... giliamintė tarp teologų. Ji įkvėpdavo romanistą, do- 
vanodavo šypseną poetui, žavėdavo įstatymų leidėją ir politiką, 
mielai žaisdavo su vaiku. Kai ji imdavosi kokio nors reikalo ir 
kai savo dosniai aplinkiniams dalijamą dėmesį sutelkdavo kon- 
krečiam darbui, sunku būdavo pasakyti, kada jos protas ryškiau 
sušvisdavo. Gyvenime vadovaudamasi savo skoniu, draugais rū- 

pindamasi labiau nei savimi, ponia de Lerens buvo pavyzdys ir 
moterims, ir vyrams. Visus ji dosniai apdalindavo nebylios laimės 
džiaugsmais... dangiškomis malonėmis, kuriomis per ją žemėn 
garbingiems Žmonėms pasiųsdavo Viešpats. 

Pone, aš daugiau nebevarginsiu jūsų nuobodžiomis septy- 
niolikos savo gyvenimo metų smulkmenomis, pasakysiu tik tiek, 
kad jaučiausi laiminga galėdama būti šalia šios kerinčios būtybės. 
Mes leisdavome dienas kalbėdamos apie dorybingumą ir dievo- 
baimingumą, darėme gerus darbus, manydamos, kad tai ir yra 
mūsų priedermė. 

— Miela Florvil, žmonės šalinasi religijos todėl, — kartą 
pasakė man ponia de Lerens, — kad aplaidūs ganytojai jiems 
kalba apie pančius, pamiršdami priminti malonumus. Argi pro- 
tingas Žmogus, atviromis akimis žvelgdamas į pasaulį, drįstų 
teigti, kad tasai stebuklas nėra visagalio Dievo tvarinys? Vien 
šios tiesos pakanka... argi jo širdžiai dar reikia kitų įrodymų?.. 
Koks Žiaurus ir tamsus turi būti žmogus, atsisakantis pagarbinti 
Dievą, jį sutvėrusį. Religijos kultų įvairovė pribloškia mus, ir 
kultų gausybėje mes imame įžiūrėti apgaulę. Kaip klystame šitaip 
samprotaudami! Argi ne čia slypi įvairių tautų siekimas pažinti 
Dievą ir jam tarnauti, argi tai nėra nebylus ir gilus suvokimas, 
kad gamtos didingumas ir yra toji nenuginčijama tiesa apie vi- 
sagalį Dievą? Žmogus privalo gyventi tikėdamas į Dievą, antraip, 
abejodamas jo buvimu, jis būtinai atras tatai patvirtinančių ar- 
gumentų. 

Ne, Florvil, ne, nebūna savo valia netikinčių į Dievą. Pui- 
kybė, užsispyrimas, aistros — štai ginklai to dievūkščio, kuriais 
jis be paliovos gundo žmogaus sielą ir protą. Bet kai aš su kiek- 
vienu širdies tvinksniu, kiekvienąsyk, kai praregi mano protas, 
atpažįstu tikrąją Aukščiausiąją Esybę — argi nepašlovinu jos? 
Aš atiduodu duoklę, kurios Dievas, būdamas toks doras, nė ne- 
reikalauja iš silpnos savo tarnaitės. Argi galiu nenusižeminti 
prieš Jo Didybę ir nemaldauti, kad Jis man nesiųstų sunkių iš- 
bandymų, kolei esu gyva, idant, užbaigusi savo kelionę žemėje, 
galėčiau būti Jo pašlovinta! Argi atsisakysiu malonės gyventi 

amžinybėje grečium Jo ir rizikuosiu kamuotis baisioje pragar- 
mėje vien dėl to, kad nepanorau tikėti nenuginčijamais Jo bu- 
vimo įrodymais, įrodymais, kuriuos Aukščiausioji Esybė kilnia- 
širdiškai man pateikė. Vaikeli, argi ši siaubinga alternatyva dar 
gali kelti kokių nors abejonių? O jūs, užsispyrėliai, neįsileidžian- 
tys į savo širdį Dievo pasiųsto tiesos.spindulio, bent akimirkai 
atverkite savo sielas, pasigailėkite savęs — įsiklausykite į nenu- 
ginčijamą Paskalio argumentą: “Jeigu Dievo nėra, ko sukti sau 
dėl šito galvą, ką bloga tikėjimas gali jums atnešti? O jeigu Jis 
yra, kiek pavojų išvengsite į Jį patikėję". Nepatiklieji, jūs sakot, 
kad nežinote, kaip deramai pagarbinti Dievą, religijų gausa jus 
erzina. Na ir kas! Išstudijuokite jas visas, aš neprieštarauju, o 
paskui sąžiningai pasakykite, kurioje iš jų atradote daugiau kil- 
numo ir didingumo. Krikščionys, argi drįsite išsiginti, kad tikė- 
jimas, kurio šviesoje jūs turėjote laimę gimti, nėra pats šven- 
čiausias ir pats iškilniausias? Pabandykite kitur surasti didinges- 
nių vilionių, nhepriekaištingų dogmų ir daugiau paguodos teikian- 
čią moralę. Ar dar yra religija, kur Kūrėjas būtų sudėjęs tokią 
didžiulę auką vardan savo tvarinio? Ar įmanoma rasti gražesnę 
viltį, patrauklesnę ateitį, didingesnę ir kilnesnę Dievybę? Ne, vie- 
nadieni filosofe, tu negali šito paneigti. Negali. Verge, kurs esi 
paskendęs kūniškuose džiaugsmuose ir prisimeni tikėjimą tik 
tada, kai kūnas tampa bejėgis, aistromis užsidegęs bedievi, leng- 
vatiki, kai geismai užgęsta, sakau tau, tu negali šito paneigti. Tu 
nuolatos jauti Aukščiausiąjį, nors tavo protas šitam priešinasi, 
jauti Jį ir savo paklydimuose. Sutraukyk tave kaustančias nusi- 
kaltimo grandines, o šventas ir didingas Viešpats niekuomet 
nepaliks šventovės, kurią pastatė tavo širdyje. Brangi Florvil, 
mūsų siela labiau nei protas turi šauktis Dievo, nukreipiančio 
mus tikruoju keliu ir siunčiančio mums išbandymus. 

Būtent siela šaukiasi tarnauti Dievui, ir ji vienintelė grei- 
tai įtikins tave, kad pati didingiausia ir prakilniausia religija yra 
toji, kurios šviesoje mes išvydome pasaulį. Tad stropiai ir su 
džiaugsmu tarnaukime kultui, suteikiančiam mums malonių bei 
paguodos. Šitam paskirkime laimingiausias savo gyvenimo aki- 

mirkas. Ir nejučia, iki pat gyvenimo pabaigos su meile vedami 
gerumo ir užuojautos keliu, atnešime Amžinajam sielą, kurią 
mums įkvėpė tam, kad Jį pažintume ir kad mes — apšviestieji 
— tikėtume į Jį ir Jį garbintume. 

Taip kalbėjo man ponia de Lerens, o nuo tų pamokymų 
mano protas šviesėjo, skaidrėjo siela. Aš jau sakiau, kad nuty- 
lėsiu savo gyvenimo smulkmenas, nenoriu atitraukti jūsų dė- 
mesio nuo svarbiausių įvykių. Jums, kilniaširdžiui ir jausmingam 
žmogui, privalau papasakoti apie savo paklydimus, nes Dangui, 
kurio vedama taikiai ėjau dorybės keliu, man belieka tik pa- 
dėkoti ir nutilti. 

Aš tebesusirašinėjau su ponia de Verken. Reguliariai, du 
kartus per mėnesį, laiškuose ji pasakodavo naujienas ir nors 
būtų buvę geriau nebepalaikyti su ja santykių, 0 mano gyvenimo 
permainos ir griežti dorovės principai netgi vertė juos nutraukti, 
pareiga ponui de Sen Pra ir, atvirai prisipažinsiu, kažkoks nenu- 
sakomas jausmas nenumaldomai traukė į tas vietas, kadaise ri- 
šusias su tokiu brangiu man žmogumi. Viltis kada nors gauti 
žinią apie sūnų vertė mane palaikyti santykius su ponia de Ver- 
ken, kuri maloniai teikdavosi reguliariai rašyti man laiškus. Aš 
bandžiau atversti ją į savo tikėjimą, liaupsinau naujo gyvenimo 
malonumus, bet ji laikė juos neįgyvendinama svajone, juokdavosi 
iš mano argumentų arba net griaudavo juos. Būdama tvirtų pa- 
žiūrų, ji įtikinėjo mane, kad niekam nepavyks priversti jos pa- 
keisti savo nuomonę. Ponia de Verken pasakojo man apie nau- 
jus prozelitus, kuriuos ji turėjusi malonumą atversti į savąjį 
tikėjimą, jų paklusnumą ji vertino labiau nei manąjį. Toji palai- 
dūnė pasakodavo, kad nesibaigiantys jų nuopuoliai — nedidelės 
jos pergalės, — suteikdavusios nežmonišką malonumą, mat į 
nuodėmę įpuolusios jaunos būtybės guodė ją: pati daryti to, ką 
kurdavo jos vaizduotė, ji jau nebegalėjo. Aš dažnai prašydavau 
ponios de Lerens, kad ji, pasitelkusi į pagalbą savo iškalbą, 
padėtų perauklėti mano priešininkę, ir ji mielai sutikdavo. Ponia 
de Verken atsakydavo mums, ir jos vingrybės, kartais gana pama- 
tuotos, vertė ieškoti naujų argumentų, padiktuotų jautrios sielos; 

kaip teisingai manė ponia de Lerens, toji dvasia neišvengiamai 
turėtų įveikti nedorybingumą ir sugėdinti netikėjimą. Kartkar- 
tėmis aš paklausdavau ponios de Verken apie tą, kurį tebemylė- 
jau, bet ji arba neturėjo jokių Žinių, arba nenorėjo man nieko 
apie jį pasakoti. 

O dabar, pone, pats laikas pereiti prie antros mane ištikusios 
didžiulės nelaimės, prie kruvino įvykio, draskančio mano širdį 
kiekvieną sykį, kai tik jį prisimenu. O jūs, sužinojęs apie siau- 
bingą nusikaltimą, kurį esu padariusi, be abejonės, atsisakysite 
tų gražių vilčių, kurias su manimi siejote. 

Padorių, kaip jau esu sakiusi, ponios de Lerens namų durys 
buvo atdaros keletui bičiulių. Pas mus dažnai lankydavosi ponia 
de Diulfor, pagyvenusi moteriškė, kadaise buvusi princesės de 
Pjemon svitoje. Kartą ji paklausė ponios de Lerens, ar toji duo- 
sianti sutikimą pristatyti jai puikios reputacijos jaunuolį. Ponia 
de Diulfor geidavo įvesdinti jį į padorius namus, tikėdamasi, kad 
sektini pavyzdžiai padarys įtaką besiformuojančiai jo sielai. Ma- 
no globėja atsiprašė, pareiškusi, kad savo namuose ji nepriiminė- 
janti jaunuolių, bet po kurio laiko, savo draugės primygtinai 
spiriama, sutiko priimti ponaitį de Sent Anž, ir jis atvyko. 

Gal nuojauta... o gal kas kita, spręskite patys, pone, persmel- 
kė mane, kai tik pamačiau tą jaunuolį; pati nesuprasdama kodėl, 
ėmiau drebėti... vos neapalpau... Negalėdama rasti keistos savo 
būsenos priežasties, nusprendžiau, kad sunegalavau, ir Sent Anž 
daugiau manęs nebejaudino. Ne tik man jaunuolis pirmąsyk 
susidūrus padarė tokį stiprų įspūdį, panašus jausmas nutvilkė ir 
jį... šiuos žodžius išgirdau iš jo paties lūpų. Sent Anž taip gerbė 
juo pasitikėjusią draugiją, kad nė minutei neužsimiršo ir neleido 
įsidegti jį apėmusiai liepsnai. Praėjo trys mėnesiai, O jis taip ir 
neišdrįso manęs užšnekinti. Bet jaunuolio akys kalbėjo taip iš- 
raiškingai, kad negalėjai nesuprasti, kas darosi jo sieloje. Tvirtai 
nusprendusi daugiau nebedaryti klaidų, panašių į tas, kurios 
apkartino mano gyvenimą, sustiprėjusi morališkai, aš daugybę 
kartų buvau pasiryžusi įspėti ponią de Lerens apie prabudusius 
jaunuolio jausmus. Bijodama padaryti jam nemalonumų, vis dėl- 

to nutariau patylėti. Pražūtingas sprendimas, nes, be abejonės, 
būtent jis ir buvo svarbiausia priežastis šiurpios nelaimės, apie 
kurią dabar jums papasakosiu. Kaip paprastai, šešis mėnesius 
per metus mes gyvendavome ponios de Lerens vasarvietėje, esan- 
čioje už dviejų Ijė nuo Paryžiaus. Ten mus dažnai lankydavo 
ponas de Sen Pra. Mano nelaimei, tais metais, kamuojamas po- 
dagros, jis liko mieste. Sakau “ mano nelaimei", pone, nes, pasi- 
tikėdama juo labiau nei globėjo giminaite, būčiau papasakojusi 
jam tai, ko niekam kitam nebūčiau išdrįsusi atskleisti, O jo pata- 
rimas būtų galėjęs sustabdyti sėlinančią nelaimę. 

Sent Anž maldavo ponios de Lerens leidimo atvykti į vasar- 
vietę, o kadangi ir ponia de Diulfor prašė suteikti jai malonę 
lydėti jaunuolį, ponia de Lerens davė sutikimą. 

Mūsų draugija smalsavo išgirsti, kas yra šis jaunas vyriškis. 
Niekas tiksliai nežinojo, iš kur jis atkilęs. Ponia de Diulfor pri- 
statė jį kaip savo kraštiečio, provincijos bajoro, sūnų. Jis pats 
kartais, pamiršęs ponios de Diulfor žodžius, išsiduodavo esąs 
pjemontietis, mat turėjo išskirtinę manierą kalbėti itališkai. Jis 
netarnavo kariuomenėje, bet jau buvo tokio amžiaus, kai privalu 
turėti užsiėmimą, nors mes ir nematėme, kad jaunuolis būtų 
turėjęs kokių nors rimtų ketinimų. Tiesa, kartais stebindavo 
impulsyvus ir ūmus jo charakteris. 

Kai Sent Anž atvyko į kaimą, ilgą laiką tvardomi jausmai 
įsiplieskė dar stipriau ir ilgiau jų slėpti nuo manęs jis nebe- 
galėjo. Iš pradžių aš krūptelėjau, bet paskui susitvardžiusi įsten- 
giau išsakyti savo apgailestavimą. 

— Pone, — pasakiau jam, — jūs išties pametėt galvą, jeigu 
užsimiršote tiek, kad veltui gaištate laiką siekdamas dukart už 
jus vyresnės moters palankumo. Bet netgi manydamas, kad aš, 
pasidavusi beprotystei, išklausysiu jūsų, — kokių absurdiškų 
ketinimų drįstate turėti? 

— Panele, tai ketinimai susieti mūsų gyvenimus pačiais šven- 
čiausiais ryšiais. Kaip mažai jūs vertinate mane, jeigu galėjote 
leisti sau pagalvoti ką nors kita! 

— Pone, aš iš tiesų niekam nesuteiksiu malonumo pamatyti 

keistą reginį, kai trisdešimt ketverių metų mergina išteka už 
septyniolikamečio vaiko. 

— O, žiaurioji, argi būtumėte kreipusi dėmesį į tą niekin- 
gą metų skirtumą, jeigu jūsų širdyje žioruotų bent viena kibirkš- 
tėlė iš tos didžiulės liepsnos, kuri degina mano širdį? 

— Jūs teisus, pone, kaip tik todėl aš tokia rami... Šit jau 
daug metų, kai panašūs prisipažinimai nejaudina manęs ir, ti- 
kiuosi, nebejaudins iki tolei, kol Aukščiausiasis ves mane man 
skirtu gyvenimo keliu. 

— Jūs atimate iš manęs viltį kada nors palenkti jūsų širdį? 

— Ir netgi daugiau, nuo šiol aš draudžiu jums kalbėti su 
manimi apie jus užvaldžiusią aistrą. 

— Ak, žavioji Florvil, jūs norite, kad aš visą savo gyvenimą 
būčiau nelaimingas? 

— Atvirkščiai, aš linkiu jums ramybės ir laimės! 

— Be jūsų šitai neįmanoma. 

— Taip... kol neatsikratysite tiesiog juokingų savo jausmų, 
kuriuos, vos tik patyręs, privalėjote užgesinti. 

— Šito padaryti aš negalėjau. 

— Jeigu taip, tuomet mums būtina išsiskirti, kad turėtumėte 
laiko sutramdyti savo jausmus. Jūs išvyksite dvejiems metams, 
per tą laiką, kai manęs nematysite, aistros nuslops, jūs pamiršite 
mane ir atgausite sielos ramybę. 

— O, niekada, niekada! Laimingas būsiu tik parpuolęs prie 
jūsų kojų. 

Priėjo svečiai, mūsų kalba nutrūko. 

Po trijų dienų Sent Anž, nutaikęs momentą ir užklupęs ma- 
ne vieną, norėjo pratęsti pokalbį. Šį kartą nutraukiau jį taip 
šiurkščiai, kad ašaros plūstelėjo jam iš akių. Sent Anž prieš 
pasitraukdamas mestelėjo man, kad aš pastūmėjusi jį į neviltį 
ir kad jis nusižudysiąs, jeigu aš ir toliau su juo taip elgsiuosi. 
Paskui sugrįžo ir įširdęs pasakė: 

— Panele, jūs nežinote, kas dedasi mano sieloje... ne, neži- 
note... Tad žinokite, aš pulsiu į bet kokį kraštutinumą... aš galiu 
padaryti tai, ko jūs nė neįtariate... Taip, aš tūkstantį kartų galiu 

kartoti jums, kad nė už ką neatsisakysiu galimybės pažinti laimę 
su jumis. 

Ir jis, draskomas siaubingo skausmo, nuėjo. 

Kaip niekada anksčiau geidžiau pasikalbėti su ponia de Le- 
rens, bet, kartoju, baimė pakenkti jaunuoliui sulaikė mane, ir 
aš nutylėjau apie tai, kas buvo nutikę. Visą savaitę Sent Anž 
šalinosi manęs, beveik nekalbėjo, stengėsi išvengti susitikimų 
prie stalo... svetainėje... lauke ir visa tai grėičiausiai darė norė- 
damas pažiūrėti, kaip paveiks mane toji permaina. Jeigu būčiau 
mylėjusi jį, jo pasirinkta taktika būtų buvusi gera, bet aš buvau 
jam abejinga ir beveik neatkreipiau dėmesio į jo gudrybę. 

Kartą, nutaikęs momentą, jis užklupo mane sodo tankmėje. 

— Panele, — itin susijaudinęs pasakė Sent Anž. — Pagaliau 
aš atgavau ramybę, jūsų patarimai išėjo man į naudą... Matote, 
koks aš ramus... Jūsų ieškojau vien tam, kad galėčiau atsisvei- 
kinti... Taip, aš visam laikui palieku jus, panele... bėgu nuo jū- 
sų... Jūs niekada nebepamatysite to, kurio taip neapkenčiate. O, 
ne, ne, niekada nebepamatysite. 

— Aš pritariu jūsų sumanymui, pone, ir noriu tikėti, kad jūs 
atėjote į protą. Bet, — pridūriau šypsodamasi, — jūsų žodžiai 
kol kas neatrodo nuoširdūs. 

— Kaip galėčiau įtikinti jus, panele, kad nuo šiolei esu jums 
abejingas? 

— Jeigu jūs taip nesikarščiuotumėte... 

— Bet kai aš išvyksiu... kai nebejausite mano įkyrumo, gal 
tuomet patikėsite, kad paklausiau jūsų patarimų, kuriuos su 
tokiu įkarščiu man piršote. 

— Iš tiesų tik toks žingsnis privers mane patikėti jūsų nuo- 
širdumu ir aš, kaip ir anksčiau, pritariu jam. 

— Ak, jūs ir dabar baisitės manimi? 

— Pone, jūs esate labai malonus, tad keliaukite kitoms užka- 
riauti širdžių ir palikite ramybėje moterį, kuriai nepritinka klau- 
sytis jūsų kalbų. | 

— Ir vis dėlto jūs išklausykite manęs! — įniršęs sušuko jis. 
— Taip, žiaurioji, sakykite ką norite, jūs vis tiek išgirsite sužeis- 

tos mano sielos dejonę. Prisiekiu, pasaulyje nėra nieko, ko aš 
negalėčiau padaryti... siekdamas pelnyti jūsų meilę ar turėti jus... 
Taigi nesitikėkite, — susijaudinęs dėsiė Sent Anž, — kad aš iš 
tikrųjų išvažiuosiu, kelionę sugalvojau vien norėdamas išbandyti 
jus... man — palikti jus... išsiskirti, kai galite būti mano, ne, 
verčiau tūkstantį kartų numirti... Jūs galite bjaurėtis manimi, 
klastingoji, galite neapkęsti, — o nelaiminga mano dalia! — ne- 
manykite, kad jums pavyks nužudyti mano širdyje liepsnojančią 
meilę... 

Sent Anž lūpos tarė tokius lemtingus, man nesuprantamus 
žodžius, kad aš nebejstengiau susivaldyti: iš mano akjų plūstelėjo 
ašaros, ir aš pasislėpiau nuo jo giraitės tankmėje. Jis nesivijo 
manęs. Girdėjau, kaip jis -parpuolė ant žemės ir nelyg išprotėjęs 
ėmė blaškytis tampomas baisių konvulsijų... 

Turiu prisipažinti, pone, jog ir aš, nors ir būdama tikra, kad 
neturiu tam jaunuoliui jokių švelnių meilės pajautų, vien papailą 
ir pakantumą, puoliau į neviltį. 

“Deja, — atsidusau, — toks buvo ir Senvalis... Žodžiai, ku- 
riais išsakydavo man savo aistrą, irgi buvo tokie patys... sode... 
tokiame kaip šis... Ir argi ne jis taip Žiauriai apgavo mane? O 
teisingasai Dangau! Jam buvo tiek pat metų... Senvali, Senvali!.. 
Nejau tu vėlei nori sudrumsti mano ramybę? Argi ne tu atėjai 
pas mane pasislėpęs po kauke suvedžiotojo, kuris antrą kartą 
nori pastūmėti mane į prarają? Dink, niekingas žmogau, traukis! 
Vien mintis apie jus man kelia pasidygėjimą". | 

Aš nusibraukiau ašaras ir, užsidariusi savo kambaryje, išbu- 
vau tea iki vakarienės. Paskui nusileidau į valgomąjį... Sent Anž 
nepasirodė, man buvo pasakyta, kad jaunuolis serga, 0 rytojaus 
dieną jis dėjosi esąs visiškai ramus. Aš patikėjau, iš tiesų pama- 
niau, kad jis perveikė savo aistrą. Ir suklydau!.. Klastūnas! Bet 
ką aš sakau, pone, nebegaliu jo kaltinti... Man belieka jį aprau- 
doti ir leisti dienas kamuojamai sąžinės. 

Sent Anž dėjosi ramus todėl, kad tai atitiko jo planą. Taip 
prabėgo dvi dienos, trečiosios vakare jis visiems pranešė apie 
savo išvykimą. Kartu su globėja ponia de Diulfor jis davė 

nurodymus, susijusius su kelione į Paryžių. Visi sugulė miegoti... 
Atleiskite, pone, mane visuomet ima krėsti drebulys, kai tik 
prisimenu šią siaubingą tragediją. 

Naktis buvo karšta, aš gulėjau lovoje beveik nuoga, mano 
kambarinė išėjo, užgesinau žvakę. Nelaimei, ant lovos pradarytas 
liko gulėti rankdarbių krepšelis, ką tik buvau baigusi siuvinėti 
rankdarbį, kurio man reikėjo rytojaus dienai. Buvau tik tik 
užsnūdusi, kai išgirdau triukšmą... Aš staigiai kilstelėjau lovoje... 
ir pajutau, kaip kažkas sučiupo mane už rankos... 

— Nebepabėgsi nuo manęs, Florvil, — pasakė Sent Anž, taip, 
tai buvo jis, — atleisk už beprotišką mano aistrą, bet nebandyk 
ištrūkti... tu turi būti mano. 

— Gėdingas suvedžiotojau! — sušukau. — Tuojau pat išeik, 
antraip saugokis mano rūstybės... 

— Bijau tik vieno — ar man pavyks paimti tave, žiauri 
mergiote, — atsakė tas aistringas jaunuolis ir puolė mane taip 
žaibiškai ir su tokiu įsiūčiu, kad aš tuojau pat tapau jo prievartos 
auka... Užsirūstinusi dėl tokio nežmoniško jo įžūlumo, 
pasirengusi viskam, kad tik išvengčiau liūdnų šios istorijos 
pasekmių, aš, išsiveržusi iš jo glėbio, pagriebiau lovugalyje 
gulinčias žirkles. Apimta baisaus įniršio, skubu ieškoti jo rankos, 
kad galėčiau kliudyti ją ir parodyti savo ryžtingumą bei nubausti 
jį pagal nuopelnus. Atsakydamas į mano bandymą išsivaduoti, 
jis su dar didesne jėga puola mane. 

— Bėk, išdavike! — sušunku manydama, kad sužeidžiau jam 
ranką. — Greičiau bėk ir gėdinkis nusikaltimo, kurį padarei! Ak, 
pone! Mano smūgius nukreipė fatališka ranka... nelaimingas 
jaunuolis sušunka ir sukniumba ant grindų... Uždegu žvakę, 
prieinu prie jo... O teisingasai Dangau! Aš pataikiau jam į širdį... 
jis miršta!.. Puolu prie krauju paplūdusio lavono... it išprotėjusi 
glaudžiu jį prie krūtinės... prigludusi prie jo lūpų, bandau įkvėpti 
sielą... ašaromis laistau žaizdą. 

— Vienintelis tavo nusikaltimas — pernelyg karšta meilė 
man, — sakau apimta nevilties, — tu nenusipelnei tokios klai- 
kios bausmės. Kodėl tau buvo lemta mirti nuo rankos tos, už 

kurią pats galėjai atiduoti savo gyvybę? O nelaimingasai jau- 
nuoli... gyvas paveikslas to, kurį aš dievinau... Jeigu mano meilė 
galėtų atgaivinti tave, žinok, šią žiaurią akimirką, kada jau ne- 
begirdi manęs... jeigu siela dar nepaliko tavo kūno, žinok, aš 
atiduodu savo gyvybę, kad tik galėčiau prikelti tave... žinok, aš 
niekada nebuvau tau abejinga... visuomet jaudindavausi tave 
regėdama, ir tie jausmai, kuriuos jaučiau, galbūt buvo stipresni 
už tavo širdyje liepsnojančią meilę. g 

Po šių žodžių aš be sąmonės susmukau ant nelaimingo jau- 
nuolio kūno; išgirdusi triukšmą, į kambarį įėjo kambarinė, ji 
atgaivino mane, mes abi pripuolusios darėme viską, kad tik 
įkvėptume Sent Anž gyvybę... Deja, viskas veltui! Mes išeiname 
iš lemtingo kambario, užrakiname duris, pasiimame su savimi 
raktą ir skubame į Paryžių pas poną de Sen Pra... Aš paliepiu 
jį pažadinti, atiduodu raktą ir papasakoju jam apie baisų atsi- 
tikimą. Jis gailisi manęs, guodžia ir, dar neatsigavęs po ligos, 
tuojau pat išvažiuoja pas ponią de Lerens. Mūsų kaimas buvo 
netoli nuo Paryžiaus, tad kelionei nakties pakako. Mano globėjas 
atvyko pas savo giminaitę ankstų rytą, kai visi dar tik kėlėsi ir 
apie tai, kas įvyko, niekas nieko nežinojo. Nei draugai, nei gimi- 
nės panašiomis aplinkybėmis niekada nesielgė taip protingai, 
kaip tie puikūs Žmonės, nepanorėję sekti kvailiais ir Žiauruoliais, 
kurie, patekę į panašią bėdą, temato malonumą viską iškelti 
viešumon. Jie neuždavė širdies ir nepadarė nelaimingais nei 
savęs, nei tų, kurie buvo šalia, ir neleido, kad tarnai ką nors 
įtartų. 

Spręskite patys, pone, — ašaros užgniaužė gerklę panelei de 
Florvil, ir jos pasakojimas nutrūko. — Ar galite vesti mėrginą, 
gebančią nužudyti žmogų? Ar galėsite savo glėbyje laikyti tąją, 
kuri turėtų būti griežtai baudžiama įstatymų? Nelaimingąją, 
kurią nuolat kamuoja graužatis dėl padaryto nusikaltimo, tąją, 
kuri nuo pat anos kraupios nakties nė sykio negalėjo ramiai 
užmigti? Ne, pone, tai neįmanoma, kasnakt nelaiminga auka, 
kuriai aš persmeigiau širdį, iškyla apsipylusi krauju priešais ma- 
no akis. 

— Nusiraminkite, panele, nusiraminkite, maldauju, — susi- 
jaudinęs pro ašaras pasakė ponas de Kurvalis šiai puikiai mer- 
ginai. — Gamta apdovanojo jus jautria siela, man pažįstama jūsų 
sąžinės graužatis. Šis lemtingas įvykis nėra joks nusikaltimas. Be 
abejo, jis šiurpus, bet ne nusikalstamas. Nebūta išankstinių kės- 
lų, nebūta žiaurumo, viena, ko siekėte, — apsiginti nuo šlykštaus 
pasikėsinimo... Trumpai tariant, ši žmogžudystė — grynas atsi- 
tiktinumas, juk jūs gynėtės... Nusiraminkitė, panele, nusiramin- 
kite, galų gale aš reikalauju. Pats griežčiausias tribunolas tik 
nušluostytų iūsų ašaras. O, kaip jūs klydote manydama, kad šis 
įvykis užgesins mano širdies jausmus, kuriuos pabudino jūsų 
dorybės. Ne, ne, žavioji Florvil, mano akimis, šis nutikimas ne- 
gali užtraukti jums negarbę, jis tik paliudija apie jūsų dorybes; 
jūs esate verta turėti šalia savęs guodėją, kuris įstengtų padėti 
pamiršti jus kamuojančią širdgėlą. 

— Tai, ką jūs, būdamas toks geras, sakote man, — nutraukė 
jį.panelė de Florvil,- kadaise yra sakęs ir ponas de Sen Pra. Bet 
jūsų širdies gerumas negali sušvelninti sąžinės priekaištų: ji nie- 
kada nenustos graužusi manęs. Bet užteks apie tai, pone, aš 
pratęsiu pasakojimą, manau, jums bus įdomu sužinoti, kuo visa 
tai baigėsi. 

Be abejo, ponia de Diulfor labai sielvartavo. Šį jaunuolį, 
turėjusį tiek privalumų, ji buvo priprašyta globoti ir negalėjo 
neapraudoti jo netekties. Bet ji suprato būtinumą tylėti, suprato, 
kad kilęs skandalas pražudytų mane, o globotinio iš mirties vis 
tiek nebeprikelsi; taigi ji viską laikė paslaptyje. Ponios de Lerens 
— griežtų principų ir tvirtų dorovinių nuostatų moters — elgesys 
su manimi buvo vertas ypatingos pagarbos. Ji įrodė, kad tikro- 
sios pamaldaus žmogaus būdo savybės yra šviesus protas ir žmo- 
niškumas. Pirmiausia ji visiems paaiškino, kad man šovusi į galvą 
mintis pasinaudoti nakties vėsa ir išvažiuoti į Paryžių ir kad aš 
jai pranešusi apie nedidelę savo užgaidą, kuri iš dalies sutapusi 
su jos pačios planais, mat ji tą dieną ketino važiuoti į Paryžių 
kviestinėn vakarienėn. Tuo pretekstu ji paleido visus savo tarnus. 
Likusi viena su ponu de Sen Pra ir savo drauge, ji paprašė pa- 

kviesti kleboną. Ponios de Lerens ganytojas, kaip ir ji pati, buvo 
žmogus išmintingas ir išsilavinęs. Jis be vargo surašė poniai de 
Diulfor mirties liudijimą, o pats slapčia, padedamas dviejų pa- 
tikimų Žmonių, palaidojo nelaimingą mano įniršio auką. 

Atlikę savo pareigą, jie visi susirinko draugėn ir prisiekė 
vieni kitiems išsaugoti paslaptį. Paskui ponas de Sen Pra išsku- 
bėjo nuraminti ir pranešti man, kas padaryta, kad mano nu- 
sikaltimas būtų paskandintas užmaršties upėje. Jis išsakė pagei- 
davimą, kad aš grįžčiau į savo globėjos ponios de Lerens na- 
mus... ji buvo pasirengusi mane priimti... aš neturėjau jėgų būti 
šalia jos. Ji pasiūlė man prasiblaškyti. Kaip jau esu jums sakiusi, 
pone, nuolat palaikiau ryšius su ponia de Verken, ir ji pakvietė 
mane praleisti jos namuose porą mėnesių. Papasakojau apie 
kvietimą jos broliui, jis tam pritarė, ir po savaitės aš išvažiavau 
į Lotaringiją. Ir vis dėlto nusikaltimo slogutis tebepersekiojo, 
niekas negalėjo manęs nuraminti. 

Aš pakirsdavau iš miego vidury nakties, man rodydavosi, kad 
girdžiu nelaimingojo Sent Anž dejones ir šauksmą, kad matau 
jį, krauju paplūdusį, prie savo kojų; jis priekaištauja man dėl 
mano žiaurumo, tikina, kad prisiminimas apie šį baisų atsitikimą 
persekios mane, kolei gyva būsiu ir kad aš taip ir nesužinosiu, 
kieno širdį pervėrė mano ranka. 

Vieną naktį susapnavau nelaimingą savo meilužį Senvalį, 
kurio niekaip negalėjau pamiršti, ir tik jis vienas traukė mane 
į Nansi... Senvalį išvydau šalia dviejų — Sent Anž ir kažkokios 
nepažįstamosios* — lavonų. Jis laistė juos ašaromis ir rodė man 
į netoliese stovintį atidengtą, dygliais apkaišytą karstą, kuris, 
rodėsi, laukė manęs. Siaubingai susijaudinusi pabudau. Neaiškios 
nuojautos sukilo sieloje, kažkoks paslaptingas balsas tarytum 
kalbėjo man: “Kol gyva būsi, kruvinom ašarom apraudosi savo 
auką, tavo ašaros darysis vis kartesnės ir kartesnės; užuot silpę 
sąžinės priekaištai dar stipriau ims kamuoti tave". 


* Įsiminkite žodžius “kažkokios nepažįstamosios*, kad paskui nenustebtumėte. 
Florvil ateityje dar laukia keli praradimai, ir ne iškart ji sužino, kas yra 
toji moteris, kurią regėjo sapne. 

Pone, įsivaizduokite mano būseną, kurią išgyvenau važiuodama 
į Nansi. Ten manęs laukė nauji susikrimtimai. Jei jau sykį likimo 
ranka baudžia, ji kerta dukart, idant palaužtų mus. 

Aš turėjau apsistoti pas ponią de Verken, paskutiniame laiš- 
ke ji šito manęs prašė ir patikino, kad bus laiminga vėlei mane 
išvydusi. Bet kokiomis aplinkybėmis, o teisingasai Dangau! 
Mums abiems buvo skirta išgerti kartybės taurę iki dugno. Kai 
atvykau, ji gulėjo mirties patale. Kas galėjo pamanyti, Aukš- 
čiausiasis Dieve! Vos prieš dvi savaites ji man parašė... pasakojo 
apie esamas ir būsimas pramogas. Štai kokios mirtingųjų inten- 
cijos: kaip tik tada, kai jie rengiasi įvykdyti savo sumanymus, 
pačiame pramogų įkarštyje atsėlina negailestinga mirtis ir nu- 
traukia gyvybės siūlą. O jie tęsia žemės kelionę nė nesusimąs- 
tydami apie lemtingą akimirką, leidžia dienas taip, tarsi jiems 
būtų skirta gyventi per amžius ir pranyksta miglotoje amžinybėje, 
nežinodami, kas jų ten laukia. 

Pone, leiskite nutraukti pasakojimą apie savo nuotykius, 
norėčiau pašnekėti apie tąją netektį ir neapsakomą ponios de 
Verken dvasios stiprybę mirties valandą. 

Ponia de Verken buvo pagyvenusi, apie penkiasdešimt dvejų 
metų moteris; po vieno pernelyg audringo jos amžiaus moteriai 
pasilinksminimo panorusi atsigaivinti ji išsimaudė šaltame upės 
vandenyje. Ji išsyk pasijuto blogai, namo buvo parnešta leisgyvė, 
o rytojaus dieną susirgo plaučių uždegimu. Šeštą ligos dieną jai 
buvo pranešta, kad gyventi jai likę ne daugiau kaip dvidešimt 
keturios valandos. Ši naujiena jos nė truputėlio neišgąsdino. Ji 
žinojo, kad aš turiu atvažiuoti ir įsakė tuojau pat palydėti mane 
į jos kambarį. Atvykstu tos dienos vakarą, kuris, anot daktaro, 
jai yra paskutinis. Ji pasiprašė pernešama į puošnų, skoningai 
įrengtą kambarį. Nerūpestingai apsitaisiusi, ji gulėjo nuodėmin- 
game guolyje. Sunkios, šviesiai violetinės žaismingai pakeltos 
užuolaidos buvo apipintos gyvų gėlių girliandomis. Kambario 
kampuose puikavosi gvazdikų, jazminų, tuberozų ir rožių puokš- 
tės. Ji skabė žiedlapius į krepšelį ir barstė jais grindis ir lovą. 

Pamačiusi mane, ištiesė ranką. 

— Prieik arčiau, Florvil, — pakvietė ji, — pabučiuok mane, 
gulinčią tarp gėlių... Kokia tu suaugusi ir kokia daili... Ak! Išties, 
mano vaike, dorybė tave puošia... tau papasakojo apie mano 
būklę... jau pasakė, Florvil... aš irgi tai Žinau... po poros valandų 
manęs nebebus. Jau nebesitikėjau tave pamatyti... — Išvydusi 
mano akyse ašaras, pasakė: — Kvailiuke, nebūk mažas vaikas! 
Negi iš tiesų manai, kad esu nelaiminga? Bet juk mėgavausi 
visais moteriai prieinamais malonumais! Ir aš palieku gyvenimą, 
kai man vis tiek būtų reikėję atsisakyti džiaugsmų, o ką be jų 
būčiau veikusi? Teisybę pasakius, nesigailiu, kad nesulauksiu 
žilos senatvės. Greitai vyrai liautųsi domėjęsi manimi, O aš visa- 
da troškau jiems patikti. Mano vaike, mirtis baisi tik tiems, kurie 
tiki į Dievą, tiems, kurie amžinai blaškosi tarp pragaro ir rojaus 
nebūdami tikri, ką savo gyvenimu yra nusipelnę; pasimetę jie 
puola į neviltį. O aš, nieko nesivildama, žinodama, kad tiek 
nelaimių, kiek patyriau būdama gyva, jau nebepatirsiu, ramiai 
nugrimsiu nebūtin, be širdgėlos, be skausmo, be nerimo ir be 
sąžinės graužaties. 

Aš prašiau, kad mane palaidotų po jazminų krūmu, man jau 
paruošta vieta. Ilsėsiuosi ten, Florvil, o mano kūno atomai mai- 
tins... pražydins žiedus, kuriuos mėgau visą gyvenimą. Na ką gi, 
— užbaigė ji, palytėjusi mano skruostus jazminų puokštele, — 
kitąmet, gerdama šių Žiedų aromatą, sykiu įkvėpsi senos savo 
bičiulės sielą. Įsismelkęs iki pat smegenų ląstelių, tas. kvapas 
sužadins džiugias mintis ir dar kartą primins tau mane. 

Mano ašaros paskatino ją taip kalbėti... Aš suspaudžiau tos 
nelaimingos moters ranką ir pabandžiau jos mintis nuo šiurpių 
medžiaginių dalykų pasukti prie dievobaimingų apmąstymų. 

Vos tik apie tai prabilau, ponia de Verken su pasidygėjimu 
atstūmč mane... 

— O Florvil! — sušuko ji. — Maldauju, neužnuodyk pasku- 
tinių mano gyvenimo akimirkų ir leisk man ramiai numirti. Visą 
savo gyvenimą neapkenčiau šventeiviškumo, tad kodėl prieš pat 
mirtį turėčiau su tuo taikstytis!.. 

Aš nutilau. Ir ar galėjo menka mano iškalba perveikti tokią 

valios jėgą? Aš baisiausiai susikrimtau; susidūrusi su ponios de 
Verken atkaklumu, tam priešinosi manoji prigimtis. Ji paskam- 
bino, netrukus išgirdau švelnią ir melodingą muziką, kuri, rodės, 
sklido iš kaimyninio kabineto. 

— Dabar tu pamatysi, — tarė toji Epikūro pasekėja, — kaip 
aš rengiuosi pasitikti mirtį. Florvil, nejau manai, kad geriau, kai 
paskutinėmis gyvenimo minutėmis tave supa šventikai, keliantys 
sąmyšį, paniką ir varantys į neviltį?.. Aš noriu, kad tie šventeivos 
žinotų, geidauju jiems įrodyti, kad mirti galima ramiai, — tam 
reikia ne tikėjimo, o drąsos ir proto. 

Artėja lemtinga valanda: įeina notaras, ponia buvo paliepusi 
jį pakviesti. Muzika nutyla, mirštančioji diktuoja paskutinę savo 
valią. Neturėdama vaikų, prieš daugel metų netekusi vyro, ne- 
mažą savo turtą jį užrašo draugams ir tarnams. Paskui iš greta 
lovos stovinčio sekretero ji ištraukia nedidelę skrynelę. 

— Tai viskas, ką aš turiu, — sako ji, — šiek tiek pinigų ir 
brangenybių. Šį paskutinį vakarą mes linksminsimės. Jūs esate 
šešiese, aš padarysiu tiek pat bilietų, ir mes surengsime loteriją. 

Negalėjau atsistebėti tos moters šaltakraujiškumu. Man at- 
rodė neįtikėtina, kad ji, nusidėjėlė, paskutinių savo gyvenimo 
akimirkų galėtų laukti su tokia ramybe, pasibaisėtinu bedieviš- 
kumu. Jei žvelgdami į besiartinančią užkietėjusio piktadario 
mirtį, mes krūptelime, lygiai tokį pat siaubą patiriame matydami 
nepalenkiamą kietaširdiškumą. 

Viskas, ko ji troško, padaryta. Ji paliepia padengti puikų 
vaišių stalą, ji valgo be saiko, geria ispaniškus vynus ir likerį, 
daktaras pasakė, kad niekas nebegali pakeisti jos būklės. 

Traukiama loterija, kiekvienam iš mūsų atitenka maždaug 
po šimtą luidorų auksu arba brangenybėmis. Vos tik baigėsi ši 
nedidelė pramoga, ją ėmė krėsti priešmirtinis drebulys. 

— Na ką gi, išmušė mano valanda... — kaip visada ramiai 
pasakė ji daktarui. 

— Ponia, bijau, kad taip. 

— Prieik, Florvil, — kreipėsi ji į mane tiesdama rankas, — 
priimk paskutinį mano “sudie", paskučiausią atodūsį noriu iš- 
leisti prie dorovingos krūtinės... 

Ji iš visų jėgų glaudžia mane prie savęs, gražios jos akys užsi- 
merkia amžinam miegui. 

Būdama svetima tuose namuose ir neturėdama nieko, kas 
mane galėtų ten sulaikyti, tuojau pat išvykstu į kaimą... Galite 
įsivaizduoti, kaip jaučiausi ir kaip ilgai šis reginys drumstė mano 
mintis. 

Aš negalėjau nuoširdžiai mylėti ponios de Verken, perne- 
lyg skirtingai mudvi mąstėme; ir ar ne ji pirmoji pastūmėjo mane 
į nešlovę, per ją aš patyriau tiek negandų. Kita vertus, toji mo- 
teris, sesuo vienintelio žmogaus, kuris iš tiesų manimi rūpinosi, 
visą laiką elgėsi su manimi maloniai ir netgi apdovanojo prieš 
mirdama; taigi mano ašaros buvo nuoširdžios; užtekdavo pagal- 
voti, kokia nelaiminga yra tieka puikiausių savybių apdovanota 
būtybė, netyčiom pražudžiusi save, o dabar, pripuolusi prie 
Aukščiausiojo krūtinės, be abejonės, žiauriausiai vargsta dras- 
koma už ištvirkėlišką gyvenimą jai skirtų kančių, ašaros man iš 
akių plūste paplūsdavo. Ir vis dėlto aš patyriau nežemišką Dievo 
gerumą: suradau ramybę, liūdnos mintys nustojo mane kama- 
vusios. Parpuolusi ant kelių, išdrįsau maldauti Aukščiausiosios 
Esybės pasigailėti nelaimingosios; aš, kuriai pačiai taip reikėjo 
Dangaus gailestingumo, drįsau maldauti šito kitai ir, pasiryžusi 
padaryti viską, kas tik nuo manęs priklausė, atidėjau dešimt 
ponios de Verken loterijoje laimėtų luidorų — p juos 
išdalinti vargšams parapijiečiams. 

Nelaimingosios geidavimai buvo įvykdyti. Viskas buvo su- 
sakyta tiksliai, jos valiai nepaklusti nebuvo galima. Ją palaidojo 
tarp jazminų, ant kapo akmens užrašė vičvienaitį Vixit. 

Taip iš gyvenimo pasitraukė brangiausio mano draugo sesuo. 
Jei ponia de Verken — guvaus proto, smalsi, gamtos apdovanota 
grožiu ir talentais moteris — būtų gyvenusi kitokį gyvenimą, ji, 
be abejonės, būtų pelniusi meilę ir pagarbą visų, kurie ją paži- 
nojo; o dabar visi jautė jai vien panieką. Sendama ji vis labiau 
klydo iš doros kelio; nėra nieko pavojingesnio, kaip paminti 
moralinius principus tame amžiuje, kai veido jau nebenuplieskia 
gėdos raudonis. Ištvirkavimas gadina širdį, atlaidžiai žiūrėdami 

į pirmus savo paklydimus, mes pamažu įprantame daryti pikta- 
darystes, manydami, kad esame teisūs. Manęs visą laiką nepa- 
liovė gluminęs neįtikėtinas jos brolio aklumas: tokia yra skiria- 
moji patiklumo ir gerumo savybė; padorūs Žmonės negali pati- 
kėti, kad esama piktybės, kurios patys sutverti nepajėgūs; štai 
kodėl pirmas pasitaikęs apgavikas juos apmulkina ir štai kodėl 
taip paprasta, 0 sykiu ir negarbinga juos apgaudinėti; įžūlus 
niekšas, besiverčiantis panašiais darbeliais, pats būdamas nedo- 
rovingas, tik dar labiau išaukština dorybę. 

Netekusi ponios de Verken, praradau paskutinę viltį ką nors 
sužinoti apie savo meilužį ir savo sūnų; jūs puikiai suprantate, 
kad aš, pamačiusi siaubingą jos būklę, nedrįsau apie tai pra- 
šnekti. 

Priblokšta tragedijos, išvarginta kelionės, kur žlugo visos 
mano viltys, buvau priversta šiek tiek laiko pailsėti Nansi. Apsi- 
stojau atokiuose nakvynės namuose, man pasirodė, kad ponas 
de Sent Pra nenori, jog kas nors šiame mieste mane atpažintų; 
iš čia parašiau laišką brangiam savo globėjui ir nusprendžiau 
neišvažiuoti tol, kol negausiu jo atsakymo. 


Pone, nelaiminga mergina, ne jūsų giminaitė, — rašiau aš, — 
tegalėdama viltis vien gailestingumo, vėlei trikdo jūsų dienų ra- 
mybę; užuot kalbėjusi apie ką tik jus ištikusią netektį, ji drįsta 
priminti jums apie save, prašo ir laukia jūsų nurodymų ir t.t. 


Bet, kaip jau esu sakiusi, nedalia persekiojo mane ir man 
buvo skirta būti arba liudininke, arba lemtingų įvykių auka. 

Kartą vėlai vakare, lydima savo kambarinės, grįžau iš pasi- 
vaikščiojimo. Be jos, mane lydėjo liokajus, kurį pasamdžiau vos 
tik atvykusi į Nansi. Visi sugulė miegoti. Man beeinant į savo 
kambarį, penkiasdešimties metų, aukšta, jaunystės grožį išsau- 
gojusi moteris — su ja nuolat susitikdavau nakvynės namuose, 
— netikėtai išpuola iš kaimyninio numerio ir su. durklu rankoje 
metasi į priešais esantį kambarį... 

Suprantamas mano noras sužinoti, kas atsitiko... aš pribė- 
gu... tarnai seka iš paskos; akimirksniu, taip greitai, kad nespė- 

jome nei riktelėti, nei pasišaukti ką nors į pagalbą, toji piktadarė 
užpuola kitą moterį, dešimčia dūrių perveria jos širdį ir susijau- 
dinusi pabėga taip ir nepastebėjusi mūsų. Mes manėme, kad 
moteriškei pasimaišė protas; nežinojome priežasčių, pastūmėju- 
sių ją į nusikaltimą. Kambarinė ir liokajus norėjo šauktis ką nors 
į pagalbą. Nenumaldomas protrūkis, apie kurio paskatą netu- 
rėjau nė menkiausio supratimo, vertė mane prašyti jį nuslėpti 
tiesą ir, sugriebus už rankos, nusivesti į savo kambarį, kur mes 
tučtuojau užsirakinome. 

Ir vis dėlto siaubinga atomazga artėjo; baisingai vaitodama 
durklu subadyta moteris įstengė nušliaužti prie laiptų. Prieš mirtį 
ji spėjo pasakyti savo žudikės vardą, 0 kadangi buvo žinoma, kad 
mes paskutiniai grįžome tąvakar, buvome sulaikyti draug su 
tikrąja prasikaltėle. 

Nors mirštančiosios prisipažinimas ncmetė ant mūsų nė ma- 
žiausio įtarimo šešėlio, vis dėlto buvome paprašyti neišvykti iki 
teismo proceso pabaigos. Šaltojon uždaryta nusikaltėlė neprisi- 
pažino kaltės ir atkakliai gynėsi; bc manęs ir mano tarnų, kitų 
liudininkų nebuvo... Atėjo laikas vykti... stoti prieš teismą... slėp- 
ti mane apėmusį nerimą. Juk ir aš, kaip toji ant ešafoto vedama 
moteris, buvau nusipelniusi mirties bausmės — padariau panašų 
nusikaltimą. Kaip nenorėjau duoti tų kraupių parodymų; atrodė, 
krauju pasruvo mano širdis, o kiekvienas ištartas Žodis virto 
kraujo lašu. Ir vis dėlto reikėjo viską pasakyti. Mes papasa- 
kojome, ką buvome matę. Nors ir kokie svarūs buvo savo var- 
žovę nužudžiusios moters kaltės įrodymai, nors ir koks sunkus 
buvo jos varžovės padarytas nusikaltimas, vėliau sužinojome, kad 
be mūsų liudijimų nebūtų buvę galima jos nuteisti, mat į tą isto- 
riją buvo įsipainiojęs dar vienas Žmogus, kuriam pavyko paspruk- 
ti; ant jo pirmiausia ir būtų kritęs įtarimas; bet mūsų prisipa- 
žinimai, ypač mano liokajaus... tie klaikūs paliudijimai, kurių 
nebuvo galima paneigti, lėmė moteriai mirties nuosprendį. 

Per paskutinę akistatą toji moteris, atidžiai mane nužvelgusi, 
paklausė, kiek man metų. 

— Trisdešimt ketveri, — atsakiau. 

— Trisdešimt ketveri?.. Ir jūs kilusi iš šių apylinkių? 

— Ne, ponia. 

— Jūsų vardas Florvil? 

— Taip, mane vadina tuo vardu. 

— Aš nepažįstu jūsų, — pasakė ji, — bet esate padori ir, kaip 
kalbama, šiame mieste gerbiama; juo blogiau man... — Paskui 
susijaudinusi pasakė: — Panele, jūs man prisisapnavote košma- 
riškame sapne; mačiau jus kartu su savo sūnumi... aš esu motina 
ir, kaip matote, nelaiminga... mačiau jūsų veidą... figūrą... jūs 
vilkėjote tą pačią suknelę... prieš save regėjau ešafotą... 

— Koks sapnas! — sušukau aš. — Ponia, koks sapnas! 

Staiga galvoje šmėstelėjo prisiminimas, mane sukrėtė jos 
veidas. Atpažinau moterį, kuri kartu su Senvaliu stovėjo prie 
dygliais apkaišyto karsto... Iš akių man pabiro ašaros. Juo labiau 
pažinau tą moterį, juo labiau troškau atsiimti teisme pasakytus 
žodžius... norėjau mirti vietoj jos... norėjau bėgti, bet negalėjau 
pajudėti iš vietos... Pamatę, kaip mane sukrėtė susitikimas su 
tąja moterim, įsitikinę mano nekaltumu, mus atskyrė; grįžau 
priblokšta, draskoma jausmų, nesuvokdama, kas su manimi da- 
rosi. Rytojaus dieną nelaimingajai buvo įvykdyta mirties bausmė. 

Tą pačią dieną gavau pono de Sen Pra atsakymą; jis ragi- 
no mane grįžti. Po tiekos siaubingų įvykių Nansi pasidarė man 
nepakenčiamas, aš greitai apsisprendžiau ir išvykau į sostinę, 
persekiojama naujos šmėklos, šmėklos moters, kuri, rodės, be 
perstogės šaukė man: (ai tu, nelaimele, tu pasiuntei mane myriop, 
bet tu nežinai, kieno ranka tave pastūmėjo! 

Sukrėsta nelaimių, varstoma širdgėlos, aš paprašiau pono de 
Sen Pra paieškoti man kokio nors prieglobsčio, kur visiškoje 
vienatvėje galėčiau leisti likusias savo gyvenimo dienas, stropiai 
vykdydama visas religijos priedermes; jis pasiūlė man būstą, tą 
patį, kur ir sutikote mane, pone; vos tik sugrįžusi aš ten ir apsi- 
gyvenau, išeidavau tik du kartus per mėnesį pasimatyti su savo 
globėju ir aplankyti ponios de Lerens. Bet Dangus, panoręs kas- 
dieną siųsti man smūgį po smūgio, neilgai leido džiaugtis pas- 
kutinės mano bičiulės draugyste, praėjusiais metais, 0 varge, aš 

netekau jos. Ji visada elgėsi su manimi švelniai, ir aš nepalikau 
jos iki paskutinės akimirkos; mano glėby ji išleido paskučiausią 
savo atodūsį. 

Ar galite įsivaizduoti, pone, ji merdėjo ne taip ramiai kaip 
ponia de Verken. Anoji, nieko nesivildama, su lengva širdimi 
buvo pasirengusi netekti visko. Antrąją buvo sukaustęs siaubas 
suvokus, kad jos viltims nelemta išsipildyti. 

Mirdama ponia de Verken gailėjosi vien to, kad per mažai 
blogų darbų buvo padariusi, ponia de Lerens atsisveikino su 
gyvenimu sielvartaudama, kad lieka neįgyvendinti mielaširdingi 
jos sumanymai. Pirmoji apibėrė save gėlėmis gailaudama, kad 
tenka atsisveikinti su malonumais, antroji norėjo būti prikalta 
prie kryžiaus ir krimtosi prisiminusi tas valandas, kurių ji nepa- 
skyrė geriems darbams. | 

Šis kontrastas mane be galo sukrėtė; aš atitokau. Bet kodėl, 
klausiau savęs tokiomis minutėmis, kodėl ramybė lydi ne tuos, 
kurie yra jos nusipelnę? Ir tą akimirką, išgirdusi dangišką balsą, 
kaip atrodė, ataidėjusį iš mano širdies, sušukau: 

— Ar man skirta įspėti Amžinojo valią? Iš to, ką mačiau, 
mane stiprina viena mintis: ponios de Lerens išgąstis — nenu- 
maldomas dorybingumo siekimas, žiaurus ponios de Verken abe- 
jingumas — ne kas kita, kaip paskutinis nedorybės .paklydimas. 
O, jeigu man bus leista pasirinkti paskutinę savo valandą, tegu 
Dievas atsiunčia pirmosios nerimastį, o ne antrosios ramybę. 

Pone, toks buvo paskutinis mano nuotykis, jau dveji metai, 
kaip gyvenu vienuolyne, kur mane įkurdino geradarys, taip, po- 
ne, šit jau dveji metai, kai leidžiu ten savo dienas, o ramybė 
manęs nebeaplanko. Nebuvo nakties, kai nelaimingojo Sent Anž 
ir tos nelaimėlės, kuri po mano parodymų Nansi buvo pasiųsta 
myriop, vaizdas neiškiltų prieš akis. Tokią jūs mane ir suradote, 
ir aš privalėjau išpažinti jums savo paslaptis; argi ne mano pa- 
reiga pasakyti jums viską, kad nepiktnaudžiaučiau jūsų jausmais 
man. Dabar spręskite, ar esu jūsų verta. 

Spręskite, ar gebės toji, kurios sielą žeidžia kančia, šiek tiek 
praskaidrinti jūsų gyvenimo dienas. O, patikėkite manimi, pone, 

nereikia savęs apgaudinėti. Leiskite vėlei užsisklęsti niūrioje 
vienatvėje, antraip, iš ten mane išplėšęs, priešais save matysite 
vien sąžinės graužatį, skausmą ir nedalią. 

Labai susijaudinusi Florvil baigė savo pasakojimą. Pagauli, 
jausminga ir švelni, ji negalėjo abejingai apsakyti ją ištikusių 
nelaimių. 

Ponas de Kurvalis, nieko bloga neįžvelgęs tame pasakojime, 
kaip, beje, ir pirmajame, dėjo visas pastangas, kad tik nuramintų 
tąją, kurią mylėjo. 

— Panele, — kartojo jis, — ką tik jūsų papasakotoje isto- 
rijoje yra lemtingų ir keistų dalykų. Bet aš nematau nieko, kas 
galėtų kamuoti jūsų sąžinę ar pakenkti jūsų reputacijai... meilės 
intriga, kai jums buvo šešiolika... bet kiek švelninančių aplin- 
kybių... jūsų amžius, ponios de Verken gundymai... jaunuolis 
greičiausiai buvo toks malonus... juk jūs po to daugiau jo nema- 
tėte, panele? — kiek sutrikęs paklausė ponas de Sen Pra. — 
Tikriausiai niekada jo nebepamatysite. 

— O, niekada, galite būti tikras! — atsakė Florvil, supras- 
dama pono de Kurvalio nerimo priežastį. 

— Puiku, panele, — pridūrė jis, — baikime mūsų pokalbį ir 
leiskite jus patikinti, kad šioje istorijoje nėra nieko, kas galėtų 
atstumti nuo jūsų garbingo Žmogaus širdį: nėra nei perdėto jūsų 
atsargumo, nei nereikalingo gėrėjimosi savo pačios patrauklumu. 

Panelė de Florvil pasiprašė leidimo grįžti į Paryžių paskutinį 
kartą pasitarti su savo globėju, pažadėjusi, kad pati nebedarys 
jokių kliūčių. Ponas de Kurvalis negalėjo jai uždrausti atlikti šią 
garbingą pareigą. Ji išvažiavo ir po savaitės grįžo kartu su Sen 
Pra. Ponas de Kurvalis visokeriopai pagerbė atvykėlį. Jis leido 
jam suprasti, kad yra laimingas galėdamas susieti savo likimą su 
tąja, kurią ponas de Sen Pra apdovanojo savo globa ir paprašė 
neatsisakyti giminystės ryšių su pagarbos verta mergina. Sen Pra, 
gerai įvertinęs pono de Kurvalio elgesį, papasakojo jam apie 
pačias geriausias panelės de Florvil būdo savybes. 

Pagaliau atėjo Kurvalio ilgai laukta diena, prasidėjo jung- 
tuvių ceremonija; skaitant vedybų sutartį, jis be galo nustebo 

išgirdęs, kad, prieš tai nieko neįspėjęs, ponas de Sen Pra ves- 
tuvių proga pridūrė keturių tūkstančių livrų rentą prie tos pen- 
sijos, kurią jau turėjo panelė de Florvil, o testamente užrašė jai 
šimtą tūkstančių frankų. 

Žavioji mergina apsipylė ašaromis matydama tokią savo glo- 
bėjo mielaširdystę, o sielos kertelėje džiaugėsi, kad dabar tajam, 
kuris nuo šiolei ja rūpinsis, galės atiduoti ne mažesnį nei jo 
paties turtą. 

Švelnumas, nekalti džiaugsmai, abipusis dėmesys ir švelnus 
prieraišumas lydėjo šią santuoką... lemtingą santuoką, nes pikta 
lemiančios dvasios slapta jau gesino jos liepsną. 

Ponas de Sen Pra savaitę išbuvo pas Kurvalį kartu su jau- 
navedžių draugais, tačiau sutuoktiniai nekilo drauge su juo į 
Paryžių. Jie nusprendė iki žiemos pasilikti kaime, susitvarkyti 
savo reikalus ir tik paskum nusipirkti Paryžiuje gerus namus. Jie 
paprašė pono de Sen Pra surasti jiems tinkamą būstą netoli jo 
paties namų ir taip, supami malonių rūpesčių, ponai de Kur- 
valiai praleido kartu tris mėnesius. Jie jau buvo tikri, kad ne- 
truks susilaukti palikuonių, apie ką paskubėjo pranešti mielajam 
Sen Pra, kai netikėti įvykiai Žiauriai sugriovė laimingą šios poros 
gyvenimą, ir juodas kipariso šešėlis užklojo Himenėjo rožes. 

Čia mano plunksna stabteli... aš privalėčiau prašyti skaitytojo 
atlaidumo ir maldauti nebeskaityti toliau... taip... taip, tegu jis 
trumpam stabteli, jeigu netrokšta pakraupti iš siaubo... Nelinks- 
ma šioj žemėj žmogaus liktis... Žiaurus lemties neišvengiamu- 
mas... Kodėl likimas nelaimingajai Florvil, dorybingiausiai, mei- 
liausiai ir jautriausiai esybei, lėmė nepaaiškinamą skirtį išsigimė- 
lės, — klaikiausios iš visų gamtos būtybių? 

Vieną vakarą toji švelni ir meili žmona sėdėjo šalia savo vyro 
ir skaitė neįtikėtinai niūrų anglišką romaną, tuo metu sukėlusį 
daug triukšmo. 

— Štai tokia pat nelaiminga būtybė kaip aš, — pasakė ji, 
numetusi knygą į šalį. 

— Tokia pat nelaiminga kaip tu? — paklausė ponas de Kur- 
valis, spausdamas glėbyje brangią žmoną. — O Florvil, maniau, 

kad man pavyko priversti tave užmiršti savo nelaimes... dabar 
matau, kad apsirikau... jei tarei tokius žiaurius žodžius. 

Ponia de Kurval, tarytum neišgirdusi jo, nė žodeliu neatsakė 
į glamones, nevalingu judesiu su siaubu atstūmė vyrą ir nubėgo 
šalin; įsispraudusi sofos kamputyje, apsipylė ašaromis; veltui tas 
garbingas vyras pripuolė prie jos kojų, veltui maldavo karštai 
mylimą žmoną nusiraminti arba bent jau pasakyti tokio nevilties 
priepuolio priežastį, ponia de Kurval stūmė jį nuo savęs, suko 
galvą į šalį, kai jis norėjo nušluostyti jai ašaras. Galop Kurvalis, 
daugiau neabejodamas, kad Florvil atgijo niūrūs prisiminimai 
apie buvusią aistrą, nesusilaikė nepapriekaištavęs. Ponia de Kur- 
val tylėdama išklausė jo, paskui atsistojusi tarė: 

— Ne, pone, ne... Jūs klystate šitaip aiškindamas priežastis 
to skausmo, kuris it replėmis gniaužia mano širdį. Ne, mane 
jaudina ne prisiminimai, o siaubingas nujautimas... Aš laiminga 
su jumis, pone... taip, labai laiminga... bet man neskirta būti 
laimingai, mano laimė negali ilgai trukti. Likimo pirštas: mano 
laimė — tik trumpas pragiedrulys, labiau panašus į žaibo tvyks- 
telėjimą, po kurio nugrūmoja perkūnija... 

Mane baugina mintis, kad mums neskirta gyventi drauge. 
Šiandieną aš jūsų žmona, o rytoj gal ja ir nebūsiu... Širdies balsas 
man sako, kad šioji palaima nėra niekas kita kaip šešėlis, kuris 
sunyksta nelyg tą pačią dieną pražystanti ir numirštanti gėlė. 
Pone, todėl nekaltinkite manęs nei kaprizais, nei atvėsusiais 
jausmais jums, aš kalta tik tiek, kad esu pernelyg jautri, kad 
gamta mane apdovanojo gebėjimu matyti tik pačias juodžiausias 
daiktų puses, ir visa tai yra mano negandų tęsinys. 

O ponas de Kurvalis, parpuolęs prie savo žmonos kojų, gla- 
monėmis ir žodžiais bandė ją nuraminti, deja, nesėkmingai, kai 
staiga... buvo septynios valandos vakaro, spalio mėnuo... Įėjęs 
tarnas praneša, kad kažkoks nepažįstamasis skubiai nori pasikal- 
bėti su ponu de Kurvaliu... Florvil krūpteli... jos skruostais ima 
riedėti ašaros, ji susverdėja, nori kažką pasakyti, bet Žodžiai 
sustingsta lūpose. 

Ponas de Kurvalis, labiau susirūpinęs žmona, o ne jam pra- 

nešta žinia, dygiai atsako, kad tegu ateivis palaukia, 0 pats skuba 
padėti savo pačiai, bet ponia de Kurval, būgštaudama, jog ne- 
ištvers keisto ją užplūdusio nerimo... norėdama paslėpti savo 
jausmus nuo nepažįstamojo, apie kurį ką tik buvo pranešta, 
sukaupusi visas savo jėgas, atsitiesia ir sako: 

—-.Niekis, pone, niekis, lai jis įeina. 

Liokajus išskuba, po kiek laiko jis grįžta su trisdešimt sep- 
tynerių ar trisdešimt aštuonerių metų vyriškiu. Svečio veidas, 
nors ir malonus, paženklintas neišdildomo sielvarto. 

— O, mano tėve! — sušunka nepažįstamasis, puldamas po 
kojų ponui de Kurvaliui, — ar atpažįstate nelaimingą savo sūnų, 
šit jau dvidešimt dvejus metus gyvenusį toli nuo jūsų? Už žiau- 
rius paklydimus jis buvo rūsčiai nubaustas ir nuo to meto likimo 
smūgiai nepaliauja jo gniuždę. 

— Kaip, jūs esate mano sūnus?.. O Dieve!.. Kokios aplin- 
kybės... nedėkingasai, kas privertė mane prisiminti? 

— Mano širdis... prasikaltusi širdis, kuri niekada nepaliovė 
tavęs mylėjusi... išklausykite manęs, tėve, aš privalau papasakoti 
jums apie nelaimes, daug didesnes nei maniškės. Teikitės atsi- 
sėsti ir paklausyti manęs. Ir jūs, ponia, — jaunasis Kurvalis atsi- 
suko į tėvo žmoną, — dovanokite, kad pirmą kartą reikšdamas 
jums pagarbą, esu priverstas iškelti aikštėn baisias. mūsų šeimą 
ištikusias nelaimes, kurių ilgiau slėpti nuo tėvo negalima. 

— Kalbėkite, pone, kalbėkite, — įbedusi į jauną vyriškį pa- 
klaikusį žvilgsnį sušnabždėjo ponia de Kurval. — Nelaimės kalba 
man nesvetima, aš ja kalbu nuo pat vaikystės. 

Atvykėlis, atidžiai pažvelgęs į ponią de Kurval, susijaudinęs 
atsakė: 

— Jūs, nelaiminga... ponia... O, teisingasai Dangau, argi jūs 
galite būti tokia nelaiminga kaip mes! 

Jie atsisėda... Sunku ir aprašyti ponios de Kurval būseną... 
Ji meta žvilgsnį į vyriškį... nuduria akis žemyn... Susijaudinusi 
vos gaudo kvapą... Ponas de Kurvalis verkia, sūnus stengiasi jį 
nuraminti maldaudamas išklausyti jį. Pagaliau jie gali pradėti 
kalbą. 

— Aš tiek visko turiu jums papasakoti, pone, — sako jau- 
nasis Kurvalis, — kad jūs leisite man nekalbėti apie smulkmenas 
ir pateikti tik faktus, reikalauju tik vieno, kad jūs ir jūsų Žmona 
pažadėtumėte, jog nenutrauksite mano kalbos, kol aš nebaigsiu 
savo pasakojimo. 

Pone, palikau jus, kai man buvo penkiolika, tam žingsniui 
paskatino noras sekti paskui motiną, kuriai, aklai tikėdamas, 
atidaviau pirmenybę; ji išėjo iš jūsų namų prieš daugelį metų; 
susiradau ją Lione ir buvau taip sukrėstas jos pasileidimo, kad, 
norėdamas išsaugoti bent dalelę savo jausmų, kuriuos jai jaučiau, 
buvau priverstas bėgti. Atvykau į Strasbūrą, kur buvo įsikūręs 
Normandijos pulkas... 

Ponia de Kurval krūptelėjo, bet susitvardė. 

— Manimi susidomėjo pulkininkas, — kalbėjo toliau jaunasis 
Kurvalis, — pasistengiau padaryti jam gerą įspūdį, ir jis suteikė 
man jaunesniojo leitenanto laipsnį. Po metų kartu su pulku 
atvykau į Nansi. Ten įsimylėjau ponios de Verken giminaitę... 
Suviliojau tą jauną merginą, ji pagimdė sūnų, o aš beširdiškai 
ją palikau. 

Išgirdusi šiuos žodžius, ponia de Kurval suvirpėjo, dusli dejo- 
nė išsiveržė iš jos krūtinės, bet jai pavyko susitvardyti. 

— Šis nelaimingas nuotykis buvo visų mano nelaimių prie- 
žastis. Vargšės mergaitės kūdikį nuvežiau netoli Meco, pas vieną 
moterį, pažadėjusią rūpintis juo, ir po kurio laiko grįžau į savo 
pulką, mano elgesys buvo pasmerktas, į Nansi mergina nebe- 
grįžo, ir aš likau kaltas dėl jos dingimo. Dėl tos mielos merginos 
sujudo visas miestas, atsirado tokių, kurie panoro už ją atkeršyti. 
Aš koviausi dvikovoje, nušoviau savo priešininką, pasiėmiau iš 
Meco sūnų ir kartu su juo išvykau į Turiną. Dvylika metų tar- 
navau Sardinijos karaliui. Nepasakosiu jums apie mane lydėju- 
sias nesėkmes, neįmanoma jų suskaičiuoti. Tik palikęs Prancū- 
ziją, imi jos ilgėtis. Per tą laiką užaugo mano sūnus, jis teikė 
daug vilčių. Turine susipažinau su viena prancūzė, kuri tarnavo 
mūsų princesės, atitekėjusios į tenykštį dvarą, svitoje. Garbingą 
damą sujaudino mano nelaimės, ir aš išdrįsau prašyti jos pasiimti 

mano sūnų į Prancūziją ir auklėti jį. O pats pasižadėjau susitvar- 
kyti reikalus ir po šešerių metų atsiimti sūnų; ji sutiko išsivežti 
į Paryžių nelaimingą mano vaiką, nuoširdžiai rūpinosi jo auklė- 
jimu ir reguliariai pranešdavo man visas naujienas. 

Aš grįžau metais vėliau, nei buvau pažadėjęs; atvažiuoju pas 
tą ponią, degdamas troškimu apkabinti sūnų, priglausti jį prie 
krūtinės, išlieti širdyje susitvenkusius jausmus... “Jūsų sūnaus 
nebėra tarp gyvųjų, — apsipylusi ašaromis sako man garbioji 
bičiulė, — jis tapo auka tokios pačios aistros, kuri pražudė jo 
tėvą. Mes išsiuntėme jį į kaimą, o ten jis įsimylėjo žavingą mer- 
giną, kurios vardą aš prisiekiau laikyti paslaptyje; užsiliepsnojęs 
meilės aistra, jis užsigeidė jėga paimti tai, ką jam atsakė duoti 
dorybė... Peilis, turėjęs tik pagąsdinti, pataikė tiesiai į širdį, 
smūgis buvo mirtinas". 

Dabar ponia de Kurva! tarytum suakmenėjo, akimirką juos 
persmelkė baimė, kad ji staiga nenumirtų; jos akys žvelgė į vieną 
tašką, kraujas stingo gyslose. Ponas de Kurvalis, gerai supras- 
damas ryšį tarp tų nelaimingų nutikimų, nutraukė sūnaus kalbą 
ir puolė prie žmonos... Atsipeikėjusi iš paskutinių jėgų ji pra- 
lemena: 

— Pone, tegu jūsų sūnus pasakoja, galbūt karčios savo taurės 
dar neišgėriau iki dugno. 

Tuo metu jaunasis Kurvalis, nesuprasdamas, kodėl moterį 
taip jaudina tiesiogiai su ja nesusiję įvykiai, bet įžvelgęs savo 
tėvo Žmonos bruožuose kažką jam nesuvokiama, susijaudinęs 
nenuleidžia nuo jos akių; ponas de Kurvalis sugriebia sūnų už 
rankos ir, atitraukęs jo dėmesį nuo Florvil, paliepia jam pasakoti 
esminius dalykus nesileidžiant į smulkmenas, nes jo pasakojime 
esama jį labai sudominusių paslaptingų aplinkybių. 

— Priblokštas savo sūnaus mirties, — sako atvykėlis, — netu- 
rėdamas nieko, kas galėtų mane sulaikyti Prancūzijoje... Vien 
tik jus, mano tėve!.. Nedrįsdamas stoti prieš jus, bijodamas jūsų 
rūstybės, nusprendžiau iškeliauti į Vokietiją... Nelaimin gasai 
mano gimdytojau, dabar turiu pranešti pačią baisiausią naujieną, 
— tarė jaunasis Kurvalis, laistydamas ašaromis tėvo rankas, — 

maldauju jūsų, sukaupkite visą savo drąsą. Atvažiavęs į Nansi, 
sužinau, kad kažkokia ponia Debar — būtent tokiu vardu pa- 
sivadino puolusi mano motina po to, kai jus pasiekė gandai apie 
jos mirtį, — taigi aš sužinau, kad toji ponia Debar neseniai pa- 
sodinta į kalėjimą už savo varžovės nužudymą ir rytojaus dieną 
greičiausiai jai bus įvykdyta mirties bausmė. 

— O, pone! — sušuko nelaimingoji Florvil, su ašaromis aky- 
se ir dejone lūpose pripuolusi prie savo vyro krūtinės, — O, 
pone, ar suprantate, kuo baigėsi mano nelaimės? 

— Taip, ponia, aš viską suprantu, — atsakė ponas de Kur- 
valis, — viską suprantu, bet maldauju, leiskite mano sūnui baigti 
pasakojimą. 
 Florvil nutilo, bet vos kvėpavo, visi jos jausmai buvo sukilę, 
visi nervai buvo įtempti iki beprotybės. 

— Kalbėkite, mano sūnau, kalbėkite, — paprašė nelaimin- 
gas tėvas, — netrukus aš jums viską paaiškinsiu. 

— Gerai, pone, — prabilo jaunasis Kurvalis, — aš išsiaiškinu, 
ar kas nesupainiojo vardo; nelaimei, viskas, pasirodo, teisybė, 
o toji nusikaltėlė — mano motina. Prašau leidimo su ja pasi- 
matyti, gaunu jį, puolu jai į glėbį... 

— Aš kalta, ir todėl mirštu, — sako man nelaimingoji, — bet 
mano mirtį nulėmė baisi skirtis, kitas turėjo būti teisiamas: visi 
įkalčiai rodė jo kaltę. Moteris ir du jos tarnai, atsitiktinai buvę 
nakvynės namuose, viską matė, o aš jų nepastebėjau. Jų paro- 
dymai ir buvo tas vienintelis įkaltis, nulėmęs mano mirtį. Bet 
negaiškime tuščiai laiko, aš dar daug ką turiu jums pasakyti. 
Mano sūnau, privalau jums pasakyti keletą svarbių paslapčių, 
išklausykite mane. Kai tik aš užmerksiu akis, susiraskite mano 
vyrą ir pasakykite jam, kad tarp kitų mano nusikaltimų yra vie- 
nas, apie kurį jis niekada nieko nežinojo, ir aš pagaliau turiu 
prisipažinti jį padariusi... Kurvali, jūs turite seserį... ji išvydo šį 
pasaulį praėjus metams po jūsų gimimo... Aš jus dievinau, todėl 
būgštavau, kad toji mergaitė gali tapti sunkia našta, kai ateis 
metas išleisti ją už vyro, kad ji gali pareikalauti savo dalies, tu- 
rinčios atitekti vien jums; norėdama išsaugoti jūsų turtą, nu- 

sprendžiau atsikratyti mergaitės ir daryti viską, kad mano vyras 
iš mudviejų santuokos nebesusilauktų palikuonių. 

Visiškas pakrikimas pastūmėjo mane į dar didesnius nusi- 
kaltimus; savo dukterį be jokio gailesčio nutariau nužudyti. Šį 
baisų sumanymą norėjau įgyvendinti kartu su žindyve, dosniai 
mano apdovanota, kai staiga toji moteris pasakė Žinanti žmogų, 
seniai vedusį ir trokštantį turėti vaikų, kurių iki šiolei nesu- 
silaukė, taigi ji galėtų padėti man atsikratyti kūdikio, neįvykdžius 
Žiauraus nusikaltimo ir galbūt net padarius mergaitę laimingą. 
Aš iškart sutikau. Dar tą pačią naktį mano duktė buvo nunešta 
prie to Žmogaus durų kartu su laišku, prisegtu prie lopšio. Kai 
manęs nebebus, tuojau pat važiuokite į Paryžių, maldaukite tėvo, 
kad man atleistų, kad neminėtų manęs bloguoju ir pasiimtų tą 
vaiką. 

Tai pasakiusi motina pabučiavo mane... bandė nuraminti, 
mat buvau be galo sukrėstas tokio klaikaus jos pasakojimo... O 
tėve, rytojaus dieną jai buvo įvykdyta mirties bausmė. Baisi liga 
vos nenuvarė manęs į kapus, beveik dvejus metus kovojau dėl 
savo gyvybės, neturėdamas nei jėgų, nei drąsos jums parašyti; vos 
tik pasveikau, pirmas mano noras buvo atvažiuoti pas jus, pulti 
po kojų, maldauti atleidimo nelaimingajai jūsų žmonai ir pra- 
nešti jums vardą Žmogaus, iš kurio galite gauti Žinių apie mano 
seserį, tai ponas de Sen Pra. 

Ponas de Kurvalis sudreba, kraujas ima stingti jo gyslose, jį 
apleidžia jėgos... jo būsena klaiki. 

O Florvil, štai jau ketvirtį valandos draskoma nežmoniškos 
kančios, pakyla ramiai, kaip Žmogus, ką tik priėmęs ryžtingą 
sprendimą. 

— Ką gi, pone, — sako ji Kurvaliui, — dabar jūs tikite, kad 
nėra pasaulyje baisesnės nusikaltėlės, kaip vargšė Florvil... Ar 
atpažįsti mane, Senvali, ar atpažįsti vienintelę savo seserį, kurią 
tu suvedžiojai Nansi, tavo sūnaus žudikę, tavo tėvo žmoną ir 
šlykščią būtybę, atvedusią tavo motiną ant ešafoto?.. Taip, ponai, 
tokie yra mano nusikaltimai. Į ką tik bepažvelgčiau, jaučiu vien 
koktumą: čia meilužyje matau brolį savo, čia regiu, kad mano 

gyvenimo dienų kaltininkas kartu yra ir vyras mano. Savyje regiu 
vien siaubingą pabaisą, pražudžiusią savo sūnų ir pasiuntusią 
myriop motiną. Nejau manote, kad Dangus galėtų pasiųsti man 
pritinkančią bausmę; nejau manote, kad galėčiau bent akimirką 
ištverti skausmus, kurie varsto mano širdį? Ne, man belieka 
padaryti dar vieną nusikaltimą: jis išpirks visus kitus. 

Akies mirksniu ji prišoka prie Senvalio pistoleto, pagriebia 
jį ir šauna sau į smilkinį anksčiau, nei kas nors būtų galėjęs 
susivokti, kas vyksta. 

Ponas de Kurvalis nualpsta, jo sūnus, priblokštas tokio bai- 
saus reginio, kiek įstengdamas šaukiasi pagalbos. Bet Florvil 
pagalbos jau nebereikia, ant jos kaktos nusileido mirties šešėlis, 
veido bruožus iškreipė staigi mirtis ir baisios nevilties konvul- 
sijos... ji gulėjo kraujo klane. 

Poną de Kurvalį nunešė į lovą; du mėnesius jo gyvybei grėsė 
pavojus; sūnus, išgyvenęs nė kiek ne mažesnį siaubą, bent buvo 
laimingas, kad švelnumu ir rūpinimusi sugrąžino tėvą į gyvenimą; 
bet, pakėlę tiek žiaurių likimo smūgių, jiedu nusprendė pasi- 
traukti iš viešuomenės. Užsidarę vienatvėje, jie visam laikui pasi- 
slėpė nuo draugų akių; taip pamaldžiai ir dorai nugyveno jie 
liūčną ir varganą savo gyvenimą, ir pirmam, ir antram duotą vien 
tam, kad įtikintų juos ir visus, kurie perskaitys šią graudžią isto- 
riją, kad tik kapo tamsa suteikia žmogui ramumą, nes pikti ar- 
timųjų darbai, aistrų pakrikimas, o visų daugiausia lemties ne- 
išvengiamumas niekada neatneša ramybės žemėje. 


DORŽEVILIS, 
arba 

orževilis, turtingo de La Rošelės pirklio sūnus, tėvų 
[) patartas labai jaunas išvyko į Ameriką, pas dėdę, kurio 

reikalai ėmė gerai klostytis; buvo ten išsiųstas dar nė 
dvylikos metų nesulaukęs; šalia to giminaičio subrendo, pasi- 
ruošė gyvenimo keliui, kuriuo ketino eiti, ir išsimokino visų do- 
rybių. 

Jaunajam Dorževiliui gamta pašykštėjo kūno elegancijos ir 
grakštumo; bjaurumo jis nebuvo bjaurus, tik neturėjo nė vieno 
bruožo, dėl kurio mūsų lyties Žmogus paprastai nusipelno gra- 
žuolio vardą. Tačiau ko Dorževilis stokojo iš šitos pusės, gamta 
jam pridėjo iš kitos: jis buvo geros širdies, 0 tai dažnai ver- 
tingiau už bet kokį talentą, stebinamai švelnios sielos, atviro, 
ištikimo ir nuoširdaus būdo; žodžiu, visų tų savybių, kurios bū- 
tinos garbingam ir jautriam žmogui, Dorževilis turėjo apsčiai; 
o tais laikais, kuriais jis gyveno, tatai jau buvo daug daugiau, 
negu reikėjo, kad bevėik neturėtum jokių abejonių, jog būsi 
nelaimingas visą gyvenimą. 

Vos tik Dorževiliui sukako dvidešimt dveji metai, mirė dėdė 
ir paliko jį savo namų šeimininku, o šis kaip išmanė, taip juos 
tvarkė dar trejetą metų; bet dėl širdies gerumo beregint nusi- 
gyveno; mat susisaistė su galybe draugų, kurie toli gražu nebuvo 
tokie garbingi kaip jisai, ir nors klastuoliai jį apgavo, jis norėjo 
garbingai tesėti savo įsipareigojimus, todėl greit ir pats nušapo. 

— Baisu, kai tavo metuose tave ištinka tokie nemalonumai, 
— kalbėjo šis jaunuolis, — bet jei šioj širdgėloj galiu kuo nors 
pasiguosti, tai bent įsitikinimu, kad padariau žmones laimingus 
ir nieko nenusivedžiau su savim į pražūtį. 

Dorževilis patyrė negandų ne tik Amerikoje, — baisių dejų 
jam suteikė pati jo šeima. Štai netikėtai sužino, kad viena jo 
seserų, gimusi praėjus keletui metų po jo išvykimo į Naująjį 
Pasaulį, ką tik užtraukė nešlovę ir visiškai sužlugdė ir jį, ir pra- 
gaišino jo gerą; kad ši pasileidus, dabar jau aštuoniolikinė ir dar, 
nelaimei, graži kaip angelas mergina, vardu Viržini, įsimylėjo jo 
namų raštvedį ir, negavusi leidimo už jo ištekėti, norėdama įgy- 
vendinti savo planus, pačiu niekšiškiausiu būdu pasikėsino į savo 
tėvų gyvybę; laimei, tuo metu, kai pasigrobusi dalį pinigų ruošėsi 
bėgti, jai buvo sutrukdyta ši vagystė, bet abiejų kaltininkų, pasak 
žmonių, atsidūrusių Anglijoje, nesuspėta sučiupti. Tuo pačiu 
laišku Dorževilis buvo raginamas kuo greičiau grįžti Prancūzijon 
ir stoti valdyti savo gero bei išlikusiu turtu bent jau atlyginti tąjį, 
kurį, nelaimei, turėjo prarasti. 

Nusiminęs dėl gausybės nelaimių, sykiu tokių skaudžių ir 
gėdingų, jaunuolis lėkte parlekia La Rošelen ir įsitikina, kad 
liūdnos žinios su kaupu pasitvirtina; tada, atsisakydamas pre- 
kybos, kuria, mano jis, po tiekos nelaimių nebegalįs verstis, įvyk- 
do įsipareigojimus savo kompanionams Amerikoje — neįsivaiz- 
duojamo delikatumo poelgis! — antra vertus, ketina pirktis dvarą 
Fontenė, Puatu, kur leistų sau likusias gyvenimo dienas ilsėda- 
masis, užsiimdamas labdara ir geradaryste — šiomis dviem bran- 
giausiomis jo širdies dorybėmis. | 

Šis sumanymas įgyvendinamas, ir Dorževilis, įsikūręs savo 
mažam ūkely, lengvina gyvenimą vargšams, guodžia senius, tuo- 
kia našlaičius, drąsina valstietį, žodžiu, pasidaro mažo kantono, 
kuriame gyvena, dievuku. Jeigu tik atsirasdavo koks nelaimėlis, 
Dorževilis tuoj puldavo atlapoti įjam savo namų durų; jeigu iškil- 
davo reikalas kokį gerą darbą padaryti, jis varžydavosi dėl tos 
garbės su kaimynais; jeigu kam bėgdavo ašara, tai, žinoma, tik 
Dorževilis savo ranka norėdavo ją nušluostyti; todėl visi, lai- 
mindami jo vardą, tyliai sau galvojo: “Štai žmogus, kurį gamta 
mums siunčia piktadarių padarytoms skriaudoms atlyginti... Štai 
dovis, kurį kartais gamta dovanoja žemei, idant būtų sušvelnintos 
tos nelaimės, kuriom ji pati mus visaip gniuždo". 

Buvo geidaujama, kad Dorževilis vestų, tokio kraujo žmonės 
visuomenei būtų buvę labai brangintini; bet, iki šiol visai ne- 
jautrus meilės kerams, Dorževilis maždaug taip atsakė: jeigu 
atsitiktinumas nepanorėjo, kad jis susirastų merginą, kuri iš dė- 
kingumo jam kaip ir įsipareigotų padaryti jį laimingą, tai jis, 
žinoma, nevesiąs; buvo siūlyta daugybė partijų, bet jis visas at- 
metė, nematydamas nė vienoje iš jam peršamų moterų, anot jo, 
ganėtinai tvirtų paskatų, kad galėtų būti tikras, jog kada nors 
bus jų pamiltas. 

— Aš noriu, kad toji, kurią paimsiu į žmonas, man priva- 
lėtų viską, — kalbėjo jis. — Neturėdamas nei ganėtinai didelių 
turtų, nei gražaus veido, kad ją patraukčiau, noriu, kad ji lai- 
kytųsi prie manęs vien iš būtinos pareigos, kuri, susaistydama 
ją su manimi, nepaliktų jai jokių galimybių pamesti mane ar 
išduoti. 

Kai kurie Dorževilio draugai kirtosi su juo dėl tokių jo sam- 
protavimų: 

— Kokio stiprumo bus tie ryšiai, — kartais jam sakydavo, — 
jeigu siela tosios merginos, kuriai jūs taip pasitarnausit, nebus 
tokia graži kaip jūsiškė? Dėkingumas nėra visoms būtybėms 
tokia jau nesutraukoma grandinė kaip jums; yra silpnos dvasios 
žmonių, kurie jį niekina, yra ir išdidėlių, kurie stengiasi jo iš- 
vengti; argi jūs savo kailiu nepatyrėt, Dorževili, kad darydamas 
paslaugą dažniau susipyksti, nei įsigyji draugų? 

Šitie samprotavimai buvo ne visai pagrįsti; bet Dorževilio 
nelaimė buvo ta, kad jis sprendė apie kitus pagal savo širdies 
polinkius; o kadangi šitoks mąstymo būdas jį darė nelaimingą 
iki tol, tai buvo daugiau nei tikėtina, kad toks jis bus ir likusį 
gyvenimą. | 

Taip mąstė, kad ir kaip ten būtų buvę, garbingasis Žmogus, 
kurio istoriją pasakojame, kol likimas labai neįprastu būdu nesu- 
vedė jo su būtybe, su kuria, manė jis, jam skirta pasidalinti savo 
laime, kurią įsivaizdavo kaip neįkainojamą savo širdies dovaną. 

Tuo įdomiu metų laiku, kai gamta, regis, negali su mumis 
atsisveikinti kitaip, kaip tik apipildama savo dovanomis, kai 

keletą mėnesių mus gobte gobia savo begaliniu rūpestingumu, 
dosniai apdalindama viskuo, idant ramybėje ir gausoje vėlei 
sulauktume pirmųjų jos malonių, tuo metu, kai kaimo gyventojai 
dažniausiai lanko vieni kitus čia medžioklės, čia vynuogių der- 
liaus nuėmimo progom arba dėl kitų mielų pramogų, tokių bran- 
gių kaimo gyventojui ir taip mažai vertinamų šaltų, bedvasių 
būtybių, atbukusių nuo miestų prabangos, sugrudusių nuo ištvir- 
kavimo, gerai tepažįstančių vien visuomenės teikiamus skausmus 
ir tuštybę, nesgi tą atvirumą, atlapaširdiškumą, tą švelnų širdin- 
gumą, dėl kurio taip nuostabiai lengvai mezgasi bičiulystės ryšiai, 
tegali pamatyti vien tarp kaimiečių, — tokie Žmonės, regis, po 
tyru dangum ir tegali gyventi, — tuo tarpu niūrios suodinos išga- 
ros, kurių pritvinkęs didžiųjų miestų oras, drauge sutepa nelai- 
mingųjų jo belaisvių širdis, ir jis pasmerkia save niekada nekelti 
kojos iš miesto. 

Pagaliop rugsėjo mėnesį Dorževilis sumanė aplankyti kai- 
myną, kuris jį priėmė jam atvykus į provinciją ir kurio švelni ir 
atjautos kupina širdis, atrodė, atliepė jo širdžiai. 

Dorževilis sėda ant arklio ir, tarno lydimas, leidžiasi to drau- 
go pilies, stovinčios tik per keletą Ijė nuo jo namų, link. Nu- 
kakęs maždaug trejetą mylių, išgirsta už gyvatvorės šalia kelio 
dejones ir sustoja — iš pradžių dėl smalsumo, 0 netrukus ir dėl 
natūralaus savo širdies palinkimo guosti visus kenčiančius; pa- 
lieka arklį tarnui, peržengia griovį, skiriantį jį nuo gyvatvorės, 
apeina ją ir pagaliau atsiduria toj vietoj, iš kur sklido jį nuste- 
binusios dejonės. 

— Ak, pone! — sušunka dailutėlaitė moteris, laikydama ran- 
kose ką tik pagimdytą kūdikį. — Kokie dievai jus siunčia gelbėti 
šito nelaimingojo?.. Jūs regite neviltin puolusį padarą, pone... 
— kalba toliau ta apsiverkus, kruvinas ašaras liejanti moteris. 
— Šis apgailėtinas mano nešlovės vaisius išvydo pasaulį tik tam, 
kad būtų nužudytas mano pačios rankomis. 

— Prieš aiškindamasis su jumis priežastis, panele, — sako 
Dorževilis, — paskatinusias jus tokiam siaubingam poelgiui, 
leiskite man pirmiausia pasirūpinti, kaip galėčiau jums pagelbėti; 

man regis, už keleto žingsnių nuo čia matau klojimą; paban- 
dykim iki jo nusigauti, ir tik tenai, suteikęs pirmąją pagalbą, 
kurios reikalauja jūsų būklė, aš išdrįsiu jūšų paklausti, kokia gi 
nelaimių našta jus taip slegia, ir prisiekiu garbės žodžiu, kad 
mano smalsumas teturės vienintelį tikslą — kaip naudingiau 
jums pasitarnauti, ir neperžengs tų ribų, kurias teiksitės jam 
nustatyti. 

Sutrikusi Sesilė suniurna keletą padėkos žodžių ir priima 
pasiūlymą, prieina tarnas, paima vaiką, Dorževilis pasisodina 
draug su savimi motiną ant arklio, ir jie patraukia fermos link; 
ferma, jų džiaugsmui, priklausė valstiečiams, taigi šie Dorževilio 
prašymu labai gerai priima ir motiną, ir kūdikį. Sesilei paklo- 
jama lova, kūdikis paguldomas šalia jos į kaimišką lopšį; tuo 
tarpu Dorževilis, netverdamas smalsumu sužinoti šios istorijos 
tęsinį ir nenorėdamas atsisakyti numanomo malonumo pats jį 
išgirsti, siunčia dvaran žinią, kad jo nelauktų, nes ketinąs pra- 
leisti kaip išgalėsiąs šioje trobelėje dieną ir ateinančią naktį. 
Sesilei reikia poilsio, tad jis ima maldaute maldauti, kad ji pirma 
pailsėtų ir tik paskui patenkintų jo smalsumą; o kadangi jai ne- 
pagerėjo iki pat vakaro, Dorževilis palaukė kito ryto, norėdamas 
paklausti šios žavios būtybės, kuo gi galėtų jai pagelbėti. 

Sesilės byla. nebuvo ilga: pasisakė esanti bajoro, pavarde 
Diuperjė, duktė, o to bajoro žemės nesą toliau nuo čia kaip per 
dešimtį Ijė, kad, nelaimei, ji leidusis sugundoma jauno karininko 
iš Vermandua pulko, tuo metu stovėjusio Njoro garnizonėe, 0 to 
karininko tėvas gyvenąs vos už keleto Ijė; kad meilužis, vos tik 
sužinojęs, jog ji nėščia, dingo kaip į vandenį, o kas išvis baisiau- 
sia, pridūrė Sesilė, kad šis jaunuolis po trijų savaičių Žuvęs dvi- 
kovoje ir kad ji iškart praradusi garbę ir viltį kada nors atitaisyti 
savo klaidą; slėpusi, kalbėjo ji toliau, savo padėtį nuo tėvų tiek 
ilgai, kiek tik galėjusi, bet matydama daugiau nebegalinti slaps- 
tytis, viską prisipažinusi, ir nuo tada tėvas ir motina taip blogai 
su ja elgęsi, kad nusprendusi bėgti. Jau kelias dienas besislaps- 
tanti šiose apylinkėse, nežinodama, kaip apsispręsti, ir nega- 
lėdama ryžtis visiškai apleisti tėvų namų bei šito krašto, paga- 


DORŽEVILIS, ARBA NUSIKALTĖLIS PER DORĄ 93 


liau, didžiausių skausmų suremta, užsimojusi nužudyti savo kū- 
dikį ir galbūt nusižudyti pati, tik čia pasirodęs Dorževilis nepa- 
sibranginęs, padėjęs jai, širdingai ją nuraminęs. 

Šios smulkmenos, kerinčiu veidu ir kuo naiviausiai papa- 
sakotos, bemat sugraudino jautrią Dorževilio širdį. 

— Panele, — tarė jis nelaimėlei, — aš be galo džiaugiuosi, 
kad Dangus man leido jus sutikti; dėl to mano širdis patiria du 
man labai brangius malonumus: vieną — kad jus pažinau, o kitą 
dar saldesnį — aš esu beveik tikras, kad sugebėsiu atlyginti jūsų 
skriaudas. 

Ir tada šis mielas guodėjas pareiškė Sesilei ketinąs eiti pas 
jos tėvus ir jąją su jais sutaikinti. 

— Bet eiti turėsit vienas, pone, — atsakė Sesilė, — nes aš, 
žinoma, negaliu rodytis jiems akyse. 

— Taip, panele, iš pradžių nueisiu vienas, — tarė Dorževilis, 
— bet viliuosi, kad negrįšiu namo tol, kol negausiu sutikimo ir 
jus parvesti jų pastogėn. 

— Ak, pone, nedėkit į tai jokių vilčių, jūs nežinote, kokie 
žiaurūs tie Žmonės, su kuriais turiu reikalų; jie tokie aplink 
išgarsėję barbarai ir tokie dideli apgavikai, kad jeigu ir imtų 
tvirtinti man atleidžią, vis tiek nedrįsčiau jais patikėti. 

Tačiau Sesilė sutiko priimti jai siūlytą paslaugą, ir maty- 
dama, kad Dorževilis pasiryžęs vykti pas Diuperjė jau kitą dieną, 
iš ryto, prisiprašė jį perduoti laišką tokiam Sen Siurenui, vienam 
iš jos tėvo tarnų, kuris esąs begaliniu prisirišimu pelnęs jos pasi- 
tikėjimą. Laiškas buvo įteiktas antspauduotas, ir Sesilė, paduoda- 
ma jį Dorževiliui, karštai prašė nepiktnaudžiauti tuo begaliniu 
pasitikėjimu, kurį jam jaučianti, ir atiduoti laišką neatplėštą — 
tokį, kokį jam įteikianti. 

Dorževilis supyksta, kad po tokio elgesio su ja dar abejojama 
jo diskretiškumu; tada Sesilė tūkstantį kartų jo atsiprašo, jis 
apsiima atlikti pasiuntinystę, paveda Sesilę valstiečių, pas ku- 
riuos Ši yra apsistojus, globon, ir išvyksta. 

Dorževilis, įsivaizduodamas, kad laiške, kurį įgaliotas per- 
duoti tarnui, tikriausiai prašoma parodyti jam palankumą, sume- 

ta, jog, visiškai nepažįstant Diuperjė, visų pirma geriausia būtų 
atiduoti laišką, 0 jau paskui paprašyti šitą patį tarną pranešti 
jam apie vizitą — tokiu būdu tėvai sužinotų, kas jis toks esąs. 
Kadangi yra pasisakęs savo pavardę Sesilei, tai neabejoja, kad 
ši informuoja Sen Siureną, kurio ištikimybę taip kelia į padan- 
ges, kas yra tas žmogus, besidomįs jos likimu. Taigi jis įteikia 
laišką, ir Sen Siurenas, dar jo beveik neperskaitęs, lyg ir susi- 
jaudina ir, begalis suvaldyti savo jausmų, sušunka: 

— Kaip, tai jūs, pone!.. Ponas Dorževilis, mūsų nelaimin- 
gosios ponios globėjas? Aš pranešiu apie jus, pone; tik perspėju, 
kad jie žiauriai supykę, ir abejoju, ar jums pasiseks juos su dukra 
sutaikyti, bet kad ir kaip ten būtų, pone, — kalbėjo toliau Sen 
Siurenas, kuris atrodė nekvailas malonaus veido vaikinas, — šis 
pasielgimas daro jums didžiulę garbę, ir aš, norėdamas priartinti 
jūsų sėkmę, skubu kuo greičiausiai apie jus pranešti... 

Sen Siurenas užlipa į kambarius, beregint perspėja šeimi- 
ninkus ir po ketvirčio valandos vėl pasirodo. 

Jie sutinką pasimatyti su ponu Dorževiliu, kadangi šis teikėsi 
iš taip toli dėl tokio reikalo atvykti, bet jiems juo skaudžiau, kad 
jis šio reikalo ėmęsis, nes jie nematą jokio būdo, kaip patenkinti 
jo ką tik išdėstytą prašymą padėti prakeiktai dukteriai, nusi- 
pelniusiai tokio likimo dėl siaubingos savo nuodėmės. 

Dorževilis nė kiek neišsigąsta, jis pristatomas, ponas ir ponia 
Diuperjė, dvi maždaug penkiasdešimties metų žmogystos, priima 
jį su derama pagarba, nors kiek ir sutrikusios, ir Dorževilis 
glaustai išdėsto, kas jį į šituos namus atvedė. 

— Pone, mudu su žmona esam galutinai nutarę, — sako vy- 
ras, —- niekad daugiau akyse nematyti būtybės, kuri teršia mūsų 
garbę; ana gali daryti, ką tik jos širdis geidžia, mudu pavedam 
ją Dievo valiai, tikėdamiesi iš jo teisingumo ir kad jis dėl tokios 
dukters kuo greičiau už mus atsikeršytų... 

Tokį barbarišką nusistatymą Dorževilis atmetė kuo pate- 
tiškiausiais ir iškalbingiausiais žodžiais: negalėdamas paveikti tų 
žmonių proto, mėgino palenkti jų širdis... Tas pats užsispyrimas... 
tuo tarpu Sesilė žiaurių savo tėvų buvo kaltinama tik dėl to 

paklydimo, dėl kurio paii prisipažino kalta, ir taip išėjo, kad jos 
pasakojimas žodis žodin sutapo su jos teisėjų kaltinimais. 

Veltui Dorževilis mėgino išaiškinti, kad silpnumas nėra nusi- 
kaltimas, kad jeigu ne Sesilės suvedžiotojo mirtis, viską būtų 
atitaisiusios vedybos — niekas nepadėjo; ir mūsų derybininkas 
nelabai patenkintas pasišalina, paprašytas pasilikti vakarienės 
padėkoja ir žengdamas pro duris leidžia suprasti, kad šio atsi- 
sakymo priežastis — tik jis ir jo jausmai; niekas jo neįkalbinėja, 
ir jis išeina. 

Sen Siurenas laukė Dorževilio prie išėjimo iš pilies. 

— Na kaip, pone, — sako jam tarnas, neslėpdamas susijau- 
dinimo, — ar aš nesakiau, kad jūsų pastangos bus bergždžios? 
Jūs nepažįstat tų, su kuriais ką tik turėjote reikalą; tai tikri 
akmenširdžiai, niekad negirdėję, kas per daiktas yra Žmogišku- 
mas; jeigu ne mano pagarbus atsidavimas šitai brangiai būtybei, 
kuriai jūs norite pasitarnauti kaip globėjas ir kaip draugas, jau 
seniai ir pats būčiau juos palikęs ir, prisipažįstu tik jums pone, 
— toliau porina vaikinas, — prarasdamas, kaip kad šiandien 
prarandu, viltį kada nors daugiau pasitarnauti panelei Diuperjė, 
dabar nieko kito nedarysiu, kaip ieškosiuos vietos kitur. 

Dorževilis nuramina ištikimąjį tarną, pataria jam nepalikti 
šeimininkų ir garantuoja, kad šis galįs būti ramus dėl Sesilės 
likimo, kad dabar, kai ji esanti tokia nelaiminga ir taip Žiauriai 
šeimos atsižadėta, jis ketinąs iki jos dienų galo atstoti jai tėvą. 

Raudodamas Sen Siurenas apkabina Dorževilio kelius ir tuo 
pat metu paprašo leisti jam įduoti atsakymą į Sesilės laišką; 
Dorževilis apsiima tai padaryti su džiaugsmu ir grįžta pas savo 
įdomiąją globotinę, kurios negali paguosti taip, kaip norėjo. 

— Deja, pone! — sako Sesilė, patyrusi apie žiaurų šeimos 
nusistatymą, — to ir turėjau tikėtis, todėl negaliu sau atleisti, 
jog, tikrai žinodama, kad taip bus, neatkalbėjau jūsų nuo tokio 
nemalonaus vizito. — Ir sulig šiais žodžiais pratrūksta ašarų 
upeliais. Geradarys Dorževilis jas nušluosto, patikindamas Sesilę, 
kad niekad jos neapleisiąs. 

Tačiau po keleto dienų, mūsų avantiūristei pasveikus, Dorže- 
vilis pasiūlė jai galutinai atgauti jėgas jo namuose. 

— O, pone, — švelniai atsakė Sesilė, — argi aš galiu atsispirti 
jūsų pasiūlymams ir neraudonuoti juos priimdama? Jūs jau ir 
taip daug dėl manęs padarėte; bet, tarsi belaisvė susaistyta su 
jumis dėkingumo ryšiais, aš neatsisakysiu nieko, kas juos pagau- 
sintų ir tuo pat metu padarytų juos man dar brangesnius. 

Ir jiedu persikraustė pas Dorževilį, prieš pat atvykstant pilin, 
panelė Diuperjė išsakė savo geradariui pageidavimą, kad toje 
pastogėje, kurią taip maloniai jai suteikiąs, ji nenorėtų gyventi 
viešumoje — mat nors iki jos tėvų namų esą apie penkiolika Ijė, 
to per maža, ji vis tiek bijanti būti atpažinta; o kaipgi ji gali 
nesibaiminti tokios žiaurios šeimos pykčio... juk galinti būti 
griežtai jos nubausta... dėl vienintelės klaidos... rimtos (tą jį 
pripažįstanti), bet kodėl tada jie neperspėjo, nesukliudė, kad taip 
neatsitiktų, o dabar, kai šaukštai popiet, rūsčiai ją baudžia? Beje, 
o ar pačiam Dorževiliui būtų malonu apsiskelbti visoj provin- 
cijoj, kad jis jaučiąs ypatingą susidomėjimą tėvų išvaryta ir visuo- 
menės akyse susiteršusia garbę mergina? 

Dorževilio garbingumas neleido jam ilgėliau sustoti prie ant- 
ro samprotavimo, bet pirmasis jį įtikino, ir jis pažadėjo Sesilei, 
kad ji galėsianti gyventi pas jį kaip tik pageidausianti, kad na- 
muose ji bus laikoma jo pussesere, 0 už namų sienų besimaty- 
sianti tik su tais žmonėmis, su kuriais panorėsianti; Sesilė dar 
sykį padėkojo savo kilniam bičiuliui, ir jiedu parvažiavo namo. 

Laikas pasakyti, kad Dorževilis dabar žiūrėjo į Sesilę su tam 
tikru susidomėjimu, atmieštu jausmo, kuris iki tol jam buvo 
nežinomas; tokia siela, kaip jo, galėjo atsiduoti meilei tik su- 
minkštinta jausmingumo arba parengta labdaringo poelgio; pa- 
nelė Diuperjė turėjo visas tas savybes, kurias Dorževilis troško 
matyti moteryje; jis norėjo, kad aplinkybės taip susidėtų, jog toji, 
kurią jis ketino vesti, jaustųsi jam skolinga; taigi tos keistos 
aplinkybės taip ir susiklostė; jis visada sakėsi trokštąs, kad mo- 
teris, kuriai atiduosiąs savo ranką, būtų prisirišusi prie jo iš 
dėkingumo ir kad jis, atvirai pasakius, geidė išlaikyti ją prie 
savęs tik šituo jausmu. Argi ne taip čia viskas ir dėjosi? Ir tuo 
atveju, jeigu Sesilės potroškiai nebūtų labai svetimi jo sielos 

potroškiams, argi jam dar reikėjo, turint omeny jo požiūrį į tuos | 
dalykus, kankintis dvejonėmis ir svyruoti, užuot susisaisčius su 
ja vedybiniais ryšiais ir tokiu būdu paguodus ją dėl tų neat- 
leistinų meilės paklydimų? Turėjo jis dar vieną viltį — tokią 
subtilią ir taip be galo atliepiančią jo sielai — atitaisyti panelės 
Diuperjė garbę. Argi nebuvo aišku, kad jis taikė ją su tėvais, ir 
argi jam nebuvo malonu sykiu grąžinti nelaimingajai moteriai 
ir barbariškiausių prietarų paveržtą garbę, ir negirdėto žiaurumo 
atimtą šeimos švelnumą? 

Tokių minčių kupinas, Dorževilis klausia panelę Diuperjė, 
ar ji neprieštarautų, jeigu jis pabandytų dar sykį nueiti pas jos 
tėvus; Sesilė jo neatkalbinėja, bet ir nepataria ten vykti, netgi 
leidžia suprasti, kad tai būtų bergždžios pastangos, tačiau ne- 
kliudo jam pasielgti taip, kaip jis pageidauja, ir galiausiai Dor- 
ževiliui prasitaria, kad ji tikriausiai pradedanti jam darytis našta, 
jeigu jis su tokiu įkarščiu trokšta ją grąžinti šeimos prieglobstin, 
nors gerai žino, kad toji jos nekenčia. 

Labai patenkintas atsakymu, suteikusiu jam galimybę atverti 
širdį, užtikrina savo globotinę, kad jei jis trokšta sutaikyti ją su 
tėvais, tai tik jos ir Žmonių labui, nes jam nereikią nieko, kas 
sužadintų jo susidomėjimą ja, juolab jis nemanąs, kad jo rūpini- 
masis ja galįs jai nepatikti. Panelė Diuperjė atsako į šiuos ga- 
lantiškus žodžius nužvelgdama jį ilgesingu ir švelniu žvilgsniu, 
bylojančiu truputį daugiau nei paprastą dėkingumą. Dorževilis 
pernelyg gerai supranta, ką ji nori ta išraiška parodyti, ir, pasi- 
ryžęs viskam, kad galop grąžintų savo globotinei garbę ir ramybę, 
praėjus dviem mėnesiams po pirmo apsilankymo pas Sesilės 
tėvus, ryžtasi vykti antrą kartą ir galų gale pareikšti jiems apie 
savo teisėtus ketinimus, nė kiek neabejodamas, kad šis žygis 
paskatins juos tuojau pat atlapoti namų duris ir priimti tėviškan 
glėbin tą, kuri dabar esanti ganėtinai laiminga, nes gali atitaisyti 
klaidą, privertusią juos pernelyg Žiauriai atstumti dukrą, kurią 
širdyje jie tikriausiai myli. 

Šį kartą Sesilė neįduoda per Dorževilį laiško Sen Siurenui, 
kaip kad padarė pirmojo vizito metu — galbūt mes greitai suži- 

nosime kodėl. Dorževilis kreipiasi į tarną, kad būtų vėl pono 
Diuperjė priimtas, Sen Siurenas sutinka jį gyvai susidomėjęs ir 
su didžiule pagarba pasiteirauja, kaip gerai gyvenanti Sesilė, ir 
kai tik sužino antrojo Dorževilio apsilankymo motyvus, puola 
liaupsinti tokį kilnų poelgį, bet sykiu pareiškia esąs kone tikras, 
jog šis žygis nebus nė kiek sėkmingesnis už pirmąjį. Dorževilis 
nenusimena, įžengia pas Diuperjė, pasako šiam, kad jo duktė 
esanti jo namuose, kad jis labai rūpinasi ja ir jos kūdikiu, kad 
manąs, jog ji yra visiškai atpirkusi savo nuodėmes, kad vis nesi- 
liaujanti kankintis graužatim ir kad galų gale toks elgesys nu- 
sipelnęs bent kokio atleidimo. Tėvas ir motina labai atidžiai 
išklauso, ir akimirką Dorževilis net patiki sėkme; bet jam atsa- 
koma su tokiu nuostabą keliančiu abejingumu, kad jis greit įsiti- 
kina, jog kalbasi su akmenširdžiais žmonėmis, su galvijais, labiau 
panašiais į Žiaurius laukinius žvėris nei į Žmogiškas būtybes. 

Sutrikęs dėl tokio kietaširdiškumo, Dorževilis klausia ponų 
Diuperjė, ar jie turi dar kokių priežasčių skųstis ar nekęsti savo 
dukters, nes jam regisi protu nesuvokiama, kad dėl tokio nusi- 
dėjimo jie atkakliai rodą perdėtą griežtumą švelniai ir padoriai 
merginai, atperkančiai savo nuodėmes šimtu dorybių. 

Tada prabyla Diuperjė: 

— Aš nesistengsiu jūsų atkalbėti, pone, — sako jis, — nuo 
gerų ketinimų atžvilgiu tos, kurią kadaise vadinau savo dukra 
ir kuri tapo neverta šito vardo, mes žinome, kad ji padarė tik 
vieną nuodėmę — nevertai susidėjo su tipu, į kurį nė akių pakel- 
ti neturėjo teisės; mūsų supratimu, ši jos nuodėmė ganėtinai 
rimta, todėl po to, kai ja susitepė, mes pelnytai pasmerkėm ją 
niekad gyvenime daugiau mums nesirodyti. Apsvaigimo pradžioje 
Sesilė buvo ne kartą mūsų perspėta, mes išpranašavom visa, kas 
jai nutiko, bet niekas jos nesulaikė; ji paniekino mūsų pata- 
rimus, ji neįvertino mūsų draudimų, ji savo noru puolė į bedug- 
nę, nors mes nuolat rodėm jai, kad ji žioji po jos kojom. Mylinti 
tėvus dukra taip nesielgia; palaikoma suvedžiotojo, kuriam turi 
būti dėkinga už savo nuopuolį, ji manė galinti su mumis nesi- 
skaityti ir įžūliai tą darė; labai gerai, kad dabar pripažįsta savo 


DORŽEVILIS, ARBA NUSIKALTĖLIS PER DORĄ 99 


klaidas, bet, mums regis, mes teisingai elgiamės, atsisakydami 
jai padėti, nes ji paniekino mūsų pagalbą, kai jai iš tikro jos 
reikėjo. Sesilė padarė kvailystę, pone, o netrukus, žiūrėk, iškrės 
ir kitą; skandalas įvyko; mūsų draugai, mūsų giminės žino, kad 
ji pabėgo iš tėvų namų, susigėdijus dėl padėties, kurioje atsidūrė 
dėl savo užgaidų; tai ir tebūnie taip, kaip yra, ir neverskit mūsų 
atlapoti širdį nedoro elgesio, beširdei būtybei, kuri vėl pargrįžtų 
čionai tik suteikti mums naujų skausmingų išgyvenimų. 

— Siaubingi jūsų papročiai, — sušuko Dorževilis, įsižeidęs 
dėl tokio užsispyrimo, — o dar pavojingesnės jūsų dogmos, bau- 
džiančios merginą, nepadariusią jokios kitos nuodėmės, tik neat- 
sispyrusią jausmų pagundoms. Tokios pavojingos neteisybės ne- 
syk tampa baisių žmogžudysčių priežastimi. Žiaurieji tėvai! Liau- 
kitės įsivaizdavę, kad jei nelaiminga moteris suvedžiota, tai jau 
ir paniekinta; ji nebūtų pasidarius tokia nusikaltėlė, jeigu būtų 
buvus mažiau protinga ar dievota; nebauskite jos dėl to, kad ji 
gerbė dorą net atsidūrus beprotybės glėbyje; kvailu savo nenuo- 
seklumu neverskit gėdingai elgtis tos, kuri suklydo, sekdama 
motina gamta; štai kaip buki ir prieštaringi mūsų papročiai, 
bausdami priklausyti garbę nuo pačios nekalčiausios nuodėmės, 
skatina didžiausiems nusikaltimams tas, kurioms gėda yra dar 
siaubingesnė našta nei sąžinės priekaištai; ir štai kaip šiuo at- 
veju, kaip ir daugeliu kitų, pirmenybė teikiama žiaurumams, 
kurie tėra priedanga veidmainiškiems paklydimams. Tegu leng- 
vos nuodėmės neženklina nė menkiausia žymele kaltųjų, ir tada 
tie, kurie panorės savo niekų darbelius nuslėpti, nebenugrims 
daugiau į blogio bedugnę... Jeigu atmesime prietarus, tai kurgi 
jūs įžvelgiat tą begėdystę, priskiriamą vargšei merginai, kuri, 
pernelyg atsidavusi prigimtiniausiam jausmui, papildė savo egzis- 
tavimą perdėtu jausmingumu? Kokia gi piktadaryste ji kalti- 
nama? Kur tie siaubingi jos sielos ar proto paklydimai? Gal 
sakysit, kad antroji klaida tėra pirmosios padarinys, bet juk ši, 
"pirmoji, nėra niekieno padarinys. Koks neatleistinas priešta- 
ravimas! Auklėdami šią nelaimingąją lytį mes padarome viską, 
kad ji nusidėtų, o paskui, kai ji puola, ženklinam ją gėdos žyme! 

Tėvai barbarai! Nedrauskite savo dukroms to, kas jas jaudina 
ir traukia, dėl žiauraus egoizmo nedarykite jų amžinomis savo 
šykštumo ar ambicijų aukomis; ir tada, atsiduodamos savo po- 
linkiams, paisydamos jūsų taisyklių, matydamos jumyse savo 
draugus, jos saugosis nedaryti tų klaidų, kurias jas verčia daryti 
jūsų draudimai; jos kaltos tik per jus; jūs, tik jūs, įspaudžiate 
jų kaktoje fatališkąją gėdos žymę... Jos klausė prigimties, o jūs 
ją prievartaujat; jas prislėgė jos įstatymai, o jūs smaugiate jas 
savo širdyje... Taigi jūs, vien tik jūs nusipelnote nešlovės ar baus- 
mės, nes esat vienintelė jų daromo blogio priežastis — jos gi 
niekados, be jūsų Žiaurumo, nebūtų pamynusios tų skaisčių ir 
dorų jausmų, kuriuos Dievas įspaudė jų sieloje. 

— Ką gi, — kalbėjo toliau Dorževilis, dar labiau įsikarš- 
čiavęs. — Ką gi! Kadangi jūs, pone, nenorite atitaisyti savo duk- 
ters klaidos, tuo pasirūpinsiu aš, kadangi jūs ir toliau, kaip koks 
barbaras, tegeidžiate Žiūrėti į Sesilę kaip į svetimą, aš pareiškiu, 
kad žiūriu į ją kaip į savo žmoną; aš užsikraunu visą jos pa- 
klydimų naštą, kad ir kokie jie būtų buvę, ir prieš visą provinciją 
pripažįstu ją savo Žmona; būdamas daug garbingesnis už jus, 
pone, ir, nors pamačius, kaip jūs elgiatės, jūsų sutikimas man 
nebereikalingas, vis dėlto noriu jūsų prašyti... Ar galiu būti tik- 
ras, kad ją man atiduodate? 

Sutrikęs Diuperjė nejučiom įsispoksojo į Dorževilį baisiau- 
siai nustebęs. 

— Kaip, pone, — pasakė, — jūs, toks galantiškas Žmogus, 
savo noru metat iššūkį visiems iš tokios santuokos kylantiems 
pavojams? 

— Visiems, pone; jūsų dukters nuodėmės, padarytos, kol ji 
manęs nepažino, aišku savaime, man nekelia nerimo: tik netei- 
singas Žmogus ar siaubingi prietarai gali niekinti ar kaltinti mecr- 
giną, kad ji mylėjo kitą vyrą prieš pažindama savo sutuoktinį. 
Toks mąstymo būdas — neatleistinas pasipūtimas, o tai reiškia, 
kad nepasitenkindamas tuo, ką turi, jis norėtų pasiglemžti ir tai, 
ko dar neturėjo... Ne, pone, šis pasišlykštėjimą keliantis absurdas 
neturi man jokios galios; aš daug labiau pasitikiu dorumu mer- 


DORŽEVILIS, ARBA NUSIKALTĖLIS PER DORĄ 101 


ginos, kuri pažino blogį ir dėl jo atgailauja, nei moterimi, kuri 
neturi sau ko priekaištauti prieš susisaistydama vedybiniais ry- 
šiais; viena pažįsta bedugnę ir stengiasi jos išvengti, kita mano 
joje esant gėlių ir puola į ją; dar sykį, pone — aš telaukiu jūsų 
sutikimo. 

— Šis sutikimas daugiau nebėra mūsų galioj, — tvirtai atrėžė 
Diuperjė. — Atsisakydami savo valdžios Sesilei, prakeikdami ją, 
atsižadėdami jos, kaip ką tik girdėjote, mes negalim tvarkyti jos 
likimo; ji mums yra svetimoji, atsitiktinumo įduota jums į ran- 
kas... todėl ji tampa laisva — dėl savo amžiaus, dėl savo poelgių 
ir dėl mūsų atsižadėjimo... ir mes leidžiame jums elgtis su ja, 
pone, taip, kaip tik jums atrodys tinkama. 

— O, pone! Jūs neatleidžiate poniai Dorževil panelės Diu- 
perjė nuodėmių? 

— Mes dovanojam poniai Dorževil Sesilės pasileidimą; bet 
ta, kuri vadinas ir vienu, ir kitu vardu, labai nepagarbiai pasielgė 
su savo šeima... Taigi kad ir kas ją bepaimtų, ji negalės rodytis 
tėvų akyse, nes nebus priimta nei vienu, nei kitu vardu. 

— Atkreipkite dėmesį, pone, kad šiuo metu jūs įžeidžiate 
mane, 0 jūsų elgesys atrodo juokingas palyginti su mano padoriu 
elgesiu. 

— Todėl, kad aš jaučiu, pone, aš manau, jog geriausia bus 
mums dabar išsiskirti, būkit sau į sveikatą kekšės vyru tiek ilgai, 
kiek tik jums patiks, mes neturime jokios teisės jums sutrukdyti; 
bet tik neįsivaizduokit, kad kas nors gali mus priversti priimti 
šitą moterį į mūsų namus po to, kai ji pripildė juos gedulo ir 
kartėlio... kai juos taip bjauriai suteršė. 

Įniršęs Dorževilis atsistoja ir išeina Žodžio netaręs. 

— Būčiau sutraiškęs tą žvėrį, — sako jis Sen Siurenui, atve- 
dusiam arklį, — jeigu manęs nebūtų sulaikęs žmogiškumas ir 
jeigu rytoj nevesčiau jo dukters. 

— Tai jūs ją vedat, pone? — paklausė nustebęs Sen Siurenas. 

— Taip, rytoj aš noriu atpirkti jos garbę... rytoj noriu suteikti 
paguodą nelaimingajai. 

— Ak, pone, koks kilnus poelgis! Jūs priversit susigėsti ši- 

tuos Žmones dėl jų žiaurumo, jūs išgelbėsit gyvybę visų nelai- 
mingiausiai, nors ir pačiai dorovingiausiai merginai. Jūs apsi- 
gobsit nemirtinga šlove visos provincijos akyse... 

Ir Dorževilis pasileidžia šuoliais. 

Grįžęs prie savo globotinės, jis kuo smulkiausiai papasakoja 
jai apie ką tik patirtą siaubingą priėmimą ir laiduoja, kad jei ne 
ji, tikriausiai būtų privertęs Diuperjė gailėtis dėl netinkamo 
elgesio. Sesilė padėkoja už jo apdairumą, bet kai Dorževilis vėl 
prabyla ir pasako jai, kad, nepaisant viso to, jis nusprendęs ją 
rytoj vesti, mergina nejučiom susijaudina... Ji nori tarsi kažką 
sakyti, bet žodžiai stringa gerklėje... Nori nuslėpti sumišimą, bet 
tik dar labiau sutrinka. 

— Tai aš... — sako be galo pasimetusi, — tai aš turiu tapti 
jūsų žmona?.. Ak, pone! Kaip didžiai jūs aukojatės dėl vargšės 
merginos... tokios nevertos jūsų gerumo. 

— Jūs esat to verta, panele, — su įkarščiu atsako Dorževi- 
lis, — nes toji nuodėmė, už kurią pernelyg žiauriai susimokėjot 
ir kitų panieka, ir ypač savo sąžinės graužatim, — toji nuodėmė 
neturi daugiau jūsų kankinti, nes nebėra to, kuris privertė ją 
padaryti; galų gale toji nuodėmė subrandino jūsų protą ir suteikė 
jums tą fatališkąjį gyvenimo patyrimą, kurį visada teįgyji savo 
kančių sąskaita. Tokia nuodėmė, sakau jums, nė kiek nežemina 
jūsų mano akyse... Jeigu manote, kad galiu ją atpirkti, esu jūsų 
paslaugoms, panele... Mano ranka, mano dvaras... mano turtai, 
visa, ką turiu, yra jūsų... tik tarkit Žodį. 

— O pone! — sušuko Sesilė, — atleiskit, jei esu pernelyg 
sutrikusi ir negaliu kalbėti, bet nejau jūs manot, kad po tokio 
mano tėvų su jumis apsiėjimo galėčiau tą pasiūlymą priimti ir 
juo pasinaudoti? | 

— Man svetimas jūsų tėvų griežtumas, aš nelaikau lengva- 
būdiškumo nusikaltimu, ir šitą klaidą, dėl kurios liejat ašaras, 
aš atperku, siūlydamas jums savo ranką. 

Panelė Diuperjė puola prie savo geradario kelių; regis, jai 
trūksta žodžių išsakyti jausmus, kurių kupina jos širdis; ir tuos 
jausmus, kuriuos jai privalu rodyti, ji geba su tokiu buklumu 

paskaninti meile, žodžiu, Sesilė taip apipainioja vyrą, kurį, regis, 
turi dar ir savų interesų sužavėti, kad, nepraėjus nė savaitei, 
atšvenčiamos vestuvės, ir ji tampa ponia Dorževil. 

Tačiau jaunoji ponia dar nė iš tolo nenori palikti savo prie- 
globsčio, ji leidžia suprasti vyrui, kad ją, nesusitaikiusią su šeima, 
padorumas verčia matytis su nedaugeliu žmonių, kaip dingstimi 
pasinaudoja sveikata, ir Dorževilis apsiriboja namų aplinka ir 
keletu kaimynų. Tuo metu buklioji Sesilė daro viską, ką išgali, 
kad įtikintų vyrą išvykti iš Puatu: prišneka jam, kad, esant tokiai 
padėčiai, nei vienam, nei.kitam gyventi čia nebūsią didelio ma- 
lonumo, ir kad būtų daug padoriau įsikurti kokioj nors atkam- 
pioj provincijoj, toli nuo vietos, kur Dorževilio žmona patyrė 
iš visų pusių tiek nemalonumų ir įžeidimų. 

Dorževiliui visai patiko toks sumanymas, jis net parašė drau- 
gui, gyvenančiam prie Amjeno, kad tas jo apylinkėse paieškotų 
kokio kaimo, kur jis galėtų apsigyventi ir baigti savo amželį su 
„jauna ir malonia persona, kurią ką tik vedė ir kuri, susipykusi 
su savo tėvais, Puatu patirianti tik širdgėlą, dėl kurios priversta 
iš ten išsikraustyti. 

Belaukiant atsakymo, staiga pilin atvyksta Sen Siurenas; ne- 
drįsdamas prisistatyti savo šeimininkei, pirmiausia prašo leidimo 
perduoti labų dienų Dorževiliui; jis priimamas su džiaugsmu ir 
pasitenkinimu. 

Sen Siurenas paaiškina, kad dėl to, kam taip karštai palaikęs 
Sesilę, jis praradęs vietą, todėl dabar atvykęs perduoti poniai 
nuoširdžiausių linkėjimų, atsisveikinti su ja ir traukti pasiieškoti 
laimės kitur. 

— Niekur jūs iš čia neisit, — sako Dorževilis, perimtas užuo- 
jautos ir sumesdamas, kad šis žmogus būsiąs malonus ir neti- 
kėtas atradimas ir tikriausiai patiksiąs žmonai. — Ne, niekur jūs 
iš Čia neisit. — Ir Dorževilis, pamanęs, kad šis nuotykis suteikia 
jam progą padaryti mielą netikėtumą dievinamai žmonai, įeina 
pas Sesilę ir pristato Sen Siureną kaip pirmąjį savo dvaro tarną. 

Sujaudinta iki ašarų, ponia Dorževil pabučiuoja vyrą, dėkoja 
jam neatsidėkodama ir parodo jo akyse šitam tarnui, kokia yra 

sujaudinta begalinio jo prisirišimo. Valandėlę visi pasišneka apie 
poną ir ponią Diuperjė, Sen Siurenas nupiešia abudu tais pačiais 
griežtais žodžiais, kokiais juos apibūdino prie Dorževilio, paskui 
imamasi aptarinėti greito išvykimo planų. 

Tuo tarpu iš Amjeno ateina žinia, kad pavyko rasti tinka- 
mą vietą; ir tada, kai sutuoktiniai buvo pasirengę kraustytis į tą 
dvarą ir jame apsigyventi, niekam nesitikėtas ir be galo žiaurus 
įvykis atveria Dorževiliui akis, atima jam ramybę ir pagaliau 
nuplėšia kaukę šlykščiam padarui, apgaudinėjusiam jį pusę metų. 

Pilyje viešpatavo ramybė ir pasitenkinimas, ką tik tyliai pa- 
pietavę, Dorževilis su Žmona, tądien visiškai vieni, ramiai šne- 
kučiavosi svetainėje, apgaubti švelnios ir raminančios laimės, 
kuria Dorževilis mėgavosi be baimės ir graužaties, 0 jo žmona 
su ne tokiom skaisčiom mintimis, laimės skirtis nėra nusikal- 
timas, pasileidusi būtybė gali kurį laiką dėtis besimė gaujanti 
nekaltos sielos ramybe, bet taip būna retai. Staiga pasigirsta 
siaubingas triukšmas, su trenksmu atsidaro durys, žandarmerijos 
kareivių būryje pasirodo sukaustytas geležimi Sen Siurenas, ly- 
dimas keturių vyrų, karininkas puola prie besiruošiančios bėgti 
Sesilės, sučiumpa ją ir, nepaisydamas nei jos šauksmų, nei Dor- 
ževilio aiškinimųsi, ruošiasi beregint ją išsivesti. 

— Pone... pone, — sušunka Dorževilis, paplūdęs ašaromis, 
— dėl Dievo meilės, išklausykite manęs... ką jums padarė šita 
dama ir kur ruošiatės ją išsivesti? Gal nežinote, kad ji mano 
žmona ir kad esate mano namuose? 

— Pone, — atsako jau bemaž nusiraminęs karininkas, įsiti- 
kinęs, kad jo aukos niekur nepabėgs, — didžiausia nelaimė, ga- 
lėjusi ištikti tokį garbingą žmogų kaip jūs, žinoma, yra ta, kad 
vedėte šitą padarą; bet titulas, kurį ji taip šlykščiai ir begėdiškai 
pasisavino, negali jos apsaugoti nuo likimo, kuris jos laukia... 
Jūs manęs klausiate, kur ją vedu? Į Puatjė, pone, kur pagal jai 
paskelbtą nuosprendį Paryžiuje, kurio ji iki šiol išvengė sukty- 
bėmis ir klastomis, rytoj bus gyva sudeginta drauge su štai šituo 
niekingu savo meilužiu, — kalbėjo toliau karininkas, rodydamas 
į Sen Siureną. 

Išgirdus šiuos šiurpą keliančius žodžius, Dorževilį apleidžia jė- 
gos; jis griūva be sąmonės, visi puola jam padėti; karininkas ne- 
besibaiminąs dėl savo kalinių, pats imasi pagelbėti nelaimin- 
gajam vyrui. Galop Dorževilis atsipeikėja... 

Tuo tarpu Sesilė sėdėjo ant kėdės, saugoma kaip nusikal- 
tėlė svetainėje, kurioje ką tik karaliavo kaip šeimininkė... Sen 
Siurenas kiūtojo ta pačia poza už dviejų trijų žingsnių nuo jos, 
taip pat stipriai sukaustytas grandinėmis, tik ne toks ramus kaip 
Sesilė, kurios veide negalėjai įžvelgti jokių permainų; joks šešėlis 
nedrumstė nelaimingosios moters bruožų, josios linkusi į nusi- 
kaltimą širdis žiūrėjo į bausmę be išgąsčio. 

— Dėkokit Dangui, pone, — tarė ji Dorževiliui. — Šis nuti- 
kimas išgelbsti jums gyvybę; kitą dieną po mūsų atvykimo į nau- 
jąjį dvarą, kur jūs norėjote įsikurti, šita dozė, — kalbėjo ji toliau, 
sviesdama iš kišenės paketą nuodų, — būtų buvusi įmaišyta į 
jūsų maistą ir jūs būtumėt nusigalavęs po šešeto valandų. 

— Pone, — tarė šis baisus padaras karininkui, — štai jūs 
dabar esat mano viešpats, ir valanda daugiau ar mažiau negali 
turėti didelės reikšmės; tad prašau man skirti valandą, kad ga- 
lėčiau supažindinti Dorževilį su ypatingomis aplinkybėmis, ku- 
rios jį domina. 

— Taip, pone, — kalbėjo toliau, kreipdamasi į savo vyrą, — 
taip, jūs esat įmaišytas į šitą istoriją ir sukompromituotas labiau, 
nei manote, paprašykit, kad man būtų leista pasišnekėti su jumis 
valandėlę, ir sužinosite dalykų, kurie jus priblokš. Ar galėtumėte 
išklausyti mane iki galo ramiai, nepuldamas dar labiau aitrinti 
pasišlykštėjimo, kurį, be abejo, man jaučiate? Iš šito siaubingo 
pasakojimo bent patirsite, kad jeigu aš esu pati nelaimingiausia 
ir labiausiai nusidėjusi iš visų moterų... tai šis monstras, — tarė 
ji, kreipdamasi į Sen Siureną, — be abejo, yra pats didžiausias 
niekšas iš visos vyrų giminės. 

Buvo dar ankstus metas, karininkas sutiko išklausyti belais- 
vės žadėto pasakojimo; gal jis ir pats, kad ir žinodamas apie 
kalinės nusikaltimus, su malonumu norėjo patirti, kokį gi jie turi 
ryšį su Dorževiliu. Svetainėje su karininku liko du kareiviai ir 


106 MEILĖS NUSIKALTIMAI 


du nusikaltėliai; kiti pasišalino, durys užsidarė, ir apsimetėlė 
Sesilė Diuperjė pradėjo savo pasakojimą tokiais žodžiais: 

— Mano asmenyje jūs matote, Dorževili, padarą, kurį Dievas 
paleido į pasaulį ir jūsų gyvenimo kančiai, ir jūsų namų nešlovei; 
būdamas Amerikoje sužinojote, kad, praėjus keleriems metams 
po jūsų išvykimo iš Prancūzijos, gimė jūsų sesuo; po ilgo laiko 
taip pat sužinojote, kad ši sesuo, norėdama laisviau pasimėgauti 
savo dievinamo vyro meile, išdrįso pakelti ranką prieš tuos, kurie 
ją pagimdė ir kad paskui pabėgo su savo meilužiu... Ką gi, Dor- 
ževili! Dabar Žinokit, kad ši nelaimingoji jūsų Žmona yra jums 
sesuo, O jos meilužis — Sen Siurenas... Matote, kokią vertę man 
turi nusikaltimai, ir ar aš gebu, kada reikia, juos papildyti nau- 
jais. Taigi dabar žinokit, kaip jus apgavau, Dorževili... ir nusi- 
raminkit, — pasakė, matydama nelaimingąjį brolį traukiantis 
atatupstą ir antrąkart beprarandantį sąmonę... — taip, atsipei- 
kėkit, broleli, — drebėti turėčiau aš... o matot, kokia esu rami... 
Gal iš prigimimo aš nebuvau linkusi į nusikaltimus, ir be suktų 
Sen Siureno patarimų ši yda gal niekad nebūtų pabudusi mano 
širdyje... tai jam privalot dėkoti už mūsų tėvų mirtį, tai jis man 
patarė, aprūpino mane viskuo, ko reikėjo, kad jie abu būtų nu- 
žudyti; tai iš jo rankų aš taip pat gavau nuodų, kurie turėjo 
atimti jums gyvastį. 

Po pirmųjų nusikaltimų mus pradėjo įtarinėti; reikėjo iš- 
vykti, netgi negalint išsinešti pinigų, kuriuos tikėjomės pasi- 
savinti; įtarimai greitai virto įrodymais; mums buvo iškelta byla, 
paskelbtas pražūtingas nuosprendis, kurį turėjome savo kailiu 
patirti, tada pabėgome... tik, nelaimei, ne per toliausiai: palei- 
dom gandą, kad neva pabėgom į Angliją, ir mumis patikėjo; 
kvailai įsivaizdavome, kad nebūtina vykti kur nors toliau. Sen 
Siurenas pasiprašė tarnu pas poną Diuperjė ir dėl savo gebėjimų 
tučtuojau buvo priimtas. Jis paslėpė mane gretimame kaime, 
netoli nuo šio garbingo žmogaus žemių, jis slapčiomis maty- 
davosi su manimi, ir per tą laiką, be moters, pas kurią apsigy- 
venau, daugiau niekam nesirodžiau akyse. 

Toks gyvaliojimas man pabožo, aš nesijaučiau esanti skir- 
ta tokiam užmirštuolės gyvenimui; juk kartais ir nusikaltėliai turi 

ambicingų potroškių; pasiklauskit tų, kurie nepelnytai iškilo ir, 
geriau apsidairęs aplink, pamatysite, kad retas kuris prasisiekė 
nenusikalsdamas. Sen Siurenas noriai sutiko traukti ieškoti kitų 
nuotykių, bet aš buvau nėščia, pirmiausia reikėjo nusikratyti 
našta; Sen Siurenas norėjo išsiųsti mane gimdyti į kuo tolimesnį 
nuo savo šeimininko dvaro kaimelį, pas mano šeimininkės drau- 
gę; ir kaip visada, norint geriau išsaugoti paslaptį, buvo nutarta, 
kad vyksiu tenai viena; iškeliavau, ir tada mudu susitikom; dar 
nenuėjus iki tos moters mane suėmė skausmai, ir aš ėmiau ma- 
žuotis prie medžio papėdės... o tada, nevilties apimta ir maty- 
dama, kad esu visų apleista, aš, gimusi prabangoje ir, jei būčiau 
doriau elgusis, galėjusi pretenduoti į šauniausius jaunikius, norė- 
jau nužudyti nelaimingąjį savo paleistuvystės vaisių, o paskui ir 
pati nusidurti; pro šalį ėjot jūs, broli, susidomėjot mano likimu, 
ir staiga man širdyje vėl blykstelėjo naujų nusikaltimų viltis; 
norėdama labiau atkreipti į save dėmesį, ryžausi jus apdumti. 
„Vengdama bausmės ir gėdos dėl su meilužiu padarytos nuo- 
dėmės, Sesilė Diuperjė buvo ką tik pabėgusi iš tėvų namų, todėl 
atsidūrė tokioje padėtyje kaip aš; puikiausiai žinodama visas 
aplinkybes, aš ryžausi vaidinti tos merginos rolę; buvau tikra dėl 
dviejų dalykų: kad ji nepasirodys ir kad jos tėvai, nors ji ir būtų 
puolusi jiems po kojų, niekad nebūtų jai dėl tokio elgesio do- 
vanoję; tad šitų dviejų sąlygų man užteko sukurpti visai istorijai; 
jūs pats apsiėmėt nunešti laišką, kuriuo primokinau Sen Siureną 
ir papasakojau jam apie stebuklingą susitikimą su broliu — pati 
jo niekad nebūčiau pažinusi, jei nebūtų man pasisakęs savo pa- 
vardės — ir apie įžūlią viltį pasinaudoti juo, nieko jam apie tai 
nenutuokiant, ir atgauti mūsų turtą. 

Sen Siurenas man atsakė per jus, ir nuo tos akimirkos, jums 
nė neįtariant, mudu susirašinėjom ir net kartais slapčia maty- 
davomės. Prisimenat savo nesėkmes pas Diuperjė; aš nė kiek 
nesipriešinu jūsų žygiams, nes to Žmogaus visai nebijojau, O jis, 
supažindindamas jus su Sen Siurenu, galėjo padėti atkreipti jūsų 
akis į meilužį, kurį ketinau prie mūsų priartinti. O čia dar ėmėt 
man rodyti prielankumą, meilę... pasiaukojot dėl manęs, kadangi 
jūsų elgesys sutapo su mano planais jus suvilioti, tai greit pama- 

tėt, kuo į tai atsakiau, ir pats savo kailiu patyrėt, Dorževili, ar 
tie ryšiai, kurie mane saistė su jumis, sutrukdė man sumegzti dar 
ir vedybinius ryšius, taip gerai sutvirtinančius mano planus... 
kurie išvadavo mane iš nešlovės, pažeminimo, skurdo ir kurie, 
po keleto kitų mano nusikaltimų, būtų man padėję įsikurti toli- 
moje provincijoje kaip turtingai moteriai, 0 paskui ir kaip mci- 
lužio Žmonai... Dangus tam pasipriešino; visa kita jūs Žinot ir 
matot, kaip esu nubausta už savo nuodėmes... Jūs atsikratysit 
monstru, į kurį tikriausiai žiūrite su pasišlykštėjimu... bjaurybe, 
niekše, kuri nesiliovė jūsų apgaudinėti, kuri, netgi patirdama 
jūsų glėbyje kraujomaišos malonumus, nė dienos nepraleisdavo 
neatsidavusi šitam monstrui nuo tos akimirkos, kai jūs, persi- 
ėmęs gailestingumu, taip neatsargiai jį prie mūsų prisišaukėt. 

Nekęskite manęs, Dorževili... esu to nusipelniusi... niekin- 
kit mane, aš to reikalauju... bet rytoj, matydamas iš savo pilies 
liepsnas, kurios sudegins nelaimingąją... taip žiauriai jus apga- 
vusią... ir kuri greit būtų nukirpusi jūsų gyvybės siūlą... neatimkit 
nors paguodos tikėtis, kad iš šios jautrios, atviros mano nelai- 
mėms širdies ištrykš keletas ašarų ir kad jūs galbūt prisiminsite, 
jog, gimusi kaip jūsų sesuo, prieš tapdama jūsų gyvenimo kančia 
ir rykšte, aš neturiu nė akimirkos prarasti teisės į jūsų užuojautą, 
kurią man suteikia prigimtis. 

Šlykštusis padaras neklydo: sugildė nelaimingojo Dorževilio 
širdį ir, kol pasakojo, jis liejo ašaras. 

— Neverkit, Dorževili, neverkit, — tarė ji. — Ne, ne, aš klys- 
tu, prašydama jūsų apraudoti mane, aš nenusipelniau jūsų ašarų, 
bet kadangi esat toks geras ir jas liejat, leiskit man, idant jas 
išdžiovinčiau, priminti jums tik savo paklydimus; pažvelkit į 
kalbančią su jumis nelaimingąją, ir tegu jūsų akys jos asmenyje 
pamato vien šlykščiausių nusikaltimų sankaupą — tada, užuot 
jos gailėjęsis, imsite drebėti. 

Sulig šiais žodžiais Viržini atsistoja. 

— Nagi, pone, — sako rūsčiai karininkui, — eime parodyti 
provincijai pavyzdį, kokio ji laukia iš mano mirties; tegu Žiūrė- 
dama į ją silpnoji lytis sužino, kur veda priedermių nepaisymas 
ir Dievo atsižadėjimas. 

Lipdama laiptais, vedančiais į kiemą, ji paprašė savo kūdikio; 
Dorževilis, kurio kilni ir gailestinga širdis auklėjo jį su didžiausiu 
rūpesčiu, pamanė negalįs nesuteikti jai šitos paguodos; kai nelai- 
mingoji būtybė atnešama, Sesilė paima ją, prispaudžia prie krū- 
tinės, pabučiuoja... paskui, akimirksniu nuslopinusi švelnumo 
jausmus, kurie, suminkštindami jos sielą, gal būtų leidę jai per- 
nelyg skaudžiai pajusti šios padėties baisumą, pasmaugia kūdikį 
savo rankomis. 

— Keliauk, — sako jį numesdama, — tau nėra reikalo išvysti 
dienos šviesą, nes patirsi joje vien nešlovę, gėdą ir vargą, kad 
žemėje neliktų jokių mano piktadarystės pėdsakų, tebūnie tai 
paskutinė auka. 

Sulig šiais žodžiais pabaisa puola prie karininko vežimo, 
sukaustytas Sen Siurenas seka įkandin ant arklio, 0 rytojaus 
dieną, penktą valandą vakaro, abudu pasišlykštėtini padarai gavo 
galą siaubingose kančiose, kurias jiems paskyrė Dangaus pyktis 
ir Žmonių teisingumas. 

"Tuo tarpu po žiaurios ligos Dorževilis paliko savo labą įvai- 
riems gailestingumo namams, išvyko iš Puatu ir pasitraukė į 
Trapą, kur po dvejų metų numirė, negalėdamas numalšinti sa- 
vyje, nepaisant tokių siaubingų pamokų, nei kilnių ir gailestingų 
jausmų, kurie tarpo jo gražioje sieloje, nei begalinės meilės, 
kuria degė iki paskutinio atodūsio nelaimingajai moteriai... tapu- 
siai jo gyvenimo gėda ir vienintele jo mirties priežastimi. 


O jūs, kurie skaitysite šitą istoriją, tegu ji padeda jums persi- 
smelkti pareiga, skatinančia mus visus gerbti šventas priedermes, 
nes jų atsisakymas visada gresia pražūtimi. Jeigu sąžinės grau- 
žatis mus sulaikytų vos sulūžus pirmajam stabdžiui ir jeigu mes 
tada galėtume sustoti, niekada doros teisės nebūtų pamintos, bet 
mūsų silpnybės mus veda pražūtin, siaubingi patarimai mus ga- 
dina, pavojingi pavyzdžiai tvirkina, visi pavojai, regis, pradingsta, 
ir šydas suplyšta tik tada, kai teisingumo kalavijas galop sustabdo 
nusikaltimų seką. Tada atgailos geluonis pasidaro nepatveriamas, 
laiko nebėra, žmonės reikalauja keršto, ir tas, kuris tezebėjo 
jiems kenkti, anksčiau ar vėliau ima juos šiurpinti. 


GRAFIENĖ DE SANSER, 
arba 
SAVO DUKTERS VARŽOVĖ 


Trumpa Burgundijos dvaro istorija 


ž arolis Drąsusis, Burgundijos kunigaikštis, amžinas 
Liudviko XI priešas, amžinai rezgantis ambicingus 
keršto planus, turėjo palydoje beveik visus savo Žemių 

riterius, ir visi jie, verti savo vado, nieko daugiau neveikdavo, 

tik skindavo pergales ar žūdavo mūšio lauke, pamiršę tėvynėje 
laukiančius malonumus. Burgundijos dvarai buvo liūdni, pilys 
tuščios, nuostabiuose Dižono ir Oteno turnyruose jau nebesi- 
matė tų šaunių, narsa besipuikuojančių riterių, taip puošdavusių 
juos anksčiau, 0 jųjų paliktos gražuolės apsiminė, pamiršo netgi 
koketeriją, nes nebuvo kam jos rodyti; jos drebėjo dėl šių bran- 
gių karo vyrų gyvybės, ir jų veiduose teregėdavai vien rūpestį ir 
nerimą, kurį kartais pagyvindavo pasididžiavimas, prisiminus, 
kaip kitados, arenos viduryje, tiek narsuolių kovodavo dėl savo 
damų, rodydami vikrumą ir drąsą. | 

Išeidamas paskui savo valdovą į kariuomenę, išvykdamas 
įrodyti jam savo uolumo ir ištikimybės, grafas de Sanseras, vie- 
nas geriausių Karolio generolų, patarė žmonai nieko negailėti 
dėl jų dukters Ameli auklėjimo ir leisti ramiai tarpti švelniai 
meilei, kurią ši jauna būtybė jautė kaštelionui de Monreveliui 
ir kuri, šiojo dievinama nuo pat vaikystės, turėjo vieną gražią 
dieną jam tekti. Monrevelis, dvidešimt ketverių metų jaunuolis, 
drauge su kunigaikščiu jau dalyvavęs daugelyje kampanijų, dėl 
tų vedybų buvo ką tik gavęs leidimą pasilikti Burgundijoje, ir 
jo jaunai sielai labai reikėjo tos karštos meilės, kad ne taip 
nerimastautų, jog šis susitarimas atitolina jo ginklo pergales. Bet 

Monrevelis, gražiausias ir drąsiausias to amžiaus riteris, mokėjo 

mylėti, kaip ir mokėjo nugalėti; gracijų ir karo dievų favoritas, 

jis gebėjo žavingai pildyti tai, ko iš jo reikalavo kiti, ir paeiliui 
apsivainikuodavo čia lautais, kuriuos jam dosniai dalijo karo 
deivė Belonė, čia mirtomis, kuriomis jam kaktą papuošdavo 
Meilė. 

Ak, o kas gi dar, jei ne Ameli, nusipelnė tų valandėlių, ku- 
rias Monrevelis pavogdavo iš Marso? Plunksna iškristų iš rankų 
tam, kas norėtų tai aprašyti... Ir kaipgi iš tikrųjų keliais štrichais 
nupiešti tą lengvą plonutę taliją, kurios kiekvienas judesys buvo 
tarsi Dievo malonė, švelnų, žavingą veidą, kurio kiekvienas bruo- 
žas spinduliavo meilę! O kiek dorybių dar puošė šią dangišką 
būtybę, vos įžengusią į dvidešimtuosius metus!.. Naivumas, žmo- 
giškumas... dukters meilė... galų gale buvo neįmanoma pasakyti, 
kuo labiausiai traukė Ameli — ar sielos ypatumu, ar veido ža- 
vumu. 

Bet kaip tatai atsitiko — deja! — kad tokią merginą pagimdė 
tokia Žiauri ir tokio grėslaus būdo moteris? Dar gražios išvaiz- 
o5, kilnių ir didingų veido bruožų, grafienė de Sanser turėjo 
pavydžią, valdingą ir pagiežią sielą, žodžiu, tokią sielą, kuri, 
aistrų užvaldyta, galėjo padaryti bet kokią piktadarystę. 

Per daug išgarsėjusi Burgundijos dvare palaidu elgesiu ir 
meilės nuotykiais, ji privertė ir savo vyrą išgerti kone sklidiną 
kartybės ir liūdesio taurę. 

Tad ne be nerimo tokia motina žiūrėjo, kaip jos akyse skleis- 
te skleidžiasi dukters žavesys, ir ne be slapto liūdesio — į ją 
įsimylėjusį Monrevelį. Visa, ką ji lig šiol galėjo padaryti, tai 
apgaubti tyla jausmus, kuriuos ši jauna būtybė juto Monreveliui, 
ir todėl, nepaisydama grafo ketinimų, visąlaik akstino dukterį 
jokiu būdu neprisipažinti, ką ši jautė tėvo nuskirtam vyrui. Šitai 
keistai moteriai atrodė, jog jai, širdyje slapčia liepsnojančiai — 
o iš tikro taip ir buvo, — meile dukters mylimajam, tebėra likusi 
vienintelė paguoda: nuslėpti nuo mylimojo aistrą, kuri ją žeidė. 
Bet kad jau stojo prieš Ameli potroškius, tai būtinai reikėjo 
prisiversti sutramdyti savuosius, — ir Monrevelis seniai iš jos 
akių būtų viską sužinojęs, jeigu tik jaunasis karys būtų panorėjęs 
suprasti jų bylą... jeigu nebūtų manęs, kad kita, ne Ameli, meilė 
jam būtų buvus daugiau įžeidimas nei laimė. 

Jau buvo koks mėnuo, kai grafienė, vyro paliepimu, laikė savo 
pilyje jaunąjį Monrevelį, ir per tą laiką nieko kito nedarė, kaip 
tik stengėsi nuslėpti dukters jausmus ir įžūliai rodyti savuosius. 
Tačiau nors Ameli nutilo ir tvardėsi, Monrevelis įtarė, kad grafo 
de Sansero nurodymai šitai gražiai merginai patiko, ir jis drįso 
godoti, jog Ameli tik su skausmu širdyje būtų žiūrėjusi į kitą, 
puoselėjantį viltį kada nors jai priklausyti. 

— Kaip čia yra, Ameli, — kalbėjo Monrevelis savo gražia- 
jai mylimajai tomis trumpomis akimirkomis, kai jo netvilkydavo 
pavydžios ponios de Sanser akys, — kaip čia yra, kad, nors ir 
tikrai Žinant, jog vieną dieną mudu priklausysim kits kitam, jums 
netgi neleidžiama pasakyti, ar šis sumanymas prieštarauja jūsų 
norams, ar, priešingai, mano širdis gali džiaugtis, kad jam pri- 
tariat? Kaipgi čia dabar! Mylimajam, tik ir svajojančiam būti 
jūsų vertam ir padaryti jus laimingą, net neleidžiama žinoti, ar 
jis gali į jus pretenduoti? 

Bet Ameli tik švelniai pažvelgdavo į Monrevelį, atsidusdavo 
ir eidavo pas motiną, žinodama ir baimindamasi, kad ją gali bet 
kas ištikti, jei apie jos širdies svajones drįstų prasitarti jos lūpos. 

Tokia buvo padėtis, kai į Sansero pilį atvyko kurjeris ir pra- 
nešė apie grafo mirtį prie Bovė sienų tą pačią dieną, kai buvo 
panaikinta apgulties padėtis; Liusenė, vienas šio generolo riterių, 
raudodamas atgabeno šitą liūdną žinią, prie kurios buvo pridėtas 
Burgundijos kunigaikščio laiškas grafienei. Jis atsiprašė, kad jo 
paties negandos neleidžiančios jam pareikšti gilesnės užuojautos, 
kurią pareikšti esanti jo pareiga, ir prisakė jai griežtai laikytis 
vyro pageidavimo dėl savo dukters Ameli ir Monrevelio jung- 
tuvių, kurių generolas, gyvas būdamas, taip troško, prašė jas 
paskubinti ir, praėjus porai savaičių po to, kai jos bus atšoktos, 
atsiųsti jam jaunąjį didvyrį, nes, tokiai padėčiai esant, jis negalįs 
apsieiti savo kariuomenėje be tokio narsaus karžygio kaip Mon- 
revelis. 

Grafienė apsivilko gedulo drabužiais ir niekam viešai nepra- 
sitarė apie Karolio įsakymą; ji buvo pernelyg nusistačiusi prieš 
jo norus, kad ką sakytų. Atleido Liusenė ir patarė dukteriai dar 

labiau nei kada nors anksčiau slėpti savo jausmus, netgi juos 
gniaužti savyje, nes dabar esą jokios aplinkybės negalėsiančios 
sutrukdyti vedyboms... kurios niekad neįvyks. 

Taip pasitvarkiusi ir laisvai atsikvėpusi, kad pašalino visas 
kliūtis, trukdančias pasireikšti jos gniaužiamiems jausmams duk- 
ters mylimajam, pavydžioji grafienė dabar visą įkarštį nukreipė 
atšaldyti jaunojo kašteliono meilei Ameli ir uždegti jo širdyje 
meilę sau. | 

Pirmuoju žygiu sumanė periminėti visus laiškus, kuriuos 
Monrevelis galėjo rašyti į kariuomenę Karoliui, ir laikyti jį prie 
savęs, kurstydama jo meilę ir tepalikdama jam tolimą ir neaiškią 
viltį, kuri, dienąnakt godojama, užvaldė jį ir sykiu stūmė neviltin; 
paskui pasinaudoti sumaištimi, kurią ji pasistengs sukelti jo sie- 
loje, ir pamažu palenkti jį savo pusėn, kaip apsukri moteris 
įsivaizduodama, kad piktumu jai pavyksią pasiekti tai, ko nega- 
lėtų gauti meile. 

. Galop įsitikinusi, kad nė vienas laiškas neišeis iš pilies jai 
neatneštas ir neparodytas, grafienė paskleidė netikrus gandus: 
ėmė visiems kalbėti ir net šnibždėti į ausį kaštelionui Monre- 
veliui, kad Karolis Drąsusis, pranešdamas jai apie vyro mirtį, 
neva prisakęs ištekinti dukrą už sinjoro Saleno, kuriam ir liepęs 
atvykti susirišti vedybų sąjunga į Sanserą, ir su paslaptinga mina 
kreipdamasi į Monrevelį pridūrė, kad šis netikėtas įvykis tikriau- 
siai nesupykinsiąs Ameli, štai jau penketą metų dūsaujančios dėl 
Saleno. Sitaip įsmeigusi durklą į Monrevelio širdį, ji pasikvietė 
dukrą ir pasakė, jog daranti tai vieno tenorėdama - atitolinti 
nuo jos kaštelioną, todėl jai patarianti pritarti šiam sumanymui, . 
nes ji tų vedybų visiškai nenorinti, o kai tai susitvarkysią, ir jai 
pačiai būsią geriau pasinaudoti jos sugalvota dingstim, nei nu- 
traukti ryšius be jokio pagrindo; 0 kad duktė nesijaustų per daug 
nelaiminga, ji pažadanti už šitą mažą auką leisti jai pasirinkti 
kitą jaunikį — tokį, koks jai patiksiąs. 

Klausydamasi šių žiaurių nurodymų, Ameli norėjo užgniaužti 
ašaras, bet prigimtis, daug stipresnė už atsargumą, parklupdė ją 
prie grafienės kelių; ji maldavo, prisiekinėjo viskuo, kas jai buvo 

brangiausia, neišskirti jos su Monreveliu ir įvykdyti pageidavimą 
tėvo, kurį dievino ir kurį taip graudžiai apraudojo. 

Ši įdomi mergina neišliejo nė vienos ašaros, kuri nebūtų 
sugildžiusi motinos širdies. 

— Kaip! — sušuko grafienė, stengdamasi tvardytis, kad ge- 
riau perprastų dukters jausmus, — ši nelaiminga aistra jus taip 
užvaldžiusi, kad jūs negalite jos paaukoti? O jeigu jūsų mylimąjį 
būtų ištikęs jūsų tėvo likimas, jeigu jums būtų reikėję jį aprau- 
doti, kaip apraudate tėvą?.. | 

— Ak, ponia! — sušuko Ameli. — Nepirškite man tokios 
liūdnos minties. Jei būtų žuvęs Monrevelis, aš nebūčiau nuo jo 
nė per žingsnį traukusis, ir tenckyla jums abejonių — tėvas, 
žinoma, man yra toks pat brangus, ir aš amžinai būčiau sielojusis 
jo netekus, jei nebūčiau turėjusi vilties, kad ašaras nušluostys 
jo man skirto vyro ranka: tik dėl jo, vienatinio, aš nenuėjau į 
kapus, tik dėl jo vieno pergalėjau neviltį, į kurią mane įstūmė 
ką tik išgirsta žinia. Negi jūs norite išsyk sudraskyti mano širdį 
tieka žiaurių aksčių? 

— Gerai! — atkirto grafienė, pajutusi, kad šiurkštumu su- 
nervins dukterį, su kuria dėl savo klastingų triukų privalėjo elgtis 
atsargiai. — Kadangi negalite savęs įveikti, tai ir toliau apsime- 
tinėkit: pasakykit Monreveliui, kad mylite Saleną — tokiu būdu 
sužinosit, ar jis iš tiesų prie jūsų prisirišęs; pats tikriausias būdas 
pažinti mylimąjį — sukelti jam pavydą. Jeigu Monrevelis ims 
apmaudauti ir paliks jus, tai argi bus blogai, kad patirsite, jog 
buvot kvailė jį mylėdama? | 

— O jeigu jo aistra dar labiau įsiliepsnos? 

— Tada gal jums ir nusileisiu; argi nežinote, kokią galią man 
turite? | | 

Ir švelnioji Ameli, paskutinių žodžių paguosta, nesiliovė 
bučiuoti rankų tai, kuri iš tikro laikė ją savo mirtinu priešu... 
žodžiu sakant, moteriai, kuri, pildama balzamą ant sunerimusios 
dukters širdies, savojoje puoselėjo neapykantą ir siaubingo kerš- 
to planus. 

Tačiau Ameli sutinka su viskuo, ko iš jos reikalaujama; pasi- 

žada ne tik apsimesti mylinti Saleną, bet netgi užtikrina pa- 
sinaudosianti šiuo apsimetimu kaip priemone paskutinįsyk iš- 
bandyti Monrevelio širdį; bet su viena sąlyga — motina neturinti 
nueiti per toli ir liautis, vos tik jiedvi įsitikins kašteliono pa- 
stovumu ir meile. Ponia de Sanser viską prižada, o po keleto 
dienų pasako Monreveliui, kad jai atrodą keista, kodėl jis, ne- 
beturėdamas jokios protu paaiškinamos vilties priklausyti jos 
dukteriai, taip ilgai sėdi užsidaręs Burgundijoje, kai visa pro- 
vincija ištikimai tarnaujanti Karoliui; ir, taip kalbėdama, mikliai 
jam pakiša perskaityti paskutines kunigaikščio laiško eilutes, 
kuriose buvo parašyta tai, ką mes jau skaitėme: “Po to atsiųskite 
man Monrevelį, nes dėl padėties, kurioje dabar esu atsidūręs, 
daugiau nebegaliu be šito narsuolio apsieiti". Bet kas buvo pa- 
rašyta toliau, klastingoji grafienė jam neleido pamatyti. 

— Kaip, ponia! — sušuko nevilties apimtas kaštelionas, — 
tai jūs iš tikro mane aukojate? Tai jau tvirtai nuspręsta, kad aš 
privalau atsisakyti savo širdžiai mielų vilčių, kurios buvo visas 
mano gyvenimo žavesys? 

— Iš teisybės, Monreveli, jų išsipildymas tebūtų buvus vien 
amžina nelaimė; argi jūs manote, kad reikia mylėti neištikimąją? 
Jeigu Ameli kada nors ir buvo jums suteikusi viltį, tai ji, be 
abejo, jus apgaudinėjo, nes iš tikro mylėjo tik Saleną. 

— Deja, ponia! — vėl sušuko jaunasis didvyris, išliedamas 
vieną kitą ašarą, — sutinku, kad neturėjau teisės viltis, jog Ameli 
mane myli; bet ar kada galėjau pagalvoti, kad ji myli kitą?.. 

Ir, akies mirksniu pamiršęs skausmą ir puolęs neviltin, su 
įniršiu toliau kalbėjo: 

— Ne... ne, tegu ji nemano, kad gali piktnaudžiauti mano 
patiklumu; aš nepakelsiu tokių įžeidinėjimų, tai ne mano jė- 
goms, o kadangi jai nepatinku, kadangi man nėra ko daugiau 
bijoti, tai kodėl turėčiau tramdyti savo kerštą?.. Tuoj pat einu 
ieškoti Saleno; ieškosiu jo kad ir iki pasaulio krašto, ieškosiu 
tol, kol surasiu tą varžovą, kuris mane įžeidinėja ir kurio aš 
nekenčiu, arba jis atsakys už įžeidinėjimus savo gyvybe, arba aš 
prarasiu savąją, pervertas jo durklo. 

— Ne, Monreveli, ne! — sušuko grafienė, — jau vien iš atsar- 
gumo negalėčiau pakęsti tokių dalykų! Jei drįstate puoselėti 
tokius sumanymus, tai verčiau keliaukite pas Karolį, nes po 
keleto dienų aš laukiu atvykstant Saleno ir nenoriu, kad judu 
susitiktumėt mano namuose... Nebent, — kalbėjo toliau grafienė, 
mažumėlę sutrikusi, — nebent jūs, perveikęs savo jausmus, pasi- 
darytumėt jam nebepavojingas. Ak, Monreveli... Jeigu būtumėt 
išsirinkęs kitą meilės objektą... tada aš, nedrebėdama iš baimės 
dėl jūsų, pirmoji paprašyčiau jus kuo ilgiau paviešėti mano pily- 
je. — Ir, sviedusi į kaštelioną liepsningą žvilgsnį, iškart pridūrė: 

— Kaip? Nejau šioje pilyje tik viena Ameli gali mėgautis 
laime jums patikti? Kaip jūs tada menkai pažįstate savo aplinkos 
žmonių jausmus, jeigu manote, kad tik jos širdis gali jausti, ko 
esate vertas? Nejau manote, kad vaiko širdis geba stipriai my- 
lėti? Ar mes žinome, ką tie vaikai galvoja?.. Ar mes žinome, ką 
jie myli tokiam amžiuje?.. Patikėkit manimi, Monreveli, stipriai 
mylėti gali tik tas, kuris turi daugiau patirties. Argi vilionė — 
tai jau pergalė? Ar mes galime triumfuoti, laimėję prieš begink- 
lį? Ak, nejau pergalė nėra mielesnė tada, kai puolamas objektas, 
gerai žinąs visas klastas ir suktybes, kurių dėka galėtų apsiginti, 
vis dėlto atstato jūsų strėlėms savo širdį ir kovoja vien trokš- 
damas nusileisti? 

— Ponia, — pertraukė ją kaštelionas, gerai supratęs, kur 
suka grafienė, — man nežinomos tos savybės, kurių privalu no- 
rint karštai mylėti, bet aš puikiai Žinau, kad vienintelė Ameli 
jų turi; todėl dievinu ją ir pasaulyje amžinai tik ją dievinsiu. 

— Tada man jūsų gaila, — kandžiai atrėžė ponia de Sanser. 
— Nes ji ne tik nemyli jūsų, bet ir aš, įsitikinusi, jog jūsų širdis 
nepalenkiama, esu priversta jus visiems laikams išskirti. 

Ir sulig paskutiniais žodžiais palieka kaštelioną. 

Būtų sunku apibūdinti jausmus Monrevelio, čia gniaužiamo 
skausmo ir nerimo, čia pavydo ir keršto; jis jau nebežinojo, ku- 
riam šių jausmų duoti pirmenybę — jo širdis buvo visų vienodai 
draskoma. Galop nulekia pas Ameli ir puola jai po kojų. 

„— Ojūs, kurios nė akimirką nesilioviau dievinti, — sušunka 

plūsdamas ašaromis... — Ar galiu patikėti?.. Jūs mane išduo- 
date... Kitas jus padarys laimingą... Kitas pagrobs iš manęs vie- 
nintelį turtą, už kurį atiduočiau visą žemės karalystę, jei tik ji 
man priklausytų... Ameli... Ameli!.. Ar tikrai teisybė, kad esat 
neištikima ir kad netrukus priklausysit Salenui? 

— Esu supykusi, kad jums apie tai žinoma, Monreveli, — 
atsakė Ameli, apsisprendusi paklusti motinai — ir nenorėdama 
jai užduoti širdies, ir geisdama sužinoti, ar iš tikro kaštelionas 
ją nuoširdžiai myli. — Bet jei ši paslaptis išaiškėja šiandien, tai 
aš visai nenusipelnau jūsų karčių priekaištų: aš niekad nesu jums 
suteikusi vilties, tai kaip jūs galite mane kaltinti išdavyste? 

— Tikra teisybė, žiaurioji, sutinku. Aš niekad nesugebėjau 
įžiebti jūsų sieloje nė menkiausios aistros kibirkštėlės, kai ji 
deginte degino manąją, ir tik įvertinęs ją savo širdies matu, 
išdrįsau jus įtarti apgavyste, kuri tėra meilės padarinys; tuo tarpu 
jūs niekad manęs nemylėjot, Ameli, tai ko iš tikrųjų aš gailauju? 
Gerai, pasakysiu! Jūs neišduodat manęs, jūs visai manęs. ne- 
aukojat... jūs niekinat mano meilę... ir darote mane pačiu nelai- 
mingiausiu žmogumi. 

— Iš tiesų, Monreveli, aš nesuprantu, kaip, nesant tikram, 
galima tokia karšta meile užsidegti? 

— Tai argi mums nebuvo lemta susijungti? 

— To buvo pageidaujama, bet ar tai reiškia, kad ir aš tu- 
rėčiau to norėti? Ar mūsų širdys atliepia mūsų tėvų planus? 

— Tai aš būčiau tapęs jūsų gyvenimo nelaime? 

— Kai buvo galutinai tariamasi, privalėjau leisti jums pa- 
žvelgti mano širdin, ir jūs nebūtumėt manęs privertęs sutikti. 

— O Dangau!.. Štai man ir nuosprendis! Aš privalau jus 
palikti... privalau -pasišalinti; tai jūs su malonumu draskote širdį 
to, kuris geidė amžinai jus dievinti. Ką gi! Paliksiu jus, klas- 
tingoji, iškeliausiu su savo kunigaikščiu ieškoti dar greitesnio 
būdo nuo jūsų pasišalinti — iš nevilties, kad praradau jus, eisiu 
ieškoti sau mirties šalia jo šlovės laukuose. 

Sulig šiais žodžiais Monrevelis išėjo; ir liūdnoji Ameli, kuri 
iš paskutiniųjų stengėsi prisiversti pildyti motinos nurodymus, 

likusi viena niekieno netrukdoma ir nevaržoma paplūdo aša- 
romis. 

“O tu, kurį dievinu! Ką tu pagalvosi apie Ameli! — sušu- 
ko ji. — Kokiais jausmais dabar pakeisti širdyje tuos, kuriuos 
tvilkė mano meilės liepsna? O, kaip tu tikriausiai man priekaiš- 
tauji ir kaip aš tų priekaištų esu nusipelniusi! Teisybė, kad nie- 
kad neprisipažinau tave mylinti... bet ar mano akys per mažai 
tau kalbėjo?.. Ir jeigu atidėliojau savo prisipažinimą iš atsargu- 
mo, tai dar nereiškia, kad turėjau mažiau vilties, jog vieną dieną 
mano laimė piasiskleis... O Monreveli, Monreveli!.. Kokias kan- 
čias turi iškęsti mylimoji, nedrįstanti prisipažinti apie savo aistrą 
tam, kuris yra labiausiai vertas ją uždegti... kuri verčiama apsi- 
metinėti, pakeisti abejingumu ją deginte deginantį jausmą!" 

Tokią sugniužusią Ameli užklupo grafienė. 

— Aš padariau viską, ko jūs pageidavote, ponia, — tarė jai. 
— Kaštelionas kenčia. Tai ko dar reikalaujate? 

— Noriu, kad ir toliau apsimetinėtumėt, — atsakė ponia de 
Sanser, — noriu žinoti, kaip labai Monrevelis prie jūsų prisi- 
rišęs... Klausykit, dukra, kaštelionas nepažįsta savo varžovo... 
Klotilda, viena mano mylimiausių tarnaičių, turi jauną Saleno 
ūgio ir metų giminaitį; pasikviesiu jį pilin, ir jis suvaidins rolę 
jaunuolio, kurį štai jau šešeri metai mes dedamės verčią jus 
mylėti; bet čia jis bus kaip paslaptingas svečias, matysit jį tik 
vogčiomis ir tarsi man nežinant... Monreve!iui kils įtarimų... 
įtarimų, kuriuos aš pasistengsiu palaikyti, ir mes spręsime apie 
jo meilę iš jo nevilties. 

— Ak, ponia, ko verti visi tie apsimetinėjimai, — atsakė 
Ameli. — Neabejokit Monrevelio jausmais, jis ką tik karštai man 
juos įrodė, ir aš jais tikiu visa širdimi. 

— Tai gal reikia jums prisipažinti, — atkirto piktoji mote- 
ris, veikdama pagal savo niekingą planą, — kad aš gavau iš ka- 
riuomenės laišką, kuriame rašoma, jog Monrevelis toli gražu 
nėra toks doras, narsus ir kilnus riteris... Sakau tai jums su 
skausmu — jis kaltinamas bailumu,; žinau, kunigaikštis klysta, 
bet faktai nepaneigiami: visi matė, kaip Monleri jis bėgo iš mū- 
šio lauko... 

— Jis, ponia? — sušuko panelė de Sanser. — Argi jis gali 
parodyti tokį silpnumą! Būkit tikra, kad esat apgaudinėjama; juk 
kas gi, jei ne jis, mirtinai nukovė Brezė* ... Sakot, bėga... Jei 
būčiau savo akimis mačiusi, nebūčiau patikėjusi... Ne, ponia, ne, 
jis net paliko šią pilį, kad galėtų kautis tame mūšyje; jūs leidot 
jam pabučiuoti mano ranką, ir ši pati ranka papuošė jo antveidį 
kaspinu... Jis man prisiekė būti nenugalimas; savo širdy jis sau- 
gojo mano veido bruožus, jis negalėjo jų sutepti... ir nesutepė. 

— Žinau, — atsakė grafienė, — kad pirmieji gandai bylojo 
jo naudai; bet nuo jūsų nuslėpti kiti gandai... Senešalas visai 
nežuvo nuo jo rankos, o bėgant Monrevelį matė per dvidešimt 
karių. Bet argi tai jums svarbu, Ameli? Šis, dar vienas, išban- 
dymas niekad nebus aplaistytas krauju, aš sugebėsiu jį laiku 
sustabdyti. Jeigu Monrevelis bailys, tai argi jūs panorėsit atiduoti 
jam savo ranką? Beje, gerai pagalvokit: ten, kur aš veikiu vien 
nuolankaudama, turiu teisę diktuoti jums savo sąlygas; kuni- 
gaikštis nesutinka, kad šiandien Monrevelis taptų jūsų vyru, jis 
atsiima savo žodžius, ir jeigu nieko nepaisydama aš nusileidžiu 
jūsų troškimams, tai ir jūs bent kiek turėtumėt atsižvelgti į ma- 
nuosius. 

Iškalbėjusi šiuos žodžius, grafienė išėjo ir paliko dukterį vėl 
baisiai sutrikusią. 

— Monrevelis bailys, — kalbėjo sau verkdama Ameli. — Ne, 
tuo niekad nepatikėsiu... tai neįmanoma, jis mane myli... ar aš 
nemačiau, kaip jis, nepaisydamas pavojų, kovojo po mano akių 
turnyre ir, būdamas tikras, kad apdovanosiu jį žvilgsniu, buvo 
pasiryžęs įveikti visas kliūtis!.. Mano drąsinantis žvilgsnis lydėjo 
jį Prancūzijos lygumomis, jis visą laiką regėjo mane, grūmėsi 
mano akių šviesoje, mano mylimasis toks pat narsus, kaip ir myli 
mane, jo siela kupina šių dviejų dorybių, ir jos niekad neper- 
smelks neskaisti mintis... Tačiau jei motina pageidauja, aš pa- 
klusiu... tylėsiu, slėpsiu savo širdies troškimus nuo to, kuriam 
ji priklauso, bet niekad neįtarinėsiu jo širdies. 


* Turimas omenyje Pjeras de Brezė, didysis Normandijos senešalas; tą dieną, 
kai Žuvo mūšio lauke, jis vadovavo Liudviko XI avangardui. 


120 MEILĖS NUSIKALTIMAI 


Taip prabėgo daugel dienų, kurių metu grafienė rezgė savo klas- 
tas, o Ameli nesiliovė vaidinti jai primestą personažą, nors ir 
kaip jai skaudėjo širdis, galop ponia de Sanser liepė pranešti 
Monreveliui, kad ateitų pas ją, kai būsianti viena, nes turinti jam 
pasakyti kažką svarbaus... Ir tada ji apsisprendė atskleisti iki galo 
savo ketinimus, kad jos nebegraužtų sąžinės priekaištai, jeigu 
kašteliono pasipriešinimas pastūmėtų ją į nusikaltimus. 

— Riteri, — pasakė vos pamačiusi jį įeinant, — dabar, kai 
jūs tikriausiai žinot apie mano dukters panieką jums ir apie savo 
varžovo laimę, aš būtinai privalau šį taip ilgai užtrukusį jūsų 
užsibuvimą Sansere priskirti kam nors kitam, juolab kad jūsų 
valdovas reikalauja ir trokšta jus matyti šalia savęs; taigi prisi- 
pažinkit man neapsimetinėdamas, kas gi čia jus laiko, Monre- 
veli... ar tas, kas ir mane verčia godoti, kad kuo ilgiau čia užsi- 
viešėtumėt? 

Nors jaunasis riteris jau seniai įtarė grafienę jį mylint, jis 
ne tik nieko apie tai nesakė Ameli, bet, nusiminęs, kad galbūt 
pats jai šitą meilę sužadino, stengėsi ir pats apsimetinėti. Pri- 
spirtas šio klausimo, pernelyg aiškaus, kad būtų buvę galima 
suabejoti dėl jo prasmės, rausdamas atsakė: 

— Ponia, jūs žinote, kokios grandinės mane laiko, ir jei, 
užuot jas sutraukiusi, teiktumėtės dar labiau jas suveržti, tai aš, 
žinoma, būčiau pats laimingiausias Žmogus pasaulyje. 

Ponia de Sanser, gal apsimetus, gal puikės apimta, prisitaikė 
šį atsakymą sau. 

— Švelnusis mano bičiuli, — tarė grafienė, — prisitraukdama 
jį prie savo krėslo, — šitos grandinės bus suveržtos, kai tik jūs 
to panorėsite... Ak, jos jau seniai apipainiojo man širdį; jos pa- 
puoš mano rankas, kada tik pageidausite; šiandien aš nesu su- 
saistyta jokiais ryšiais, ir jei trokštu antrą kartą prarasti laisvę, 
tai jūs turėtumėte gerai žinoti, su kuo... 

Monrevelis sudrebėjo nuo šių žodžių, ir grafienė, akylai se- 
kusi kiekvieną jo judesį, staiga įnirtusi ir be atodairos atsidavusi 
ją deginančiai aistrai, pačiais griežčiausiais žodžiais ėmė priekaiš- 
tauti jam dėl abejingumo, kuriuo visada jai atsimokėdavęs už 
širdyje jam plėnojantį karštį. 

— Nedėkingasai, kaipgi tu galėjai apsimesti nematąs tos 
liepsnos, kuri degino tau akis? Ar galėjai jos nematyti? — šaukė 
ji. — Ar bent vienos tavo jaunystės dienos nepapuošė mano 
jausmai, kuriuos su tokiu įžūlumu dabar niekini? Ar buvo Karo- 
lio dvare bent vienas riteris, taip mane dominęs kaip tu? Aš 
didžiavausi tavo sėkmėmis, gailavau dėl tavo nelaimių: ar bent 
kada nors nusiskynei laurą, kurio nebūčiau apipynusi mirtomis? 
Argi tavo mintys tą pačią akimirką netapdavo mano mintimis, 
o tavo jausmai — mano jausmais? Visur džiaugsmingai sutin- 
kama, apsupta gerbėjų, matydama visą Burgundiją prie savo 
kojų... apsvaigusi nuo liaupsių ir smilkalų... vis vien tegalvojau 
apie Monrevelį, jis vienintelis buvo mano valdovas, aš nekenčiau 
visko, kas buvo ne jo... Ir tuo metu, kai tave šitaip dievinau, 
klastingasai, tu nusukdavai nuo manęs akis... beprotiškai įsimy- 
lėjęs tą kūdikį... aukodamas mane nevertai varžovei... netgi pri- 
versdamas mane nekęsti savo dukters... Aš jaučiau, aš viską Ži- 
nojau, kiekvienas tavo poelgis tarsi durklas perverdavo man šir- 
dį, ir vis dėlto negalėjau tavęs neapkęsti... Bet ko tikiesi dabar? 
Tada verčiau tegu nors apmaudas pastumia tave į mano glėbį, 
jeigu meilė yra bejėgė... Tavo varžovas yra čia, aš galiu padaryti, 
kad rytoj jis taptų triumfatorium, duktė mane skubina... tai ko 
dar tikiesi, kokia pamišėlė viltis dar gali tau temdyti akis? 

— Tik viena — kuo greičiau numirti, ponia, — atsakė Mon- 
revelis. — Iš savigraužos, kad sukėliau jums jausmus, į kuriuos 
negaliu atsakyti tuo pačiu, ir iš sielvarto, kad negaliu jų įkvėpti 
vienintelei būtybei, kuri bus amžinai mano širdies valdovė. 

Ponia de Sanser susitvardė; ją valdė meilė, išdidumas, klasta 
ir kerštas, ir ji nematė reikalo apsimetinėti. Atvira ir sąžininga 
širdis būtų užsiplieskusi; kerštinga, apsimetėlė moteris teturėjo 
vieną ginklą — vaidybą, ir grafienė juo pasinaudojo. 

— Riteri, — tarė ji, gniauždama apmaudą, — jūs atstumiat 
mane pirmą kartą gyvenime, tai nustebintų jūsų varžovus, tuo 
tarpu manęs jūs nė kiek nenustebinot: ne, tą aš pripažįstu... Juk 
galėčiau jums būti motina, riteri... Argi aš, tokia paklydėlė, galė- 
jau tikėtis jūsų rankos? Daugiau jums nebetrukdysiu, Monreveli; 

nusileidžiu, suteikdama garbę laimingajai varžovei užvaldyti jūsų 
širdį, negalėdama jums būti žmona, amžinai būsiu jūsų draugė; 
gal dar imsite prieštarauti? Žiaurusis žmogau, gal pavydite man 
ir šito vardo? 

— O, ponia, kaip puikiai šis poelgis parodo man jūsų širdies 
kilnumą, — atsakė kaštelionas, apgautas grafienės vaidybos. — 
Patikėkite, — pridūrė jis, puldamas po kojų grafienei, — pati- 
kėkite, kad visus savo širdies jausmus, išskyrus meilės jausmą, 
aš amžinai skirsiu jums; pasaulyje neturėsiu geresnės už jus 
draugės, jūs sykiu būsite man ir globėja, ir motina, ir aš jums 
skirsiu visas likusias savo gyvenimo valandas, kai tik svaiginanti 
Ameli aistra leis man atsitraukti nuo jos kojų. 

— Aš būsiu patenkinta tuo, kas man liks, Monreveli, — atsa- 
kė grafienė, keldama jį nuo grindų, — viskas yra labai brangu 
širdžiai iš to, ką myli; be abejo, karštesni jausmai būtų mane 
labiau sujaudinę, bet dabar, kai negaliu į juos pretenduoti, pasi- 
tenkinsiu bent šia nuoširdžia draugyste, kurią man prisiekiate, 
ir atsilyginsiu jums savąja... Klausykit, Monreveli, aš užtikrinu, 
kad tuoj pat įrodysiu tuos jausmus, kuriuos prisiekinėju: Žinokit, 
jog trokštu jūsų meilės triumfo ir geidžiu amžinai išlaikyti jus 
šalia savęs... Jūsų varžovas jau čia — tai gryna teisybė: man buvo 
įsakyta įvykdyti Karolio valią, tai ar aš galėjau uždrausti jam 
įžengti šion pilin? Daugiausia, ką galėjau padaryti dėl jūsų... dėl 
jūsų, kurio ketinimų jis nežino, tai, kad jis čia pasirodys kaip 
persirengėlis — jis jau persirengęs, — ir tematys mano dukrą 
slapčia. Ką gi, jūsų manymu, tokiomis aplinkybėmis turėtume 
daryti mes? 

— Širdis man byloja tik viena, ponia, ir vienintelė malonė, 
kurios drįstu maldauti suklupęs prie jūsų kelių, yra tokia: leiskite 
dėl mylimosios susikauti su varžovu dvikovoje — taip, kaip to 
reikalauja mano, kaip riterio, orumas ir garbė. 

— Tuo jūs nieko nelaimėsite, Monreveli; jūs nepažįstate 
žmogaus, su kuriuo turite reikalą: ar kada nors matėte jį kau- 
nantis dėl savo garbės? Gėda pasakyti, bet Salenas — provin- 
cialas, jis pirmąsyk gyvenime išeina viešumon ir veda mano duk- 

terį. Man galvoj netelpa, kaipgi Karoliui šovė mintis taip pasi- 
rinkti... tačiau jis to nori, ir mes nieko negalime pasakyti; bet, 
kartoju, Salenas, žinomas kaip išdavikas, tikriausiai niekad ne- 
stos į dvikovą... o jei dar sužinos apie jūsų planus, jeigu sužinos 
apie juos ir žygius, kurių imatės, o Monreveli, man beliks tik 
drebėti dėl jūsų... Paieškosime kitų būdų ir slėpkim nuo jo savo 
ketinimus... Leiskit man pagalvoti keletą dienų, aš jums prane- 
šiu, ką būsiu padariusi; tuo tarpu pagyvenkit pilyje; o aš pa- 
skleisiu įvairiausių gandų dėl priežasčių, kurios jus čia sulaiko. 

Monrevelis, be galo patenkintas gautu pažadu ir nė nejsi- 
vaizduodamas, kad gali būti apgautas, nes jo garbinga ir jautri 
širdis niekad nežinojo gudrybių, dar sykį apkabina grafienės ke- 
lius ir pasišalina mažiau skaudančia širdimi. 

Ponia de Sanser pasinaudoja šitom valandėlėm ir duoda 
reikalingus nurodymus savo klastingiems planams įgyvendinti. 
Jaunasis Klotildos giminaitis, paslapčiom įleistas pilin ir perreng- 
tas pažu, taip gerai vaidina savo rolę, kad Monrevelis nieko ne- 
pastebi. Keturi nepažįstami tarnai gyvena vienu metu dvare ir 
laikomi grafo de Sansero tarnais, grįžusiais į jo namus po šei- 
mininko mirties; bet grafienė pasirūpina pranešti Monreveliui, 
kad šie svetimšaliai yra iš Saleno palydos. Nuo šio momento ri- 
teris vos vos begali pasišnekėti su mylimąja; jeigu prisistato prie 
jos durų, kambarinės jo neįleidžia, jeigu nori prieiti prie jos 
parke, sode, arba ji pabėga nuo jo, arba pamato ją su savo var- 
žovu: tokios nesėkmės per daug gildo įsijaudrinusią Monrevelio 
sielą: galop, kone puolęs neviltin, prieina prie Ameli, kurią apsi- 
metėlis Salenas ką tik paliko vieną. 

— Žiaurioji, — sako jai, negalėdamas susitvardyti, — tai jūs 
taip niekinat mane, kad norite susisaistyti baisiais ryšiais, kurie 
mus išskirtų? Ir dabar, kada palenkiau į savo pusę jūsų motiną, 
dabar tik jūs, tik jūs viena — deja! — smogiate smūgius, draskyte 
draskančius man širdį! 

Ameli, perspėta dėl vilties kibirkštėlės, kurią grafienė įžiebė 
Monreveliui, be to, manydama, kad tai turėtų pasitarnauti lai- 
mingai atomazgai, Ameli, sakau jums, ir toliau apsimetinėja; ji 

atsako mylimajam, kad jei jis nori išvengti to skausmingo spek- 
taklio, kuris tikriausiai jam keliąs baimę, tai gali elgtis kaip 
tinkamas, ir kad ji pirmoji patarianti išvykti iš čia ir drauge su 
karo deive Belone pamiršti visas meilės širdperšas. Tačiau kad 
ir ką jai buvo prikalbėjusi grafienė, Ameli jokiais būdais nepa- 
sako mylimajam įtarianti jį drąsos stygium. Ameli pernelyg gerai 
pažįsta Monrevelį, kad juo abejotų — širdies gilumoje per daug 
jį myli, kad drįstų pasišaipyti iš tokio švento dalyko. 

— Tada viskas aišku, aš turiu jus palikti! — sušunka kaš- 
telionas, laistydamas ašaromis Ameli kelius, prie kurių dar sykį 
drįsta prisiliesti. — Jūs turite galią man įsakinėti! Ką gi! Savo 
širdyje rasiu jėgų jums paklusti. Tegu laimingas mirtingasis, 
kuriam jus palieku, pažįsta kainą to, ką jam užleidžiu! Tegu jis 
padaro jus laimingą — jūs to nusipelnėt. Ameli, jūs pasidalinsit 
su manimi savo džiaugsmu! Tai vienintelė malonė, kurios jūsų 
prašau; aš būsiu mažiau nelaimingas, žinodamas, kad jūs gyve- 
nate laimėje. 

Ameli negalėjo ramiai išklausyti šitų žodžių... Netikėtai iš- 
tryškusios ašaros ją išduoda, ir tada Monrevelis, spausdamas ją 
glėbyje, sušunka: 

— Kokia laiminga akimirka! Aš pajutau sielvartą širdyje, 
kurią taip ilgai tikėjau esant mano! O brangioji Ameli! Juk ne- 
tiesa, kad jūs mylite Saleną, jei apraudate Monrevelį? Pasakykit 
man, Ameli, vieną žodį, ir kad ir koks didelis bailys būtų tasai 
monstras, kuris jus iš manęs pagrobia, aš arba priversiu jį kautis, 
arba nubausiu jį sykiu ir už jo niekingą bailumą, ir už tai, kad 
jis drįsta rodytis jums akyse. 

Bet Ameli atitoko: prigrasintai, kad gali viską prarasti, jai 
buvo per daug svarbu tebevaidinti tą rolę, kurią buvo liepta 
vaidinti, todėl ji nedrįso nė akimirką pasiduoti silpnumui. 

— Aš nė neketinu slėpti ašarų, kurias jūs netikėtai pama- 
tėte, riteri, — tvirtai atsakė. — Bet jūs blogai viską išsiaiškinat 
— aš tik mažumėlę pasigailėjau jūsų, ir jos pradėjo byrėti, nors 
meilė čia visai niekuo dėta. Nuo seno įpratusiai jus matyti, man 
skaudu jus prarasti, betgi tas mano liūdnumas pareina ne nuo 
kokio švelnesnio jausmo, o tik iš paprasčiausios draugystės. 

— O teisingasai Dangau! — sušunka kaštelionas, — tai jūs 
atimat net paguodą, ką tik raminusią man širdį!.. Ameli, kokia 
jūs esat Žiauri tam, kuris niekad niekuo jums nenusikalto, tik 
dievino jus! Tai ir šitas ašaras, kuriomis, tuštybės apimtas, ką 
tik didžiavausi, privalau priskirti jūsų gailesčiui? Nejau tik tokio 
jausmo galiu iš jūsų tikėtis? 

Kažkas ėjo artyn, ir mūsų mylimieji buvo priversti išsiskirti 
— vienas su neviltim, žinoma, o kita — dėl tokios žiaurios prie- 
vartos skausmo gildoma širdžia... bet daug lengviau atsidususi, 
kad bent šis netikėtas susitikimas išvadavo ją nuo ilgesnių kan- 
čių... 

Prabėgo dar daugel dienų, ir grafienė jomis pasinaudojo 
išdėstyti paskutinėms savo baterijoms, kai Monrevelis, vieną 
vakarą vienas ir beginklis grįždamas iš sodų gilumos, kur jį buvo 
nuvedusi melancholija, staiga buvo užpultas keturių vyrų, regis, 
ketinusių jį užmušti. Tačiau ir tokiomis pavojingomis aplinky- 
bėmis jo neapleidžia drąsa — jis ginasi, nuveja šalin jį spaudžian- 
čius priešus... šaukiasi pagalbos ir išsivaduoja, padedamas gra- 
fienės Žmonių, atvykusių vos pasigirdus jo šauksmui. Ponia de 
Sanser, patyrusi apie jį ką tik ištikusį pavojų... klastingoji Sanser, 
žinojusi geriau nei kas kitas, kieno rankomis įvykdyta ši klasta, 
prašo Monrevelį prieš einant namo užsukti į jos apartamentus. 

— Ponia, — sako kreipdamasis į ją kaštelionas, — aš neži- 
nau, kas tieji, kurie kėsinasi į mano gyvybę, bet iki šiol nema- 
niau, kad jūsų pilyje kas nors galėtų užpulti beginklį riterį. 

— Monreveli, — atsako grafienė, gerai matydama, kad jis dar 
susijaudinęs, — man sunku jus apsaugoti nuo šių pavojų, aš tik 
galiu padėti jums nuo jų apsiginti... Mes puolėme jūsų gelbėti, 
o ką aš dar galėjau padaryti? Jau sakiau, jūs turite reikalą su 
išdaviku, ir bergždžios bus jūsų pastangos kovoti su juo garbin- 
gais metodais — jis jų nepripažins, o jūsų gyvybei grės pavojus. 
Aš, žinoma, irgi norėčiau, kad jis būtų kuo toliau nuo mano 
namų, bet argi galiu uždrausti gyventi savo pilyje žmogui, kurį 
Burgundijos kunigaikštis man liepia priimti kaip žentą? Žmogui, 
kurį myli ir kurio mylima mano duktė? Būkit teisingesnis, riteri, 

aš prisikentėjau tiek, kiek ir jūs, palyginkite tą naudą, kuri ska- 
tina mane taip elgtis, su ta gausybe saitų, siejančių mane su jūsų 
likimu. Nė kiek neabejoju, kad į jus kėsinosi Salenas; jis suži- 
nojo apie priežastis, sulaikančias jus čia tuo metu, kai visi ri- 
teriai yra prie savo vadų, apie jūsų meilę, nelaimei, per daug 
žinoma, tikriausiai atsirado nediskretiškų Žmonių... Salenas ker- 
šija ir, pernelyg gerai suprasdamas, kad kitaip negali jumis atsi- 
kratyti, kaip tik įvykdydamas nusikaltimą, jo ir griebiasi; pa- 
matęs, kad nepasisekė, pamėgins dar sykį... Ak, švelnusis mano 
riteri, aš drebu... drebu dėl to dar labiau nei jūs... 

— Ką gi, ponia, — atsikirto kaštelionas, — tada įsakykit jam 
nusimesti tuos niekam nenaudingus persirengėlio drabužius ir 
leiskit man jį pulti taip, kad priversčiau atsakyti tuo pačiu... Kas 
gi verčia Saleną slėptis, jeigu jis gyvena pas jus savo valdovo 
įsakymu? Nebent yra tos, kurios palankumo ieško, mylimas, o 
jūsų, ponia, globojamas? 

— Mano globojamas? Riteri, nesitikėjau iš jūsų tokio įžei- 
dimo... bet tai niekis, dabar ne laikas teisintis, tik atsakykim į 
jūsų teiginius, ir kai viską paaiškinsiu, pamatysite, ar aš pritariu 
dukters pasirinktiems metodams. Jūs klausiate manęs, kodėl 
Salenas slepiasi? Iš pradžių, rūpindamasi jūsų saugumu, to parei- 
kalavau aš pati, ir jeigu jis ir toliau apsimetinėja, tai tik todėl, 
kad bijo; jis bijo jūsų, vengia, puola jus kaip išdavikas... Norite, 
kad leisčiau jums susikauti garbingoje dvikovoje? Patikėkit, 
Monreveli, jis nesutiks — jau sakiau jums, jeigu jam Žinomi jūsų 
ketinimai, jis pasistengs imtis priemonių, ir aš nebegalėsiu dau- 
giau už jus atsakyti. Mano padėtis jo atžvilgiu yra tokia, kad aš 
net negaliu jam papriekaištauti dėl to, kas įvyko; atsikeršyti 
galite tik jūs, tai priklauso tik nuo jūsų, ir aš labai jūsų gailausiu, 
jei nepasinaudosit teisėta keršto galimybe po tokio bjauraus jo 
pasielgimo. Argi turint reikalą su išdavikais privalu laikytis jų 
garbės įstatymų? Ir kaipgi jūs galite ieškoti kitų atsikeršijimo 
būdų, jei ne tų pačių, kuriais naudojasi jis, būdamas įsitikinęs, 
kad nepriims nė vieno tų, kuriuos jam pasiūlys jūsų dorumas? 
Ar neprivalote jo perspėti, riteri, ir apskritai nuo kada bailio 

gyvybė yra tokia brangi, kad negalima jo atsikratyti be kovos? 
Paprastai varžomasi su garbingų žmogumi, ir tas, kuris norėjo 
atimti jums gyvybę, nužudomas; te jums pasitarnauja jūsų val- 
dovų pavyzdys: kai Karolio Burgundiečio, kuris šiandien mus 
valdo, išdidumą paniekino hercogas Orleanietis, ar jis siūlė jam 
stoti į dvikovą, ar paprasčiausiai liepė jį nužudyti? Pastarasis 
variantas jam pasirodė tikresnis, juo ir pasinaudojo; O ar ne tas 
pat jam nutiko Montero, kai juo ėmė skųstis dofinas? Mūsų 
elgesys nėra nei mažiau garbingas, nei šaunus, riteri, kai turime 
atsikratyti sukčiumi, besikėsinančiu į mūsų gyvybę... Taip, Mon- 
reveli, taip, aš noriu, kad duktė būtų jūsų, noriu, kad gautumėt 
ją bet kokia kaina... Nesistenkit sužinoti, kokiais jausmais vado- 
vaudamasi jinai geidžia jus turėti prie savo šalies... aš, be abejos, 
imčiau raudonuoti... o ir ši nevisiškai pasveikus širdis... Nesvarbu 
— jūs būsite mano žentas, riteri, būsite... Aš noriu jus matyti 
laimingus netgi savo laimės sąskaita... Išdrįskite dabar man pasa- 
kyti, kad aš globoju Saleną, išdrįskite tai pasakyti, mielas bičiuli, 
ir aš įgysiu teisę elgtis su jumis neteisingai, jeigu neįvertinsite 
iki šiol jums rodyto mano gerumo. 

Susigraudinęs Monrevelis puola po kojų grafienei ir prašo 
atleisti, kad taip blogai apie ją galvojęs... Bet padaryti nusikal- 
timą — nužudyti Saleną — jam regis ne pagal jėgas. 

— Ak, ponia! — sušunka raudodamas, — šitos rankos nie- 
kad neišdrįs įsmeigti durklo į krūtinę panašiam į mane žmogui, 
o ir Žmogžudystė, pats baisiausias nusikaltimas... 

— Tai jau ne nusikaltimas, jei jis padeda išgelbėti mūsų gy- 
vastį... Bet koks jūs silpnavalis, riteri... ir kaip šis silpnumas 
nepritinka didvyriui! Tada gal paaiškinsit man, kaip jūs elgiatės, 
eidamas į mūšį? Argi šitie laurai, kuriais esate apvainikuotas, 
nėra pelnyti žmogžudysčių kaina? Jūs manote, kad galite leisti 
sau nusmeigti durklu savo kunigaikščio priešą ir drebate iš bai- 
mės, kai reikia nudurti savąjį. Ir koks tada turėtų būti tasai 
tironiškas įstatymas, galįs nustatyti tokį be galo skirtingą dviejų 
tų pačių veiksmų vertinimą? Ak, Monreveli, tada mes arba išvis 
neturime teisės niekad kėsintis į niekieno gyvybę, arba, jeigu 

šitoks poelgis mums kartais gali pasirodyti teisėtas, tai tik todėl, 
kad yra padiktuotas keršto už įžeidimą... Bet ką aš čia kalbu, ir 
argi man tas rūpi! Drebėk, silpnavali, bailus žmogau, ir, absur- 
diškos baimės dėl įsivaizduojamo nusikaltimo apakintas, negar- 
bingai atiduok tą, kurią myli, į monstro, kuris tau ją atima, ran- 
kas, ir žiūrėk, kaip tavo nelaimingoji, suviliotoji, nevilties apim- 
ta, išduota Ameli kankinasi patekusi į bėdą, kaip ji šaukiasi tavo 
pagalbos, o tu, klastingasai, vis tiek bemeiliji palikti nelaimin- 
£ąją, kurią mylėjai, užuot teisingai ir nieko nelaukdamas atėmęs 
gyvybę niekingajam judviejų kankintojui. 

Matydama Monrevelį dvejojant, grafienė galop pasitelkė visą 
savo išmonę, kad sušvelnintų tą siaubą, kuriam pati jį skatino, 
ir leido Monreveliui pajusti, kad jei toks pasielgimas yra neišven- 
giamas, tai esą labai pavojinga delsti; žodžiu, jei jis nepasku- 
bėsiąs, tai ne tik jo gyvybei kiekvieną akimirką grėsiąs pavojus, 
bet jis net rizikuojąs savo akimis išvysti, kaip būsianti pagrobta 
jo mylimoji, nes Salenas, negalėdamas nepastebėti jos šaltumo, 
bet būdamas tikras, kad Burgundijos kunigaikštis pritars bet 
kokioms priemonėms, kurių imsiąsis, norėdamas gauti tą, kurią 
myli, tikriausiai pirmai progai pasitaikius pavogs ją, ir tai pa- 
darys labai nesunkiai, nes Ameli tam neprieštaraujanti; taigi 
grafienė taip įkaitina jaunojo riterio protą, kad šis su viskuo 
sutinka ir prie grafienės kojų prisiekia nudurti savo varžovą. 

Iki to momento kerštingosios moters mintys, be abejo, atro- 
dė dviprasmės, tačiau tolesni siaubingi įvykiai su kaupu jas pa- 
aiškins. 

Monrevelis išėjo, bet greit persigalvojo ir, prigimties balsui, 
nepaisant jo valios, atkakliai besigrumiant su kerštingas mintis 
įkvėpusiu balsu, jis nenorėjo apsispręsti tol, kol nesugalvojo 
veikti taip, kaip jam liepė veikti sąžinė ir garbė, kitą dieną jis 
siunčia tariamajam Salenui kvietimą dvikovon, ir kone tą pačią 
valandą gauna tokį atsakymą: 


Esu visai nelinkęs kautis dėl to, kas man priklauso, mirties 
tegali trokšti tik gražuolės atstumtas mylimasis; kai dėl manęs, aš 
myliu gyvenimą; ir kaipgi galėčiau jo nebranginti, jeigu kiekviena 

jį sudaranti akimirka tokia neįkainojama manajai Ameli? Karoliui 
reikalingi didvyriai, tad jei norite kautis, skubėkit pas jį — patikekit 
manimi, Marso pratybos jums tinka geriau nei meilės švelnumai; 
atsiduodami pirmiesiems, jūs pelnysit šlovę, o kiti, dėl kurių, be 
abejo, aš niekuo nerizikuoju, gali jums brangiai atsieiti. 


Perskaitęs šiuos Žodžius, kaštelionas sudrebėjo iš įniršio. 

— Išdavikas! — sušuko, — jis grasina man ir nedrįsta gin- 
tis, dabar manęs niekas nelaiko, pagalvokim apie savo saugu- 
mą, stenkimės išsaugoti savo meilės objektą; neturiu svyruoti nė 
akimirkos. Didysis Dieve, ką aš čia kalbu... Jeigu ji myli jį... jeigu 
ir Ameli liepsnoja meile klastingajam varžovui, tai ar atimdamas 
jam gyvybę susigrąžinsiu savo mylimosios širdies palankumą? Ar 
išdrįsiu stoti jos akivaizdoje, susitepęs rankas to, kurį ji dievina, 
krauju?.. Šiandien esu jai niekas... o jei eisiu dar toliau, jinai 
pradės manęs nekęsti. 

Tokios buvo nelaimingojo Monrevelio mintys... tokie buvo 
jį draskantys jausmai, kai, praėjus maždaug dviem valandoms po 
to, kai gavo atsakymą, kurį mes ką tik skaitėme, grafienė pasi- 
kvietė jį pas save. 

— Norėdama išvengti jūsų priekaištų, — tarė vos jam įėjus, 
— aš ėmiausi pačių tikriausių priemonių, kad būčiau informuo- 
jama apie tai, kas čia dedasi; jūsų gyvybei gresia nauji pavojai, 
iškart rengiami du nauji nusikaltimai: praėjus valandai po saulės 
laidos, jus seks keturi vyrai, kurie tol neatstos nuo jūsų, kol 
nenudurs; tuo metu Salenas pagrobs mano dukterį; jei pasiprie- 
šinsiu, jis apie tai praneš kunigaikštienei ir pasiteisins, apkal- 
tindamas mus abu. Jūs išvengsite pirmojo pavojaus, jei jus lydės 
šeši mano Žmonės — jie lauks jūsų prie durų... Kai išmuš dešimt 
valandų, palikite sargybą, įsigaukite vienas į didžiąją skliautuotą 
salę, susisiekiančią su mano dukters kambariais, tą pačią valan- 
dą, apie kurią minėjau, Salenas eis per šią salę pas Ameli; ji 
laukia jo, jiedu išvyks prieš vidurnaktį. Tada... apsiginklavęs štai 
šiuo durklu... paimkit jį, Monreveli, noriu, kad paimtumėt jį iš 
mano rankų... — tada, sakau jums, jūs atsikeršysite už pirmąjį 
nusikaltimą ir užbėgsit už akių antrajam... Matot, neteisingasis 

vyre, kad būtent aš noriu įduoti į rankas ginklą, kuris turi nu- 
bausti jūsų neapykantos objektą, būtent aš grąžinu jus pas tą, 
kurią, be abejo, mylite... Gal dar imsite man priekaištauti?.. 
Nedėkingasai, štai kaip aš atmoku už tavo panieką... Eik, bėk, 
keršyk, Ameli tavęs laukia mano glėbyje... 

— Duokit jį šen, ponia, — tarė Monrevelis, iš begalinio pyk- 
čio pamiršęs neryžtingumą, — duokit jį, niekas daugiau man 
nekliudo su įniršiu užmušti savo varžovą, aš siūliau jam garbin- 
gus kovos būdus, jis atsisakė, jis bailys, todėl tegu gauna, kas 
Dievo skirta... Duokit, aš paklūstu jums... 

Kaštelionas išeina... Vos tik palieka grafienę, šioji skubiai 
kviečiasi dukterį. 

— Ameli, — sako jai, — mes dabar turim įsitikinti riterio 
meile, mes taip pat turim pasirodyti esą jo vertos; antraip visi 
nauji išbandymai būtų beprasmiai; taip, aš galų gale sutinku 
patenkinti jūsų norus; bet kadangi, nelaimei, Burgundijos kuni- 
gaikštis, be jokių abejų, atiduoda jus Salenui... ir kad yra daugiau 
negu tikra, jog nepraėjus nė savaitei jis bus čia, jums, jei norite 
priklausyti Monreveliui, belieka viena — bėgti; reikia padaryti 
taip, kad jis pagrobtų jus tarsi man nežinant ir kad tam tikslui 
pasinaudotų paskutiniu mano vyro pageidavimu; kad neigtų kada 
nors. girdėjęs apie mūsų kunigaikščio valios pakeitimą, kad Mon- 
revelis slapta susituoktų su jumis ir po to skubiai jotų prašyti 
kunigaikščio atleidimo. Jūsų mylimasis pripažino, kad šios sąly- 
gos yra būtinos, ir su visomis sutiko; bet aš norėjau jus perspėti 
pirmiau, nei jis prisipažins jums... Kaip jums patinka mano su- 
manymas, dukra? Gal atrodo nepatogus ar neprideramas? 

— Jis būtų įvykdytas, ponia, — atsakė Ameli drauge su pa- 
garba ir dėkingumu, — ir be jūsų sutikimo. Bet dabar, kai tei- 
kiatės jam pritarti, man belieka apkabinti jūsų kelius, kad tokiu 
būdu paliudyčiau, kaip jautriai priimu tai, ką jūs maloningai 
teikiatės dėl manęs padaryti. 

— Tada negaiškim nė minutės, — atsakė klastingoji mote- 
ris, kurią dukters ašaros vėl įžeidė. — Monrevelis viską žino; bet 
svarbiausia — jums reikia persirengti, būtų neatsargu, jei kas jus 

atpažintų prieš atsiduriant mylimojo pilyje, ir dar nemaloniau 
būtų, jei atsitiktinai sutiktumėte Saleną, kurio mes laukiam kiek- 
vieną dieną. Taigi apsivilkite šitais drabužiais, — kalbėjo toliau 
grafienė, duodama dukrai tuos drabužius, kuriais vilkėjo apsi- 
metėlis Salenas, — ir eikit į savo kambarį, kai tik dešimtą va- 
landą sargybinis ims pūsti ragą; tai sutarta valanda, valanda, kai 
Monrevelis ateis pas jus; arkliai jūsų laukia, ir judu nedelsdami 
nė minutės iškeliausite. 

— O garbioji motina! — sušuko Ameli, puldama į grafienės 
glėbį. — Jeigu galėtumėte mano širdyje įžvelgti jausmus, kuriuos 
man sukeliate... jei galėtumėt... 

— Ne, ne, — nutraukė ją ponia de Sanser, išsivaduodama iš 
dukters rankų, — be reikalo dėkojat. Jei būsite laiminga jūs, tai 
būsiu ir aš — dabar tik pasirūpinkim jūsų persirengimu. 

Sutarta valanda artėjo. Ameli paima jai duodamus drabu- 
Žžius. Grafienė nepraleidžia nė smulkmenos, kad dukra būtų kuo 
panašesnė į jaunąjį Klotildos giminaitį, Monrevelio laikomą 
senjoru Salenu; grafienė pritaiko visus savo sugebėjimus, ir 
Monrevelis tikrai apsiriks. 

Pagaliau lemtingoji valanda išmuša... 

— Eikit, — sako grafienė. — Lėkit, dukra, mylimasis jūsų 
laukia. 

Ši įdomi būtybė, bijodama, kad dėl skubaus išvykimo daugiau 
nepasimatys su motina, ašarodama puola prie jos krūtinės. Gra- 
fienė gan sukta moteris, todėl norėdama nuslėpti savo žiaurų 
sumanymą, tarsi švelnumo perimta apkabina dukterį ir drauge 
su ja išlieja keletą ašarų. Ameli atsiplėšia nuo jos, bėga į savo 
kambarį; atidaro duris į niūrią salę, kurią vos vos šviečia silpna 
šviesa ir kur Monrevelis su durklu rankoje laukia savo varžovo, 
norėdamas jį parblokšti žemėn. Vos tik pamato kažkokią žmo- 
gystą, visa savo apranga panašią į tariamą priešą, aršiai puola 
į priekį, aklom smogia durklu ir palieka gulėti ant grindų pa- 
plūdusią kraujais brangiąją būtybę, už kurios gyvastį būtų tūks- 
tantį kartų paaukojęs savąją. 

— Išdavike! — sušunka bemat su žibintu pasirodžiusi gra- 

fienė. — Štai kaip aš atsikeršiju už tavo panieką. Pasižiūrėk, 
kokią klaidą padarei, ir paskui gyvenk, jei gali. 

Ameli dar alsuoja ir dejuodama spėja ištarti keletą žodžių 
Monreveliui. 

— O švelnusis drauge, — šnabžda, nušilpusi nuo skausmo ir 
netekusi gausybės kraujo... — Ką aš padariau, kad pelnyčiau 
mirtį nuo tavo rankos? Tai gal čia tos pinklės, kurias man rezgė 
mano motina? Eik, aš tau nepriekaištauju: Dangus mane ap- 
švietė paskutinę akimirką... Monreveli, atleisk man, kad slėpiau 
nuo tavęs savo meilę. Tu privalai žinoti, kas mane vertė tai 
daryti; te mano paskutiniai žodžiai bent įtikina tave, kad tu 
neturėjai nuoširdesnės draugės kaip aš... kad mylėjau tave labiau 
už savo gyvybę ir kad mirštu, dievindama tave. 

Bet Monrevelis nieko nebegirdi. Atsiklaupęs, prigludęs prie 
kraujuojančio Ameli kūno, bando gaivinti šitą mielą dvasią, 
pūsdamas į ją savąją, degančią meile ir viltimi... Jis čia rauda, 
čia kaltina save ir prakeikia šlykštųjį šio nusikaltimo autorių. 
Staiga atsistoja ir su įniršiu sušunka grafienei: 

— Ko tu iš šio niekingo poelgio viliesi? Gal šitaip tikėjaisi 
patenkinti savo siaubingus geidulius? Gal manei, kad Monre- 
velis yra toks silpnavalis, kad galėtų pergyventi tą, kurią die- 
vina?.. Šalin, šalin, nes aš dabar už nieką neatsakyčiau, jei tavo 
piktadarysčių pašiurpintas imčiau jas plauti tavo krauju... 

— Smok, — tarė priblokšta grafienė, — smok, štai mano 
krūtinė; manai, kad dabar, kai viltis turėti tave man amžinai 
atimta, aš branginu savo gyvybę? Aš norėjau atsikeršyti, norėjau 
atsikratyti šlykščios varžovės, ir aš nebetrokštu nei pergyventi 
savo nusikaltimo, nei nevilties. Bet gyvybę man teatima tavo 
ranka, aš geidžiu mirti tik nuo tavo smūgių... Na, kas tave su- 
laiko?.. Baily, negi dar per mažai tave įžeidžiau? Kas pi tramdo 
tavo pyktį? Užsidek keršto fakelą šitam brangiam kraujyje, kurį 
priverčiau tave pralieti, ir negailėk tos, kurios tikriausiai nekenti 
ir kuri negali liautis tave dievinusi. 

— Monstre! — sušuko Monrevelis, — tu neverta mirties... aš 
nenoriu atsikeršyti... Gyvenk kaip šios žemės siaubas, gyvenk 

draskoma sąžinės graužaties; tegu visa, kas alsuoja, šlykštisi tavo 
piktadarybėmis ir niekina tave; tegu kiekvieną mirksnį tavo iš- 
gąsdinta dienos šviesa tampa tau nepakeliama; bet žinok, kad 
tavo niekšybės neatims iš manęs tos, kurią dievinu... Mano siela 
nueis paskui ją prie Amžinybės slenksčio. Mudu abu melsimės 
Dievui prieš tave. 

Sulig šiais žodžiais Monrevelis nusiduria ir, išleisdamas pas- 
kutinį atodūsį, apsikabina savo brangiausiąją ir taip stipriai su- 
spaudžia ją glėbyje, kad jokia žmogiška jėga negalėjo jų išskirti... 
Abu buvo paguldyti į vieną grabą ir pastatyti pagrindinėje San- 
sero bažnyčioje, kur tikri mylimieji ateina retkarčiais išlieti ašarų 
ant jų kapo ir su grauduliu perskaityti eilių, iškaltų marmure, 
po kuriuo jie ilsisi, ir kurias teikėsi sukurti pats Liudvikas XII: 


Raudokit, mylimieji, — i: Jie, kaip jūs, mylėjos, 
Nors moterystės džiaugsmo nepatyrė. 

Graži draugystė juodu siejo, 

Bet kerštas amžinai išskyrė. 


Tik viena grafienė pergyveno savo nusikaltimus, bet tam, kad 
apraudotų juos visą gyvenimą; pasinešusi į begalinį pamaldumą, 
mirė ji po dešimties metų kaip Oksero vienuolė ir paliko savo 
atsivertimo šviesos nušviestą ir iš tikro nuoširdžios atgailos su- 
graudintą vienuoliją. 


EŽENI DE FRANVAL 
TRAGIŠKA APYSAKA 


ienintelis tikslas, paskatinęs mus apsakyti šią isto- 

riją, — pamokyti žmogų ir atversti jį į dorovingumą. 

Kad ją skaitydamas suvoktų, koks baisus pavojus kas 
valandėlę tyko tų, kurie viską sau leidžia, norėdami patenkinti 
savo geismus! Tegul jie įsitikina, kad nuo klystkelių negali ap- 
saugoti nei geras auklėjimas, nei turtai, nei talentai, nei gamtos 
dovanos, jei jų vertės neiškelia ir nepalaiko santūrumas, gražus 
elgesys, dorybingumas ir kuklumas: štai kokias tiesas norėjome 
priminti. Tebūnie mums atleista už siaubingas Žiauraus nusikal- 
timo smulkmenas, kurias esame priversti papasakoti; argi įma- 
noma įkvėpti pasibjaurėjimą panašiais iškrypimais, neturint drą- 
sos nupiešti juos be jokios skraistės? | 

Retai kada vienas žmogus būna apdovanotas viskuo, ko rei- 
kia jo klestėjimui; jeigu gamta buvo jam palanki, tai fortūna 
pagailėjo savo dovanų; o jeigu fortūna apipylė jį malonėmis, tai 
nuskriaudė gamta, matyt, Dangaus ranka norėjo parodyti mums, 
kad kiekvienai būtybei, kaip ir didingiausiems jos darbams, pu- 
siausvyros įstatymai — tai svarbiausi Visatos įstatymai, kuriems 
paklūsta visi reiškiniai, visi augalai ir visi gyviai. 

Franvalis gyveno Paryžiuje, kur buvo gimęs, turėjo ketu- 
riasdešimt tūkstančių livrų rentos, puikų stotą, kuo maloniausią 
išvaizdą ir visokeriopų talentų; bet po šita žavinga išore slypėjo 
įvairiausios ydos, deja, ir tokios, kurios, užvaldžiusios žmogų ir 
tapusios įpročiu, taip greit atveda į nusikaltimą. Nežabota vaiz- 
duotė, piešianti neįmanomus paveikslus, buvo pirmas Franvalio 
trūkumas, niekas nuo jo nepasitaiso, ir kuo silpnesnis žmogus, 
tuo labiau paklūsta jo įtakai; kuo mažiau gali, tuo daugiau imasi; 

kuo mažiau daro, tuo daugiau prisigalvoja; sulig kiekvienu am- 
žium kyla naujų sumanymų, ir persisotinimas anaiptol neatvė- 
sina, O verčia išgalvoti vis pražūtingesnių įmantrybių. 

Kaip jau sakėme, Franvalis su kaupu turėjo visokiausių jau- 
nystės džiaugsmų, visokiausių ją puošiančių talentų, bet jis buvo 
kupinas paniekos moralinėms ir religinėms priedermėms, tad 
mokytojai jam negalėjo įskiepyti nė vienos iš jų. 

Tokiame amžiuje, kai pavojingiausios knygos lengvai pa- 
tekdavo į vaikų, kaip ir į jų tėvų bei guvernantų, rankas, kai 
sistemos lengvabūdiškumas buvo pateikiamas kaip filosofija, 
netikėjimas — kaip tvirtybė, pasileidimas — kaip vaizduotės 
žaismas, jaunojo Franvalio būdas kėlė tik šypseną; jeigu jį ir 
pabardavo, tai apsisukę vėl puldavo girti. Franvalio tėvas, didelis 
madingų sofizmų gerbėjas, pirmasis skatino sūnų iš esmės pa- 
mąstyti apie visus šiuos dalykus; jis pats duodavo sūnui kūrinių, 
padedančių kuo greičiau jį ištvirkinti; koks mokytojas po viso 
šito būtų išdrįsęs dėstyti kitokius principus, negu skelbė namų 
galva, kuriam jie turėjo paklusti? 

Kaip jau ten buvo, taip, bet Franvalis gana jaunas neteko 
tėvų, ir kai jam sukako devyniolika metų, senas dėdė, kuris ne- 
trukus pasimirė, užrašė jam visą turtą su sąlyga, kad sūnėnas 
greit ves. 

Paveldėjus tokį turtą, ponui de Franvaliui nebuvo sunku 
susiieškoti nuotaką; atsirado aibė gerų partijų, bet jaunuolis mal- 
davo dėdę parinkti jam tik jaunesnę merginą, turinčią kuo ma- 
žiau giminių, todėl senasis ponas, norėdamas įtikti sūnėnui, at- 
kreipė dėmesį į panelę de Farnej, bankininko dukterį, gyve- 
nančią tik su motina, tiesa, dar gana jauną, bet užsitikrinusią 
šešiasdešimties tūkstančių livrų rentą; panelė de Farnej turėjo 
penkiolika metų ir buvo dailiausios, kokią tik tada galėjai rasti 
Paryžiuje, išvaizdos... angeliškas subtilių bruožų veidelis, spin- 
dintis skaistybe ir lipšnumu, meile ir žavesiu... puikūs geltoni, 
iki juosmens vilnijantys plaukai, didelės mėlynos akys, šviečian- 
čios drovumu ir meilumu, plonas, lankstus ir liaunas liemuo, 
lelijos švelnumo ir rožės gaivumo oda... Merginai netrūko talen- 

tų, ji buvo nepaprastai lakios vaizduotės, bet truputį liūdna, 
paženklinta ta tylia melancholija, kuri traukia prie knygų ir vie- 
natvės, atrodo, tokiomis savybėmis gamta apdovanoja tik tas 
būtybes, kurias savo ranka pasmerkia nelaimėms, ir tarsi norė- 
dama jas palengvinti, įdiegia jaudinantį mokėjimą niūriai mė- 
gautis tomis nelaimėmis ir ašaras vertinti labiau už tuščius 
džiaugsmus, kur kas blankesnius ir lėkštesnius. 

Ponia de Farnej, tada trisdešimt dvejų metų, buvo tokia pat 
protinga ir žavi kaip duktė, tik gal kiek per daug santūri ir griež- 
ta; trokšdama laimės savo vieninteliam vaikui, dėl šių vedybų ji 
tarėsi su visu Paryžium; kadangi neturėjo giminių ir patarimą 
galėjo gauti vien iš keleto atitolusių draugų, kuriems buvo vis 
tiek, jie greitai įtikino motiną, kad jos dukrai besiperšantis jau- 
nikis — geriausia partija Paryžiuje ir kad ji padarytų nedovano- 
tiną kvailystę, jeigu nepasinaudotų tokia galimybe; ji ja pasinau- 
dojo, ir gana turtingi jaunieji, įsigiję nuosavą namą, apsigyveno 
jame nuo pat pirmųjų dienų. 

Jaunojo Franvalio širdyje nebuvo vietos tokioms ydoms, kaip 
vėjavaikiškumas, netvarkingumas, neapdairumas, kurios trukdo 
jaunuoliui suaugti į vyrus nesulaukus trisdešimties metų; Fran- 
valis buvo tvirtos valios, mėgo tvarką, mokėjo žiūrėti namus, 
taigi turėjo visas savybes, reikiamas šeimyninei laimei. Jo ydos 
buvo visai kitokio pobūdžio, veikiau brandaus amžiaus nedorybės 
negu jaunystės paklydimai: veidmainiškumas, intrigų pomėgis, 
piktumas, klastingumas, egoizmas, neregėtas suktumas, apgau- 
lingumas — ir visa tai slėpė išorinis žavesys, mūsų jau minėti 
talentai, net gražbylystė... begalinis proto lankstumas ir labai 
patraukli išvaizda. Toks buvo Žmogus, kurio portretą ketiname 
nupiešti. | 

Panelė de Farnej, pagal paprotį susipažinusi su savo jaunikiu 
šiek tiek daugiau kaip mėnesį prieš vestuves, suklaidinta netikro 
blizgesio, įkliuvo į spąstus; jai nepakako dienos juo atsigėrėti, 
jinai jį dievino, ir tas dievinimas pasiekė tokią ribą, kad net imta 
bijoti, kad kas nenutiktų šitai jaunai būtybei, jeigu kokia bėda 
sudrumstų šios santuokos malonumus, kur, kaip pati sakėsi, 
buvo vienintelė jos gyvenimo laimė. 

O Franvalis, filosofas santykiuose su moterimis, kaip ir visur 
kitur, elgėsi su savo žavinga Žmona šaltų šalčiausiai. “Mums 
priklausanti moteris, — sakė jis, — tai individas, kurį papročiai 
padaro mūsų vergu. Ji privalo būti švelni, paklusni... pakankamai 
dorybinga, nors aš ir nepaisau prietarų apie nešlovę, kurią, girdi, 
užtraukia žmona, imdama mėgdžioti mūsų ištvirkavimus. Tik 
negalima pakęsti, kad kas nors įsivaizduotų pasisavinęs mūsų 
teises. Visa kita neturi jokios reikšmės šeimyninei laimei". 

Kai vyro tokia nuomonė, nesunku atspėti, kad su juo liki- 
mą sujungsiančios vargšės merginos kelias nebus rožėmis klo- 
tas. Dora, jautri, gražiai išauklėta, ant meilės sparnų skrendanti 
pildyti visų norų, kuriuos bepareikštų jos širdžiai vienintelis 
pasaulyje žmogus, ponia de Franval pirmuosius metus nešiojo 
savo grandines, neįtardama, kad tai vergystės grandinės; jam 
buvo smagu žiūrėti, kaip ji rankioja trupinius nuo vedybų stalo 
ir dar džiaugiasi, kad jų jai likę, kaip visas savo Žinias, visą dė- 
mesį sutelkia į tas trumpas švelnumo valandėles, stengdamasi, 
kad Franvalis gautų viską, kas, jos manymu, reikalinga dievina- 
mo vyro pasitenkinimui. 

Geriausias įrodymas, jog Franvalis ne visada vengė savo ve- 
dybinių pareigų, buvo tas, kad jo žmona, tada jau sulaukusi 
šešiolikos su puse, pirmaisiais vedybinio gyvenimo metais pa- 
gimdė dukterį, dar gražesnę už motiną, kurią tėvas iškart pava- 
dino Eženi... Eženi, šlykščiausias ir kartu gražiausias gamtos 
kūrinys. 

Ponas de Franvalis, kuris nuo pat šitos mergaitės gimimo, 
be abejonės, kūrė bjauriausius planus, tuoj pat atskyrė ;ą nuo 
motinos. Iki septynerių metų Eženi buvo atiduota moterims, 
kuriomis Franvalis pasitikėjo: jos apsiribojo tinkamo charakterio 
formavimu ir išmokė mergaitę skaityti, tačiau, gink Dieve, nedie- 
gė nei religinių, nei moralinių principų, kuriuos tokio amžiaus 
vaikai paprastai jau žino. 

Ponia de Farnej ir jos duktė, labai pasipiktinusios dėl tokio 
elgesio, apipylė priekaištais poną de Franvalį, kuris šaltai atsakė 
ketinąs padaryti savo dukterį laimingą ir nenorįs kimšti jai į 

galvą chimerų, tik gąsdinančių žmones ir neduodančių jokios 
naudos; mergaitė, kuriai tereikia išmokti patikti, puikiausiai gali 
apsieiti be fantastinių nesąmonių, kurios tik drumstų iai ramybę 
ir neteiktų nei peno dvasiai, nei žavesio kūnui. Tokios kalbos 
baisiausiai nepatiko poniai de Farnej, kuri, toldama nuo šio 
pasaulio malonumų, vis labiau grimzdo į dangiškus apmąstymus; 
pamaldumas — būdinga silpnybė artėjant senatvei arba silpstant 
sveikatai. Aistrų sūkuryje ateitis, atrodanti tokia tolima, dažniau- 
siai niekam nerūpi, bet kai jos truputį aprimsta... kai ima artintis 
rūsčioji diena... kai pagaliau visi mus palieka, puolame prie Die- 
vo, apie kurį girdėjome vaikystėje, ir jei, anot filosofų, šios iliu- 
zijos tokios pat.klaidingos kaip ir kitos, tai bent jau ne tokios 
pavojingos. 

Franvalio uošvė, neturėdama giminių... nelabai pasitikėdama 
savimi ir klausydama, kaip jau sakėme, ką patars atsitiktiniai 
draugai... kurie dingsta, vos tik tau ko nors iš jų prireikia... 
priversta pradėti kovą su jaunu, maloniu, tvirtai ant kojų sto- 
vinčiu žentu, po ilgų galvojimų nusprendė, kad užteks pabarimo 
ir neverta imtis griežtų priemonių prieš žmogų, kuris galėtų 
nuskurdinti motiną ir uždaryti dukterį, jei ji išdrįstų su juo ly- 
gintis, todėl tik truputį papriekaištavo ir nutilo, pamačiusi, kad 
tai nieko gero neduos. 

Franvalis, įsitikinęs savo pranašumu, matydamas, kad jo bijo- 
masi, greit visai nustojo varžytis ir, tik dėl visuomenės akių laiky- 
damasis šiokio tokio padorumo, žengė tiesiai į savo siaubingą 
tikslą. 

K:.i Eženi sukako septyneri metai, Franvalis atvežė ją pas 
žmoną; ši švelni motina, nemačiusi savo vaiko nuo pat gimimo, 
be perstojo glamonėjo dukterį, ištisas valandas laikė prispaudusi 
priė krūtinės, bučiavo ir laistė ašaromis. Ji norėjo sužinoti, ką 
duktė moka, bet Eženi nemokėjo nieko daugiau, tik laisvai skai- 
tyti, buvo kuo geriausios sveikatos ir graži kaip angelas. Dar 
vieną nusivylimą ponia de Franval patyrė sužinojusi, kad jos 
duktė tikrų tikriausiai nežino net svarbiausių religijos tiesų. 

— Bet, pone, — kreipėsi ji į vyrą, — nejau auklėjate ją tik 

šiam pasauliui? Argi nepagalvojat, kad ji čia gyvens akimirką, 
kaip ir mes visi, 0 paskui nugrims į amžinybę, kuri bus jai pra- 
žūtinga, jeigu atimsite tai, kas teikia laimę pas Aukščiausiąjį 
Kūrėją, leidusį jai gimti. 

— Jei Eženi nieko nežino, ponia, — atsakė Franvalis, — jeigu 
nuo jos rūpestingai slepiamos šitos maksimos, tai dėl to ji nebus 
nelaiminga, nes jeigu jos tikros, tai Aukščiausiasis per daug 
teisingas, kad baustų ją už nežinojimą, o jei klaidingos, kam 
reikia apie jas kalbėti? Kai dėl kitų jos auklėjimo rūpesčių, 
prašau palikti juos man. Nuo šiandien aš būsiu jos mokytojas, 
ir užtikrinu jus, kad po keleto metų jūsų duktė pralenks visus 
savo amžiaus vaikus. | 

Ponia de Franval pamėgino priešintis, į pagalbą proto argu- 
mentams pasitelkdama širdies iškalbą ir ašaras, tačiau Franvalis, 
nė kiek nesuminkštėjęs, jų, rodos, nė nepastebėjo. Jis liepė iš- 
vesti Eženi ir pareiškė Žmonai, kad jei ji susimanysianti prieš- 
tarauti dėl auklėjimo, kurį jis ketinąs duoti savo dukteriai, arba 
pamėginsianti diegti kitokius principus, negu jis jai skiepysiąs, 
tai neteks malonumo ją matyti, nes jis išsiųsiąs dukterį į vieną 
iš savo pilių ir ji niekada daugiau iš ten neišeisianti. Ponia de 
Franval, įpratusi paklusti, nutilo; ji tik maldavo vyrą neišskirti 
jos su brangiąja būtybe ir verkdama pažadėjo netrukdyti auklėti 
dukters taip, kaip jis numatė. 

Nuo to laiko panelė de Franval buvo įkurdinta puikiuose 
kambariuose greta tėvo kambarių su aštraus proto guvernante 
ir jos padėjėja, kambarine ir dviem savo amžiaus mergaitėmis, 
pristatytomis ją linksminti. Jai buvo pasamdyti rašymo, piešimo, 
eiliavimo, gamtos istorijos, deklamacijos, geografijos, astronomi- 
jos, anatomijos, graikų, anglų, vokiečių, italų kalbų, fechtavimosi, 
šokių, jojimo ir muzikos mokytojai. Eženi bet kokiu metų laiku 
kasdien keldavosi septintą valandą; lakstydama po sodą, suval- 
gydavo storą riekę ruginės duonos — tai būdavo jos pusryčiai, 
aštuntą grįždavo ir truputį pabūdavo pas tėvą, kuris išdykaudavo 
su ja arba mokydavo mažų aukštuomenės gudrybių; iki devintos 
ruošdavosi pamokoms; tada ateidavo pirmasis mokytojas; iki 

dviejų valandų ji jų priimdavo penkis. Pietūs jai būdavo patie- 
kiami atskirai kartu su dviem draugėmis ir pirmąja guvernante. 
Juos sudarydavo daržovės, Žuvys, pyragaičiai ir vaisiai, niekada 
jokios mėsos, sriubos, vyno, likerio, kavos. Nuo trečios iki ket- 
virtos Eženi vėl eidavo į sodą pažaisti su mažosiomis draugėmis; 
čia jos kartu žaisdavo sviediniu, balionu, kėgliais, kamuoliuku, 
eidavo lenkčių; jos vilkėdavo patogius drabužius, tinkančius tam 
sezonui; niekas nevaržė jų kūno; jų niekada nekišdavo į juo- 
kingus banginio ūsų korsetus, lygiai pavojingus ir skrandžiui, ir 
krūtinei: trukdydami jaunai būtybei kvėpuoti, jie skatindavo 
plaučių ligas. Nuo ketvirtos iki šeštos valandos pas panelę de 
Franval vėl ateidavo mokytojai, kadangi visi tą pačią dieną ne- 
spėdavo, kiti ateidavo sekančią. Tris kartus per savaitę Eženi su 
tėvu lankydavo spektaklius, kur sėdėdavo mažose atskirose 10- 
žėse, metams jai išnuomotose. Devintą ji grįždavo ir vakarie- 
niaudavo. Tada gaudavo tik daržovių ir vaisių. Keturis kartus per 
savaitę nuo dešimtos iki vienuoliktos Eženi žaisdavo su savo tar- 
naitėmis, skaitydavo romanus, paskui eidavo gulti. Tris likusias 
dienas, kai Franvalis vakarieniaudavo namuose, ji praleisdavo 
viena tėvo kambaryje, ir tas laikas būdavo skirtas tam, ką Fran- 
valis vadindavo savo pamokomis. Tada jis ir dėstydavo dukteriai 
savo požiūrį į moralę ir religiją; pirmiausia pateikdavo, ką tais 
klausimais galvoja įvairūs Žmonės, o paskui — savo paties nuo- 
monę. | 

Iš guvaus proto, įvairiapusiškų žinių, karšto būdo ir jau bun- 
dančių aistrų nesunku buvo spręsti, kaip tokia sistema veikė 
Eženi sielą; bet kadangi nedorasis Franvalis siekė ne tik lavinti 
protą, jo pamokos dažniausiai uždegdavo ir širdį, ir tas šlykštus 
žmogus taip sugebėjo patikti savo dukteriai, taip meistriškai 
palenkė ją į save, pasirodė toks reikalingas jos mokymuisi ir 
malonumams, su tokiu įkarščiu stengėsi atspėti visus jos norus, 
kad Eženi pačioje geriausioje kompanijoje nerasdavo nieko mie- 
lesnio už savo tėvą; anksčiau, negu jis pats suvokė, silpna, ne- 
kalta būtybė jaunoje širdyje pajuto visus draugystės, dėkingumo 
ir švelnumo jausmus, kurie neišvengiamai virsta aistringa meile; 

visame pasaulyje ji tematė vieną Franvalį;, jai rūpėjo tik jis, ir 
ji tiesiog pasišiaušdavo vien nuo minties, kad kas nors gali juos 
išskirti; ji būtų paaukojusi jam ne tik savo garbę, ne tik grožį 
— sudėti tokią auką jaudinančiam dievinimo objektui jai atrodė 
pernelyg menka — ji būtų jam paaukojusi savo kraują ir net 
gyvybę, jei šis švelnus sielos draugas būtų pareikalavęs. 

Tačiau visai kitokius jausmus panelė de Franval jautė savo 
dorai, nelaimingai motinai. Tėvas apsukriai kartodavo dukrai, 
kad ponia de Franval, būdama jo žmona, reikalauja tiek dė- 
mesio, jog dažnai jis negali padaryti dėl savo brangiosios Eženi 
to, ką liepia širdis, ir taip rado būdą pasėti šitos jaunos būtybės 
sieloje daugiau neapykantos ir pavydo negu pagarbos ir meilės, 
kurią ji turėjo jausti tokiai motinai. 

— Mano drauge, mano broli, - kartais sakydavo Eženi Fran- 
valiui, kuris nenorėjo, kad duktė kitaip į jį kreiptųsi, — ta mo- 
teris, kurią tu vadini savo Žmona, ta būtybė, kuri, anot tavęs, 
paleido mane į pasaulį, per daug reikli, nes norėdama visada 
turėti tave prie savęs, ji atima iš manęs laimę būti su tavimi... 
Puikiai matau, tu mieliau leidi laiką su ja negu su savo Eženi. 
O aš, aš nekęsiu kiekvieno, kuris bandys pavogti iš manęs tavo 
širdį. | 

— Mano mieloji drauge, — atsakydavo Franvalis, — niekas 
visame pasaulyje neturės į mane daugiau teisių negu tu. Saitai, 
jungiantys tą moterį su tavo geriausiu draugu, atsirado iš tra- 
dicijos bei socialinių susitarimų, į kuriuos aš žiūriu filosofiškai, 
ir tie saitai niekad nebus stipresni už saitus, kurie mus riša... Tu 
visada būsi mylimiausia, Eženi, tu būsi mano angelas ir šviesa, 
sielos užuovėja ir gyvenimo paskata. 

— O! Kokie saldūs žodžiai! — atsakydavo Eženi. — Dažnai 
juos kartok, mano drauge... Kad tu žinotum, kaip mane glosto 
tavo meilumas! = 

Ir paėmusi Franvalio ranką, priglausdavo prie širdies. 

— Štai, klausyk, aš jį jaučiu čia, — sakydavo ji. 

— Tavo švelnios glamonės mane tuo įtikina, — atsakydavo 
Franvalis, spausdamas ją glėbyje. 

Ir šitaip tas klastūnas be jokio sąžinės graužimo galutinai suvi- 
liojo nelaimingąją. 

Tuo tarpu Eženi ėjo keturiolikti metai, ir Franvalis nuspren- 
dė, kad jau laikas skinti savo nusikaltimo vaisius. Drebėkime!.. 
Jis taip ir padarė. 


Tą dieną, kai Eženi sulaukė to amžiaus, arba tikriau, kai jai 
sukako lygiai keturiolika, jie abu buvo kaime, be giminių, be 
įkyrių svečių, ir grafas, įsakęs papuošti dukterį taip, kaip kažkada 
buvo puošiamos nekaltos mergaitės Veneros šventyklai, apie 
vienuoliktą valandą ryto įvedė ją į svetainę, kur tvyrojo geidu- 
linga atmosfera, gazinėmis užuolaidomis užleisti langai temdė 
dienos šviesą, baldai buvo nukloti gėlėmis. Vidury stovėjo ro- 
žėmis apipintas sostas; Franvalis privedė prie jo dukterį. 

— Eženi, — tarė jis, sodindamas ją į sostą, — būk šiandien 
mano širdies karalienė ir leisk tave garbinti atsiklaupus ant 
kelių. 

— Tau mane garbinti, broli mano! Juk tai aš tau už viską 
dėkinga, juk tai tu mane sukūrei, tu mane suformavai... Ak! 
Verčiau leisk pulti tau po kojų, tai mano vienintelė vieta, ten 
aš kvėpuoju vienu oru su tavimi. 

— O, mano švelnioji Eženi, — sušuko grafas, sėsdamasis prie 
jos ant gėlių patalo, skirto jo triumfui, — jei tu tikrai už ką nors 
man dėkinga, jei tavo jausmai tokie nuoširdūs, kaip. sakai, ar 
žinai būdą, kaip man tai įrodyti? | 

— Koks jis, mano broli? Sakyk greičiau, kad tuoj pat galė- 
čiau juo pasinaudoti. 

— Visą grožį, kuriuo gamta taip gausiai tave apdovanojo, 
Eženi, visus kerus, teikiančius tau tokio žavesio, turi dabar pat 
man paaukoti. 

— Ką čia kalbi? Argi ne tu viso to šeimininkas? Argi tavo 
kūrinys nepriklauso tau, argi kitas gali juo naudotis? 

— Bet Žinai žmonių prietarus... 

— Tu jų nuo manęs neslėpei. 

— Aš nenoriu jų peržengti be tavo sutikimo. 

— Argi tu jų neniekini kaip ir aš? 

— Žinoma, bet nenoriu būti tavo tironas, o juo labiau — 
suvedžiotojas. Vien iš meilės noriu gauti malonių, kurių geidžiu. 
Tu pažįsti pasaulį, aš neslėpiau nuo tavęs jokių jo grožybių. 
Uždaryti tave nuo vyrų akių, rodyti tik save vieną — būtų buvusi 
manęs neverta apgavystė. Jei žemėje yra žmogus tau brangesnis 
už mane, tučtuojau pasakyk jo vardą, ir aš eisiu į pasaulio kraštą 
parvesti jo į tavo glėbį. Žodžiu, aš trokštu tik tavo laimės, angele 
mano, tavo laimė man svarbiau už manąją. Tie saldūs malonu- 
mai, kuriuos gali dovanoti, bus niekas be tavo meilės. Taigi 
spręsk, Eženi. Atėjo aukos valanda, tu turi būti paaukota. Bet 
pati išsirink žynį, aš atsižadu palaimos, kurią man suteiktų šis 
vardas, jei ji paeitų ne iš tavo sielos. Ir jeigu pasirinksi kitą, aš 
išliksiu tavęs vertas ir, atvesdamas tą, kurį myli, pelnysiu nors 
tavo švelnumą, jei negaliu užvaldyti širdies. Negalėdamas tapti 
Eženi meilužiu, būsiu jos draugas. 

— Tu būsi viskas, broli, tu būsi viskas, — atsakė Eženi, deg- 
dama meile ir geismu. — Kam gi daugiau turėčiau save paaukoti, 
jeigu ne tam vieninteliam, dievinamam! Kokia būtybė pasaulyje 
vertesnė už tave tų menkų žavumynų, kurių tu geidi... ir kuriuos 
jau karštai glamonėja tavo degančios rankos! Argi nematai, kad 
apimta ugnies aš, kaip ir tu, trokštu greičiau pažinti malonumus, 
apie kuriuos kalbi? Ak! Imk mane, imk, švelnusis broli, geriau- 
sias drauge, paaukok savo Eženi. Paguldyta ant altoriaus tavo 
brangių rankų, ji amžinai triumfuos. 

Įsiaistrinęs Franvalis, kuris griebėsi tokių subtilybių, kaip 
žinome, nebūdingų jo charakteriui, tik norėdamas mikliau su- 
vilioti auką, tuoj pat pasinaudojo dukters patiklumu ir, pašalinęs 
visas kliūtis tiek principais, kuriais penėjo šitą sielą, išalkusią 
visokiausių įspūdžių, tiek klasta, kuria galutinai susuko jai galvą 
paskutinę valandėlę, jis pasiekė savo šlykštų tikslą ir nebau- 
džiamas pats atėmė nekaltybę, kurią gamta ir tėvo vardas įpa- 
reigojo saugoti. 

Daug dienų prabėgo abipusiam svaiguly. Eženi, pribrendusi 
meilės džiaugsmams, padrąsinta auklėjimo, su užsidegimu jiems 


144 MEILĖS NUSIKALTIMAI 


atsidavė. Franvalis atskleidė jai visas meilės paslaptis, parodė 
visus būdus; juo išradingiau jis garbino jos grožybių altorius, juo 
tvirčiau rišo ją prie savęs. Ji norėjo priimti jį vienu metu tūks- 
tantyje savo šventovių, kaltino draugą nepakankamu vaizduotės 
vingrumu, jai rodėsi, kad jis kažką nuo jos slepia. Ji skundėsi 
savo amžium ir neprityrimu, dėl ko buvo, kaip pati manė, ne 
tokia gundanti; ir jeigu troško įgyti kuo daugiau žinių, tai tik 
tam, kad nepražiopsotų jokio būdo, uždegančio meilužio aistras. 


Juodu sugrįžo į Paryžių, bet nusikalstami malonumai, kuriais 
mėgavosi šis ištvirkęs Žmogus, taip švelniai glostė kūną ir dvasią, 
kad nepastovumas, paprastai padarantis galą visoms jo meilės 
intrigoms, nepajėgė nutraukti šitų ryšių. Jis beprotiškai įsimylėjo, 
ir iš šitos pavojingos aistros neišvengiamai turėjo atsirasti Žiau- 
riausias abejingumas žmonai... Kokia auka, deja! Trisdešimt vie- 
nerių metų ponia de Franval buvo pražydusi visu savo nepa- 
prastu grožiu; be paliovos graužiančio liūdesio šešėlis teikė jai 
dar daugiau patrauklumo; paplūdusi ašaromis, nukamuota siel- 
varto, ant baltos kaip alebastras krūtinės išsidraikiusiais gražiais 
plaukais, su meile priglaudusi lūpas prie brangaus savo neišti- 
kimo tirono portreto, ji buvo panaši į tas gražias liūdinčias ma- 
donas, kurias tapė Mikelandželas; tačiau ji nežinojo, kokios 
kančios jos dar laukia. Eženi auklėjimo būdas, neišmokant svar- 
biausių dalykų arba pateikiant juos taip, kad ji imtų jų neap- 
kęsti; įsitikinimas, kad duktė niekada nepajus pareigos jausmo, 
kurį niekino Franvalis, maža laiko matytis su ta jauna būtybe, 
baimė, kad keistas dukters auklėjimas anksčiau ar vėliau duos 
nusikalstamų vaisių, galiausiai Franvalio ištvirkavimai, nuolatinis 
šiurkštumas su ja... ja, besistengiančia atspėti kiekvieną jo norą, 
nežinančia kitokių rūpesčių kaip tik jam patikti ir palenkti į 
save; tokios iki šio laiko buvo jos liūdesio priežastys. Kokie 
sielvartai užguls šitą švelnią ir jautrią sielą, kai ji viską sužinos! 

"Tuo tarpu Eženi mokslai nesibaigė; ji net panoro imti pa- 
mokas iki šešiolikos metų, ir jos gabumai, visapusiškos Žinios, 
sulig kiekviena diena grakštėjančios manieros — viskas dar tvir- 

čiau rišo prie jos Franvalį; nesunku buvo pastebėti, jog jis nieka- 
da nieko nėra taip mylėjęs kaip Eženi. 

Iš pirmo žvilgsnio panelės de Franval gyvenime niekas nepa- 
sikeitė, išskyrus tėvo pamokų laiką; jos pasimatymai su Franvaliu 
padažnėjo ir trukdavo iki vėlios nakties. Tik Eženi guvernantė 
žinojo apie jų ryšį, bet juodu labai ja pasitikėjo ir nebijojo, kad 
ji išplepėsianti jų paslaptį. Šiokių tokių pasikeitimų įvyko ir 
Eženi valgymuose — dabar ji sėsdavo prie stalo kartu su tėvais. 
Tokiuose namuose, kaip Franvalio, ši aplinkybė sutraukė daug 
žmonių, norinčių susipažinti su Eženi ir gauti ją per žmoną. 
Daugelis jai piršosi. Franvalis, tikras dėl dukters meilės, nemanė 
turįs bijoti pretendentų žygių, tačiau nepagalvojo, kad šis nepa- 
vykusių piršlybų antplūdis gali viską iškelti aikštėn. 

Per vieną pokalbį su Eženi švelnioji motina ponia de Fran- 
val, taip trokštanti tokios malonės ir taip retai ją gaunanti, pa- 
sakė dukrai, kad ponas de Kolensas prašo jos rankos. 

“ — Jūs pažįstat tą žmogų, dukra, — pasakė ji. — Jis jus myli, 
jis jaunas, malonus, ir greit bus turtingas, jis laukia tik jūsų 
sutikimo... vien jūsų sutikimo, dukra... Ką man atsakyti? 

Nustebusi Eženi paraudo ir atsakė dar neturinti jokio noro 
tekėti, bet reikią apie tai pakalbėti su tėvu, ji paklusianti jo 
valiai. 

Ponia de Franval, šiame atsakyme neįžiūrėdama nieko nepa- 
prasto, palaukė keletą dienų ir, galiausiai nutaikiusi progą pa- 
kalbėti apie tai su vyru, papasakojo jam apie jaunojo Kolenso 
šeimos ketinimus bei paties jaunuolio planus ir perdavė dukters 
atsakymą. 

Franvalis, savaime suprantama, viską žinojo; tačiau nenorėjo 
išsiduoti be būtino reikalo. 

— Ponia, — griežtai pasakė jis Žmonai, — primygtinai prašau 
jus nesikišti į Eženi reikalus. Pati matėte, kiek pastangų padėjau, 
kad Eženi nutoltų nuo jūsų, todėl turėtumėte be vargo suprasti, 
kad jos reikalai jūsų neliečia. Dar kartą primenu savo įsakymus 
dėl jos... Tikiuosi, neužmiršite? 

— Bet ką man atsakyti, pone, nes klaus manęs? 

— Pasakysite, kad dėkoju už suteiktą garbę ir kad mano 
duktė turi įgimtų trūkumų, trukdančių santuokai. 

— Bet, pone, iš tikrųjų tų trūkumų nėra. Kodėl norite, kad 
juos jai priskirčiau, kam reikia vienintelei dukrai atimti laimę, 
kurią ji rastų santuokoje? | 

— Argi jus, ponia, vedybiniai ryšiai padarė labai laimingą? 

— Juk, be abejo, ne visoms moterims nepavyksta, kaip man, 
pririšti prie savęs vyrų (ji atsidūsta), ir ne visi vyrai tokie kaip 
jūs. 

— Žmonos... klastingos, pavydžios, valdingos, koketiškos 
arba davatkos... Vyrai — neištikimi, nepastovūs, žiaurūs arba 
despotai: štai trumpas visų žemės individų apibūdinimas, „ponia. 
Nesitikėkite rasti kitokį. 

— Tačiau visi tuokiasi. 

— Taip, kvailiai arba lengvatikiai. Anot filosofo, žmonės 
tuokiasi tik tada, kai nežino, ką daro, arba kai nežino, ką daryti. 

— Vadinasi, tegul žūsta pasaulis? 

— Kaip jam patinka. Niekada nevėlu išnaikinti augalus, ve- 
dančius tik nuodingus vaisius. 

— Vargu ar Eženi padėkos už tokį griežtą rūpinimąsi. 

— Ar, jūsų manymu, ji trokšta šitos santuokos? 

— Jūsų valia jai įstatymas, taip ji pati sakė. 

— Tai va, ponia, mano valia tokia: nekvaršinkite jai galvos 
šitomis vedybomis. 

Ir ponas de Franvalis išėjo, kuo griežčiausiai uždraudęs žmo- 
nai daugiau jam apie tai užsiminti. 

Ponia de Franval, aišku, papasakojo motinai apie savo po- 
kalbį su vyru, ir ponia de Farnej, gudresnė ir geriau už savo 
naivuolę dukterį išmananti žmogiškąsias aistras, iškart įtarė, kad 
čia kažkas ne taip. 

Eženi labai retai matydavosi su senele, jų susitikimai truk- 
davo ne ilgiau kaip valandą, ir visada prie Franvalio akių. Ponia 
de Farnej, norėdama viską išsiaiškinti, vieną diėną paprašė žentą 
atsiųsti jai anūkę visai popietei, kad, kaip ji sakė, padėtų atsi- 
gauti nuo migrenos priepuolio, kuris jai buvo užėjęs; Franvalis 

gaižiai atkirto, kad Eženi labiausiai nepakenčianti vaistų kvapo, 
bet jis išleisiąs ją pas senelę, tačiau ji negalėsianti ten ilgai pasi- 
likti, nes turėsianti grįžti namo mokytis fizikos, kurios pamokas 
stropiai lankanti. 

Tėvas su dukra atvažiavo pas ponią de Farnej, ir ta neslė- 
pė nuo žento savo nuostabos, kad jis atsisakė ištekinti Eženi. 

— Tikiuosi, — pasakė ji, — jūs be baimės leisite savo dukrai 
pasipasakoti man apie tuos trūkumus, kurie, anot jūsų, trukdo 
santuokai? 

— Ar tie trūkumai tikri, ar išgalvoti, ponia, — atsakė Fran- 
valis, truputį nustebintas uošvės ryžtingumo, — dukters vedybos 
man brangiai atsieitų, aš dar per jaunas sutikti su tokia auka. 
Kai jai bus dvidešimt penkeri metai, galės elgtis kaip tinkama. 
O iki to laiko tegul nieko iš manęs nesitiki. 

— Ar jūs, Eženi, irgi taip galvojate? 

— Aš galvoju šiek tiek kitaip, ponia, — tvirtai atsakė panelė 
de Franval. — Ponas leidžia man tekėti sulaukus dvidešimt pen- 
kerių metų, o aš, užtikrinu ir jį, ir jus, ponia, niekada gyvenime 
nepasinaudosiu tuo leidimu... kuris, žinant mano nusistatymą, 
atneštų tik nelaimę. 

— Jūsų metų merginos neturi tokių nusistatymų, — pasakė 
ponia de Farnej, — čia kažkas yra, ir man reikėtų surasti siūlo 
galus. 

— Linkiu jums sėkmės, ponia, — nusišaipė Franvalis, išsi- 
vesdamas dukterį. — Paprašykit savo šventeivų, kad padėtų su- 
rasti slaptažodį, ir kai jūsų pastangas apvainikuos sėkmė, kai 
galiausiai sužinosite tiesą, pasakysit man, ar aš buvau teisus, ar 
klydau, priešindamasis Eženi vedyboms. 

Sarkastiškas atsiliepimas apie Franvalio uošvės dvasinius 
mokytojus lietė tik vieną garbingą asmenį, kurį pats laikas pri- 
statyti, nes netrukus jis taps tolesnių įvykių dalyviu. 

Tai buvo ponios de Farnej ir jos dukters dvasinis ganytojas, 
vienas iš dorybingiausių žmonių visoje Prancūzijoje; sąžiningas, 
dosnus, neregėtai tyros širdies ir šviesaus proto, ponas de Kler- 
vilis neturėjo jokios jo luomui būdingos ydos, o buvo kupinas 

gailesčio ir paslaugumo. Šis taurus žmogus, patikimas varguolių 
ramstis, nuoširdus turtingųjų draugas, nelaimingųjų guodėjas, 
buvo apdovanotas visomis vertybėmis, kuriomis žavisi jautrios 
sielos Žmonės. 

Paklaustas patarimo, Klervilis protingai atsakė, kad prieš 
stojant kieno nors pusėn, pirma reikia išsiaiškinti, kodėl ponas 
de Franvalis priešinasi dukters vedyboms; ir nors ponia de Far- 
nej užsiminė apie meilės intrigą, kaip iš tiesų ir buvo, atsargusis 
ganytojas nepritarė prielaidoms, kurios skaudžiai įžeistų ponią 
de Franval ir jos vyrą, ir pasipiktinęs jas atmetė. 

— Tai labai baisus nusikaltimas, ponia, — kalbėjo šis kilnus 
žmogus. — Sunku įsivaizduoti, kad protinga būtybė laisva valia 
peržengtų visas drovumo užtvaras ir atleistų doros stabdžius, ir 
aš tik su didžiausiu pasibjaurėjimu galiu ryžtis ką nors apkal- 
tinti tokiomis šlykštybėmis. Neįtarinėkime žmonių tokiomis ydo- 
mis be reikalo. Tokie įtarimai dažniausiai pagimdyti mūsų savi- 
meilės ir beveik visada kyla dėl slaptų abejonių, kirbančių mūsų 
sielos gelmėse. Mes skubam apkaltinti blogais darbais kitus, kad 
turėtumėm teisę manyti, jog patys esam geresni. Rimtai pagal- 
vojus, ar nevertėtų, ponia, laikyti paslaptyje trūkumą, užuot 
nedovanotinai skubėjus įsivaizduoti nebūtus daiktus ir be pagrin- 
do juodinti mūsų akyse Žmones, nepadariusius jokių kitų nusi- 
kaltimų, išskyrus tuos, kuriuos jiems primeta mūsų pasipūtimas. 
Argi visi nuo to nelaimėtume? Argi ne šimtąkart svarbiau su- 
trukdyti nusikaltėliui daryti nusikaltimus, negu jį nubausti? Argi 
nesunaikinsime jo, jeigu paliksime tamsybėse, kurių jis trokšta? 
Skandalas, be jokios abejonės, sukels kalbas, o kalbos. pažadins 
aistras tų, kurie linkę į panašius iškrypimus. Visada aklas nu- 
sikaltimas gundo nusikaltėlį viltimi, kad jam pasisekšią labiau 
negu ką tik demaskuotajam. Jis gauna ne pamoką, o patarimą, 
ir puola taip ištvirkauti, kaip turbūt niekada nebūtų drįsęs, jeigu 
nebūtų buvę to neprotingo triukšmo... per klaidą palaikyto žyg- 
darbiu... už kurį patirta bausmė neįsisąmoninama ir paglosto 
tuštybę. 

Taigi šitame -pirmajame pasitarime buvo priimtas vienintelis 

sprendimas: kruopščiai patikrinti, kodėl Franvalis taip priešinasi 
dukters vedyboms ir kodėl Eženi pritaria tokioms jo mintims; 
buvo nutarta nieko nedaryti, kol nepaaiškės tikrosios priežastys. 

— Matote, Eženi, — vakare pasakė Franvalis dukteriai, — 
mus nori išskirti. Ar jiems tai pavyks, vaikuti?.. Ar jie įstengs 
nutraukti brangiausius mano gyvenime ryšius? 

— Niekada... Niekada! Nebijok, o mano švelniausiasis drau- 
ge! Aš taip pat kaip ir tu branginu šiuos ryšius, teikiančius tau 
tokią palaimą. Tu manęs neapgavai. Juos megzdamas, išaiškinai, 
kaip jie piktina mūsų visuomenę. Aš nepabijojau sulaužyti pa- 
pročių, kurie kiekvienoje šalyje kitokie, todėl negali būti šventi, 
aš norėjau tų ryšių, aš juos užmezgiau be sąžinės graužimo, ir 
nebijok, kad pati juos nutrauksiu. 

— Deja! Kas žino?.. Kolensas jaunesnis už mane... Ir turi 
viską, kad tave sužavėtų. Nusiplėšk paklydimų skraistę, Eženi, 
kuri dengia tavo akis. Amžius ir proto balsas netrukus išsklaidys 
kerus, ir tu imsi gailėtis, priekaištauti, tavo priekaištai draskys 
man širdį, ir aš niekada neatleisiu sau, kad padariau tave ne- 
laimingą! 

— Ne, — tvirtai paprieštaravo Eženi, — ne, aš nusprendžiau 
mylėti tik tave vieną ir būčiau nelaimingiausia iš visų moterų, 
jei reikėtų pasirinkti vyrą... Kaipgi aš, — toliau su įkarščiu kal- 
bėjo ji, — galėčiau sujungti savo likimą su svetimu žmogumi, 
kuris neturi, kaip kad tu, dvejopų priežasčių manęs mylėti. 

Kuo tada tapčiau, jo apleista, niekinama? Teisuole, davatka 
ar kekše? Ė ne, ne! Geriau būsiu tavo meilužė, mano drauge. 
Taip, šimtąkart geriau mylėti tave, negu vaidinti pasaulyje vieną 
iš tų gėdingų rolių... Bet iš kur šitas aliarmas? — apmaudžiai 
paklausė Ežėni... — Ar Žinai, dėl ko jis kilo, drauge mano? Ko- 
kia jo priežastis?.. Tavo žmona?.. Tik ji... Jos nenumaldomas 
pavydas... Būk tikras, tai vienintelis mums gresiantis pavojus... 
Ak! Aš jos už tai nesmerkiu: viskas labai paprasta... viskas su- 
prantama... Viską galima padaryti, kad išlaikytum tave. Ko tik 
aš nesigriebčiau jos vietoje, jei kas norėtų atimti iš manęs tavo 
širdį? 

Franvalis, nustebęs ir susijaudinęs, apipila dukrą bučiniais; ir ši, 
padrąsinta jo nusikalstamų glamonių, dar plačiau atskleidžia 
savo žiaurią sielą ir išdrįsta su neatleistina begėdyste pasakyti 
tėvui, kad vienintelis būdas nukreipti nuo savęs motinos akis — 
surasti jai meilužį. Šis planas pralinksmino Franvalj; bet bū- 
damas kur kas piktesnis už dukterį ir norėdamas nejučiom pasėti 
šioje jaunoje širdyje neblėstančią neapykantą savo Žmonai, jis 
atsakė, kad toks kerštas jam atrodąs per menkas; kad esą dau- 
gybė kitų būdų užtraukti nelaimę moteriai, kai ji gadina ūpą 
savo vyrui. 

Taip praėjo keletas savaičių, ir Franvalis su dukra galiausiai 
nutarė įgyvendinti pirmąjį planą, kuris įstumtų į neviltį dory- 
bingąją žmoną: šitas pabaisa ne be pagrindo manė, kad prieš 
imantis šlykštesnių priemonių, pirmiausia reikia išbandyti varian- 
tą su meilužiu, kuris ne tik pakištų medžiagos tolesnėms pink- 
lėms, bet sėkmės atveju dar priverstų ponią de Franval užmerkti 
akis ir nematyti kitų trūkumų, nes ir pačios sąžinė nebūtų itin 
švari. Šitam planui įgyvendinti Franvalis perkratė mintyse visus 
pažįstamus jaunuolius ir, ilgai galvojęs, pasirinko Valmoną, kuris 
jam pasirodė tinkamas tokiai paslaugai padaryti. 

Valmonas turėjo trisdešimt metų, buvo gražus, protingas, 
lakios vaizduotės, nepripažino jokių moralinių principų, taigi 
labai tiko parinktam vaidmeniui. Franvalis pakviečia jį pietų ir, 
pakilus nuo stalo, pasivedėja į šalį. 

— Drauguži, — kreipiasi į jį, — aš visada maniau, kad tu ma- 
nęs vertas. Atėjo laikas įrodyti, jog neklydau: aš reikalauju tavo 
draugiškumo įrodymo... bet labai neįprasto įrodymo. 

— Ką tu turi omeny? Paaiškink, brangusis, ir neabejok, aš 
pasiryžęs būti tau naudingas! 

— Kaip tau mano žmona? 

— Nuostabi, jei tu būtum ne jos vyras, aš jau seniai būčiau 
jos meilužis. 

— Toks susilaikymas labai gražus, Valmonai, bet manęs jis 
nejaudina. 

— Kaip tai? 

— Tu turbūt nustebsi... Bet kaip tik todėl, kad mane myli... 
kaip tik todėl, kad aš ponios de Franval vyras, reikalauju, kad 
taptum jos meilužiu. 

— Ar išprotėjai? 

— Ne, tai tik užgaida... kaprizas, juk seniai Žinai mano keis- 
tenybes... Aš noriu paminti jos dorybę ir tikiuosi, kad būtent tu 
įviliosi ją į spąstus. 

— Kokia nesąmonė! 

— Na ką tu, tai proto šedevras. 

— Vadinasi, tu nori, kad aš?.. 

— Taip, noriu, reikalauju, ir tu man ne draugas, jei nepa- 
darysi šitos paslaugos... Aš tau padėsiu... Suteiksiu progų... daug 
sėkme, jei norėsi, pulsiu tau po kojų ir dėkosiu už paslaugą. 

— Franvali, tu manęs neapgausi. Čia kažkas labai jau keista... 
Nieko nesiimsiu, kol visko nesužinosiu. 

— Taip... Bet, man regis, tu dar turi skrupulų, įtariu, tau dar 
nepakaks dvasios jėgų išklausyti visą istoriją... Kertu lažybų, dar 
neatsikratei prietarų, riteriškumo?.. Išsigąsi kaip vaikas, kai viską 
pasakysiu, ir nieko nenorėsi daryti. 

— Aš išsigąsiu?.. Iš tiesų mane glumina tokia tavo nuomonė: 
tai Žinok, brangusis, kad nėra pasaulyje tokios ydos, tokio iškry- 
pimo... nė vieno, kokį tik besugalvotum, kuris bent akimirkai 
papiktintų mano širdį. 

— Valmonai, ar kada atkreipei dėmesį į Eženi? 

— Tavo dukterį? 

— Arba mano meilužę, jei tau taip labiau patinka. 

— Ak tu paleistuvi, dabar aš tave suprantu. 

— Pirmąkart gyvenime tau pakako įžvalgumo. 

— Ką? Tu tikrai įsimylėjęs savo dukterį? 

— Taip, drauguži, aš kaip Lotas*! Visada be galo gerbiau 
šventas knygas ir buvau tikras pelnysiąs dangų, mėgdžiodamas 
jų herojus!.. Ak, mano drauge, manęs nestebina Pigmaliono be- 


* Biblinis personažas Lotas palaikė kraujomaišos ryšius su savo dukterimis, 
kad pratęstų giminę. (Vert. past.) 

protystė... Argi pasaulis ne pilnas tokių silpnybių? Argi ne nuo 
to teko pradėti, norint apgyvendinti žemę žmonėmis? Ir kodėl 
dabar turi būti bloga tai, kas nebuvo bloga tada? Kokia nesą- 
monė! Graži mergina negali manęs traukti tik todėl, kad per 
klaidą paleidau ją į pasaulį? Negi mane nuo jos tolins tai, kas 
turėtų dar tvirčiau rišti? Argi reikia į ją Žiūrėti abejingai todėl, 
kad ji į mane panaši, kad mes vieno kraujo, kitaip sakant, todėl, 
kad ji turi viską, kas gali uždegti pačią karščiausią meilę?.. Ak! 
Kokie sofizmai!.. Koks absurdas! Palikime kvailiams tas juokin- 
gas užtvaras, jie nesupranta tokių sielų kaip mūsų. Grožio ka- 
ralystė, šventos meilės teisės nepripažįsta tuščių Žmogiškųjų tai- 
syklių. Meilės galia nušluoja jas, kaip saulės spinduliai išsklaido 
rūką, naktį dengiantį žemės krūtinę. Paminkim po kojų tuos 
žiaurius prietarus, amžinus laimės priešus. Ir jeigu protas kartais 
pasiduodavo jų kerams, tai visada už tai tekdavo sumokėti sal- 
džia palaima... Tad atsisakykim jų visiems laikams. 

— Tu mane įtikinai, — atsakė Valmonas, — mielai sutinku, 
kad tavo Eženi — nuostabi meilužė. Jos grožis ryškesnis nei 
motinos, ir nors jai trūksta tavo žmonos melancholijos, kuri taip 
geidulingai užvaldo mūsų sielą, užtat turi to pikantiškumo, kuris 
mus pavergia ir pajungia jų valiai, nors ir kaip priešintumės. 
Viena tarsi pasiduoda, kita reikalauja, viena nusileidžia, kita pati 
siūlosi, ir tame siūlymesi tiek žavesio. 

— Tačiau aš tau duodu ne Eženi, 0 jos motiną. 

— Kodėl tu šitai darai? 

— Mano žmona pavydi, ji man trukdo, seka mane. Ji nori 
ištekinti Eženi, reikia ir ją įklampinti į balą, kad nematytų mano 
paklydimų. Todėl turi tapti jos meilužiu... pažaisi su ja kurį 
laiką... o paskui mesi... Man reikia užtikti tave jos glėbyje... 
nubausti ją arba tuo užsitikrinti ramybę ir nuslėpti abiejų klai- 
das... Bet jokios meilės, Valmonai, šaltakraujiškai pririšk ją prie 
savęs ir neleisk paimti viršaus. Jei čia pasipainios meilė, viskas 
nueis po velnių. 

— Nebijok, dar nė viena moteris neįstengė uždegti mano 
širdies. 

Abu nevidonai aptarė sandėrį ir nusprendė, kad po keleto dienų 
Valmonas atakuos ponią de Franval, turėdamas leidimą naudoti 
visas priemones, kad tik pasisektų... net atskleisti Franvalio mei- 
lės intrigas, kaip veiksmingiausią būdą, skatinantį dorą moterį 
keršyti. 

Eženi, sužinojusi apie šį planą, pasidarė iš to didelę pra- 
mogą; ta besarmatė net drįso pasakyti, kad jeigu Valmonui pa- 
vyksią, ji dėl pilnutinės laimės norėtų savo akimis pamatyti moti- 
nos nuopuolį, išvysti, kaip ta įsikūnijusi dorybė neišvengiamai 
pasiduos malonumų pagundoms, kurias taip griežtai smerkė. 

Pagaliau ateina diena, kai tyriausia ir nelaimingiausia iš mo- 
terų turi ne tik gauti baisiausią, koks ją gali ištikti, smūgį, bet 
ir būti sumindžiota, o paskui pamesta savo bjauraus vyro... ati- 
duota tam, kuris, jo paties sutikimu, turi nuplėšti jam garbę... 
Koks kliedesys!.. Koks principų nepaisymas! Ir kam gamta kuria 
tokias pagedusias širdis kaip šitų Žmonių!.. 

Prieš šią sceną jie šnekučiavosi; Valmonas buvo gana arti- 
mas Franvalio draugas, ir jo žmona net įsivaizduoti negalėjo, kad 
jai būtų pavojinga pasilikti su juo vienu, kaip jau ne kartą yra 
buvę. Visi trys sėdėjo svetainėje, Franvalis pakilo. 

— Man reikia eiti, — tarė jis, — turiu svarbų reikalą... Palikti 
jus su Valmonu, ponia, — pridūrė jis juokdamasis, — tas pats, 
ką pavesti guvernantei, juk jis toks santūrus... bet jei užsimirštų, 
pasakykite man, aš jo dar tiek nemyliu, kad perleisčiau savo 
teises. 

Ir tas begėdis išėjo. 

Po keleto įprastų replikų į Franvalio pokštą, Valmonas pasa- 
kė, kad jo draugas pasikeitė per pastarąjį pusmetį. 

— Nedrįsau per daug klausinėti, kas jam yra, — toliau kal- 
bėjo Valmonas, — bet man jis atrodo kažko nuliūdęs. 

— Tikrai galiu pasakyti tik viena, — atsakė ponia de Franval, 
— kad jis nežmoniškai daug liūdesio suteikia kitiems. 

— O Dangau! Ką aš girdžiu!.. Mano draugas blogai su jumis 
elgiasi? 

— Jeigu būtų tik tai! 

— Nieko neslėpkite nuo manęs, ponia, juk žinote, kaip aš 
jums atsidavęs... kaip karštai prie jūsų prisirišęs. 

— Siaubingas ištvirkimas... Visiškas dorovės nepaisymas, pa- 
galiau visokeriopas sugedimas... Ar patikėsite? Dukrai į vyrus 
siūlosi geriausias jaunikis... 0 jis jo nenori... 

Tai išgirdęs klastingasis Valmonas nusuka akis, dedasi di- 
džiai supratingu... užjaučiančiu... tik bijančiu pasakyti, ką žino. 

— Nejaugi, pone, — sušunka ponia de Franval, — jūsų ne- 
stebina mano žodžiai? Jūsų tylėjimas kažką reiškia! 

— Ak, ponia, ar ne geriau patylėti, užuot skaudinus tą, kurį 
myli? 

— Kas tai per mįslė, paaiškinkit, maldauju jus! 

— Kaip galiu nedrebėdamas atverti jums akis? — sušuko 
Valmonas, su įkarščiu griebdamas šios Žavios moters ranką. 

— O, pone! — susijaudinusi tarė ponia de Franval. — Ne- 
sakykit daugiau nė žodžio arba paaiškinkit, aš reikalauju... Per 
jus atsidūriau siaubingoje padėtyje. 

— Gal jūsų padėtis ne tokia baisi kaip manoji, ir jūs dėl to 
kalta, — pasakė Valmonas, varstydamas savo auką liepsningais 
žvilgsniais. 

— Ką tai reiškia, pone? Pirmiausia mane išgąsdinat, paskui 
priverčiat reikalauti paaiškinimo, o galiausiai išdrįstat prabilti 
apie tokius dalykus, kurių neprivalau ir negaliu klausytis, ir ne- 
leidžiat išsiklausinėti apie tai, kas man baisiausiai rūpi. Sakykite, 
pone, sakykite, nevarykit manęs į neviltį. 

— Gerai, ponia, kad jau reikalaujate, aš atskleisiu uždangą, 
nors ir kaip sunku draskyti jums širdį... Žinokite, kad ta žiauri 
priežastis, dėl kurios jūsų vyras davė neigiamą atsakymą ponui 
de Kolensui... Eženi... | 

— Kuo čia dėta Eženi? 

— Ogi tuo, ponia! Franvalis ją dievina. Dabar jis Eženi mei- 
lužis, 0 ne tėvas ir, pamiršęs pareigą, niekam jos neatiduoda. 

Ponia de Franval išklausė pragaištingo paaiškinimo su di- 
džiausiu pasipiktinimu, kuris atėmė jai jėgas, ir ji apalpo; Val- 
monas puolė padėti, ir kai tik ji atsigavo, kalbėjo toliau: 

— Matote, ponia, ką padarė prisipažinimas, kurio jūs reika- 
lavot... Nė už ką pasaulyje nenorėčiau... | 

— Paleiskit mane, pone, paleiskit, — neapsakomai priblokšta 
paprašė ponia de Franval, — po tokio baisaus smūgio man reikia 
pabūti vienai. 

— Nejaugi norite, kad jus palikčiau tokią susijaudinusią? Ak! 
Mano siela per daug kenčia dėl jūsų skausmo, kad neprašyčiau 
leidimo juo pasidalyti. Aš atvėriau žaizdą, leiskite man ją ir 
užgydyti. 

— Franvalis įsimylėjęs savo dukterį, o Dieve teisingasis! Tas 
vaikas, kurį nešiojau po savo širdim, dabar taip žiauriai man ją 
drasko!.. Koks siaubingas nusikaltimas... Ak, pone, ar tai įma- 
noma?.. Ar jūs tuo tikras? 

— Jei dar būčiau abejojęs, ponia, būčiau tylėjęs, šimtąkart 
mieliau būčiau saugojęs jūsų ramybę, negu skelbęs netikrą pa- 
vojų. Jūsų vyras pats man papasakojo apie šitą gėdingą meilę, 
jis pasirinko mane savo patikėtiniu. Kad ir kaip ten būtų, nusi- 
raminkite, maldauju jus. Dabar verčiau pagalvokime, kaip ga- 
lėtume nutraukti šitą intrigą, užuot ieškoję įrodymų. Beje, jūs 
viena galite tai padaryti... 

— Ak! Greičiau sakykite, kaip... Tas nusikaltimas mane šiur- 
pina. | 

— Franvalio charakterio vyro, ponia, nepaveiksi gražumu. 
Jūsų sutuoktinis netiki moterų dorybingumu. Mano, kad tik 
išdidumas ir būdo tvirtybė padeda moterims išsaugoti ištikimybę 
mums, ir jos tai daro veikiau savo pasitenkinimui, negu norė- 
damos mums patikti ir pririšti prie savęs... Atleiskite, ponia, bet 
neslėpsiu nuo jūsų, kad šiuo klausimu aš irgi galvoju taip pat. 
Niekada nesu matęs, kad moteris savo dorybėmis būtų įveikusi 
vyro ydas. Tik elgdamasi panašiai kaip Franvalis, labiau užgau- 
tumėt jo savimeilę ir greičiau jį susigrąžintumėt. Jį būtinai su- 
imtų pavydas, o pavydas atgaivino meilę ne vienoje širdyje.-Jūsų 
vyras, matydamas, kad ta dorybė, kuri jam buvo skirta ir kurią 
jis taip Žiauriai paniekino, greičiau proto vaisius negu savai- 
mingas dalykas ar kūno negalia, išmoks tikrai ją gerbti tada, kai 

manys jus ją pamynus... Jis įsivaizduoja... drįsta sakyti jus nie- 
kada neturėjus meilužių tik todėl, kad niekas jums nesimeilino. 
Įrodykite jam, jog viskas priklauso vien nuo jūsų... jūs galite 
atsikeršyti už panieką ir skriaudas. Gal šiek tiek ir nusižengsit 
savo griežtiems principams, tačiau kiek nelaimių išvengsite, kokį 
vyrą susigrąžinsite! Dėl tokio menko savo garbinamos deivės 
įžeidimo bet kuris jos išpažinėjas vėl įves jus į jos šventyklą. Ak, 
ponia, būkit protinga! Darydama taip, kaip drįstu jums patarti, 
visiems laikams susigrąžinsit Franvalį, pavergsite jį amžiams, bet 
jei elgsitės kitaip, neteksite jo, jis išsprūs iš jūsų ir daugiau ne- 
begrįš. Taip, ponia, drįstu sakyti, kad nėra ko dvejoti, jeigu my- 
lite savo vyrą. | 

Ponia de Franval, labai nustebinta tokių kalbų, kurį laiką 
tylėjo; paskui atgavo žadą ir, atsiminusi Valmono žvilgsnius bei 
ankstesnius Žodžius, gudriai paklausė: 

— Pone, tarkime, aš paklausysiu jūsų patarimų, bet į ką man 
atkreipti dėmesį, kad vyras labiau sunerimtų? 

— Ak! — sušuko Valmonas, nepastebėjęs jam paspęstų spąs- 
tų. — Brangioji, neprilygstamoji drauge... Į žmogų, kuris jus myli, 
kaip niekas kitas pasaulyje, kuris jus dievina nuo pirmosios pa- 
žinties ir, jei įsakysite, pasiryžęs mirti prie jūsų kojų... 

— Dinkite, pone, dinkite, — griežtai pertraukė jį ponia de 
Franval, — ir niekad nesirodykit man akyse! Aš perpratau jūsų 
apgaulę, jūs kaltinat mano vyrą tokiomis šlykštybėmis, kurių jis 
niekada nepadarytų, vien norėdamas klastingai mane suvilioti. 
Tad žinokit: net jei jis būtų kaltas, mano širdis per daug bjaurisi 
jūsų pasiūlytomis priemonėmis, kad bent akimirką jomis pasi- 
naudočiau. Vyro klystkeliai niekada nepateisins žmonos išdavys- 
tės, jie kaip tik turi būti papildoma priežastis jos dorybingumui, 
kad Aukščiausiasis, Teisingasis Dievas, matydamas ydose pasken- 
dusius miestus, užsitraukusius jo rūstybę, nukreiptų nuo jų lieps- 
nas, grasinančias juos praryti. 

Sulig šiais žodžiais ponia de Franval išėjo ir, šūktelėjusi 
Valmono tarnams, privertė jį išsinešdinti... labai susigėdusį dėl 
nenusisekusio žygio. 

Nors ši nepaprasta moteris ir atskleidė Franvalio draugo klastas, 
jo žodžiai taip atitiko jos ir jos motinos įtarimus, kad ji nu- 
sprendė žūtbūt pati įsitikinti šia žiauria teisybe. Ji eina pas ponią 
de Farnej, apsako jai, kas nutiko, ir grįžta pasiryžusi įvykdyti 
savo ketinimus. 

Seniai pasakyta, ir ne be pagrindo, kad pikčiausi mūsų prie- 
šai — tai mūsų tarnai; visada pavydūs, visada bloga linkintys, jie 
tarytum trokšta palengvinti savo grandines, skatindami mūsų 
nedorybes, kurios tada mus nutrenkia žemiau už juos ir, paglos- 
čiusios jų tuštybę, leidžia bent valandėlei pajusti viršenybę, ku- 
rios likimas jiems nedavė. 

Ponia de Franval papirko vieną Eženi tarnaitę: pažadėjusi 
garantuotą pensiją senatvėje, lengvą darbą, užtikrinusi, kad ji 
gerai pasielgsianti, palenkė moterį į save, ir ši apsiėmė kitą naktį 
padėti jai atsikratyti abejonių. 

Išmuša valanda. Nelaimingoji motina įvedama į kabinetą 
šalia kambario, kur jos neištikimas vyras kasnakt paniekina ir 
jų vedybinius ryšius, ir patį Dangų. Eženi jau ten kartu su tėvu; 
kertėje dega keliolika žvakių, jos švies nusikaltėliams... altorius 
paruoštas, auka gulasi ant jo, aukotojas iš paskos... Ponia de 
Franval neviltyje, jos meilė išniekinta, bet jai nepritrūksta drą- 
SOS... Ji atlapoja duris ir įpuola į kambarį; apsipylusi ašaromis, 
krinta ant kelių prie kraujomaišos guolio. 

— O, mano gyvenimo nelaime! — sušunka ji, kreipdamasi 
į Franvalį. — Aš nenusipelniau tokio elgesio... Aš tebedievinu 
jus, kad ir kaip iš manęs pasityčiojot. Pažvelkit į mano ašaras... 
ir neatstumkit manęs. Maldauju, pasigailėkit šitos nelaimingo- 
sios, kuri iš silpnumo neatsispyrė jūsų gundymams ir mano ra- 
dusi laimę nedorybėje bei nusikaltime... Eženi, Eženi, nejaugi 
nori įsmeigti peilį į širdį, po kuria buvai išnešiota? Nepasiduok 
daugiau piktadarystei, nuo tavęs nuslėpė, kokia ji baisi!.. Eikš... 
Greičiau... Aš pasiruošusi tave apkabinti! Pažvelk į savo helai- 
mingą motiną, klūpančią prie tavo kojų ir maldaujančią netrypti 
kartu ir garbės, ir prigimties... Bet jei jūs manęs nepaklausysit, 
— toliau kalbėjo nevilties apimta moteris, keldama durklą prie 

krūtinės, — štai kaip aš išsigelbėsiu nuo kančių, kuriose jūs 
mane paskandinot. Mano kraujas kris ant jūsų, ir tik per mano 
varganą lavoną galėsite džiaugtis savo nusikalstama meile. 

Kas pažįsta tą niekšą Franvalį, lengvai patikės, kad užkie- 
tėjusi jo širdis nesugrudo nuo tokio reginio. Tik nesuvokiama, 
kaip jis nesujaudino Eženi sielos. 

— Ponia, — pasakė ši lederga Žiauriausio abejingumo kupinu 
balsu, — prisipažinsiu, man neatrodo, kad jums derėjo kelti vyrui 
skandalą. Argi jis negali elgtis kaip tinkamas? Ir jeigu jis pritaria 
mano veiksmams, kokią turite teisę mus smerkti? Argi mes ki- 
šamės, kai jūs nusukat į šalį su ponu de Valmonu? Argi truk- 
dome jums mėgauus malonumais? Tad teikitės gerbti ir mūsų 
teisę džiaugtis meile arba nesistebėkit, kad aš pati pirmoji pa- 
raginsiu jūsų vyrą priversti jus šitai daryti... 

Po šių žodžių ponia de Franval praranda kantrybę, visas jos 
pyktis nukrypsta į šį niekingą padarą, kuris drįsta kalbėti motinai 
tokius dalykus, ir su įniršiu atsistojusi puola ją... Bet šlykštusis 
Franvalis, griebęs žmoną už plaukų, nutempia nuo dukters, išme- 
ta iš kambario ir smarkiai pastumia nuo laiptų; ji apalpusi, ap- 
tekusi krauju nusirita prie tarnaitės durų, ir ši, baisaus triukšmo 
pažadinta, puola gelbėti šeimininkės nuo įsiutusio tirono, jau 
lipančio pribaigti nelaimingos aukos... Ponia de Franval užraki- 
nama pas ją, slaugoma, o tas siaubūnas, su tokiu įsiūčiu ją uŽ- 
puolęs, grįžta pas savo šlykščiąją bičiulę lyg niekur nieko pra- 
leisti nakties, tarsi nebūtų pasielgęs žiauriau už laukinį žvėrį, 
tarsi nebūtų buvę to antpuolio, tokio niekšiško, tokio žemo... 
žodžiu, tokio klaikaus, kad mes raudonuojam iš gėdos, turėdami 
tai pasakoti. 

Nelaimingajai poniai de Franval neliko jokių iliuzijų; ji dau- 
giau nieko negalėjo tikėtis, buvo aišku kaip dieną, kad iš jos 
atėmė vyro širdį, patį brangiausią turtą... ir kas? Ta, kuri turėjo 
jausti jai didžiausią pagarbą... ir kuri ką tik prikalbėjo tokių 
atžarybių, dabar ji neabejojo, kad Valmono avantiūra buvo tik 
klastingos žabangos, paspęstos jos dorybei pražudyti, jeigu pa- 
vyks, o jei nepavyks, ją apšmeižti, kad melagingu kaltinimu at- 
svertų, pateisintų tas neteisybes, kurias jai padarė. 

Niekuo .nebuvo galima tikėti. Franvalis, sužinojęs apie Valmono 
nesėkmę, liepė jam teisybę pakeisti melu bei plepalyne... ir vi- 
siems apskelbti, kad jis esąs ponios de Franval meilužis; ir šiedu 
draugai nutarė sukurpti keletą nežmoniškų laiškų, nenuginči- 
jamų įrodymų, kad tie ryšiai, kuriais nelaimingoji Žmona nesu- 
tiko susisaistyti, vis dėlto egzistuoja. 

Priblokšta nevilties, ne vienoje vietoje sutrenkta, ponia de 
Franval sunkiai susirgo; O jos barbaras vyras, nė neaplankęs savo 
žmonos, nesiteikęs net pasiteirauti apie jos sveikatą, su Eženi 
išvyko į kaimą, neva bijodamas, kad duktė gali užsikrėsti nuo 
namuose esančios ligonės. 

Kol ponia de Franval sirgo, Valmonas ne kartą buvo atėjęs 
prie jos durų, bet niekada nebuvo priimtas; užsidariusi su savo 
švelniąja motina ir ponu de Klerviliu, ji nieko daugiau nenorėjo 
matyti, guodžiama ir slaugoma tokių brangių draugų, taip gerai 
mokančių raminti jos širdį, po keturiasdešimties dienų ji jau 
galėjo pasirodyti žmonėse. Tada Franvalis parvežė dukrą į Pa- 
ryžių ir ėmė su Valmonu ieškoti ginklų atremti puolimui, kurio 
laukė iš ponios de Franval ir jos draugų. 

Mūsų išgama pasirodė pas žmoną, kai tik ta, jo manymu, jau 
pajėgė jį priimti. 

— Ponia, — šaltai tarė jis jai, — galite neabejoti, kad aš jus 
užjaučiu, tačiau neslėpsiu, jog tik dėl jūsų ligos Eženi pakeitė 
savo sprendimą. Mat ji buvo pasiryžusi paduoti skundą dėl tokio 
jūsų elgesio. Ji supranta, kad duktė privalo gerbti motiną, bet 
negali užmiršti, kaip ta motina lyg pasiutusi šoko ant jos su 
durklu rankoje. Toks poelgis, toks jūsų nesivaldymas, ponia, jei 
apie jį sužinotų valdžia, didžiai pakenktų ir jūsų garbei, ir jūsų 
laisvei. 

— Nesitikėjau tokių kaltinimų, pone, — atsakė ponia de 
Franval. — Kai jūsų suviliota mano duktė iškart nusikalsta krau- 
jomaiša, svetimavimu, ištvirkimu ir bjauriausiu nedėkingumu tai, 
kuri jai davė gyvybę... taip, prisipažinsiu, neįsivaizdavau, kad po 
tokių baisybių aš turėčiau bijoti skundų: reikia būti tokiam veid- 
mainiui ir tokiam piktam kaip jūs, pone, kad įžūliai pateisin- 
damas nusikaltėlę, apkaltintumėt nekaltąją. 

———————— 


— Man žinoma, ponia, kad jūs iškėlėte tą sceną dėl šlykš- 
čių įtarinėjimų, kuriais drįstat mane juodinti. Tačiau prasima- 
nymai nepateisina nusikaltimų. Tai, ką jūs išsigalvojot, — melas, 
o tai, ką padarėt, deja, tikriausia teisybė. Jus nustebino mano 
dukters priekaištai dėl Valmono, betgi, ponia, ji apie jūsų išdai- 
gas sužinojo tik tada, kai apie jas ėmė šnekėti visas Paryžius. 
Ta intriga sukėlė daug triukšmo... Įrodymai, visa bėda, tokie 
tvirti, kad tuos, kurie apie judu kalba, galima daugių daugiausia 
apkaltinti neatsargumu, bet jokiu būdu ne šmeižtu. 

— Mane, pone... — dorybingoji sutuoktinė net atsistojo iš 
pasipiktinimo. — Mane kaltinti susidėjus su Valmonu?.. O tei- 
singasai Dangau! Ir tai sakote jūs? 

Ašaros plūstelėjo jai iš akių. 

— Nedėkingasai! Štai kaip man atsilyginat už švelnumą... 
Štai atpildas už tokią didžiulę meilę. Negana, kad taip Žiauriai 
mane sutrypei, neužtenka, kad suviliojai mano dukterį, tai dar 
drįsti teisinti savo paties nusikaltimus, kaltindamas mane tokiais 
dalykais, kurie man baisesni už mirtį... 

Ji truputį aprimo. 

— Jūs, pone, sakote turįs šios intrigos įrodymų, tai pateikit 
juos, pateikit visiems, aš reikalauju ir priversiu jus parodyti juos 
visam pasauliui, jei atsisakysit parodyti man. | 

— Ne, ponia, aš jų nerodysiu visam pasauliui, vyrai paprastai 
to neskelbia, jie dėl jų graužiasi ir slepia kuo geriau. Bet jei jūs, 
ponia, jų reikalaujate, jums aš tikrai neatsakysiu... 

Ir išsitraukė iš kišenės piniginę. 

— Sėskitės, — pasakė jis, — ir ramiai perskaitykit. Pyktis ir 
ašaros jums tik pakenks, bet manęs neįtikins. Todėl prašau su- 
sivaldyti, pakalbėkime apie viską šaltakraujiškai. 

Ponia de Franval, tvirtai įsitikinusi savo nekaltumu, nežinojo 
ką ir galvoti apie tai, kas jai ruošiama, ją kankino nuostaba, 
sumišusi su siaubu. 

— Štai jums pradžiai, ponia, — pasakė Franvalis, tuštindamas 
vieną piniginės skyrių, — visa jūsų pusmečio korespondencija 
su Valmonu. Nekaltinkit to jaunuolio neatsargumu ar paslapties 

nelaikymu: jis, aišku, per daug garbingas, kad jus išduotų. Bet 
vienas jo tarnas, turintis daugiau apsukrumo negu jo šeimininkas 
atidumo, rado būdą parūpinti man šiuos neįkainojamus doku- 
mentus, liudijančius apie jūsų begalinį tyrumą ir išgirtą dory- 
bingumą. 

Paskui jis pasirausė ant stalo paskleistuose laiškuose. 

— Nesistebėkite, — toliau kalbėjo jis, — kad tarp visų šitų 
tauškaliukų, kokius paprastai rašo moterys, degančios aistra... 
maloniam vyriškiui... aš išsirinkau vieną, kuris man pasirodė 
laisvesnis ir būdingesnis už kitus... Štai jis, ponia: 


Mano nuoboda vyras šį vakarą užmiesčio namelyje vakarie- 
niauja su tuo siaubingu padaru... kurį aš per klaidą paleidau į 
pasaulį. Ateikit, drauguži, paguosti manęs skausmuose, kurių man 
teikia tuodvi pabaisos... Bet ką aš kalbu? Juk tai didžiausia pa- 
slauga, kokią jie gali man padaryti, gal jų ryšys sutrukdys mano 
vyrui pastebėti mudviejų santykius. Tegul jis jį stiprina kiek nori, 
tik tegul nemėgina nutraukti saitų, rišančių mane su vieninteliu 
pasaulyje žmogum, kurį dievinu. 


— Na, ką pasakysite, ponia? 

— Pasakysiu, kad esu sužavėta, pone, — atsakė ponia de 
Franval. — Sulig kiekviena diena atsiskleidžia dar koks didžiai 
gerbtinas jūsų būdo bruožas. Bet tarp seniai man žinomų talen- 
tų, prisipažįstu, neįtariau jus turint klastotojo ir šmeižiko ga- 
bumų. | 

— AK, tai jūs neigiate? 

— Visai ne. Tik noriu įsitikinti. Mes išsirinksim teisėjus... 
savo darbo žinovus. Ir paktausim, jei pageidaujate, kokia rūs- 
čiausia bausme nubausti tą iš mudviejų, katras kaltas. 

— Koks akiplėšiškumas! Ką gi, jau verčiau šitai negu aima- 
nos... Bet žiūrėkim toliau. Kad jūs, ponia, įsigijote meilužį, būda- 
ma apveidi ir turėdama nuobodą vyrą, — kalbėjo Franvalis, pur- 
tydamas antrą piniginės skyrių, — tai iš tikrųjų nieko nuosta- 
baus, bet kad tokiame amžiuje tą meilužį išlaikytumėt, ir dar už 
mano pinigus, sutikite, man tai neatrodo taip paprasta... Štai 

vekseliai šimtui tūkstančių ekiu, kuriuos jūs apmokėjote už Val- 
moną arba laidavot už jį. Teikitės su jais susipažinti, prašau jus, 
— pridūrė tas išgama, rodydamas vekselius Žmonai, tačiau neleis- 
damas jų paliesti... 


Juvelyrui Zaidui 
Panaikinkite pono de Valmono vekselį dvidešimt dviem tūks- 
tančiams livrų, čekį pridedu 
Farnej de Franval. 


Arklių pirkliui Žamė — šeši tūkstančiai livrų... 


— Tai tie tamsūs bėriai, kuriais dabar puikuojasi Valmonas, 
žavėdamas visą Paryžių. Taigi, ponia, o štai dar trys šimtai tūks- 
tančių du šimtai aštuoniasdešimt trys livrai dešimt su, iš kurių du 
trečdalius sąžiningai sumokėjot, o geras trečdalis dar liko... Tai 
kaip, ponia? 

— Ak, pone, šita klastotė tokia akivaizdi, kad nekelia man 
nė mažiausio nerimo. Savo šmeižikams sugėdinti man pakanka 
tik vieno... tegul tie žmonės, kuriems, sakote, apmokėjau vekse- 
lius, ateina ir prisiekia, kad aš turėjau su jais reikalų. 

— Jie prisieks, ponia, galite neabejoti. Argi jie būtų perspėję 
mane apie jūsų elgesį, jei nebūtų apsisprendę patvirtinti savo 
pareiškimų teisme? Jei ne aš, vienas iš jų šiandien pat būtų 
padavęs jus į teismą. 

Gailios ašaros plūsteli iš gražių nelaimingosios moters akių; 
ją apleidžia drąsa, ji puola į neviltį, išsiliejančią gąsdinančiais 
simptomais, ir ima daužyti galvą į marmurinius daiktus, susi- 
žaloja veidą. 

— Pone! — sušunka ji, puldama vyrui po kojų. — Maldau- 
ju jus, teikitės pribaigti mane ne tokiais lėtais ir baisiais būdais. 
Jei mano gyvybė trukdo jūsų nusikaltimams, nutraukit ją vienu 
smūgiu... nežudykit taip pamažu... Argi aš kalta, kad jus my- 
lėjau?.. Kad priešinausi tam, kas taip Žiauriai plėšė iš manęs jūsų 
širdį? Tai nubausk mane, žvėrie, nubausk, imk ginklą, — surinka 
ji, griebdama vyro špagą, — imk jį, sakau tau, ir be gailesčio 
perverk krūtinę. Tai bent numirsiu verta tavo pagarbos ir, kaip 

vienintelę paguodą, nusinešiu į kapą tikėjimą, jog nemanai mane 
padarius tas niekšybes, kuriomis kaltini... norėdamas paslėpti 
savąsias... 

Ji klūpojo sukniubusi prie Franvalio kojų, iš sužeistų rankų 
tekėjo kraujas, nes ką tik buvo mėginusi sučiupti nuogą špagą, 
ketindama persismeigti krūtinę; 0 ant tos gražios nepridengtos 
krūtinės krito išsitaršę plaukai, kuriuos ji laistė ašarų upeliais; 
dar niekada skausmas neatrodė patetiškiau ir išraiškingiau, dar 
niekada Žmogus nematė jo tokio jaudinančio, patrauklaus ir 
kilnaus. 

— Ne, ponia, — atsakė Franvalis, atitraukdamas špagą, — ne, 
nenoriu jūsų mirties, noriu tik jus nubausti. Man suprantama 
jūsų atgaila, ir jūsų ašaros manęs nė kiek nestebina, jūs nirštat, 
kad viskas išaiškėjo! Man patinka jūsų nusiteikimas, tai ženklas, 
kad žadat pasitaisyti... kas, be abejo, greičiau nulems jūsų likimą, 
aš dabar pat skubu tuo pasirūpinti. 

— Sustok, Franvali, — sušuko nelaimingoji, — nesiskelbk 
apie savo nešlovę, neskambink visais varpais, kad nusikaltai iš- 
kart ir neištikimybe, ir klastojimu, ir kraujomaiša, ir šmeižtais... 
Nori manim atsikratyti, aš išvažiuosiu, susirasiu kampelį, kur net 
tavo prisiminimas išnyks man iš atminties... tu būsi laisvas, galėsi 
nebaudžiamas daryti savo juodus darbus... taip, aš tave užmir- 
šiu... jei pajėgsiu, Žiauruoli, o jei tavo nelemtas paveikslas ne- 
išdils iš širdies, jei tebepersekios nuošaliausiame užkampyje... 
aš jo nesunaikinsiu, klastūne, nes tai viršytų mano jėgas, ne, aš 
jo nesunaikinsiu, bet nubausiu save už aklumą ir kapų tamsybėse 
palaidosiu nusikaltusį altorių, kur tu buvai taip garbinamas. 

Sulig šiais žodžiais, išsunkusiais paskutines ligos nukamuotos 
sielos jėgas, bedalė apalpsta ir krinta be sąmonės. Šalti mirties 
šešėliai driekiasi ant gražių skruostuose žydinčių rožių, jau vys- 
tančių nuo nevilties šalnų; čia lieka vien bežadis kūnas, kurio 
vis tiek neapleido žavesys, kuklumas, drovumas... visa, kas pa- 
trauklu dorybėje. Pabaisa išeina, skuba su savo nusikaltėle dukra 
pasidžiaugti siaubinga pergale, kurią ydos arba veikiau išsigimi- 
mas pasiekė prieš nekaltybę ir nelaimę. 

Šios smulkmenos be galo patiko baisioniškai Franvalio dukteriai, 
ji užsimanė viską pamatyti savo akimis... reikėjo dar daugiau 
klaikybių, reikėjo, kad Valmonas įveiktų motinos griežtumą ir 
Franvalis užtiktų juos besimylinčius. Jei taip atsitiktų, kaip dar 
galėtų pasiteisinti jų auka? Argi ne svarbiausia atimti iš jos visas 
priemones? Tokia buvo Eženi. | 

Tačiau vargšė Franvalio žmona, neturinti kur išlieti ašarų, 
tik ant užjaučiančios motinos krūtinės, pasipasakojo jai apie 
naujas savo kančias, tada ponia de Farnej sumąstė, kad pono 
de Klervilio amžius, padėtis ir pelnyta pagarba galbūt palenktų 
jos žentą į gerąją pusę; nieko nėra patiklesnio už nelaimės pri- 
slėgtą Žmogų; kaip galėdama geriau ji papasakojo garbiajam 
Dievo tarnui apie visas Franvalio nedorybes, įtikino tuo, kuo jis 
niekada nenorėjo tikėti, priprašė, kalbantis su tuo išsigimėliu, 
nepagailėti tų įtikinančių gražbylysčių, labiau veikiančių širdį 
„negu protą; 0 po pokalbio su tuo piktadariu patarė būtinai susi- 
tikti su Eženi ir visokiais būdais, kokie tik jam atrodo reikalingi, 
išaiškinti jaunajai paklydėlei, kad ji stovi ant bedugnės krašto, 
ir jei įmanoma, atvesti ją į doros kelią ir į motinos glėbį. 

Franvalis įspėtas, kad Klervilis nori pasimatyti su juo ir jo 
dukra, turėjo pakankamai laiko viską su ja aptarti ir, parengę 
planą, jie pranešė ponios de Farnej nuodėmklausiui, kad yra 
pasiruošę jį priimti. Patiklioji Franval dėjo daug vilčių į dvasios 
vadovo iškalbą; nelaimingi žmonės godžiai griebiasi svajonių ir, 
ieškodami džiaugsmo, kurio tikrovė jiems pašykštėjo, su begaline 
išmone kuria iliuzijas. 

Klervilis atėjo. Buvo devinta valanda ryto; Franvalis priėmė 
jį tame kambaryje, kur paprastai leisdavo naktis su dukra; jis iš 
anksto liepė išpuošti kambarį su neregėta elegancija, tačiau pali- 
ko šiokią tokią netvarką, liudijančią apie nusikalstamus jo malo- 
numus... Eženi buvo už. pertvaros, kad viską girdėtų ir geriau 
pasiruoštų susitikimui, kuris laukė ir jos. 

— Bijau, kad jus sutrukdysiu, pone, — pasakė Klervilis, — 
bet vis dėlto drįsau ateiti. Mūsų luomo žmonės paprastai vargina 
tokius, kurie, kaip ir jūs, skęsta šio pasaulio malonumuose, aš 

net gailiuosi nusileidęs poniai de Farnej ir sutikęs prašyti jus 
skirti man trumpą valandėlę. 

— Sėskitės, pone, jei jūsų kalbos bus teisingos ir protingos, 
nebijokite, kad aš nuobodžiausiu. 

— Jūsų jauna, žavinga ir dora žmona jus dievina, o jūs kalti- 
namas, kad padarėt ją didžiai nelaimingą, pone. Ji neturi nieko, 
tik savo nekaltybę ir tyrumą, dėmesingą motiną, kuri išklauso 
jos aimanų, ji jus karštai myli, nepaisydama skriaudų, tad įsivaiz- 
duokit, kokia siaubinga jos padėtis! 

— Geidaučiau, pone, kad eitumėm tiesiai prie reikalo, man 
regis, jūs sukat užuolankomis. Koks jūsų apsilankymo tikslas? 

— Grąžinti jums laimę, jei tai įmanoma. 

— O jei aš ir taip laimingas, vadinasi, jūs neturit daugiau 
ką man pasakyti? 

— Pone, nusikaltimas negali atnešti laimės. 

— Sutinku. Bet tas, kas po nuodugnių studijų, brandžių ap- 
mąstymų nusiteikė niekur nematyti blogio, su ramiausiu abe- 
jingumu žiūrėti į visus žmonių poelgius ir visus juos laikyti ne- 
išvengiamais kažkokios galybės padariniais, tos galybės, kuri, 
tarpais gera, 0 tarpais pikta, bet visada valdinga, įkvepia mus 
čia daryti tai, ką Žmonės giria, čia tai, ką peikia, bet niekada 
neskatina daryti to, kas jai trukdytų arba prieštarautų. Taigi 
kartoju, ir sutikite, pone, kad toks žmogus gali būti vienodai 
laimingas, ar elgtųsi taip kaip aš, ar taip kaip jūs. Laimė — tai 
idealas, vaizduotės padarinys, tai veiklos būdas, priklausantis 
vien nuo mūsų sugebėjimo matyti ir jausti; išskyrus poreikių 
patenkinimą, tai ne koks nors konkretus daiktas, kuris visus 
žmones darytų lygiai laimingus. Mes kasdien matome kokio nors 
asmens laimę, kuri nė iš tolo nežavi kito. Vadinasi, nėra tikros 
laimės, ir mes negalime turėti kitokios kaip tik tą, kurią patys 
susikuriame pagal savo jutimus ir principus. 

— Žinau, pone, bet jeigu protas mus apgauna, tai sąžinė 
neklaidina niekada, ji — knyga, kur gamta surašo visas mūsų 
priedermes. 

— O argi mes nesielgiam kaip tinkami su ta vadinamąja są- 

žine? Jai diktuoja įpročiai, ji nelyginant minkštas vaškas, iš kurio 
mūsų pirštai lipdo bet kokias formas. Jei ta knyga būtų tokia 
patikima, kaip jūs sakote, argi žmonių sąžinė nebūtų visur vie- 
noda? Ir argi jų veiksmai nebūtų tokie patys nuo vieno žemės 
galo ligi kito? Bet argi taip yra? Argi hotentotas baiminasi to, 
kas gąsdina prancūzą? O šis argi kasdien nedaro to, už ką bau- 
džiama Japonijoje? Ne, pone, pasaulyje nėra nieko tikra, nieko, 
kas būtų girtina ar peiktina, nieko, kas nusipelnytų atpildo ar 
bausmės, nieko — štai kur visa neteisybė, — kas nebūtų leista 
už penkių šimtų mylių nuo čia, jokio tikro blogio, žodžiu, jokio 
pastovaus gėrio. 

— Negalvokit taip, pone, dorybingumas — ne chimera. Svar- 
bu ne žinoti, jog kas nors gera čia ir bloga kažin kur kitur, kad 
galėtumėt tiksliai pasakyti, ar tai nusikaltimas, ar dorybė, ir rasti 
laimę pasirinkdamas vieną iš jų. Žmogus laimingas tik tada, kai 
besąlygiškai paklūsta savo šalies įstatymams. Arba jis jų laikosi, 
arba jis nenaudėlis. Įstatymlaužystėje ar bėdoje nėra vidurio. 
Kitaip sakant, blogis, kuris mus užgriūva, kai jam pasiduodame, 
gimsta ne iš šitų uždraustų dalykų, o iš žalos, kurią tie geri ar 
blogi savo esme dalykai daro to krašto visuomenės gyvenimo 
normoms. Savaime aišku, nieko blogo, jei tu labiau mėgsti vaikš- 
čioti po bulvarus negu po Eliziejaus laukus. Bet jei būtų išleistas 
įstatymas, draudžiantis piliečiams vaikščioti po bulvarus, jį pa- 
žeidęs asmuo galbūt nukaltų sau pirmą grandį amžinų nelaimių 
grandinėje, nors, pažeisdamas tą įstatymą, nebūtų padaręs nieko 
baisaus. Beje, kai įprantama laužyti priimtus dėsnius, netrukus 
pradedama nepaisyti ir rimtesnių, ir pražanga po pražangos pri- 
einama iki nusikaltimų, už kuriuos baudžiama visose pasaulio 
šalyse, kurie kelia siaubą visoms protingoms žemės rutulio būty- 
bėms, nesvarbu, kokiame poliuje tai atsitiktų. Nors ir nėra uni- 
versalios sąžinės visai Žmonijai, užtat yra tautinė sąžinė, susijusi 
su gamtos mums duota egzistencija, kur ji savo ranka smulkiai 
surašė mūsų priedermes, ir mes negalime jų paminti neužsitrauk- 
dami pavojaus. Pavyzdžiui, jūsų šeima, pone, kaltina jus krau- 
jomaiša. Kad ir kokiais sofizmais teisintumėt šį nusikaltimą, 

menkindamas jo klaikumą, kad ir kaip dangstytumėtės nepa- 
grįstais išvedžiojimais, kad ir kokiais kaimyninių tautų auto- 
ritetais remtumėtės, neįrodysit, jog šis prasižengimas — O prasi- 
žengimu jo nelaiko tik kelios tautos — tikrai nepavojingas čia, 
kur jį draudžia įstatymai ir kur jis, žinoma, gali turėti baisių pa- 
sekmių ir peraugti į nusikaltimus, išplaukiančius iš to prasižen- 
gimo... pabrėžiu, nusikaltimus, stingdančius kraują žmonėms. Jei 
vestumėt savo dukrą ant Gango krantų, kur tokios santuokos 
leidžiamos, gal tai būtų ir ne kažin koks blogis, tačiau valstybėje, 
kur tokia sąjunga uždrausta, jūs elgiatės siaubingai, demonstruo- 
damas šį visuomenę piktinantį paveikslą prieš moterį, kuri jus 
dievina ir kurią tokia išdavystė varo į kapus, jūs darot nusikal- 
timą, traukantį glaudžiausius prigimties ryšius, jungiančius jūsų 
dukrą su ją pagimdžiusia būtybe, kurią turėtų gerbti ir branginti 
labiau už viską pasaulyje. Jūs verčiat dukterį niekinti švenčiau- 
sias pareigas, mokot neapkęsti tos, kuri ją nešiojo savo įsčiose, 
pats to nepastebėdamas ruošiat ginklus, kuriuos ji gali nukreipti 
prieš jus. Jūs neįskiepijot jai jokios normų sistemos, neįdiegėt 
jokių principų, kur nebūtų įrėžtas pasmerkimas jums, ir jei jos 
ranka vieną dieną pasikėsins į jūsų gyvybę, pats būsit išgalandęs 
durklą. 

— Jūs mėginat atvesti mane į protą kitaip, negu tai darytų 
„jūsų luomo Žmonės, — atsakė Franvalis, — todėl būsiu atviras, 
pone, nors galėčiau neigti jūsų kaltinimus. Viliuosi, jog nuošir- 
dus prisipažinimas paskatins jus tikėti ir mano žmonos pakly- 
dimais, kai papasakosiu apie juos neslėpdamas teisybės, kaip ir 
apie savuosius. Taip, pone, aš myliu savo dukrą, aistringai myliu, 
ji mano meilužė, žmona, sesuo, patikėtinė, draugė, mano vie- 
nintelė dievybė žemėje, ir savo širdyje skyriau jai visus gražiau- 
sius vardus, nes ji to verta. Aš mylėsiu ją ligi grabo lentos ir, 
neįstengdamas pergalėti savo jausmų, be abejo, turiu juos pa- 
teisinti. | 

Pirmoji tėvo pareiga dukteriai — jūs, aišku, su tuo sutiksite, 
pone, — rūpintis kuo didžiausia jos laime. Jei jam tai nepa- 
vyksta, jis lieka skolingas dukrai, o jei pavyksta, niekas neturi 

teisės jam priekaištauti. Aš nei suvedžiojau, nei prievartavau 
Eženi, tai svarbus faktas, nepamirškite jo. Neslėpiau nuo jos 
visuomenės požiūrio, papasakojau apie rožėmis ir erškėčiais 
klotus kelius, kurie laukia susirišus Himenėjo ryšiais. Paskui 
pasiūliau Eženi savo širdį, leidau pasirinkti laisva valia ir daviau 
laiko apsigalvoti. Ji nė akimirkos nedvejojo ir pareiškė būsianti 
laiminga tik su manim. Argi neteisingai pasielgiau duodamas tai, 
ko ji pati panorėjo, kad būtų laiminga, puikiai viską suvokdama? 

— Šitie sofizmai — ne pasiteisinimas, pone. Jūs nepaaiškinot 
savo dukrai, kad asmuo, kurį ji pasirinko, tik nusikaltimo kaina 
atneša jai laimę. Argi nesigailėtumėt davęs kam nors vaisių, kad 
ir kokį gražų iš pažiūros, jei būtumėt įsitikinęs, kad jo minkš- 
time slypi mirtis? Ne, pone, ne, taip bjauriai elgdamasis jūs gal- 
vojot vien apie save ir padarėt savo dukrą kartu ir bendrininke, 
ir auka. Tai nedovanotina... O ką padarė ta jautri dorybinga 
žmona, kuriai be gailesčio draskote širdį? Ką ji padarė, žmogau 
neteisingas?.. Nebent tai, kad dievino jus? 

— Apie tai ir noriu su jumis pakalbėti, pone, ir viliuosi, kad 
manim pasitikėsit. Aš, be abejo, turiu tam šiokią tokią teisę, nes 
juk jūs irgi atėjote pas mane atvira širdim pasitikrinti, ar aš 
teisingai kaltinamas! 

Ir tada Franvalis, rodydamas Klerviliui suklastotus laiškus 
ir vekselius, neva rašytus žmonos, laidavo, kad šie popieriai kuo 
tikriausi ir kad ponia de Franval neabejotinai turi meilužį. 

Klervilis viską žinojo. 

— Tai štai, pone, — griežtai tarė jis Franvaliui, — argi ne 
teisybę sakiau, kad viena klaida, tarsi ir neturėjusi rimtų pasek- 
mių, gali atvesti, pripratinusi perženginėti ribas, prie baisiausių 
nusikaltimų ir piktadarysčių? Pradėjote nuo menkniekio, jūsų 
akimis žiūrint, ir matot, kokių niekšybių tenka griebtis, norint 
pateisinti ar paslėpti savo juodus darbus... Patikėkit manim, 
pone, meskit į ugnį šias nedovanotinas klastotes, ir užmirškime 
jas visiems laikams, prašau jus. 

— Šie popieriai tikri, pone. 

— Tai klastotės. 

— Jūs tik taip manote. Gal leistumėt paneigti tą melą? 

— Prašom, pone. Aš galiu remtis tik jūsų žodžiais, kad pati- 
kėčiau jų tikrumu, o jūs labai suinteresuotas palaikyti kaltinimą. 
Klastote juos galiu vadinti tik remdamasis jūsų Žmonos prisi- 
pažinimais, o ji taip pat didžiai suinteresuota nuslėpti tiesą, jeigu 
jie būtų tikri. Mano nuomonė štai kokia, pone... Nauda diktuoja 
visus Žmonių poelgius, ji visų jų veiksmų varomoji jėga. Kai ją 
randu, man iškart įsižiebia tiesos žiburys, ši taisyklė niekada 
manęs neapgauna, jau keturiasdešimt metų ja naudojuosi. Bet 
argi jūsų Žmonos dorybingumas neapgins jos nuo šitų bjaurių 
šmeižtų žmonių akyse? Argi jos nuoširdumas, tyrumas, dar tebe- 
liepsnojanti meilė jums leistų jai taip Žiauriai elgtis? Ne, pone, 
nusikaltimo ištakos ne čia. Žinodamas, kokios bus pasekmės, 
turėjote geriau sumegzti mazgus. 

— Tai įžeidimas, pone! 

— Atleiskite, bet neteisybė, šmeižtas, paleistuvystė taip pik- 
tina mano sielą, jog kartais negaliu tverti iš susijaudinimo, kuris 
man pašoka nuo tokių baisybių. Sudeginkim šituos popierius, 
pone, dar kartą primygtinai jus prašau... sudeginkim juos dėl 
jūsų garbės ir ramybės. 

— Neįsivaizdavau, pone, — tarė Franvalis stodamasis, — kad 
jūsų luomo Žmonės taip lengvai tampa gynėjais... nedorės ir 
svetimavimo užtarytojais. Žmona teršia man garbę, švaisto turtą, 
ir aš jums tai įrodau. O jūs per savo aklumą apkaltinat mane 
patį ir verčiau išvadinat mane šmeižiku negu ją ištvirkusia ir 
neištikima žmona! Ką gi, pone, šitai nuspręs įstatymas. Aš pa- 
duosiu skundus į visus Prancūzijos teismus, pateiksiu įrodymus, 
apskelbsiu savo nešlovę, ir tada pamatysim, ar jums užteks nai- 
vumo arba, tikriau, kvailumo ginti nuo manęs tokią begėdę. 

— Aš išeinu, pone, — taip pat stodamasis atsakė Klervilis, 
— neįsivaizdavau, kad proto nukrypimai taip sugadintų jūsų 
širdies savybes ir kad, apakintas neteisingo keršto, galėtumėt. 
šaltakraujiškai patvirtinti savo kliedesius... Ak, pone, visa tai 
mane dar geriau įtikina, kad pamynęs švenčiausią pareigą žmo- 
gus netrukus ima nepaisyti ir visų kitų... Jei apsigalvosite, pone, 

teikitės mane perspėti, ir jūsų šeima kartu su manimi draugiškai 
priims jus į savo glėbį. Ar man bus leista valandėlę pasimatyti 
su panele jūsų dukra? 

— Jūsų valia, pone, net siūlyčiau griebtis didesnės gražby- 
lystės arba pasinaudoti tikresniais šaltiniais, kai dėstysite jai tas 
spindinčias tiesas, kur aš, savo nelaimei, įžiūriu tik aklumą ir 
išvedžiojimus. 

Klervilis nuėjo pas Eženi. Ji laukė jo, užsimetusi koketiš- 
kiausią ir elegantiškiausią naktinį drabužėlį; jos įžūlūs judesiai 
ir žvilgsniai rodė tą begėdystę, kuri kyla iš apsileidimo ir nusi- 
kalstamumo, ir ši klaidūnė, trypianti mergišką žavesį, kuris vis | 
tiek ją puošė, visa savo išvaizda kurstė ydas ir piktino dory- 
bingumą. 

Stokodama išmonės įsigilinti į tokias filosofines detales, kaip 
Franvalis, Eženi gelbėjosi pašaipumu; ji elgėsi vis akiplėšiškiau; 
bet netrukus, pastebėjusi, kad bergždžiai stengiasi suvilioti tokį 
dorą Žmogų ir kad jos pašnekovas niekada neįklius į spąstus, ji 
staigiai nutraukia raištelius, laikančius jos grožybes dengiantį 
šydą, ir visa išsidraikiusi atsistoja priešais nespėjusį atsitokėti 
Klervilį. 

— Niekše! — garsiai spiegdama, surinka ji. — Išmeskit iš čia 
šitą pabaisą! Kad tik tėvas nesužinotų apie jo darbus. O teisin- 
gasai Dangau! Aš laukiu iš jo dievobaimingų patarimų... o šitas 
nevidonas kėsinasi į mano skaistybę... Pažiūrėkit, — šaukia ji 
subėgusiems tarnams, — pažiūrėkit, ką tas besarmatis man pa- 
darė. Štai, štai kokie tie palaimintieji šventeivos, nebijantys nuo- 
dėmės! Skandalai, lėbavimai, suvedžiojimai — štai kokie jų pa- 
pročiai, 0 mes, patikėję apsimestinėmis jų dorybėmis, kaip kvai- 
liai dar drįstame juos garbinti. 

Klervilis, susinervinęs dėl tokio triukšmo, vis dėlto sugebėjo 
paslėpti susijaudinimą; ir lyg niekur nieko skindamasis kelią pro 
jį apsupusią minią, ramiai kreipėsi į visus: 

— Tesaugo Dievas šitą nelaimingąją... tepataiso ją, jei įma- 
noma, ir tegu niekas šiuose namuose nepasikėsina į jos tyrus 
jausmus kitaip kaip aš... nes aš atėjau čia ne jų sutrypti, 0 juos 

atgaivinti jos širdyje. 

Tokius vaisius poniai de Farnej ir jos dukrai davė pokalbis, 
iš kurio jos tiek tikėjosi. Juodvi nė iš tolo nežinojo, į kokį nuo- 
puolį nusikaltimas įstumia piktadarių sielas; juos erzina tai, kas 
kitiems daro gerą poveikį, ir net išminties pamokose jie randa 
paskatą blogiui. 

Nuo to laiko abiejų pusių santykiai visai pagedo; Franvalis 
ir Eženi puikiai matė, jog reikia tokiais būdais įtikinti ponią de 
Franval tariamomis kaltėmis, kad jai daugiau neliktų jokių abe- 
jonių; o ponia de Farnej, pasitarusi su dukra, labai rimtai ėmė 
svarstyti, kaip pagrobti Eženi. Ji pasakė apie tai Klerviliui: šis 
garbus draugas nesutiko padėti vykdyti tokį ryžtingą planą; jam 
per daug nepasisekęs anas pavedimas, sakė jis, kad dabar galėtų 
imtis dar ko nors, jam belikę tik melstis už nusidėjėlius, ką jis 
be paliovos ir darąs ir nuo šiol atsisakąs teikti tokias paslaugas 
ar tarpininkauti. Kokie taurūs jausmai! Ir kodėl tarp jo luomo 
žmonių taip retai sutinkame tokį kilnumą? Veikiau kodėl tarp 
jų jis vienintelis toks? Bet grįžkime prie Franvalio. 

Pas jį vėl atėjo Valmonas. 

— Tu kvailys, — tarė jam nedorasis Eženi meilužis, — tu 
nevertas būti mano mokiniu, ir aš išstatysiu tave viso Paryžiaus 
pajuokai, jei per antrą pasimatymą nesielgsi su mano žmona 
apsukriau. Tu privalai ją paimti, drauguži, bet garantuotai, man 
reikia savo akimis pamatyti jos nuopuolį... turiu galų gale išplėšti 
iš to nekenčiamo padaro visas pasiteisinimo ir gynybos prie- 
mones. 

— O jeigu ji priešinsis? — paklausė Valmonas. 

— Paimsi ją jėga... aš pasirūpinsiu, kad arti nebūtų Žmonių... 
Išgąsdink ją, prigrasink, kas man rūpi?.. Bet kokios priemonės 
pergalei pasiekti bus paslauga man. 

— Klausyk, — pasakė tada Valmonas, — aš sutinku su tavo 
pasiūlymu ir duodu žodį, kad tavo žmona neatsilaikys. Bet su. 
viena sąlyga, ir jeigu tu atsisakysi, aš nieko nedarysiu. Mūsų 
santykiuose neturi būti pavydo, pats Žinai. Taigi reikalauju, kad 
leistum ketvirtį valandos pabūti su Eženi... Neįsivaizduoji, kaip 

man pakels ūpą tas malonumas, kurį patirsiu nors ir trumpai 
pasikalbėjęs su tavo dukra... 

— Bet, Valmonai... 

— Man suprantami tavo būgštavimai, bet jei laikai mane sa- 
vo draugu, aš tau už juos nedovanoju. Aš trokštu tik pamatyti 
žavingąją Eženi vieną ir valandžiukę pasikalbėti su ja... 

— Valmonai, — pasakė truputį nustebęs Franvalis, — už savo 
paslaugas tu reikalauji per daug didelės kainos. Man, kaip ir tau, 
pavydėti atrodo juokinga, bet aš dievinu tą, apie kurią kalbi, ir 
verčiau atiduočiau savo turtą negu jos glamones. 

— Būk ramus, aš į jas nepretenduoju. 

Ir Franvalis, puikiai suvokdamas, kad nė vienas iš daugybės 
pažįstamų nepadarys jam tokios paslaugos, tik Valmonas, neno- 
romis sutinka. 

— Gerai! — mažumėlę suirzęs sako jis. — Kartoju, tavo pa- 
slaugos labai brangios. Reikalaudamas tokios kainos, nesitikėk 
iš manęs dėkingumo. 

— O! Dėkingumas pelnomas tik už garbingas paslaugas. Ta- 
vo širdis niekada jo nepajus už tai, ką tau padarysiu. Jau greičiau 
susipyksim dėl to po poros mėnesių... Aš pažįstu Žmones, bičiu- 
li... jų keistenybes... jų klystkelius ir visus iš to išplaukiančius 
padarinius. Kokioje tik nori situacijoje aš atspėsiu kiekvieną šio 
pikčiausio gyvulio žingsnį. Todėl noriu, kad užmokėtum iš anks- 
to, kitaip nieko nedarysiu. 

— Sutinku, — atsakė Franvalis. 

— Gerai! — tarė Valmonas. — Dabar viskas priklauso i nuo 
tavęs. Aš imsiuos to reikalo, kai tik paliepsi. 

— Man reikia keleto dienų pasiruošti, — tarė Franvalis, — 
bet ne daugiau kaip keturių, tada galėsi ją pamatyti. 

Ponas de Franvalis buvo išauklėjęs dukterį savaip ir dabar 
jis buvo tikras, kad per didelis jos drovumas nesutrukdysiąs ju- 
dviejų su draugu suregztiems planams; bet jis buvo pavydus ir 
Eženi tai Žinojo; ji dievino jį taip pat karštai, kaip jis ją mylėjo, 
todėl išgirdusi, koks reikalas, ji pasakė Franvaliui be galo bijanti, 
kad šis pasimatymas prie keturių akių nepraeisiantis be pasek- 

mių. Franvalis tarėsi pakankamai pažįstąs Valmoną ir buvo įsiti- 
kinęs, kad iš šio pasimatymo tas gausiąs šiek tiek peno protui 
be jokio pavojaus širdžiai, tad kaip galėdamas nuramino dukterį 
if ėmė ruoštis. 

Tuo metu iš patikimų ir visiškai jam atsidavusių uošvės tar- 
nų Franvalis sužino, kad Eženi gresiąs didelis pavojus, nes ponia 
de Farnej netrukus gausianti leidimą atimti iš jo dukterį. Fran- 
valis neabejoja, kad šis sąmokslas — tai Klervilio darbas; kuriam 
laikui atidėjęs į šalį Valmono reikalus, vien tiktai suka galvą, 
kaip atsikratyti nelaiminguoju Bažnyčios tarnu, kurį klaidingai 
mano esant kurstytoju, jis į visas puses žarsto auksą, įduoda šį 
galingą visų ydų ginklą į įvairias rankas: pagaliau šeši užkietėję 
nedorėliai sutinka įvykdyti jo įsakymus. 

Vieną vakarą, kai Klervilis, dažnai vakarieniaudavęs pas po- 
nią de Farnej, pėsčiomis grįžo namo, jį užpuolė, sučiupo... ir 
pareiškė, kad valdžia davusi sankciją areštui. Jam parodomas 
suklastotas įsakymas, jis pats įmetamas į pašto karietą ir visu 
greitumu vežamas į kalėjimą vidury Ardėnų, kur stovi Franvaliui 
priklausanti pilis. Čia vargšas perduodamas šių žemių valdytojui 
kaip didžiausias piktadarys, kėsinęsis į savo šeimininko gyvybę; 
imamasi griežčiausių priemonių, kad nelaimingoji auka, kurios 
vienintelis nusikaltimas — pernelyg didelis atlaidumas taip Žiau- 
riai su juo susidorojusiems skriaudikams, niekada neištrūktų į 
laisvę. 

Ponia de Farnej puolė į neviltį. Ji neabejojo, kad šį smūgį 
kirto žento ranka; Klervilio paieškos truputį sulėtino ruošimąsi 
pagrobti Eženi; turint nedidelį būrelį pažįstamų ir gana vidutines 
pajamas, sunku rūpintis iškart dviem tokiais svarbiais asmenimis, 
tačiau Franvalio akiplėšiškumas privertė tai daryti. Dabar ji gal- 
vojo tik apie dvasinį vadovą; bet visos pastangos jį rasti buvo 
tuščios; mūsų niekšas ėmėsi visų atsargumo priemonių, ir nejįma- 
noma buvo ką nors susekti: ponia de Franval nedrįso daug klau- 
sinėti vyrą, po paskutinės scenos jie nesikalbėjo, bet reikalas 
buvo toks svarbus, kad ji nustūmė šalin visus kitus sumetimus; 
galiausiai sukaupusi drąsą, ji paklausė savo tirono, ar į jo planus, 


174 MEILĖS NUSIKALTIMAI 


be nežmoniško elgesio su ja, įeina ir ketinimas atimti iš motinos 
geriausią draugą. Pabaisa užsigynė ir — koks neregėtas veidmai- 
nis! — net pasisiūlė pats jo ieškoti; suprasdamas, kad rengiant 
spektaklį su Valmonu, reikia užmigdyti žmonos budrumą, jis dar 
kartą duoda žodį dėti visas pastangas Klerviliui surasti, apipila 
glamonėmis šitą patiklią sutuoktinę ir tikina, kad širdies gilu- 
moje niekada nepaliovė jos dievinti, nors šiek tiek ir sulaužė iš- 
tikimybę; ir ponia de Franval, visada įteikli ir švelni, visada lai- 
minga suartėjusi su žmogum, kurį brangina labiau už gyvybę, 
puola vykdyti visų šito neištikimo vyro norų, stengiasi juos atspė- 
ti, išpildyti, pasidalyti su juo — daro viską, nedrįsdama, kaip tu- 
rėtų, pasinaudoti proga ir išsireikalauti iš šito žvėries bent jau 
geresnio elgesio, kuris kasdien nestumtų nelaimingos žmonos į 
kančių ir skausmų bedugnę. Bet jei ji ir būtų pamėginusi, ar jos 
pastangas būtų vainikavusi sėkmė? Argi Franvalis, kurio kiek- 
vieną gyvenimo žingsnį lydėjo apgaulė, galėjo būti nuoširdesnis 
ten, kur malonumai jo laukė tik įveikus iškilusias kliūtis; jis, be 
abejo, viską būtų prižadėjęs vien iš piktdžiugos netesėti pažadų, 
gal net būtų norėjęs, kad iš jo pareikalautų priesaikos, 0 paskui 
prie savo nusikalstamų pasismaginimų pridūręs ir priesaikos lau- 
žymą. | 

Franvalis, pats visiškai nepajudinamas, tegalvojo vien, kaip 
apkartinti gyvenimą kitiems, jo kerštingas, ūmus, valdingas būdas 
pasireikšdavo, vos tik kas jį užkliudydavo; siekdamas žūtbūt at- 
gauti ramybę, jis ant karštųjų pasirinkdavo tokias priemones, 
kurios galėjo dar giliau jį įmurkdyti. Ar jis tą ramybę susigrą- 
žindavo? Visas savo fizines ir moralines galias jis eikvojo vien 
kenkti kitiems; todėl jam visąlaik tekdavo kovoti arba ginantis 
nuo suktybių, kurių kiti būdavo tiesiog priversti griebtis, arba 
jis pats paleisdavo į darbą savo klastas. 

Viskas buvo paruošta Valmonui užganėdinti, jo apie valandą 
trukęs pasimatymas vienumoje įvyko Eženi būste. 


Čia, išpuoštoje salėje, ant pakylos, Eženi vaizdavo jauną 
laukinukę, pavargusią po medžioklės ir atsirėmusią į palmės 

kamieną: aukštos palmės šakos slėpė daugybę šviestuvų, kurių 
atšvaitai krisdami nušvietė visus merginos žavumynus ir išryškino 
juos su neapsakomu meniškumu. Šį savotišką mažytį teatrą, kur 
stovėjo gyva statula, supo šešių pėdų platumo pilnas vandens 
kanalas — užtvara, sauganti jaunąją laukinukę, kad niekas iš jo- 
kios pusės negalėtų prie jos prisiartinti. Ant šio gynybinio grio- 
vio kranto buvo pastatytas krėslas žiūrovui, o šalia kabojo šilkinė 
virvelė. Traukant virvelę, pakyla sukinėjosi taip, kad garbinimo 
objektą galėjai apžiūrėti iš visų pusių, ir iš kokios tik pusės 
žiūrėjai, gražuolė vis tiek buvo nuostabi. Pasislėpęs už miškelio 
dekoracijos, grafas sekė žvilgsniu ir savo meilužę, ir draugą. Ap- 
Žiūra pagal susitarimą turėjo trukti pusvalandį... Valmonas sėdasi 
į krėslą... Jis apsvaigęs, dar niekada, sakosi, jo akys nėra regė- 
jusios tokios grožybės. Pagautas karšto susižavėjimo, jis trūkčioja 
virvutę ir megaujasi vis naujais dailumynais. Neapsisprendžia, 
kuriuos paaukoti, o kuriais gėrėtis, Eženi visa tokia graži! Tačiau 
laikas eina; o čia jis lekia taip greitai. Išmuša valanda, jaunuolis 
skraido padebėsiais, smilkalai kyla prie kojų dievybei, į kurios 
šventyklą jam uždrausta įžengti. Uždanga nusileidžia, reikia eiti. 


— Na kaip, tu patenkintas? — klausia Franvalis pasitikdamas 
draugą. 

— Tai nuostabi būtybė, — atsako Valmonas. — Bet patariu 
tau, Franvali, nerizikuok to daryti su kitais vyrais ir pasveikink 
save, kad mano jausmai apsaugo tave nuo visų pavojų. 

— Aš jais ir pasikliaunu, — visai rimtai atsako Franvalis, — 
o dabar tesėk pažadą, ir greičiau. 

— Rytoj paruošiu tavo žmoną... pats supranti, pradėti reikia 
nuo kalbelių... o po keturių dienų dėl manęs pali būti tikras. 

Davę viens kitam pasižadėjimus juodu išsiskyrė. 

Bet po šio pasimatymo Valmonas anaiptol netroško suve- 
džioti ponios de Franval ir garantuoti draugui pergalę, kurios 
ėmė didžiai pavydėti. Eženi padarė jam tokį stiprų įspūdį, kad 
negalėjo jos atsisakyti, jis nusprendė žūtbūt gauti ją į Žmonas. 
Kadangi Eženi intriga su tėvu jo nebaugino, blaiviai pagalvojęs 

Valmonas priėjo išvadą, kad būdamas toks pat turtingas kaip ir 
Kolensas, turi lygią teisę pretenduoti į jos ranką, jis manė ne- 
būsiąs atstumtas, jei prisistatysiąs kaip jaunikis, ir karštai siek- 
damas nutraukti kraujomaišos ryšius, padėdamas šeimai tai pa- 
daryti, jis būtinai gausiąs savo garbinimo objektą... atlikęs Fran- 
valio pavestą reikalą, kurio sėkmę turėjo laiduoti jo drąsa ir 
apsukrumas. 

 Apmąstymams pakako dvidešimt keturių valandų, ir kupinas 
sumanymų Valmonas po paros prisistatė pas ponią de Franval. 
Jai buvo pranešta apie jo vizitą; skaitytojai prisimena, kad per 
paskutinį pasikalbėjimą ji beveik susitaikė su vyru, arba veikiau 
patikėjo to klastingo sukčiaus veidmainystėmis ir dabar negalėjo 
nepriimti Valmono. Tačiau ji papriekaištavo Franvaliui už laiš- 
kus, vekselius ir raštelius, kuriuos tas įsigijo; bet jis, tarsi išmetęs 
visa tai iš galvos, puolė įtikinėti, kad teisingiausias būdas įrodyti, 
jog tai melas arba nebūti prasimanymai, — lyg niekur nieko 
priimti jo draugą; uždrausti jam lankytis, įtikinėjo jis, tolygu 
patvirtinti įtarimus; geriausias nekaltumo įrodymas, kokį moteris 
gali pateikti, sakė Franvalis, tai toliau viešai susitikinėti su vyriš- 
kiu, kurį Žmonių liežuviai apkėlė jos meilužiu; visa tai buvo gry- 
niausi išvedžiojimai, ponia de Franval puikiai šitai suprato, ta- 
čiau vylėsi, kad Valmonas kai ką paaiškins; noras tuos paaiški- 
nimus išgirsti, baimė užrūstinti vyrą perveikė sveiką protą, nepa- 
tariantį matytis su šiuo jaunuoliu. Ir štai jis ateina, o Franvalis 
vėl išskuba, palikdamas juos vienudu kaip anąsyk; pasiaiškinimas 
turėjo būti ilgas ir audringas; tačiau Valmono galvoje kirbėjo 
savos mintys ir jis negaišuodamas perėjo prie reikalo. 

— O ponia! Prieš jus jau ne tas Žmogus, kuris taip jums 
nusikalto per paskutinį pasimatymą, — paskubėjo pareikšti jis. 
— Tada aš buvau jūsų vyro nusikaltimų bendrininkas, o dabar 
noriu pasitaisyti. Patikėkit manim, ponia, garbės žodžiu prisie- 
kiu, kad atėjau čia ne meluoti, ne jūsų apgaudinėti. 

Ir jis papasakojo suklastotų vekselių bei laiškų istoriją, tūks- 
tantį kartų atsiprašė, kad buvo prikišęs prie to nagus, perspėjo 
ponią de Franval apie naujas baisybes, kurių iš jo reikalaujama, 

ir norėdamas įrodyti esąs nuoširdus, prisipažino apie savo jaus- 
mus Eženi, papasakojo apie pasimatymą, pažadėjo nutraukti jos 
ryšius su Franvaliu, pagrobti ją ir nuvežti į Pikardiją, į vieną iš 
ponios de Farnej valdų, jeigu abi šios damos sutiksiančios ir kaip 
atpiidą atiduosiančios į žmonas tą, kurią jis ištrauksiąs iš be- 
dugnės. 

Valmono kalba ir prisipažinimai atrodė tokie tikroviški, kad 
ponia de Franval negalėjo nepatikėti; Valmonas buvo puiki par- 
tija jos dukrai; argi ji galėjo tikėtis ko nors geriau po tokio 
palaido gyvenimo? Valmonas apsiėmė padaryti viską, ir nebuvo 
kaip kitaip užkirsti kelią tam siaubingam nusikaltimui, stumian- 
čiam į neviltį ponią de Franval; be to, ji vylėsi susigrąžinti vyro 
meilę, nutrūkus tiems vieninteliams saitams, keliantiems pavojų 
tiek jai, tiek jam; šie sumetimai padėjo jai apsispręsti, ji sutiko, 
bet su sąlyga, kad Valmonas duosiąs žodį nesikauti su jos vyru, 
išvyksiąs į užsienį, pavedęs Eženi poniai de Farnej, ir pasiliksiąs 
ten tol, kol Franvalis atvėsiąs nuo savo neteisėtos meilės, susitai- 
kysiąs su netektim ir galiausiai duosiąs sutikimą vedyboms. Val- 
monas viską prižadėjo. Ponia de Franval užtikrino motinos pa- 
ramą, patikino, kad ji neprieštarausianti judviejų sprendimams, 
ir Valmonas, dar kartą atsiprašęs ponios de Franval už skriau- 
das, kurias buvo padaręs spiriamas jos nedoro vyro, išėjo. Ry- 
tojaus dieną ponia de Farnej, apie viską sužinojusi, išvyko į Pi- 
kardiją, o Franvalis, paskendęs nuolatinių malonumų sūkuryje, 
pasikliaudamas Valmonu ir daugiau nebijodamas Klervilio, įkliu- 
vo į spąstus su tokiu pat naivumu, kokio tikėjosi iš kitų Žmonių, 
trokšdamas juos įvilioti į savo paspęstuosius. 

Maždaug šešis mėnesius, jau sulaukusi septyniolikos metų, 
Eženi dažnai išeidavo viena arba su kokia nors drauge. Išvaka- 
rėse tos dienos, kai Valmonas pagal susitarimą su draugu rengėsi 
pasikėsinti į ponios de Franval garbę, Eženi visiškai viena Žiū- 
rėjo naują pjesę Prancūzų teatre ir viena grįžo atgal, ketindama 
vykti pas tėvą į namus, kur jis jai buvo paskyręs pasimatymą, o 
paskui vakarieniauti dviese... Vos panelės de Franval ekipažas 
spėjo išvažiuoti iš Sen Žermeno priemiesčio, dešimt kaukėtų 

vyrų sustabdė arklius, atidarė dureles, sugriebė Eženi, įmetė ją 
į pašto karietą šalia Valmono, kuris pasistengė nuslopinti jos 
riksmus ir įsakė šuoliuoti kiek įkabina, tad karieta akimirksniu 
atsidūrė už Paryžiaus. 

"Deja, buvo neįmanoma atsikratyti Eženi tarnų ir ekipažo, 
todėl Franvalis labai greit sužinojo, kas nutiko. Sprukdamas į 
saugią vietą, Valmonas tikėjosi, kad Franvalis nesumos, kuriuo 
keliu vytis, ir jis tikrai išloš dvi ar tris valandas. Svarbu tik pa- 
siekti ponios de Farnej valdas, o ten Eženi jau lauks dvi pati- 
kimos moterys ir pašto karieta, kuri nugabens ją į pasienį, į net 
Valmonui nežinomą priebėgą, o jis pats tučtuojau išvyks į Olan- 
diją ir pasirodys tik tada, kai ponia de Farnej su dukra praneš, 
kad daugiau nebėra kliūčių ir jis gali vesti savo mylimąją; tačiau 
likimas patvarkė kitaip, ir šiuos protingus planus sugriovė siau- 
bingi piktadario kėslai. 

Gavęs žinią, Franvalis negaišta nė akimirkos, dumia į paštą 
ir teiraujasi, kokiomis kryptimis važiuoti šiandien buvo pasam- 
dyti arkliai nuo šešių valandų vakaro. Septintą valandą dengtas 
ekipažas išvykęs į Lioną, o aštuntą — pašto karieta į Pikardiją; 
Franvalis nedvejoja, ekipažas, vykstąs į Lioną jo nėmaž nedo- 
mina, bet pašto karieta, vykstanti į provinciją, kur yra ponios 
de Farnej žemių, tikrai verta dėmesio, kvaila būtų tuo abejoti; 
jis liepia pakinkyti aštuonis geriausius pašto arklius į jo karietą, 
nusamdo ristūnus savo Žmonėms, kol kinkomi arkliai, nuperka 
ir užtaiso pistoletus ir kaip strėlė lekia ten, kur jį gena meilė, 
neviltis bei kerštas. Keisdamas arklius Sanlise, jis sužino, kad 
jo persekiojama pašto karieta ką tik išvažiavo... Franvalis įsako 
skriste skristi, savo nelaimei, jis paveja bėglius: jo Žmonės ir jis 
pats su pistoletais rankose sustabdo Valmono vežėją ir įsiutęs 
Franvalis, atpažinęs priešininką, prikiša ginklą ir šauna tiesiai 
į jį, išplėšia mirštančią iš baimės Eženi, sėda su ja į savo karietą 
ir prieš dešimtą ryto jau būna Paryžiuje. Nesukdamas galvos dėl 
to, kas nutiko, Franvalis rūpinasi tik Eženi... Ar apgavikas Val- 
monas nepanoro pasinaudoti aplinkybėmis? Ar Eženi dar išti- 
kima jam ir ar nesutraukyti nusikalstami judviejų ryšiai? Panelė 

de Franval ramina tėvą. Valmonas jai tik atskleidė savo planus 
ir, kupinas vilčių netrukus ją vesti, susilaikė neišniekinęs alto- 
riaus, kur norėjo duoti tyrus įžadus; Eženi priesaikos nuramina 
Franvalį... Bet žmona... ar ji žinoio apie šitas užmačias... ar prisi- 
dėjo prie jų? Eženi, turėjusi pakankamai laiko viską išsiklau- 
sinėti, dievagojasi, keikdama motiną paskutiniais žodžiais, kad 
tai jos darbas, kad per tą lemtingą pasimatymą, kai Franvalis 
manė Valmoną ruošiantis taip gerai jam pasitarnauti, šis be jo- 
kios gėdos ji išdavė. 

— Ak! -- siunta Franvalis. — Kodėl jis neturi dar tūkstančio 
gyvybių... Visas atimčiau vieną po kitos... Ir mano žmona!.. Vos 
pamėginau ją apmulkinti, pirmoji mane apsuko... o visi mano 
— tokia švelni būtybė... skaistus angelas!.. Ak, niekšiška išdavike, 
tu brangiai sumokėsi už savo nusikaltimą... Mano kerštas trokšta 
kraujo, ir jei reikės, savo lūpomis iščiulpsiu jį iš tavo klastingų 
venų... Nusiramink, Eženi, — niršdamas kalba Franvalis, — nusi- 
ramink, tu turi atsigauti, pailsėk keletą valandų, aš pats tave 
saugosiu. 

Tuo tarpu ponia de Farnej, kuri buvo pasamdžiusi seklius, 
netrukus patiria, kas įvyko; sužinojusi, kad jos anūkė atimta, o 
Valmonas nužudytas, ji skriste atskrenda į Paryžių... Perpykusi 
tučtuojau sušaukia pasitarimą, jai paaiškinama, kad nužudęs 
Valmoną, Franvalis patenka jai į rankas, vienu matu praranda 
įtaką, kurios ji bijojo, ir ji atgauna savo dukterį ir Eženi; bet 
draugai jai pataria nekelti skandalo ir vengti baudžiamosios 
bylos, tik reikalauti, kad žentas būtų išsiųstas į saugią vietą. 
Franvalis, iškart informuotas apie uošvės sprendimą bei žygius, 
kurių po to ėmėsi, ir tuo pat metu sužinojęs, kad jo nuotykis 
nebe paslaptis ir kad uošvė, kaip kalbama, laukianti tik jo pra- 
pulties, norėdama ja pasinaudoti, nuskuba į Versalį pasimatyti 
su ministru, viską jam prisipažįsta ir gauna vienintelį patarimą: 
kuo greičiausiai išvykti ir pasislėpti savo valdose Elzase, prie 
Šveicarijos sienos. Franvalis trumpam grįžta namo ir, pasiryžęs 
atkeršyti, nubausti žmoną už išdavystę ir nepaleisti iš rankų po- 
niai de Farnej brangių būtybių, kad ši nedrįstų stoti jam sker- 

sai kelio bent jau politikoje, nusprendžia išvykti į Valmorą, tą 
vietą, kurią jam patarė ministras, tik kartu su Žmona ir dukte- 
rim... Bet ar ponia de Franval sutiks? Jausdamasi kalta dėl savo- 
tiškos išdavystės, dėl kurios paskui viskas ir įvyko, ar pajėgs ji 
įveikti priešiškumą? Ar galės be baimės atsiduoti įžeisto vyro 
globon? Štai dėl ko nerimauja Franvalis; norėdamas sužinoti, 
kaip jam elgtis, jis eina pas Žmoną, kuriai jau apie viską pra- 
nešta. 

— Ponia, — lyg niekur nieko sako jis jai, — taip neapgal- 
votai pasielgusi, jūs įstūmėt mane į nelaimių bedugnę. Nors pa- 
sekmės ir liūdnos, jūsų paskatos pagirtinos: jūs, be abejo, taip 
padarėte iš meilės savo dukteriai ir man. Kadangi aš pirmas jus 
nuskriaudžiau, turiu užmiršti jūsų kaltę. Brangioji, švelnioji ma- 
no gyvenimo drauge, — toliau kalba jis, puldamas prieš žmoną 
ant kelių, — ar sutinkate, kad tarp mūsų įsigalėtų santarvė, ku- 
rios nuo šiol niekas nesudrums? Aš jums ją siūlau, 0 jai sutvir- 
tinti štai ką atiduodu į jūsų rankas. 

Ir jis padeda Žmonai prie kojų suklastotus popierius — taria- 
mus Valmono laiškus. 

— Sudeginkit visa tai, brangioji drauge, maldauju jus, — 
suokia klastūnas su netikromis ašaromis akyse, — ir dovanokit 
už tai, ką jums padariau iš pavydo: tenelieka tarp mūsų vietos 
kartėliui. Prisipažįstu, labai nusikaltau, bet kas žino, ar Valmo- 
nas jums nepelnytai manęs neapjuodino, kad įgyvendintų savo 
planus... Jeigu jis drįso pasakyti, kad aš galėjau liautis jus my- 
lėjęs.... kad jūs ne visada buvote man brangiausia ir gerbiamiau- 
sia būtybė pasaulyje... Ak! Mano gerasis angele, jeigu jis susitepė 
tokiu šmeižtu, kaip teisingai aš padariau, išvalydamas pasaulį 
nuo tokio melagio ir apgaviko! 

— O, pone! — apsiašarojusi sušunka ponia de Franval. — 
Man galvoj netelpa tokios žiaurybės, kokių jūs prieš mane grie- 
bėtės. Kaipgi galiu jumis tikėti po tokių baisybių? 

— Aš trokštu, kad jūs mane dar mylėtumėt, o švelniausioji, 
mylimiausioji iš moterų! Noriu, kad už visus prasižengimus kal- 
tintumėt tik mano galvą ir tikėtumėt, jog šita širdis, kur jūs 

viešpataujat per amžius, niekada jūsų neišdavė... taip, noriu, kad 
jūs Žinotumėt, jog kiekviena klaida tik priartindavo mane prie 
jūsų... Kuo labiau tolau nuo savo brangiosios Žmonos, tuo geriau 
mačiau, kad niekur tokios nerasiu. Jokie malonumai, jokie jaus- 
mai neprilygo tiems, kurių netekau per savo nepastovumą, ir net 
vaizduodamasis esąs jūsų glėbyje, gailėdavausi tikrovės... O! 
Brangi, dieviška drauge, kur rasti tokią sielą kaip tavoji? Kas 
dar dovanotų palaimą, kurią patirdavau tavo glėbyje? Taip, aš 
atsižadu savo klaidų... toliau man būsi tik tu viena pasaulyje... 
trokštu tavo įžeistoje širdyje atgaivinti meilę, taip pelnytai pražu- 
dytą mano paklydimų, kurių nenoriu nė prisiminti. | 

Ponia de Franval nepajėgė atsilaikyti tokiems švelniems žo- 
džiams, kuriuos tarė jos tebedievinamas Žmogus; argi gali neap- 
kęsti to, kurį taip karštai mylėjai? Argi tokios taurios ir jautrios 
sielos moteris kaip žavingoji ponia de Franval gali šaltakrau- 
jiškai Žiūrėti į taip brangintą vyriškį, liejantį prie jos kojų atgai- 
los ašaras. Ji pratrūko raudoti... 

— Mane, — prabilo ji, spausdama prie širdies vyro rankas, 
— mane, niekad nepaliovusią tavęs garbinti, žiauruoli... Tai mane 
stumi į neviltį be jokio reikalo!.. Dangus liudininkas, iš visų 
bėdų, kurias tu man užtraukei, baisiausia buvo baimė, kad pra- 
radau tavo širdį, kad tu mane įtarinėji... Ir dar ką pasirinkai man 
užgaulioti — mano dukterį!.. Tai jos rankomis varstai man širdį... 
nori pažadinti neapykantą tai, kurią gamta liepė mylėti? 

— Ak! — sušuko Franvalis, vis labiau užsidegdamas. — Aš 
noriu atvesti ją prie tavo kojų, noriu, kad ji, kaip ir aš, atsiža- 
dėtų savo begėdystės ir klaidų... kad, kaip ir aš, maldautų atlei- 
dimo. Nuo šiol visi trys rūpinkimės tik viens kito laime. Aš grą- 
žinsiu tau dukterį... 0 tu grąžink man žmoną... ir bėgam. 

— Bėgti, didis Dieve! 

— Šis atsitikimas sukėlė daug triukšmo... Rytoj man gresia 
prapultis... Draugai, ministras — visi pataria išvažiuoti į Valmo- 
rą... Ar sutiksi mane ten lydėti, o mano drauge! Nejau tada, kai 
prie tavo kojų meldžiu atleidimo, sugildysi man širdį atsisa- 
kydama? 

— Tu mane gąsdini... Tas nutikimas!.. 

— Laikomas žmogžudyste, o ne dvikova. 

— O Dieve! Ir viskas per mane!.. Įsakyk... įsakyk, daryk su 
manim, ką nori, brangus vyre... Jei reikės, seksiu paskui tave į 
pasaulio kraštą... Ak, aš nelaimingiausia iš moterų! 

— Verčiau sakyk laimingiausia, nes nuo šiol kiekvieną savo 
gyvenimo valandėlę klosiu tau po kojų gėles, o ne spyglius... 
Argi dviem mylintiems žmonėms nepakanka dykumos? Beje, tai 
ne amžinai, mano draugai perspėti, jie nesėdės sudėję rankų. 

— Ir mano motina... norėčiau ją pamatyti... 

— Ak! Jokiu būdu, brangioji drauge, turiu tikrų įrodymų, 
kad ji kursto Valmono tėvus... ir kartu su jais pati siekia mane 
pražudyti... 

— Ji negali taip daryti, liaukis įsivaizdavęs tokias baisingas 
klastas. Jos siela sukurta meilei, ji nepažįsta melo... tu niekada 
jos deramai neįvertinai, Franvali... nes nemyli jos taip kaip aš. 
Po jos sparnu galėjome rasti palaimą šioje žemėje! Tai taikos 
angelas, kurį Dangus atsiuntė į tavo nuodėmingą gyvenimą, bet 
savo neteisingumu tu atstūmei jos širdį, visada atvirą švelnumui, 
ir dėl lengvabūdiškumo ar kaprizo, nedėkingumo ar pasileidimo 
savo noru netekai geriausios ir švelniausios draugės, kokią tik 
gamta tau buvo sukūrusi! Ką gi! Vadinasi, aš jos nebepamatysiu? 

— Ne, primygtinai prašau... Brangi kiekviena minutė! Tu jai 
parašysi, perduosi mano atgailą... gal ji atsileis, pamačiusi, kaip 
mane graužia sąžinė... Gal kada nors susigrąžinsiu jos pagarbą 
ir meilę. Viskas aprims, ir mes grįšime motinos glėbyje pasi- 
džiaugti jos atleidimu ir švelnumu... Bet dabar vykstame, brangi 
drauge... Vykstam tuoj pat, karietos jau laukia... 

Išsigandusi ponia de Franval nedrįsta nieko sakyti; ji ruo- 
šiasi: Franvalio valia jai įstatymas. Išdavikas skuba pas dukterį; 
jis atveda ją prie motinos kojų; veidmainė parpuola prieš ją taip 
pat klastingai kaip ir tėvas: ji verkia, maldauja atleidimo ir jį 
gauna. Ponia de Franval ją apkabina, sunku užmiršti, kad esi 
motina, nors ir kaip tau nusikalto tavo vaikai... jautrioms sieloms 
gamtos balsas toks stiprus, kad vienintelė mylimos būtybės ašara 

priverčia užmiršti, jog .ta būtybė dvidešimt metų skendėjo ydose 
ir nedorybėse. 

Jie išvyko į Valmorą. Tik begaliniu skubėjimu vis dar patik- 
lios ir aklos ponios de Franval akyse buvo pateisinta tai, kad jie 
vežasi tiek maža tarnų. Nusikaltėlis vengia nereikalingų žvilgs- 
nių... jis visko bijo, jaučiasi saugus tik paslapties šešėlyje ir tik 
jo gaubiamas dirba savo darbelius. „3 

Kaime niekas nepaaiškėjo, iš vienos pusės — asistavimas, 
dėmesys, atidumas, pagarba, švelnumo apraiškos... iš kitos — 
karščiausia meilė: viskas liejosi per kraštus, viskas klaidino nelai- 
mingąją Franval... Tokiame užkampyje, toli nuo motinos, bai- 
sioje vienatvėje ji buvo laiminga, nes, kaip pati sakėsi, turėjo 
vyro širdį, o duktė visąlaik buvo prie jos kelių ir kaip įmanydama 
stengėsi jai patikti. Eženi ir tėvo kambariai dabar buvo ne greta 
vienas kito; Franvalis gyveno pilies gale, o Eženi visai šalia moti- 
nos; sostinės ištvirkavimų neliko nė pėdsako, Valmore juos pa- 
keitė dora, tvarka, drovumas. Kiekvieną naktį Franvalis ateidavo 
pas žmoną ir tyrame, nekaltame meilės guolyje tas apgavikas 
begėdiškai puoselėjo savo nežmoniškas viltis. Tas išsigimėlis, per 
daug žiaurus, kad jį numaldytų naivios karštos nuostabiausios 
moters glamonės, pačiame meilės židinyje kurstė ir keršto ugnį. 

Tačiau, savaime suprantama, Franvalis nesiliovė uoliai mer- 
ginęsis Eženi. Rytais, kol motina rengdavosi, Eženi susitikdavo 
su tėvu sodo gale, gaudavo iš jo nurodymus, kaip elgtis, ir atsi- 
imdavo savo dalį malonumų, kurių anaiptol neketino visiškai 
perleisti varžovei. 

Nepraėjo nė savaitė, kai jie atvyko į šitą užkampį, ir Fran- 
valis sužinojo, kad Valmono šeima jį atkakliai persekioja ir rei- 
kalai krypsta labai prasta linkme; jam buvo pranešta, jog judvie- 
jų su grafu susidūrimo neįmanoma pateikti kaip dvikovos, mat, 
jo nelaimei, buvę per daug liudininkų; be to, visiškai tikra, buvo 
pridurta Franvaliui, jog ponia de Farnej vadovaujanti žento. prie- 
šininkamš ir norinti galutinai su juo susidoroti, įkišdama į kalė- 
jimą arba priversdama išvykti iš Prancūzijos, kad kuo greičiau 
susigrąžintų po savo sparnu dvi brangias būtybes, kurios nuo jos 
buvo atskirtos. 

Franvalis parodė šiuos laiškus Žmonai; ji tuoj pat griebėsi 
plunksnos, norėdama nuraminti motiną, pakeisti jos nusistatymą 
ir aprašyti laimę, kuria džiaugiasi nuo tada, kai neganda su- 
minkštino jos nelaimingo vyro sielą; be kita ko, ji įtikino motiną 
bergždžiai stengiantis parsikviesti ją su dukra į Paryžių, mat ji 
nusprendusi neišvažiuoti iš Valmoro tol, kol nesusitvarkysią vyro 
reikalai, 0 jeigu priešų pyktis ar teisėjų bukumas pasmerksiąs 
jį bausmei, ji tvirtai pasiryžusi palikti tėvynę kartu su juo. 

Franvalis padėkojo žmonai, bet neturėdamas jokio noro 
laukti jam ruošiamos dalios, perspėjo ją kuriam laikui išvyks- 
tąs į Šveicariją, paliekąs jai Eženi ir maldaująs abi nekelti kojos 
iš Valmoro, kol jo likimas nepaaiškėsiąs; kad ir kur būsiąs, jis 
visada parvažiuosiąs praleisti kokios dienos su savo mieliausia 
sutuoktine ir kartu aptarti grįžimą į Paryžių, jei tam nebūsią 
kliūčių, o jei, priešingai, ten grįžti negalėsią, paieškosią kokios 
saugios vietelės. 

Taip pasitvarkęs Franvalis, kuris anaiptol nepamiršo, kad dėl 
visų jo negandų kaltas neatsargus žmonos elgesys su Valmonu, 
ir troško tik keršto, perspėjo dukrą lauksiąs jos parke ir, užsira- 
kinęs su ja atokiame paviljone, prisaikdinęs aklai klausyti visų 
jo nurodymų, apkabino ją ir šitaip prakalbo: 

— Jūs manęs netenkat, dukra... galbūt amžinai... 

Išvydęs, kad Eženi apsipylė ašaromis, jis tarė jai: 

— Nusiraminkit, mano angele, tik nuo jūsų priklauso, ar 
mūsų laimė sugrįš ir Prancūzijoje ar kur kitur būsime tokie pat 
laimingi kaip kitados. Turiu vilties, Eženi, jūs taip pat tikite, kad 
laimė įmanoma, kad jūsų motina — vienintelis visų mūsų bėdų 
šaltinis. Kas be ko, aš neatsižadėjau keršto, ir jeigu nuslėpiau 
jį nuo žmonos, tai jūs žinojote, kodėl, ir man pritarėte, padėjote 
užrišti jai akis, nes dėl atsargumo reikėjo ją apakinti. Atėjo lai- 
kas, Eženi, reikia veikti. Nuo to priklauso jūsų ramybė, tai, ką 
padarysite, visiems laikams atneš ramybę ir man. 

Tikiuosi, mane suprasite, jūs per daug protinga, kad bent 
akimirką išsigąstumėt to, ką jums siūlau... Taip, dukra, reikia 
veikti, ir nedelsiant, be sąžinės graužimo, ir tai turi būti atlikta 

jūsų rankomis. Motina norėjo padaryti jus nelaimingą, ji išnie- 
kino ryšius, kurių pati reikalavo, ir prarado visas teises. Nuo ta- 
da ji ne tik tapo jums paprasčiausia moterim, bet ir mirtinu prie- 
šu, vadinasi, gamtos įstatymas, giliai įsirėžęs mūsų sielose, liepia 
mums pirmiems atsikratyti, jei galime, tų, kurie rezga prieš mus 
sąmokslus. Šis šventas įstatymas, nuolat mus įkvepiantis ir ska- 
tinantis veikti, nesako, kad savo artimą turim mylėti labiau negu 
patys save... Pirmiausia mes, o tik paskui kiti: tokia gamtos varo- 
moji jėga. Jokios pagarbos ir, žinoma, jokio pasigailėjimo tiems, 
kurie įrodė iš visos širdies linkį mums nelaimių arba pražūties. 
Elgtis kitaip, dukra, reikštų paisyti pirmiausia kitų, O ne savęs, 
bet tai būtų kvaila. Dabar išdėstysiu, dėl kokių priežasčių turite 
padaryti tai, ką jums patariu. 

Man reikia išvažiuoti, ir jūs Žinot, kodėl. Jei paliksiu jus su 
šita moterim, nepraeis nė mėnuo, ir motinos įkalbėta ji nusiveš 
jus į Paryžių, o kadangi po šio skandalo negalėsite ištekėti, tai 
būkit tikra, tuodvi beširdės paims jus į savo nagus ir įkiš į vie- 
nuolyną ligi dienų galo atgailauti už nuodėmes ir mūsų malo- 
numus. Tai jūsų senelė mane persekioja, Eženi, tai ji telkia ma- 
no priešus ir nori mane sutrypti. Argi tokie išpuoliai turi kitokį 
tikslą kaip tik susigrąžinti jus ir uždaryti? Juo labiau prastėja 
mano reikalai, juo daugiau jėgos ir pasitikėjimo įgyja mūsų kan- 
kintojai. Vadinasi, nėra jokių abejonių, kad jūsų motina slapčia 
vadovauja tai šutvei, nėra jokių abejonių, kad prisidės prie jos, 
vos man išvykus. Tačiau ta šutvė siekia mano pražūties tik norė- 
dama padaryti jus nelaimingiausia iš moterų, todėl reikia kuo 
greičiau ją susilpninti, atimti didžiausią energijos šaltinį, kitaip 
sakant, ponią de Franval. Ar yra kita išeitis? Ar galiu vežtis jus 
su savim? Įniršusi jūsų motina tuoj pat susivienytų su savąja, ir 
tada, Eženi, mums nebūtų nė valandėlės ramybės, visur būtumėm 
ieškomi, genami, nė viena šalis neturėtų teisės suteikti mums 
prieglobsčio, jokia priebėga šioje Žemėje nebūtų saugi... nepa- 
siekiama pabaisoms, kurių siutas mus persekiotų. Argi nežinote, 
kaip toli siekia tie šlykštūs despotų ir tironų ginklai, kai jais 
naudojasi pyktis, pakurstytas aukso svoriu? Ir priešingai, jeigu 

jūsų motina mirtų, ponia de Farnej, kuri ją myli labiau už jus 
ir viską daro vien dėl jos, matydama, kad jos šutvė sumažėjo 
vienu žmogum, kaip tik tuo, kuris ją rišo su ta gauja, viską mes 
ir daugiau nekurstys mano priešų... nesiundys jų ant manęs. 

Nuo šiol viena iš dviejų: arba skandalas dėl Valmono nurims 
ir niekas mums nekliudys grįžti į Paryžių, arba reikalai pablogės 
ir būsime priversti bėgti į užsienį, bet ten mūsų bent jau nepa- 
sieks baisioji Farnej, kurios vienintelis tikslas, kol jūsų motina 
gyva, užtraukti mums negandą, nes, dar kartą sakau, jai atrodo, 
kad jos dukters laimė įmanoma tik ant mūsų laimės griuvėsių. 

Kad ir kaip vertintumėte mūsų padėtį, nuolatos matysit po- 
nią de Franval visąlaik drumsčiant mums ramybę ir savo neken- 
čiamu egzistavimu trukdant mūsų laimei. 

— Eženi, Eženi, — su įkarščiu kalba Franvalis, imdamas 
dukterį už rankų, — brangioji Eženi, juk tu mane myli, tai negi 
nori, išsigandusi tokio poelgio... būtino mūsų gerovei, amžinai 
prarasti tą, kuris tave dievina! O, mano mieloji, švelnioji drauge, 
spręsk, nes tu gali išsaugoti tik vieną iš mudviejų. Ar šiaip, ar 
taip tėvažudė, tu privalai pasirinkti, į katro širdį įsmeigti nusi- 
kalstamą durklą: arba tavo motina žus, arba prarasi mane... bet 
ką aš sakau, verčiau pasmauk mane savo rankomis... O varge! 
Argi galėsiu gyventi be tavęs?.. Nejau manai, kad pajėgsių iš- 
tverti be savo Eženi? Argi įstengsiu užmiršti palaimą, kurią paty- 
riau josios glėbyje...tą dievišką palaimą, man prarastą amžiams? 
Eženi, tau ar šiaip, ar taip teks padaryti nusikaltimą: arba tu 
nudaigosi nekenčiamą motiną, kuri tik tam ir gyvena, kad skan- 
dintų tave nelaimėse, arba nužudysi tėvą, kuris atsidavęs tau visa 
siela. Taigi rinkis, rinkis, Eženi, ir jeigu pasmerki mane, nedve- 
jok, nedėkingoji dukterie, be gailesčio perverk širdį, kurios vie- 
nintelė kaltė — per didelė meilė, aš laiminsiu smūgius, kuriuos 
kirto tavo ranka, ir ligi paskutinio atodūsio tave dievinsiu. 

Franvalis. nutyla, laukdamas dukters atsakymo; bet ta, giliai 
susimąsčiusi, valandėlę delsia... paskui puola tėvui į glėbį. 

— O! Tave vieną mylėsiu visą gyvenimą! — sušunka ji. — 
Argi gali abejoti mano pasirinkimu? Argi gali netikėti mano 

drąsa? Duok ginklą, ir ta, kuri nuodija tau gyvenimą, drumsčia 
ramybę, tuoj pat kris nuo mano rankos. Pamokyk mane, Fran- 
vali, kaip elgtis, ir išvažiuok, jei taip reikia dėl tavo saugumo... 
o aš padarysiu, ką privalau, kol tavęs nebus. Bet kad ir kaip 
pakryptų reikalai... maldauju, mūsų priešei žuvus, nepalik manęs 
vienos šitoje pilyje... atvažiuok manęs pasiimti arba pranešk, kur 
esi, ir aš atvyksiu pas tave. | 

— Mieloji dukra, — sako Franvalis, bučiuodamas pabaisą, 
kurią sugebėjo galutinai suvilioti, — aš žinojau, kad tau užteks 
meilės ir tvirtybės mudviejų laimei apginti... Imk šitą skrynutę... 
joje slypi mirtis. 

Eženi paima pražūtingą skrynutę ir dar kartą prisiekia išti- 
kimybę tėvui, sudaromas planas, sutariama, kad Eženi palauks 
teismo sprendimo, ir jei jis bus nukreiptas prieš tėvą, įvykdys 
nusikaltimą... Juodu išsiskiria, Franvalis grįžta pas žmoną, jam 
užtenka įžūlumo ir klastos ją pravirkdyti ir nėmaž neišsiduodant 
priimti jaudinančias, tyras šio dangiško angelo glamones. Paskui, 
sutaręs, kad ji su dukra tikrai liks Elzase, nesvarbu, kaip pasi- 
baigtų jo byla, piktadarys šoka ant arklio ir nujoja... Nujoja to- 
lyn, palikdamas nekaltybę ir dorybingumą, kuriuos taip ilgai ter- 
šė savo nusikaltimais. 

Franvalis įsikūrė Bazelyje, norėdamas pasislėpti nuo gre- 
siančių persekiojimų ir kartu būti netoli Valmoro, kad galėtų 
laiškais palaikyti reikiamas Eženi nuotaikas... Nuo Bazelio iki 
Valmoro apie dvidešimt penkios mylios, bet susisiekimas nebuvo 
sunkus, nes kelias ėjo per Juodąjį Mišką, ir Franvalis kas savaitę 
gaudavo žinių iš dukters. Dėl visa ko jis buvo pasiėmęs didžiulę 
sumą, bet daugiau vertybiniais popieriais negu grynais pinigais. 
Dabar palikime jį Šveicarijoje ir grįžkime prie jo žmonos. 

Nebuvo nieko tyresnio, nieko nuoširdesnio už šios nuosta- 
bios būtybės ketinimus; ji pažadėjo vyrui likti šiame kaime tol, 
kol gaus naujų jo įsakymų, niekas neprivers jos pakeisti šito 
sprendimo, kasdien kartojo ji Eženi... Deja, per daug nuo moti- 
nos nutolusi dukra nepasitikėjo šita pagarbos verta moterim, pa- 
čios gamtos apdovanota pasitikėjimą įkvepiančiomis savybėmis, 

1T nepaliovė jos neapkentusi, nes Franvalis dažnuose laiškuose 
sėjo neapykantos sėklas, ir Eženi neįsivaizdavo galinti turėti pa- 
saulyje didesnį priešą už savo motiną. Ko tik ponia de Franval 
nedarė, norėdama sugriauti tą neįveikiamą sieną, kurią ta nedė- 
kingoji buvo pastačiusi širdies gilumoje tarp jos ir savęs; motina 
nešykštėjo jai glamonių ir meilumo, džiaugsmingai kalbėjo su 
ja apie laimingą vyro susigrąžinimą, buvo tokia draugiška ir 
švelni, kad kartais net dėkodavo Eženi ir priskirdavo visus nuo- 
pelnus dėl Franvalio persimainymo į gera; ir tuoj pat imdavo 
graužtis netyčia prišaukusi naujų bėdų, gresiančių jos vyrui; nė 
iš tolo nekaltindama dėl jų Eženi, ji viską prisiėmė sau ir, spaus- 
dama dukrą prie krūtinės, su ašaromis klausinėjo, ar ši galėsianti 
kada nors jai atleisti... Bet žiauriosios Eženi nesuminkštino šis 
angeliškas elgesys, jos iškrypusi siela negirdėjo prigimties balso, 
ydos užkirto visus kelius į jos širdį... Šaltai vaduodamasi iš moti- 
nos glėbio, ji žiūrėdavo į ją padėrusiomis akimis ir kartodavo 
sau, stengdamasi įgauti tvirtybės: “Kokia ši moteris veidmainė... 
Kokia klastinga... ji mane taip pat glamonėjo ir tą dieną, kai 
liepė pagrobti"... Bet šie neteisingi priekaištai buvo ne kas kita 
kaip nežmoniški išvedžiojimai, kuriais remiasi nusikaltėlis, norė- 
damas nuslopinti pareigos jausmą. Ponia de Franval, liepusi iš- 
vežti Eženi dėl jos pačios laimės... dėl savo ramybės ir dėl doros, 
galėjo nuslėpti prisidėjusi prie pagrobimo; tokiems klaidinan- 
tiems manevrams nepritaria tik kaltininkas, kurį jie apgauna; 
tačiau blogo čia nieko nėra. Taigi Eženi nepasidavė ponios de 
Franval švelnumui, nes ketino padaryti baisų darbą, ir jokiu 
būdu ne dėl motinos kaltės: ji tikrai niekuo nebuvo nusikaltusi 
dukteriai. | 

Baigėsi pirmas jų mėnuo Valmore; ponia de Farnej parašė 
dukteriai, kad jos vyro reikalai eina prastyn ir kad, iškilus gė- 
dingo arešto grėsmei, ponia dė Franval su Eženi būtiniausiai turi 
sugrįžti tiek pasirodyti viešuomenei, jau skleidžiančiai pikčiausias 
paskalas, tiek padėti jai užbaigti bylą, nes tik ji gali permaldauti 
teismą ir užsistoti nusikaltėlį, nepakenkdama jam. 

Ponia de Franval, nusprendusi nieko nuo dukters neslėpti, 

tuoj pat parodė jai laišką, įdėmiai žiūrėdama į motiną, Eženi 
šaltai paklausė, ką ji norinti daryti, gavusi šias liūdnas žinias. 

— Nežinau, — atsakė ponia de Franval. — Tiesą sakant, kam 
mes čia reikalingos? Argi nebūtumėm tūkstantį kartų naudin- 
gesnės mano vyrui, jei paklausytumėm motinos patarimo? 

— Jūsų valia, ponia, — pasakė Eženi, — mano pareiga jums 
paklusti, ir aš paklusiu... 

Tačiau ponia de Franval, iš sauso dukters atsakymo supra- 
tusi, kad toks sprendimas jai nepatinka, pasakė kol kas palauk- 
sianti ir dar kartą parašysianti motinai, o Eženi galinti neabejoti: 
ji nepaklus Franvalio nurodymams tik tuo atveju, jei bus visiškai 
tikra, kad duos daugiau naudos Paryžiuje negu Valmore. 

Taip praėjo antras mėnuo, Franvalis be perstojo rašė žmonai 
ir dukrai ir pats gaudavo jų laiškus, kurie teikė jam didžiulį 
malonumą, mat vieni alsavo beribiu paklusnumu jo norams, 0 
kiti — tvirtu pasiryžimu įvykdyti planuotą nusikaltimą, kai tik 
byla pakryps tokia linkme, kad reikės jį įvykdyti, arba kai ponia 
de Franval susimanys paklusti motinos prašymams. “Jeigu ma- 
tysiu, — rašė Eženi, — kad jūsų Žmona elgiasi sąžiningai ir nuo- 
širdžiai, O jūsų draugai Paryžiuje sėkmingai baigia visus reikalus, 
perduosiu jums užduotį, kurią buvote man pavedęs, ir kai vėl 
būsime kartu, pats ją atliksite, jei jums tai atrodys reikalinga, 
tačiau bet kokiu atveju, jeigu nuspręsite, kad tai būtina, aš viską 
padarysiu pati, galite neabejoti". 

Savo atsakyme Franvalis pritarė tam, ką rašė duktė, toks ir 
buvo paskutinis jo gautas ir išsiųstas laiškas. Su kitos savaitės 
paštu laiškų nebuvo. Franvalis sunerimo; negavęs nieko dar vie- 
ną savaitę, jis puola į neviltį ir, būdamas veiklus iš prigimimo, 
ilgiau neištveria ir nusprendžia pats vykti į Valmorą sužinoti, 
kodėl vėluoja laiškai, keldami jam baisų nerimą. 

Jis šoka ant arklio ir išjoja lydimas ištikimo tarno; Valmore 
ketina būti kitą dieną, jau vėlų vakarą, kad niekas jo nepažintų, 
prijojus girią, kuri supa Valmoro pilį ir rytuose jungiasi su Juo- 
duoju Mišku, Franvalį ir jo liokajų sustabdo šeši gerai ginkluoti 
vyrai: jie reikalauja pinigų; šie plėšikai Žino, su kuo kalba, jiems 

pranešta, kad Franvalis, pakliuvęs į bėdą, visada turi krepšį su 
krūva aukso... Tarnas pasipriešina ir krinta negyvas savo arkliui 
po kojų; Franvalis su špaga rankoje nušoka žemėn, puola niek- 
šus ir tris sužeidžia, bet kiti trys sučiumpa jį; vagys nejstengia 
išplėšti iš jo špagos, tačiau atima viską, ką jis turėjo, ir palikę 
keleivį be nieko, tučtuojau dingsta; Franvalis šoka jų vytis, bet 
raiti plėšikai skriste nuskrieja su savo grobiu, ir negali Žinoti, 
kurion pusėn jie nujojo. 

Užėjo siaubinga naktis, ėmė pūsti šiaurys, pabiro kruša... 
rodės, visos stichijos uždūko ant šio nelaimėlio... Turbūt kartais 
pati gamta, užsirūstinusi dėl žmogaus nusikaltimų, įninka jį per- 
sekioti ir, prieš pasišaukdama pas save, baudžia kokiomis tik turi 
rykštėmis... Pusnuogis, tačiau nepaleisdamas iš rankų špagos, 
Franvalis skuba tolyn nuo šios pražūtingos vietos Valmoro link. 
Blogai pažinodamas apylinkes, kur, kaip matėme, yra buvęs vie- 
nintelį kartą, jis klaidžioja tamsiais keliais po šį visiškai jam 
nepažįstamą mišką... Išsekęs iš nuovargio, priveiktas skausmo... 
draskomas nerimo, plakamas audros, jis puola ant žemės, ir jam 
pirmą kartą gyvenime iš akių upeliais paplūsta ašaros... 

— Koks aš nelaimingas! — sušunka jis. — Visos negandos 
mane apniko, norėdamos sumaitoti... sukelti sąžinės graužatį... 
Tik užklupus nelaimei, ji persmelkė mano sielą. Klestėjimo 
džiaugsmai apdūmė akis, aš niekinau nelaiminguosius. O dievi- 
namoji Žmona... tu, kurią taip baisiai skriaudžiau... tu, kuri šią 
akimirką galbūt tampi mano įniršio ir nežmoniškumo auka!.. Ar 
dar gyveni šiame pasaulyje, kurio puošmena tu buvai? Ar Dan- 
gaus ranka sustabdė mano piktadarystes?.. Eženi! Lengvatike 
dukra... taip gėdingai suviliota mano šlykščių gudrybių... ar gamta 
suminkštino tavo širdį?.. Ar sustabdė nusikaltimą, paskatintą 
mano galios ir tavo silpnumo? Ar dar ne per vėlu?.. O teisin- 
gasai Dangau, ar dar ne per vėlu?.. 

Staiga gailus ir didingas daugybės varpų gaudesys, liūdnai 
kylantis į aukštybes, įvaro jam dar didesnę baimę dėl savo da- 
lios... Jis susijaudina... persigąsta... 

— Ką aš girdžiu? — stodamasis sušunka jis. — Žiaurioji duk- 

terie... Ar tai mirtis?.. Ar tai kerštas?.. Pragaro furijos ateina 
pabaigti savo darbo?.. Ką pranašauja man šis gaudesys?.. Kur 
aš?.. Argi galiu jį girdėti?.. Nutrenk, o Dangau!.. Nutrenk nusi- 
kaltėlį... 

Ir jis parkniubo ant žemės. 

— Didysis Dieve! Išklausyk manęs, maldauju kartu su tais, 
kurie tavęs šaukiasi šią akimirką... Tu matai mano sielvartą ir 
savo galybę, atleisk, kad tavim netikėjau... ir teikis išpildyti mano 
prašymus... pirmuosius prašymus, su kuriais drįstu į tave kreiptis! 
Aukščiausiasis Kūrėjau... išgelbėk dorybę, apsaugok tą, kuri buvo 
gražiausias tavo atvaizdas šioje žemėje. Tegul šie varpai... šie 
gedulingi varpai tegul gaudžia ne tai, dėl kurios gyvybės drebu. 

Ir pablūdęs Franvalis... nesuvokdamas nei ką darąs, nei kur 
einąs, kažką be sąryšio murmėdamas, pasileidžia pirmu pasitai- 
kiusiu keliu... Staiga išgirsta kažkokį dundesį... atsitokėja... įsi- 
klauso... Atjoja raitelis... 

“ — Kad ir kas būtumėt, — sušunka Franvalis, bėgdamas prie 
to žmogaus, — kad ir kas galėtumėt būti, pasigailėkit nelaimin- 
gojo, kurį skausmas varo iš proto. Primanęs pakelčiau prieš save 
ranką... patarkit, padėkite man, jei turit užuojautos ir žmoniš- 
kumo... maldauju, išgelbėkit mane nuo manęs paties. 

— Viešpatie! — pasigirsta nelaimingajam gerai pažįstamas 
balsas. — Negali būti! Čia jūs... O Dangau! Pasitraukit. 

Ir Klervilis... 0 tai jį, tą garbųjį kunigą, ištrūkusį iš Franvalio 
grandinių, likimas siuntė šiam bedaliui sunkiausią jo gyvenimo 
valandą... Klervilis nušoka nuo arklio ir atsiduria savo priešo 
glėbyje. 

— Tai jūs, pone, — ištaria Franvalis, spausdamas prie krūti- 
nės šį dorą Žmogų, — tai jūs, kuriam pridariau tiek niekšybių 
ir dabar gailiuosi. 

— Nusiraminkite, pone, nusiraminkit, aš išsivadavau iš bėdų, 
kurios buvo mane užgriuvusios, užmiršau, kad norėjot mane 
nuskriausti, ir kai Dangus leidžia jums pasitarnauti... aš pasitar- 
nausiu, pone, kas be ko, žiauriu, bet neišvengiamu būdu... Sės- 
kimės... Parkriskim po šiuo kiparisu, nes tik jo niūri lapija dabar 

tinka vainikuoti jūsų galvai... O, brangusis Franvali, kokias klai- 
kias Žinias turiu jums pranešti!.. Verkite... o, mano drauge! Aša- 
ros palengvins jums skausmą, bet išgirdęs tai, ką pasakysiu, imsit 
raudoti dar graudžiau... Laimingos dienos praėjo... Jos jums 
pranyko kaip sapnas, dabar beliko tik sielvartas. 

— O, pone! Suprantu... šitie varpai... 

— Kelia prie Aukščiausiojo kojų... maldas ir paskutinę pa- 
garbą, liūdinčių Valmoro gyventojų atiduodamą angelui, kurį 
Viešpats jiems leido pažinti, bet tik tam, kad jo verktų ir gai- 
lėtųsi... 

Tada Franvalis nusitaiko į širdį špagos smaigalį ir vos ne- 
atima sau gyvybės; tačiau Klervilis sulaiko ryžtingą jo ranką. 

— Ne, ne, mano drauge! — sušunka jis. — Jums reikia ne 
mirti, o pasitaisyti. Paklausykit manęs, aš daug ką turiu jums 
pasakyti, nusiraminkit ir išklausykit. 

— Gerai, pone, kalbėkit, klausau jūsų. Pamažu smeikit durk- 
14 man į krūtinę, aš to nusipelniau, šitaip kankindamas kitus. 

— Apie save kalbėsiu trumpai, pone, — pasakė Klervilis. — 
Po keleto mėnesių siaubingo kalėjimo, kur jūs mane įkišote, 
man pasisekė palenkti savo pusėn vieną sargą. Jis atidarė man 
duris. Aš jo paprašiau jokiu būdu niekam nesakyti, kaip netei- 
singai jūs su manim pasielgėte. Jis niekam neprasitars, brangusis 
Franvali, niekada neprasitars. 

— O, pone!.. 

— Paklausykit manęs, kartoju, aš turiu daug ką jums pasa- 
kyti. Grįžęs į Paryžių, sužinojau apie nelaimingą jūsų nuotykį... 
apie jūsų išvykimą... Liejau ašaras kartu su ponia de Farnej... 
patikėkit manim, jos buvo nuoširdžios. Drauge su ta kilnia mote- 
rim stengiausi įtikinti ponią de Franval parvežti mums Eženi, 
nes jos Paryžiuje buvo reikalingesnės nei Elzase... Jūs buvote 
uždraudęs jai išvažiuoti iš Valmoro... ji jūsų klausė... ji pranešė 
mums apie jūsų draudimą ir savo nenorą jį sulaužyti, dvejojo tol, 
kol galėjo... Jūs buvote nuteistas, Franvali... Jūs pasmerktas. Jūsų 
laukia mirties bausmė už žmogžudystę vieškelyje: nei ponios de 
Farnej prašymai, nei jūsų tėvų ir draugų Žygiai neįstengė nu- 

kreipti teisingumo kardo. Jūs pralaimėjote... užsitraukėt amžiną 
bausmę... palikot be nieko...-visas jūsų turtas aprašytas... (Su- 
laikęs dar vieną nirtulingą Franvalio gestą, Klervilis kalbėjo to- 
liau.) Paklausykite manęs, paklausykite, ponę, aš reikalauju, nes 
turite atgailauti dėl savo piktadarysčių. Reikalauju Dangaus var- 
du, nes jūsų atgaila dar gali jį suminkštinti. Paskelbus nuospren- 
dį, parašėme poniai de Franval ir viską papasakojome: motina 
pranešė, kad ji būtiniausiai privalo sugrįžti, ir išsiuntė manė į 
Valmorą galutinai ją įtikinti. Aš išvykau paskui laišką, bet, deja, 
jis mane aplenkė. Kai atvykau, buvo jau per vėlu... jūsų klaikus 
sąmokslas puikiai pavyko, ponią de Franval radau mirštančią... 
O, pone, kokia niekšybė!.. Bet jūsų pasibaisėtina padėtis kelia 
man užuojautą ir aš daugiau jums nepriekaištausiu už nusikal- 
timus... Tačiau išklausykite iki galo. Eženi nedalyvavo šiame 
spektaklyje, kai aš atvykau, ji jau atgailavo liedama ašaras ir 
gailiai raudodama... O, pone! Kaip apsakyti šių dviejų moterų 
padėtį... Jūsų žmona miršta... kankinama skausmingų traukulių... 
Eženi, girdėdama kraujo balsą, rėkia nenumaldomu riksmu, pri- 
sipažįsta savo kaltę, šaukiasi mirties ir baudžiasi nusižudyti: Čia 
puola motinai po kojų, čia glaudžiasi jai prie krūtinės, mėgin- 
dama atgaivinti savo alsavimu, sušildyti savo ašaromis, paleng- 
vinti kančias savo atgaila. Štai koks klaikus vaizdas, pone, atsi- 
vėrė man prieš akis. Kai įėjau, ponia de Franval mane pažino... 
ji suspaudė man rankas, aplaistė jas ašaromis ir ištarė kelctą Žo- 
džių, kuriuos aš vos išgirdau — jie sunkiai veržėsi iš suspaustos, 
konvulsijų tampomos krūtinės... ji jums dovanojo... maldavo 
Dangų jums atleisti... ypač prašė pasigailėti dukters... Žinokit, 
žiaurusis Žmogau, kad ta, kurią taip žvėriškai kankinot, pasku- 
tines mintis ir paskutines maldas skyrė jūsų laimei. Ko tik aš 
nesigriebiau: susikviečiau į pagalbą tarnus, liepiau parvežti gar- 
siausius daktarus... guodžiau jūsų Eženi. Sujaudintas nepakelia- 
mo jos sielvarto, negalėjau netarti jai paguodos žodžio. Bėt nie- 
kas negelbėjo: nelaimingoji jūsų Žmona atidavė Dievui sielą 
purtoma drebulio... varstoma baisių sopulių... Tą gedulingą va- 
landą, pone, aš išvydau lig tol man nematytas staigias sąžinės 

graužaties pasekmes. Eženi puola prie motinos ir miršta vienu 
metu su ja. Manėm, kad ji tik apalpo... Bet ne, jos gyvybė buvo 
užgesusi, nuo smūgio širdis išsyk nustojo plakusi: iš tikrųjų ji 
mirė nuo baisaus sukrėtimo, sielvarto ir nevilties... Taip, pone, 
jūs netekote jų abiejų, ir šie varpai, kurių gaudesį dar girdi jūsų 
ausys, palydi iškart dvi būtybes, motiną ir dukterį, gimusias jūsų 
laimei ir per savo prisirišimą tapusias jūsų piktadarysčių au- 
komis: kruvinas jų paveikslas persekios jus ligi grabo lentos. Ak, 
brangusis Franvali! Argi aš klydau, kažkada ragindamas sustoti 
prie bedugnės, kur jus stūmė aistros? Ir argi dabar galėsite peikti 
ir pašiepti dorovės gynėjus? Argi jie nebus teisūs, uždegdami 
smilkalus prie savo altorių, kai pamatys, kiek nesantaikos ir bėdų 
sėja nusikaltimai? 

Klervilis nutyla. Pažvelgia į Franvalį ir mato jį suakmenėjusį 
iš skausmo, jo akys įsmeigtos į vieną tašką ir plūsta ašaromis, 
bet lūpos netaria nė žodžio. Klervilis klausia, kodėl jis pusnuo- 
gis, ir Franvalis trumpai papasakoja, kas ir kaip. 

— Ak, pone! — sušunka taurusis kunigas. — Koks aš laimin- 
gas, kad po visų mano daliai tekusių baisybių galiu nors kiek 
palengvinti jūsų kančias. Aš jojau pas jus į Bazelį pranešti, kas 
nutiko, ir pasiūlyti tą mažumėlę, kurią turiu... Priimkite ją, pra- 
šau jus, aš neturtingas, pats žinote... bet štai šimtas luidorų... tai 
visos mano santaupos, viskas, ką turiu... Neatsisakykite... 

— Kilnusis žmogau! — sušunka Franvalis, apkabindamas šio 
garbingo ir reto draugo kelius. — Man?.. O Dangau! Argi man 
dar ko nors reikia po tokių netekčių! Ir tai jūs... jūs, su kuriuo 
aš taip Žiauriai pasielgiau... tai jūs skubat man į pagalbą. 

— Neverta prisiminti skriaudų, kai nelaimė ištiko tą, kuris 
jas padarė. Vienintelis kerštas tokiu atveju — palengvinti jo 
kančias. O ir kaip dar galima pakenkti, kai jį jau ir taip kankina 
sąžinės priekaištai?.. Pone, tai ir yra gamtos balsas. Dabar pui- 
kiai matote, kad šventas Aukščiausiojo Kūrėjo kultas anaiptol 
jam neprieštarauja, kaip jūs įsivaizdavote, nes gamtos patarimai 
— tai ne kas kita, kaip šventi Aukščiausiojo Kūrėjo įstatymai. 

— Ne, — atsakė Franvalis stodamasis, — ne, man daugiau 

nieko nereikia, pone, nieko. Dangus, palikęs man paskutinę 
brangenybę, — ir jis parodė špagą, — pamokė, kaip turiu ja pasi- 
naudoti. | 

Ir žiūrėdamas į špagą, kalbėjo toliau: 

— Taip, brangus ir vienintelis drauge, tai tas pats ginklas, 
kuriuo mano dieviškoji Žmona kartą norėjo persismeigti krūtinę, 
kai aš apipyliau ją šmeižtais ir įžeidinėjimais... tas pats... gal dar 
rasiu ant jo švento kraujo žymes... manasis turi jas nuplauti... 
Eime... susirasim kokią lūšnelę, kur pareikšiu jums savo pasku- 
tinę valią... o paskui išsiskirsime amžiams... | 

Juodu eina. Ieško tako, kuris nuvestų į kokią nors gyven- 
vietę... Naktis toliau gaubsto mišką tamsos drobulėmis... Staiga 
pasigirsta liūdnos giesmės, blyški deglų šviesa išsklaido sutemas, 
mesdama kraupius šešėlius, kurių paslaptį gali suvokti tik jaut- 
rios sielos; dar garsiau sugaudžia varpai; jie prisijungia prie vos 
girdimos laidotuvių muzikos, dangų perskrodžia iki šiol tylėjęs 
griaustinis, ir jo grumėjimas susimaišo su aplink aidinčiais gedu- 
lingais garsais. 

Blykčiojantys Žaibai vagoja paniurusį dangų, slopindami gū- 
džią deglų liepsną ir tarsi ginčydami žemės gyventojų teisę pa- 
lydėti į paskutinę kelionę tą, paskui kurią eina ši procesija, — 
viskas kelia siaubą, viskas alsuoja neviltim... sakytum, gamta būtų 
apsivilkusi amžino gedulo rūbą. 

— Kas ten? — klausia sujaudintas Franvalis. 

— Nieko, — atsako Klervilis, čiupdamas draugą už rankos 
ir traukdamas iš kelio. 

— Netiesa, jūs mane apgaudinėjat, aš noriu pažiūrėti, kas 
ten... 

Jis veržiasi prie laidotuvių procesijos... pamato karstą. 

— Teisingasai Dangau! — sušunka jis. — Štai ji... tai ji, tai 
ji, Dievas leido man dar kartą ją pamatyti... 

Supratęs, kad nepavyks nuraminti nelaimingojo, Klervilis 
paprašo kunigus pasitraukti, ir šie tyliai paeina į šalį... 

Paklaikęs Franvalis krinta ant karsto ir plėšte išplėšia iš jo 
varganus palaikus tos, kurią taip negailestingai skriaudė,; jis pa- 

ima kūną į glėbį, paguldo prie medžio ir, apkvaišęs iš nevilties, 
priglunda prie negyvėlės. 

— O nelaimingoji, — nebesitvardydamas sušunka jis, — per 
mano žiaurumą tu praradai gyvastį, mano mylimoji, mano die- 
vinamoji drauge, pažvelk į savo vyrą, kuris, parpuolęs prie tavo 
kojų, drįsta maldauti atleidimo ir pasigailėjimo. Nemanyk, kad 
noriu tave pergyventi, ne, ne, trokštu tik, kad Aukščiausiasis, 
sujaudintas tavo dorumo, teiktųsi, jei tai įmanoma, jam atleisti, 
kaip atleidai tu... Kerštas šaukiasi kraujo, mieloji Žmona, už tave 
turi būti atkeršyta... ir bus... Ak! Tik pirma pažvelk į mano aša- 
ras, į mano atgailą. Aš seksiu paskui tave, brangus šešėli... Bet 
kas priglaus mano iškankintą sielą, jei tu už mane neužtarsi? 
Nejaugi nori, kad atstumta Dievo, tavo atsižadėta, ji būtų pa- 
smerkta siaubingoms pragaro kančioms, kai taip nuoširdžiai gai- 
lisi dėl savo nusikaltimų... Dovanok man, brangioji siela, dova- 
nok ir pažvelk, kaip aš už juos keršiju. 

Sulig šiais žodžiais Franvalis, pasislėpęs nuo Klervilio žvilgs- 
nio, dukart smeigia špaga sau į krūtinę; jo nuodėmingas kraujas 
trykšteli ant aukos ir, rodos, sutepa ją, o ne atkeršija. 

— Ak, mano drauge, — kreipiasi jis į Klervilį, — aš mirštu, 
mirštu kankinamas sąžinės... Papasakokit draugams apie apgai- 
lėtiną mano mirtį ir apie mano nusikaltimus, pasakykit, kad ši- 
toks galas laukia kiekvieno niekingo aistrų vergo, per savo bjau- 
rumą nuslopinusio širdyje pareigos ir prigimties balsą. ' 

Neskundėkit man pusės nelaimingosios žmonos karsto, be 
atgailos nebūčiau vertas šalia jos ilsėtis, tačiau atgailaudamas 
to nusipelniau ir reikalauju palaidoti mus drauge. Sudie. 

Klervilis išpildė nelaimingojo norą, ir procesija nuėjo toliau; 
greitai amžino poilsio vieta visiems laikams priglaudė abu su- 
tuoktinius, gimusius viens kitą mylėti, sukurtus laimei, kuria ir 
būtų nekliudomai džiaugęsi, jei nusikaltimas ir jo šlykštūs vaisiai, 
skinami vieno iš sutuoktinių nedora ranka, nebūtų bendro gy- 
venimo rožių pavertę gyvatėmis. 

Garbusis kunigas netrukus atvyko į Paryžių ir papasakojo 
šiurpias šių dviejų tragedijų smulkmenas: dėl Franvalio mirties 

niekas nenusiminė, tik piktinosi jo gyvenimu, 0 jo Žmonos ver- 
kė... labai graudžiai verkė; ir iš tikrųjų, argi kas matė nuosta- 
besnę, geresnę būtybę už tą, kuri brangino, garbino ir puoselėjo 
vien tik šios žemės dorybes, bet už tai kiekviename žingsnyje 
susilaukdavo kančių ir nelaimių. 

